
Unu 


Arătăm ca două fete obişnuite. Nu mai mult de 
optsprezece ani. Ea, cu o căciuliţă galben-deschis, 
eu, cu faţa pe jumătate ascunsă de ochelari negri. 
Cu picioarele atârnând în gol, părul fluturând în 
ceața oraşului Caldaras, buclele lungi 
amestecându-se. Avem braţele încolăcite printre 
zăbrelele de metal ale vechiului aviariu care 
reflectă lumina răsăritului, mult deasupra pieţei. 


Aici, sus, eu şi Jey am putea părea asemănătoare 
oricui s-ar întâmpla să-şi ridice privirile şi să ne 
descopere. Am putea părea chiar surori. Insă 
nimeni nu ne-ar putea acuza de adevăr. Suntem 
prea departe ca să ştie careva că suntem gemene 
- ca să-şi dea cineva seama că numai una dintre 
noi e fiinţă omenească. 

O mână de preoţi ai lui Rasus s-au adunat la 
fântâna din centrul Pieței Marelui Ra, pentru 
meditaţia de dimineaţă. Câţiva cetăţeni stau lângă 
ei, pe dalele albe de marmură, cu capetele plecate. 
Alţii se grăbesc în drumul lor, salutând doar în 
trecere. 

— Rege Rasus, îţi mulţumim pentru lumină, 
şopteşte Jey odată cu murmurele îndepărtate ale 
preoţilor. 

Îşi încrucişează încheieturile, cu palmele înainte 
şi degetele întinse, simbolizând razele soarelui. 

— Chiar n-ar trebui să mai facem asta, zic eu 
încet, dar nu la „noi” mă refer. 

Restul lumii nu prezintă niciun pericol pentru 
Jey. Ea este liberă să existe. 

Jey îmi aruncă o privire mustrătoare, până când 
în sfârşit fac gestul de reverență spre zeul-rege şi 
mormăi: 

— Mulţumesc. 

Surorii mele îi place să împărtăşească religia cu 
cineva, aşa că eu ies din ascunzătoarea mea 
pentru un răsărit, în fiecare lună. Îmi place 
priveliştea - felul în care preoţii mai mici în rang, în 


robe violet şi albastre, se aranjează în evantai în 
jurul mentorilor îmbrăcaţi în negru, ca frunzele 
strălucitoare ale unei verze de noapte -, deşi vin 
mai mult pentru ea. 

Îmi lipesc obrazul de grilajul cald, ruginit. În 
depărtare, dincolo de marginea oraşului în pantă, 
marele vulcan Mol se înalţă şi pufneşte nori negri. 

— Nu că nu mi-ar plăcea să ies din casă, din 
când în când, dar pentru un pic de mişcare şi o 
schimbare de decor nu prea merită să fii fiartă de 
vie, zic eu. 

— N-ai fost încă prinsă, spune sora mea. 

Încă. 

Preoţii de jos îşi continuă meditaţiile, invocând 
luminoasele spirite ale trecutului. De aici, spiritele 
par doar un pic mai mult decât petice sclipitoare 
de ceaţă îndesite pe la marginile fântânii. 

— Asta e o reuşită, zice Jey. Cel puţin aşa cred. 

Incuviinţez dând din cap, deşi eu nu pot desluşi 
spiritele unul de altul, cum poate ea. Nu am 
destule ore de studiu petrecute în Templu pentru 
asta. Sau orice alt tip de educaţie primită la 
Templu, la drept vorbind. Aş fi fost primită cu 
aceeaşi căldură ca monstrul Bet-Nef, ale cărui oase 
străvechi, blestemate, încă zac sfârâind pe fundul 
lacului Valul de Azur. 

Dar sora mea urmăreşte preoţii cu ochi 
strălucitori - cu ochii mei, numai că negri şi 
minunaţi, nu albaştri ca zambila. E atât de uşor să 
consideri că asta e singura deosebire dintre noi, 


singurul meu cusur. Încerc să nu mă gândesc la 
deosebirile nevăzute - pânza de păianjen a 
cicatricelor roşii care-mi acoperă spatele. Sângele 
meu. 

Eu nu mă uit la preoţi. Nu vreau să le atrag 
privirea spre mine, oricât de multă lumină a 
soarelui, ceaţă şi distanţă ne separă. In schimb, 
studiez impozanta statuie ce străjuieşte uşa 
Templului din partea cealaltă a pieţei: un individ de 
obsidian, cu umeri laţi şi puternici, cu braţe 
musculoase, care aruncă o privire severă la 
oamenii de la picioarele lui. Are dinţi ascuţiţi, părul 
zbârlit şi ochi înfiorători, bulbucaţi. Şi aripi, patru la 
număr, delicate şi arcuite ca ale unei libelule. 

Aripi-roşii. O creatură cu suflet diform, cu 
răzbunarea strămoşilor arzându-i sub piele, rod al 
nelegiuitei legături dintre o fiinţă omenească şi un 
alter. Mă uit la el, la acest monstruos prinţ din 
piatră, căutând pe chipul lui ceva din mine însămi. 

Meditaţia de dimineaţă se încheie şi nu mai 
simt că eu şi Jey suntem surori gemene normale, 
care se deosebesc numai după culoarea ochilor. Ea 
este fiinţă omenească, iar eu sunt o creatură 
întunecată din mitologie care a prins viaţă. Aripi- 
roşii. 

Eu. 

— Păi, atunci, zice ea, o să... ne vedem diseară. 

— Să înveţi bine, spun eu, schiţând un zâmbet. 
Încearcă să nu cedezi distracţiei. lar dacă nu-i 
rezişti, atunci... asigură-te că el e devastator de 


frumos sau măcar îndeajuns de atrăgător cât să te 
facă să crezi asta. 

Ea râde uşor, dar nu mai spune nimic. O privesc 
cum coboară şi dispare în cotloanele acestei clădiri 
vechi, pe jumătate uitate. Ştim cum să ajungem 
până aici, sus, fără să deranjăm mica prăvălie sau 
apartamentul de deasupra, care i-au luat în 
stăpânire etajele inferioare, respectiv părţile ei 
cele mai bune. 

Aştept câteva minute, apoi cobor şi eu, dar nu 
ca să-mi urmez sora la şcoală, astăzi sau în oricare 
altă zi. Eu trebuie să mă întorc acasă pe cărări 
întunecate şi mai puţin umblate, ca să mă ascund 
din nou. 


Când eu şi Jey ne-am născut, cumva părinţii 
noştri s-au convins că am fi fost amândouă umane. 
Ba chiar l-au adus pe preotul lui Rasus local în casa 
noastră, ca să oficieze însemnarea cu pecetea 
sfântă pe micuţele noastre frunţi pătate. 

Dar mama noastră era o alter, o prinţesă a 
luminii şi a virtuţii, ieşită parcă din filele unei 
poveşti pentru copii. Eu şi Jey suntem rodul 
legăturii interzise dintre alter şi om - deşi gemene, 
una umană, cealaltă aripi-roşii. Orice aripi-roşii ar 
trebui înecat de părinţi la naştere, însă ai mei au 
crezut că eu eram specială. Semănai atât de mult 
cu un copilaş, spunea tata. 

Bineînţeles, în clipa în care briciul preotului mi-a 
ciupit pielea, sângele rău a ieşit la iveală, negru ca 


lumea privită prin ochii strâns închişi. Eu am plâns, 
preotul a înmărmurit, iar mama a explodat într-o 
bilă de foc care a mistuit şi casa noastră, şi preotul 
odată cu ea. Povestea pentru copii a fost 
adevărată, la urma urmei. 

Astfel, eu, tata şi Jey am lăsat în urmă 
câmpurile de lin violet din Val Chorm, pentru 
Caldaras, un oraş precum mecanismul unui ceas, 
cu rotiţe dinţate şi angrenaje şi fac-tac-tacuri. 
Ceaţa vulcanică arzătoare, înecăcioasă, pe care 
acum o pot respira ca pe aer adevărat, mi-a 
usturat plăpândele viscere pentru prima oară, când 
am coborât din tren. Tata ne ducea, pe Jey în 
braţe, înfăşată în cele mai bune scutece, şi pe 
mine într-un coş, la şold. Eram înfăşurată într-o 
faţă de masă, ascunsă sub mănunchiuri putrede de 
tulpini de lin, cu o batistă legată la gură, ca să nu 
scot niciun zgomot. 

Aşa a început viaţa mea. Am fost ascunsă, 
invizibilă, în ultimii optsprezece ani. Poate că 
semăn cu Jey, dar sângele meu trădează un altfel 
de suflet. 

Tata spune că sunt o fată bună şi nu se înşală. 
Niciodată n-am furat vreo bucăţică de prăjitură, n- 
am ucis nici măcar vreo insectă. N-am dorit 
vreodată răul cuiva, nici măcar preoţilor care m-ar 
osândi la înecarea Veşnică. Nu-mi dau voie să 
zgârii mânioasă pereţii, să râcâi sticla fumurie ce 
mă separă de lume până-mi tocesc unghiile şi-mi 
dă sângele negru. Asta fac fiarele. 


Dar, în inima mea, ştiu că virtutea mea este 
doar o măsură de siguranţă. Simt răutatea 
clocotindu-mi în piept,  adunându-se ghem, 
zvârcolindu-se. Ca apa fierbinte care este pompată 
din lacul Valul de Azur, plumbul solid presând-o din 
toate părţile până când răbufneşte şi se preface în 
aburi. Simt că dac-aş face vreodată o faptă rea, cât 
de mică, n-aş mai fi în stare să mă opresc până ce 
n-aş distruge lumea întreagă. 

Tata spune că sunt o fată bună şi nu se înşală. 

Deocamdată. 


În timp ce Jey îşi începe ziua la şcoală, eu mă 
grăbesc prin aerul umed al oraşului, cu capul 
plecat, spre adăpostul sigur al casei noastre şi al 
domului de sticlă sub care locuiesc, în secret. Mă 
furişez pe străzile lăturalnice şi prin gangurile pline 
cu noroi, singurul zgomot făcut fiind cel al poalelor 
tocite ale trendului meu fluturând în mers. 

La mare distanţă de frumoasa Piaţă a Marelui 
Ra, ies în Aleea Nebunului, o străduţă îngustă, 
foarte aproape de-a fi una dintre cele mai 
mizerabile zone ale oraşului, dar care reuşeşte să 
rămână respectabilă. Oamenii îşi văd de drumul 
lor; majoritatea adulţilor sunt îmbrăcaţi în haine 
simple, dar bune, iar cei mai mulţi copii par să fie 
ai cuiva. Trec pe lângă vreo câteva uşi simple de 
birouri, pe lângă pensiuni şi Camera Pompei, o 
tavernă foarte frecventată, înainte de a da cu ochii 
de un mic gang ce face legătura cu următoarea 


stradă de care am nevoie. Chiar dacă n-am 
explorat tot oraşul Caldaras pe jos, l-am vizitat 
adesea pe hârtie tipărită. Uneori, mi se pare că am 
călătorit prin toată lumea graţie hărților şi cărţilor 
pe care mi le aduce tata acasă. 

Zgomotele dinspre Aleea Nebunului sunt mai 
slabe aici, în gang şi, cu cât înaintez, cu atât mai 
linişte se face. Pietrele de pavaj lasă locul 
pământului negru bătătorit, care-mi înăbuşă paşii. 
Ceaţa s-a adunat aici, estompând liniile zidurilor 
ruginii şi ale ferestrelor zăbrelite. O pasăre 
răpitoare urmăreşte de la înălţime o pereche de 
porumbei. Aburul se ridică dinspre ţevile din 
spatele clădirilor, tulburând ceața gangului, şi eu 
respir aerul fierbinte înţesat cu miros de cărbune şi 
de materii descompuse. 

Pasărea întoarce brusc capul - o mişcare 
fulgerătoare - şi se uită fix în direcţia mea cu ochi 
galbeni, neclintiţi. Am trăit printre păsări răpitoare 
toată viaţa. Ochii aceia, oglinda unei inimi 
nemiloase care nu se teme aproape de nimic pe 
lumea asta, semnalizează pericol. O iau la fugă. 

Oamenii - doi, cred - care mă urmăriseră 
discret prin gangul învăluit în ceaţă, scot un strigăt 
de panică şi se silesc să mă prindă din urmă, în loc 
să-mi curme brusc existenţa pe pământ. 

Cu respiraţia întretăiată, alerg. Aleargă şi ei. 
Bandiţi sau, mai rău, gărzi. Ceaţa se vălătuceşte. 
Nu privesc înapoi. Nu contează de ce mă urmăresc 
oamenii ăştia. Nu trebuie să fiu prinsă. Nu trebuie 


să fiu văzută. 

Prin ceaţă, zăresc drugi negri solizi, sunetele 
paşilor mei şi ale celor care mă urmăresc fiind 
singurele care se aud în acest cotlon pustiu al 
oraşului. Poarta de la capătul gangului este 
închisă. 

Nu, nu, nu. 

Mă apuc de bare, totuşi, încercând să mă caţăr. 
Alunec o dată, de două ori, rugina îmi juleşte şi-mi 
zgârie palmele. 

Nişte mâini pe umerii mei. Degete puternice mă 
strâng până la os, smucindu-mă îndărăt. Vio/ență. 
E o senzaţie nouă. Nu pot să spun că îmi place. 

Mă răsucesc şi mă reped la o uşă metalică ce 
bubuie a gol sub pumnii mei. Pentru prima oară îmi 
zăresc atacatorii. O imagine albastră. 

Preoţi ai lui Rasus! Voinici, asudaţi de efort, 
unul mai vânjos decât celălalt, arată mai degrabă a 
tâlhari de rând decât a sacerdoţi. Amândoi agită 
nişte pistoale negre cu pâlnie, ceea ce e un pic 
dezamăgitor, de vreme ce, după părerea mea, s-ar 
cuveni ca preoţii să-şi poată dobori duşmanii direct 
cu razele albe ale soarelui. 

— Hei! Ajutor! strig eu la uşa închisă, dar nu 
răspunde nimeni. 

Bâjbâind după o altă soluţie, mă întorc cu faţa 
la preoţi. Cum m-au găsit? Ce vor să facă? 

Oare ştiu ce sunt? 

— Ce vreţi? 

Fac un salt în lături, când ei se năpustesc 


asupra mea. 

— Predă-te zeului-rege, zice unul, puţin cam 
fără suflu. Rasus o să te judece. 

Se repede la mine, dar îi aplic o lovitură de 
picior în jumătatea corpului generos drapată de 
robă, iar el se împleticeşte un pas înapoi. 

Şi apoi sunt zdruncinată de ceva ce se 
răsuceşte în lăuntrul meu. O potentialitate 
incandescentă în miezul făpturii mele, deasupra 
stomacului. Mă opresc, cu o palmă lipită pe cadrul 
scorojit al uşii, stând nemişcată, încercând să nici 
nu respir. Tălpile îmi ard. 

Ceva din creier îmi spune că, dacă respir măcar, 
dacă trag o singură gură de aer prelung şi cu 
lăcomie, aşa cum instinctele mele doresc cu 
disperare în clipa asta, acea energie potenţială 
confuză se va dilata, mă va devora şi mă va 
cuprinde până în vârful degetelor. Simt că aş putea 
să smulg tocul uşii din zid, cu uşă cu tot. Şi zidul, 
deopotrivă. Şi tot gangul. 

Aripi-roşii. Pielea mă furnică şi sângele îmi 
vuieşte. 

Imi lipesc spatele de uşă şi-mi încleştez 
degetele. 

— Plecaţi şi o să vă las teferi. 

Oamenii înaintează, dând la o parte cu piciorul 
lăzi putrede şi stârnind mici vârtejuri în ceața 
deasă. Cel care vorbise primul pare obosit. Celălalt 
este mai furios, răţoindu-se: 

— Indatoririle noastre au fost stabilite de Rasus 


însuşi. 

Mai înainte să pot răspunde, un tânăr iese din 
ceaţă, mai zvelt şi mai scund decât preoţii, purtând 
pantaloni de muncitor şi un trend simplu, cenuşiu. 
Peste umerii atacatorilor mei, îl văd analizând 
situaţia şi apropiindu-se, îngrijorat. Încerc să-i fac 
semn să plece înainte ca ei să-l observe, dar el 
strigă: 

— Hei, voi de colo! 

Preoţii se întorc. 

— Stai deoparte, preaiubitule! îi zice furiosul. 
Aceasta este o chestiune a Templului! 

— Haide, îmi zice celălalt preot, apucându-mi 
braţul. 

Incerc să mi-l eliberez, dar el e puternic şi mă 
îmbrânceşte în uşa de metal. 

— Lăsaţi fata! spune muncitorul, apropiindu-se 
şi ridicându-şi pumnii. 

— Pleacă de aici! încerc eu să strig la el, însă 
nişte degete puternice mă gâtuie, oprindu-mi 
cuvintele. 

Preotul care nu mă strânge de gât îşi aruncă 
pumnul greu prin aer, ţintind spre capul tânărului. 

Tata spune că sunt o fată bună şi are dreptate. 
Dar când preotul îşi strânge degetele mai mult şi 
vederea începe să-mi fie năpădită de muşte negre 
din pricina lipsei de aer, îmi dau voie să ripostez, 
doar puţin. Trebuie, îmi spun. Nu există altă 
soluţie. Când el slăbeşte strânsoarea pentru o clipă 
- probabil cât să nu mă ucidă, totuşi - trag aer în 


piept cât pot, oferindu-le plămânilor mei lacomi 
fluxul de aer care-mi electrizează corpul. 

Şi, pentru prima oară, îl simt - un curent 
arzător, acut, care mă străbate începând din tălpi, 
trecând prin picioare, prin măruntaie, prin inimă, 
până în vârful degetelor. Miezul fierbinte al 
pământului, sângele de lavă al Caldarasului urcă 
prin corpul meu, se uneşte cu spiritul meu. Suntem 
una, şopteşte el, fără cuvinte. Suntem totul. 

Il abat asupra preotului, o descărcare, o 
expiraţie. După numai o clipă, închid fluxul de 
energie înapoi în corpul meu, în pământul de 
dedesubt, îngrozită de ce-am putut descătuşa. 

Insă acum preotul este în flăcări. 

Ei bine, n-am mai făcut asta. 

El se rostogoleşte pe pământ, încercând să 
stingă pâlpâirile roşii de pe marginile robei. Faţa îi 
este însângerată şi arsă, pistolul e fier înroşit, 
alături. 

Celălalt preot se holbează la mine. 

— Cum, talpa iadului ai...? 

Dar am zbughit-o, alergând înapoi prin gang. 
Trage cu pistolul; o ladă explodează în faţa mea. 
Eu continui să fug, dar el nu mă urmăreşte. Nu mă 
mai poate prinde acum. Sunt prea rapidă şi o ştie. 
Mă opresc, ascunzându-mă într-o nişă mizerabilă şi 
arunc o privire îndărăt, prin ceaţă. 

La naiba. Al doilea preot şi-a îndreptat mânia 
asupra tânărului muncitor care încercase prosteşte 
să mă ajute. La naiba, la naiba, la naiba. 


Muncitorul se chinuie să-şi apere faţa cu braţele, 
ferindu-se de pumnii preotului. 

Mă furişez spre ei câţiva paşi, cu grijă să mă ţin 
pe lângă marginile întunecate, murdare. 

— Habar n-ai ce era creatura pe care tocmai ai 
ajutat-o să scape! răcneşte preotul. 

Muncitorul se clatină când un pumn îl nimereşte 
în falcă. Tresar auzind trosnetul. 

— Opăritule, plod de strălung ce eşti! 

Îi dă o lovitură puternică şi muncitorul se 
prăbuşeşte, cu obrazul şiroind de sânge. 

Mi-am petrecut toată viaţa încercând să trec 
neobservată. Ar fi înţelept din partea mea să mă 
duc înapoi la Aleea Nebunului, să încerc să mă 
salvez şi să scap de preoţi şi de îndatoririle 
Templului lor, să uit de palpitanta mea răbufnire de 
violenţă. 

Însă un val de greață îmi cuprinde stomacul 
privind faţa însângerată a muncitorului cu ochii 
strânşi de durere, care nu poate fi cu mult mai în 
vârstă decât mine. Preotul în robă albastră îl 
loveşte acum cu picioarele, bocancii  lucioşi 
aplicând lovitură după lovitură corpului nemişcat. 
Primeşte bătaie pentru că a încercat să mă ajute. 

Muncitorul izbuteşte să-şi ridice braţele peste 
faţă, dar clericul continuă să-l lovească. Sunetele 
îmi fac rău - bufnituri înfundate şi trosnete şi 
strigăte gâtuite. 

— Cine, talpa iadului, crezi că eşti? mârâie 
ameninţător preotul la el. 


Asta mă face să ezit. Este o întrebare la care 
eu, una, n-am fost niciodată în stare să răspund 
mulţumitor. 

Aripi-roşii. O creatură a răului, amenințătoare, 
căreia nu-i pasă dacă vreun muncitor este omorât 
în bătaie într-un gang. 

Alter. O făptură de putere şi lumină, care se 
opune nedreptăţii. 

Fiinţă omenească... 

Pe coada lui Ver, preotul m-a observat. Sunt 
încă prea departe ca să aibă vreo şansă să mă 
prindă, dar îşi încarcă din nou pistolul. Muncitorul 
se zvârcoleşte pe jos, mânjind pământul cu 
sângele lui. Înghit nodul din gât. 

Preotul mijeşte ochii prin ceața subţire. 

— Te-ai hotărât să te supui judecății? 

Mă fixează cu o privire chiorâşă. Este curajos, 
trebuie să-i recunosc meritul ăsta. 

— Nu, îi strig. 

El îşi pune o mână în şold. 

— Atunci ce mama focului faci? 

Arăt spre grămada sângerândă de la picioarele 
lui. 

— Păi, eu n-am bătut pe cineva până a fost gata 
să-şi dea duhul. Fac un pas în faţă. Incă. 

Ce naiba fac? Mă dau eroină? îmi bag din nou 
mâinile în buzunare, ca să le ascund tremurul. 

Muncitorul zace  nemişcat. Preotul ridică 
pistolul. Stă cu pieptul înainte, celălalt braţ 
atârnându-i depărtat de corp. Simian. Strămoşul 


făpturii noastre, la fel cum creaturile vorace, cu 
piele şi solzi din vremurile străvechi au fost pentru 
păsările răpitoare din vremurile noastre. 

Dar sângele meu este diferit de al lui. Sângele 
meu susură putere şi lavă. Se învolburează în corp 
şi mă furnică în degete. Se trage din sângele 
fierbinte al pământului. 

— E periculoasă! îi strigă răguşit celălalt, de pe 
jos. 

Totuşi preotul îşi adună curajul, convingându-se 
că poate lupta şi singur împotriva monstrului. 
Plămânii mei zvâcnesc, implorând gura de aer care 
va hrăni ghemul de energie furibundă din corpul 
meu. 

Nu vreau să-l rănesc pe acest om, îmi spun. Nu 
este bine să doreşti răul altora. Nu vreau să fiu rea 
- dar mi s-a părut atât de bine când l-am aruncat 
pe celălalt preot cât colo şi i-am ars faţa. 

Nu. Gata cu violenţa. Sunt hotărâtă să plec... 
până ce muncitorul schilodit scapă un geamăt 
gâlgâit. Până ce preotul îşi mută atenţia de la mine 
şi spune, peste umăr: 

— Tot aici eşti, secătură? 

Până ce îngenunchează lângă muncitor, înfige 
mâna în părul lui ca să-i ridice capul şi lipeşte 
țeava pistolului negru sub bărbia tânărului cu faţa 
în jos. 

Abia atunci îngădui energiei potențiale din 
interiorul meu să scape din vârful degetelor în cel 
mai scurt gest. Doar un zvâcnet din încheietură, 


atâta tot. Nu-mi strâng palma în pumn. Nu-mi trag 
umărul în spate să-mi iau avânt. Trebuie doar să 
opresc un om să-l ucidă pe un altul. Nu poate fi 
nimic rău în asta, nu-i aşa? 

Un val de foc izbeşte zidul din spate al unei 
clădiri dărăpănate, topindu-l. Preotul ars de la 
pământ geme şi încearcă să se îndepărteze târâş 
de metalul topit. 

Mă apropii de muncitorul căzut cu faţa în jos, în 
timp ce preotul bătăuş priveşte, încremenit, fără să 
mai fie însă o ameninţare. Şi-a scăpat pistolul din 
mâini, iar ochii îi săgetează în jur, disperat să 
găsească o cale de scăpare. Ingrozit. 

Totuşi îl atac. Suflu din vârful degetelor de la 
picioare, un val de aer arzător care-l ia pe sus şi-l 
izbeşte de poarta de fier din capătul gangului, cu o 
asemenea forţă, încât nu se mai dezlipeşte de 
acolo. Rămâne  înţepenit, fără cunoştinţă, 
învineţindu-se rapid de la lovitură. Ar putea fi mort. 
Ar putea muri amândoi. Nu ştiu. 

Ce am făcut? M-am apărat, l-am apărat pe 
acest tânăr curajos. Dar a fost prea uşor. Prea 
palpitant. Justificarea gestului corect freamătă în 
pieptul meu, dar mai pulsează şi altceva - ceva 
care mă îndurerează când mă uit la bărbaţii 
nemişcaţi, răniţi. Ce altceva aş putea justifica prin 
acest foc nou-descoperit? 

Muncitorul deschide ochii când mă apropii. Îi 
simt respiraţia întretăiată când /] ridic şi-l sprijin cu 
spatele de zid. Mă priveşte înspăimântat, în timp 


ce-i dau la o parte din ochi o şuviţă rebelă de păr 
blond, simţurile mele fiind asaltate de valul de 
putere şi de apropierea de rana întunecată de pe 
obrazul lui. 

— N-am mai văzut niciodată pe cineva... făcând 
asta, bâiguie el. 

— Ei, nu mai spune! murmur eu, iar el scoate 
un sunet gâlgâit care ar putea fi râs. Eşti bine? 

O întrebare idioată; răspunsul este mai mult 
decât evident. Ce vreau eu să ştiu e cine va avea 
grijă de el, dacă poate sta în picioare, unde ar 
trebui să se ducă acum. In schimb, mă uit în ochii 
lui cenuşii istoviţi şi îl întreb dacă e bine. 

El îmi zâmbeşte. Vocea îi pare o şoaptă. 

— Sunt bine. 

— Sunt un monstru. Îmi pare rău. Nu... n-am 
fost sigură de asta până adineauri, ca să fiu 
sinceră. 

Nu ştiu de ce-o spun. 

Însă muncitorul doar închide ochii şi îşi reazemă 
capul cald, însângerat, de umărul meu. 

Voci. Lupta noastră a atras atenţia. Prin ceața 
din gang, desluşesc forma distinctă a doua coifuri 
înalte de gardieni ai oraşului. 

— Eşti în stare să te ridici? îl întreb, cu voce 
joasă. Prietene, poţi să te ridici? 

Muncitorul îşi vine în fire şi îl ajut să se ridice în 
picioare, tendoanele gâtului său încordându-se de 
efort. 

— Va trebui să încercăm repede uşile astea. Nu 


vrem să fim prinşi omorând preoţi. 

El scoate încă o dată râsul acela chinuit, de 
parcă fierberea noastră în piaţa publică drept 
pedeapsă ar fi amuzantă. 

— Hai, amice, adună-te, murmur eu, punându-i 
braţul pe după umerii mei, ca să nu se 
prăbuşească. 

— Mă numesc Corvin Blake, zice el. Şi preoţi ăia 
nu sunt morţi. Cel puţin, ăla înfipt în poartă nu e - 
mai respiră încă. Celălalt, ei bine, e un pic ars, dar 
mişcă. 

Adevărat. Mai este viaţă în preotul ars, deşi nu 
se ridică de la pământ. Totuşi ar putea să moară. 
Gardienii se apropie. 

— Păi, tot va trebui s-o ştergem de aici repede, 
spun eu. 

Îl duc pe Corvin spre capătul gangului. 

El se răsuceşte tresărind şi spune: 

— Aceea. Acolo mă duceam eu. 

Ne împleticim spre o uşă masivă, scorojită, iar 
el scoate o cheie din buzunar. 

Odată ce trecem dincolo de prag, mă întorc iute 
şi încui mecanismul în urma noastră. Corvin a 
devenit mai greu. Îmi pun un braţ pe după mijlocul 
lui şi îl duc aproape târâş de-a lungul unui culoar 
strâmt până într-un birou mic, întunecos, cu o uşă 
acoperită de o draperie în spate, care trădează un 
atelier, spaţiu şi mai mulţi oameni. Peste tot sunt 
teancuri de ziare şi hârtii împrăştiate, laolaltă cu 
tot soiul de alte accesorii, de la hârtii cu antet şi 


fotografii granulate, până la cioturi de creioane şi 
bucățele rătăcite de metal ce ar putea fi asociate 
cu maşinăriile pe care le aud funcţionând în fundal. 
Un portret prăfuit al unui domn încruntat priveşte 
în jos de pe o hartă foarte ponosită pe peretele 
opus, iar o femeie cu păr roşu perfect pieptănat stă 
la birou, scriind. 

Ea sare în picioare când intrăm şi vine fuga la 
noi. 

— Oh, Rasus, Corvin! Ce-a păţit? Să-l ducem pe 
sofa; îl aşezăm cu grijă pe sofaua de mătase tocită. 
Pe fereastră, o firmă luminoasă atârnă deasupra 
trotuarului: 


BULETINUL ZILNIC AL ORAŞULUI CALDARAS 
Subiecte de importanţă şi interes pentru toţi 
cetăţenii 


Nenorocitul de ziar. Exact ce-mi lipsea. 

Femeia îngenunchează lângă rănit, cu mâna pe 
obrazul lui. 

— Am fost atacată de nişte bandiți în gang, zic 
eu. Corvin a avut curajul să intervină şi a încasat-o 
urât, mă tem. 

Fac ochii mari la el. Te rog, prietene, nu pomeni 
de şmecheria mea cu focul. Încă nu sunt în afara 
primejdiei. Locul acesta înseamnă expunere - am o 
faţă aici. 

Femeia dă la o parte de pe faţa lui Corvin o 
şuviţă de păr de culoarea paiului, cea care nu pare 


să aibă de gând să stea cuminte. 

— Deci chiar a fost o împuşcătură ce am auzit 
eu. Trebuie s-o fi auzit şi gărzile. Corvin, dacă te-au 
rănit... 

El pune o mână peste a ei. 

— Dragă Nara, zice. 

Zâmbetul îi întinde crestătura din obraz într-un 
mod care mă face să tresar. 

— Sunt bine. Un pic burduşit, atâta tot. 

Femeia se întoarce spre mine, mă priveşte, însă 
fără să mă evalueze, cum m-aş fi aşteptat. Doar 
fapte, fără păreri. Un reporter, care vasăzică. 

— Cine eşti? mă întreabă. 

Nu simt nicio ostilitate - sau căldură - din 
partea ei. Răspunsul meu se aude înainte să mă 
pot gândi. 

— Nu ştiu sigur. 

Femeia îşi ridică sprâncenele. 

— Înţeleg. Ei bine, îţi mulţumesc pentru... 

Brusc, o bătaie în uşă, răsunând dinspre holul 
din spate, îi întrerupe vorba. 

— Asta-i garda, şopteşte Corvin. 

— Mă ocup eu de ei. 

Ea se ridică, îşi îndreaptă costumul elegant şi se 
îndepărtează cu paşi hotărâți. 

Mă uit la Corvin. 

— Eu ar trebui să... 

— Ssst! îşi duce un deget la buze. Nu pe uşa din 
faţă. Sigur sunt alte gărzi care supraveghează în 
stradă. Mai bine aştepţi să plece. 


Mă zgâiesc la el. Este foarte bine informat 
despre treburile de genul ăsta pentru un bun 
cetăţean obişnuit. O aud pe Nara ridicând vocea la 
gărzi; dacă vor să intre, ar face bine să aibă 
permisiune semnată de la autorităţile în drept ale 
Comandantului. Hotărăsc că-mi place Nara. 

Dar biroul e sufocant şi soarele s-a ridicat mai 
mult pe boltă. Trebuie să ajung acasă. Cât o să 
treacă până o să pot ieşi din nou afară în 
siguranţă? 

Traversez încăperea, uitându-mă  pieziş la 
fereastra de care nu îndrăznesc să mă apropii, 
când atenţia îmi e atrasă de un exemplar din ceea 
ce trebuie să fie Buletinul Zilnic de astăzi, deschis 
pe birou. Un titlu imposibil îmi sare în ochi. 


COMANDANTUL: „EXISTĂ  ARIPI-ROŞII ÍN 
REALITATE?” 


Mi se taie respiraţia. Mi se face pielea ca de 
găină. Trebuie să fie o glumă, nu? Singurul lucru 
care mi-a îngăduit să rămân în siguranţă şi 
ascunsă a fost întotdeauna că, pentru majoritatea 
oamenilor, nu exist, sunt un basm. 

— Ceva interesant în Buletin? întreabă Corvin. 

Mă întorc spre el, lipsită de expresie. El îşi 
lungeşte gâtul, uitându-se la ziarul de pe birou. 

— Ah. Poveştile noastre dinainte de culcare 
prind viaţă. 

Nu spun nimic. Corvin mă priveşte cu ochi 


Curioşi. 

— Te sperie? Aripi-roşii? mă întrebă. 

Zâmbesc. 

— Oamenii din Caldaras poate că se tem de 
aripi-roşii, dar nimeni nu crede cu adevărat în ei, 
nu-i aşa? 

El se lasă înapoi pe spate. 

— Nu ştiu. 

— Cu siguranţă că nu. 

El se uită din nou la mine. 

— Suntem foarte moderni. În atât de multe 
privinţe. Dar frica şi speranţa sunt eterne. În 
fiecare dimineaţă, oamenii se adună în Piaţa 
Marelui Ra ca să rostească meditaţiile împreună cu 
preoţii, fascinaţi de întrupările scânteietoare ale 
unor emoţii de mult apuse. Dacă e să întrebe 
cineva mulţimea: „Credeţi că aripi-roşii sunt 
reali?”, eu zic că majoritatea ar clătina din cap şi ar 
spune ceva vag, care ar suna foarte aproape de 
nu, dar care nu e chiar nu. Cei mai mulţi oameni 
doar aşteaptă prima persoană care să spună da. 

Tac. Mă uit în jos la ziar, încercând să par 
degajată, privirea zburându-mi peste cuvinte. Dar, 
odată ce încep să citesc, nu mă mai pot opri. 
Subconştientul pune stăpânire pe mine ca un gât 
uscat, înghițind cu abandon. 


În numele împărătesei, comandantul Zan a 
primit  orhideea  incandescentă, care a fost 
descoperită recent în galeriile Minei Roşii de către 


vânătorii de trufe-de-foc. Cei care cred că alterii 
încă mai umblă printre noi sunt de părere că 
orhideea este cheia pentru a stârpi orice aripi-roşii 
s-ar mai putea ascunde în mijlocul nostru. 
Orhideea este păstrată la Palatul de Aramă, unde 
comandantul plănuieşte s-o dezvelească inaugural 
de Crepuscul, peste două săptămâni. Toiagul de 
Onix cere ca orhideea să fie dată Templului lui 
Rasus, insistând că nu este calificat comandantul 
să-i utilizeze puterea şi că el ar putea submina 
eforturile Templului de a găsi şi a distruge această 
amenințare vicleană Comandantul răspunde: 
„Există aripi-roşii în realitate? Dacă da, atunci nu 
este exclusiv problema Templului, ci o problemă 
care priveşte pe toată lumea din Caldaras”. 


Cuvintele mă copleşesc ca focul vulcanului Mol. 
Orhidee incandescentă. 

Am mai auzit de plantele acestea delicate în 
poveştile pentru copii. Se zice că strălucesc în 
prezenţa unor aripi-roşii, fiind foarte folositoare 
pentru a-i depista. De asemenea, ca şi despre 
aripi-roşii, se zice că sunt doar un mit. 

Probabil comandantul Zan crede că legenda 
orhideei este o născocire şi că poate arăta el 
oamenilor din Caldaras, o dată pentru totdeauna, 
că aripi-roşii nu există. 

Ce ghinion pentru mine că există cel puţin unul. 

Era o coincidenţă prea mare ca preoţii să mă fi 
găsit în singura zi în care am ieşit din 


ascunzătoare. Trebuie să fi ştiut exact unde să 
caute. 

Orhideea asta incandescentă trebuie să le fi 
spus. 

Corvin încearcă să se ridice. Respirația i-a 
devenit superficială. Las ziarul pe birou şi mă duc 
la el, neştiind prea bine cum să-l ajut. 

— Ar trebui să te ducem la un doctor, zic eu, 
palma arzându-mi de dorinţă să-i dau din nou 
şuviţa aceea de păr la o parte. 

El clatină din cap. 

— O să fiu bine. Am trecut şi prin lucruri mai 
rele. 

Mă încrunt. 

— Dar... 

— Ascultă, zice, aplecându-se spre mine, 
coborându-şi vocea conspirativ. Ar trebui să-i spui. 

Mă încordez. 

— Ce? Cui să-i spun? Despre ce vorbeşti...? 

— Narei, zice şi mă apucă de mână. 

Degetele lui sunt reci şi palma mă înţeapă când 
îşi trece uşor degetul mare peste ea. 

— Ar trebui să-i spui. 

— Ce să-i spun? 

Mintea mi se zbate înnebunită după o idee - 
cum să explic focul? am avut o armă - un pistol - 
grenade - Corvin a avut halucinaţii - orice altceva 
în afară de adevăr. 

El nu spune nimic, ci îmi întoarce blând 
încheietura. Mă uit la palma întoarsă în sus şi 


tresar. Am simţit fierul porţii vechi intrându-mi în 
carne când am încercat să sar peste ea, dar nu mi- 
am dat seama că mă tăiasem. Nu era prea rău - 
ceva mai nasol decât o julitură -, dar cursese 
sânge; mâna îmi era mânjită de sânge. 

Sângele meu negru. Sângele unui aripi-roşii. 
Asta nu aveam cum s-o mai explic. 

Mi-am smucit mâna înapoi şi m-am uitat la 
Corvin, simțind cum pălesc. 

— Te înşeli. Eu... 

— Ea te poate proteja. 

M-am uitat lung la el, în tăcere, pentru o clipă. 
În cele din urmă, am şoptit: 

— Mă îndoiesc profund. 

Sunetul zăvorului tras al uşii din spate vestea 
întoarcerea  Narei, paşii ei grăbiţi şi apăsaţi 
răsunând pe hol. 

— La etaj, s-a răstit ea şi, la început, am crezut 
că mie îmi vorbea, dar a întins o mână spre Corvin. 
Poţi să mergi? în pat cu tine. O să-l rog pe Orm să 
vină sus să te vadă. 

Părea să-şi fi recăpătat controlul asupra firii ei 
autoritare, încep să cred că îngrijorata şi sensibila 
Nara pe care am întâlnit-o mai devreme e o fiară 
pe cinste. 

— Bine, nicio grijă. Mă duc. 

Corvin se ridică, împleticindu-se nesigur pe 
picioare spre uşa acoperită de draperie din spate. 
Se întoarce şi îmi zâmbeşte cu un amestec ciudat 
de bunătate şi durere, care mă ia pe nepregătite. 


Ea te poate proteja. Nu prea cred. 

Nara îl priveşte plecând, apoi se întoarce spre 
mine şi îmi spune: 

— Ar trebui să nu mai ai nicio problemă ieşind 
pe uşa din faţă, acum. Îmi aruncă o privire 
pătrunzătoare. Cel puţin, dacă nu mai e şi altceva 
ce pot face pentru tine? 

Am nişte întrebări şi ea simte asta. Aşteaptă, cu 
braţele încrucişate, iar eu rămân în faţa ei, 
electrizată de curiozitate. Trebuie să fiu 
prevăzătoare; e periculos aici. Nu trebuie să-i 
dezvălui prea multe despre mine. 

Însă am nevoie de răspunsuri, iar Nara pare să 
dețină o mulțime. 

Fac semn spre Buletin. 

— Ai văzut articolul ăsta? 

Ea nu se uită la ziar: 

— Auzi presa, acolo, în spate? Eu am scris 
articolul ăla. 

— Ar putea fi adevărată? întreb. Orhideea, 
adică. 

Ea ridică din umeri. 

— Comandantul şi Toiagul de Onix cu siguranță 
cred că e adevărată. Eu n-am văzut-o, personal. De 
ce te interesează? 

Nervii mi se scurtcircuitează brusc, dar îmi 
reamintesc că e un reporter. Este meseria ei să 
strângă informatii. E în firea ei. 

— Simplă curiozitate. 

Îi arunc ceea ce sunt convinsă că e un zâmbet 


neconvingător. 

Nara pare indiferentă. 

— Sunt surprinsă că e o noutate pentru tine. Tot 
oraşul a vorbit numai de asta. Eşti de la Templu? 

Aproape că râd. 

— Nu. Nu, cu siguranţă nu sunt. 

— Ce afirmaţie categorică, zice ea, bătând uşor 
din degete. 

Oare are de gând să ia un creion? 

Pe coada lui Ver! N-ar fi trebuit să spun atât de 
multe. Zâmbesc, bâlbâina: 

— Oh, ştii tu. Istoria nu m-a interesat niciodată. 
Şi toată chestia cu celibatul. A 

Mi se aprind obrajii. Evident. In mod clar sunt o 
femeie din lume, cum o dovedeşte faptul că un 
cuvânt care înseamnă opusul sexului mă face să 
roşesc. 

Dar Nara nu spune decât: 

— Înţeleg. Mă gândisem că poate ai fost 
undeva, izolată, de n-ai auzit de orhidee. 

— Noi, ăâ... nu prea citim Buletinul. 

Nu în ultima vreme. Se pare că tata m-a 
protejat din nou. 

— Nu contează, zice Nara. 

Prea mult. l-am dezvăluit prea mult. 

— Îţi mulţumesc pentru timpul acordat, zic eu, 
cât de calmă pot. Acum chiar trebuie să plec. Imi 
pare rău pentru... soţul tău. 

Ea pufneşte. 

— Frate! Poate să-şi poarte singur de grijă. De 


obicei. Vocea i se înmoaie. Îţi sunt recunoscătoare 
că l-ai ajutat. 

Mă întorc să plec, dar când pun mâna pe clanţa 
uşii, Nara e în spatele meu. 

— la asta, zice şi îmi întinde un cartonaş. 

Nara Blake, redactor-şef. Uluită, îmi ridic ochii şi 
rămân pironită de privirea ei aprigă, luminoasă. 

— În caz că mai ai nevoie de altceva. 

les în stradă, poticnindu-mă puţin, şi mă strecor 
într-un gang. În timp ce mă grăbesc spre casă, dau 
bobârnace în neştire cu degetul mare peste colţul 
cărţii de vizită a Narei Blake. 

Există aripi-roşii în realitate? Buletinul îşi 
trâmbiţa senzaţionalul articol la nesfârşit în mintea 
mea. Chiar sunt o ameninţare vicleană, cum spune 
Toiagul de Onix? Faptul că nu exist m-a ţinut 
întotdeauna un pic mai în siguranţă. Sau poate i-a 
ţinut pe ceilalţi un pic mai protejaţi de mine? Dar 
adineauri, preoţii aceia din gang, focul pe care l- 
am provocat... 

Azi e ziua în care am devenit reală. 


Doi 


Cerul văzut prin pereţii de sticlă ai camerei 
mele din pod este strălucitor de la ceața alb- 
cenuşie adusă de vânt dinspre Mol, marele vulcan. 


E curat, de culoarea palidă a aburului care şuieră 
din valvele de evacuare ale ţevilor ce se încolăcesc 
prin străzile oraşului Caldaras. Cu norii ăştia 
spălăciţi, e aproape cât de albastru poate deveni 
cerul ăsta vreodată. Păsările de pradă îşi au 
cuiburile în grădina de pe acoperişul ăsta, 
împreună cu mine, venind şi plecând când vor ele, 
cu aripi negre care taie prin ceața oraşului ca 
briciul prin mătase. Aici, ascunsă de lume, sunt 
expertă în cărţi, viaţa de seră şi cerul cenuşă. 

Mă las pe spate în scaunul de la biroul meu de 
metal ca ciupit de vărsat, în timp ce tata foşneşte 
frunzele şi perforează micile ţevi de irigație din 
spatele meu. 

— Tufa de şapca-broaştei arată un pic cam 
ofilită, zice el. 

Aud micul țipăt al metalului pătrunzând în 
metal. 

— Asta s-ar putea s-o rezolve. Să stai cu ochii 
pe ea. 

— Mulţumesc, spun. 

În oraşul ăsta de cărămidă, piatră şi cupru, 
lucrurile care cresc verzi sunt bucuria mea. 
Adunătura întâmplătoare de flori şi legume din 
dom a rămas în grija mea, şi, cu toată cenuşa care 
se depune şi zilele mohorâte, grădina tot 
înfloreşte. 

Tata îşi târăşte picioarele spre biroul meu, 
piciorul lui ţeapăn, de metal, râcâind lemnul 
podelei. 


— Arată toate bine. Dar să ai grijă de ele. 

Se referă la plante. Uneori cred că se referă şi 
la altceva, când vorbeşte despre plante, dar nu 
sunt niciodată foarte sigură. 

Aş vrea să-i spun despre  orhideea 
incandescentă şi despre preoţii care aproape că m- 
au înhăţat. Dar ştiu că imediat ne-am face bagajele 
şi am pleca departe, ca să mă ţină în siguranţă, 
lăsându-şi prestigiosul post de grădinar-şef pe 
Insula Roet. Ar renunţa la oraşul ăsta, dându-l 
deoparte ca pe o creangă uscată, şi nu-i pot face 
aşa ceva. Nu din nou. 

Însă el îşi continuă drumul, gârbovit, spre uşa- 
trapă care duce în casă şi atunci ceva dă să 
țâşnească din mine la fel de puternic ca valul de 
foc de azi-dimineaţă. 

— Tată, încep eu, fără să ştiu cum aveam să 
continui. 

El se întoarce, cu sprâncenele stufoase şi albe 
ridicate. 

— Ce-i? 

— Eu... mă opresc. 

Respiră. 

— Ştiai că am foc în mine? 

Ochii lui sunt ca două jumătăţi de lună când 
zâmbeşte. 

— Întotdeauna am ştiut. 

Apoi trapa se deschide şi el coboară anevoie, 
pantof pe metal, metal pe metal, buf-zbang-buf- 
zbang, până când creştetul capului său cu păr des 


dispare, iar eu nu sunt sigură dacă a înţeles cu 
adevărat ce l-am întrebat sau dacă eu am înţeles 
cu adevărat ce mi-a răspuns. 

A doua zi, mă trezesc în semiîntunericul de 
dinaintea zorilor ca să-mi fac scurta plimbare, 
înviorătoare, până la cutia poştală de la capătul 
micii noastre alei. Oricine ar fi treaz la ora asta 
matinală ar vedea prin ceaţă numai silueta vagă a 
persoanei despre care cred că este singura fiică a 
vecinului lor. Aceasta este rutina zilei care-mi place 
cel mai mult. 

Dimineaţa, strada noastră este cât se poate de 
liniştită, negustorii abia încep să apară, muncitorii 
care lucrează în schimburi la cazane încă nu şi-au 
încheiat tura de noapte, oamenii înstăriți continuă 
să se bucure de somn. Deschid cutia poştală de la 
capătul micii peluze din faţa casei noastre şi 
găsesc o singură scrisoare, adresată locatarului de 
pe strada Drobul de Sare, numărul 162. Probabil o 
solicitare de a face mai multe donaţii pentru un 
anumit zeu sau pentru a sponsoriza un nou atelier. 
Întotdeauna deschid scrisorile „locatarului”. Pentru 
prima oară în viaţa mea, totuşi, rămân stupefiată 
să descopăr că scrisoarea este pentru mine. 


Celei care fără îndoială citeşte scrisorile pe care 
majoritatea oamenilor le-ar arunca nedeschise. 
Vino astăzi în Piața Poiana îngerului, la prânz. Ştiu 
ce eşti. 


— Zău? întreb cu voce tare. Pentru că asta mi- 
ar plăcea nespus să ştiu şi eu. 


Mă aşez pe o bancă de metal din Piaţa Poiana 
îngerului, nervoasă, tresărind la zgomotul cascadei 
artificiale care nu prea suplineşte lipsa de 
vegetaţie din parc. N-ar fi trebuit să vin. Dar ce 
altceva puteam face? Persoana care îmi trimisese 
scrisoarea deja mă găsise. 

Poiana îngerului se află la marginea oraşului şi 
expusă  capriciilor naturii, aşa că majoritatea 
oamenilor care îşi făceau plimbarea de dimineaţă 
purta bandane ca să se protejeze de particulele de 
cenuşă. Îmi legasem o bucată de material în 
jumătatea de jos a feţei şi priveam bănuitoare 
lumea din jur. 

Norii străluceau foarte puternic. Expeditorul 
scrisorii ar trebui să apară dintr-o clipă într-alta. 

Un fior de gheaţă mi-a străpuns focul dinăuntrul 
meu. Şi dacă e o cursă şi o să fiu ucisă? Deşi nu 
ard de nerăbdare să mă trezesc cu gâtul tăiat, e 
ceva atrăgător în simplitatea acestei idei. Să fii 
prins în capcană nu cere prea multă chibzuinţă sau 
efort din partea mea. Sau poate urmează să fiu 
şantajată. Asta-i un pic mai nasol. N-am multe de 
oferit decât cărţi şi plante sănătoase. 

Prin ceaţă, zăresc un trend roşu, imaculat. Deşi 
poartă ochelari de soare şi o bandană de pânză ca 
toţi ceilalţi, Nara Blake n-a făcut prea mari eforturi 
să se deghizeze. Îmi simt umerii relaxându-se. lar 


când soseşte cu băuturi delicioase de fructe pentru 
amândouă, tabloul e aproape plăcut. Aproape. 

— Poftim, zice scurt, întinzându-mi o sticlă. 

Rareori am gustat altă băutură decât apa călâie 
care curge la robinetul din bucătăria noastră şi o 
privesc întâi pe Nara bând prima, ca să nu mă arăt 
prea lacomă. 

— Întâi de toate, nu mai pune întrebări despre 
orhidee incandescente, zice ea, punându-și 
băutura jos şi potrivindu-şi la loc bandana peste 
gură, roşie, de aceeaşi culoare cu trenciul. 

— Poftim? 

Nu-i pot vedea ochii Narei prin ochelarii de 
soare cu rame aurite, dar ştiu exact privirea 
exasperată pe care probabil mi-o aruncă. 

— M-ai întrebat pe mine - pe nenorocita de 
redactor-şef de la Buletinul Zilnic - dacă eu 
credeam că orhideea era reală. De parcă ai fi fost 
îngrijorată pentru aripi-roşii. 

— Oh! 

Aripi-roşii. Cuvântul acela, rostit cu voce tare. 
Aici, în loc public. 

— Curiozitatea, bănuiesc, spun eu mai degajată 
de cum mă simt. 

— Curiozitate pe naiba, zice ea. Nu sunt fraieră. 

Stomacul mi se strânge. Cât de multe ştie? Cât 
de multe i-am divulgat eu? 

Ne bem băuturile. Un grup de copii aleargă 
după o minge, pe sub copacii metalici din 
apropiere. Caut portiţe de scăpare. Tata e pe 


Insula Roet, Jey, la şcoală; niciunul n-are habar că 
am ieşit din casă. Nara Blake ar putea avea 
complici pretutindeni. 

— Nimic nu mi-a dat impresia că ai fi fraieră, zic 
eu. Dar de ce bileţelul cifrat? Şi, te rog, nu-mi 
spune că aparţii vreunei organizaţii secrete, vechi 
de un secol, dedicate măcelăririi fetelor de 
optsprezece ani care pun prea multe întrebări. 

Bandana Narei se încreţeşte într-un zâmbet. 

— În niciun caz, zice ea. 

Mă las pe spate. 

— Asta e o uşurare. 

— Organizaţia mea secretă veche de un secol 
n-a ucis vreodată decât preoţi. Deşi încercăm să 
evităm asta. 

Scap o exclamaţie, iar sticla mea cade la 
pământ, spărgându-se de dalele pavajului de sub 
bancă. 

Nara îmi aruncă o privire încruntată. 

— Sunt copii care se joacă aici. Mă îndoiesc că 
părinţii s-ar bucura ca ei să se ducă acasă cu 
limbajul ăsta. 

— Voi ucideţi preoţi? şoptesc. 

Ea clipeşte încet. 

— Ei bine, nu e chiar misiunea noastră 
declarată, dar se întâmplă. Şi nu că tu n-ai şti nimic 
despre aşa ceva, bineînţeles. 

Răspund cu voce gâtuită: 

— Bineînţeles. 

— Oricum, continuă ea, îmi pare rău dacă 


omuciderea te supără, dar cred că tocmai tu ar 
trebui să fii de acord că oraşul Caldaras ar trebui 
protejat de cei care îi fac rău. Ca monstrul Bet-Nef, 
de pildă. 

Imi trag bandana de pe faţă. 

— Monstrul...? Despre ce naiba vorbeşti? O 
legendă de-acum o mie de ani? 

— Ah, legendele, zice Nara, cu un zâmbet 
glacial. Bet-Nef şi Dal Roer, oamenii şi alterii. Ei au 
urzit intrigile oraşului Caldaras, nu-i aşa? 

Pufnesc. 

— Cei mai mulţi oameni nu cred în alteri. 

— Cei mai mulţi, nu. 

Vocea impersonală a Narei e întreruptă de 
clipocitul cascadei din spatele nostru. 

— Dar noi două credem. 

Studiez complicatele forme ale celui mai 
apropiat copac metalic, lumina pătrunzând printre 
frunzele sale lustruite, împestriţând terenul gol al 
parcului. 

Știu ce eşti. 

Degetele mele sunt reci, o senzaţie stranie în 
oraşul ăsta fierbinte şi umed. Deschid gura să zic 
ceva, dar nu-mi vine în minte nimic de spus. 

Nara se lasă pe speteaza băncii, lumina 
reflectându-se argintie din ochelarii ei. 

— Uite, orhideea e reală. La fel de reală cum 
eşti şi tu. Dar eu te pot proteja. Dacă ne ajuţi. 
Fiindcă... avem nevoie de ajutorul tău. 

inghit în sec. Pot rezolva asta. Sau pot să fug - 


să urmez calea ferată până jos, în câmpie, să mă 
ascund în vreun hambar, undeva. 

— Să mă protejaţi? îmi ridic sprâncenele. 
Despre ce vorbeşti? i 

Nara se uită spre parc. li pot vedea genele din 
profil, în spatele ochelarilor, băţoase şi frumos 
arcuite. După câteva clipe, spune: 

— S-ar putea să-ţi dai seama că eu am mult mai 
multe motive să mă tem de tine decât tu de mine, 
dacă e să dăm crezare poveştilor. 

Îmi strâng mâinile una într-alta. 

— Dacă mă acuzi de ceva, mi-ar plăcea s-o spui 
direct. 

Totul e atât de vulnerabil, aici. Prea mult spaţiu 
deschis. 

Prea mulţi oameni. 

— Credeai că n-o să te urmăresc? Nara se uită 
la mine prin lentilele opace, argintii. Sunt foarte 
bună în meseria mea. 

Mă uit şi eu la ea. 

— Sugerezi că eu aş şti ceva despre alteri şi 
aripi-roşii? Mă tem că am trecut de vârsta 
basmelor. 

— Dacă vii cu mine, zice ea, te pot apăra de cei 
care ţi-ar face rău. 

Privesc în depărtare. 

— Nu înţeleg ce vrei să spui. 

— Incetează să mă mai minţi, spune ea, cu o 
voce tăioasă ca oţelul. Ştiu ce eşti. 

larăşi fraza asta. Îmi încleştez maxilarul. 


— Regret, zic, nu cred că mai avem ce discuta. 

Ea se ridică brusc, scuturându-şi trendul. 

— Chestiunea, domnişoară Fairweather - căci 
bănuiesc că nu ai un nume de botez, nici vreun alt 
nume, de altfel, dar o să-ţi spun pe numele de 
familie -, chestiunea este că, dacă noi ştim că eşti 
aici, n-o să treacă prea mult până când o să ştie şi 
ei că eşti aici. Probabil că ştiu deja. Şi ei te vor 
ucide. Crede-mă pe cuvânt. lar dacă mori, e foarte 
posibil ca întreg oraşul Caldaras să moară odată cu 
tine, inclusiv tatăl şi sora ta. Însă nu vreau să-ți 
mai răpesc din timp. O zi bună şi să respiri uşor. 

— Să respiri uşor, spun eu, deşi plămânii mei 
sunt strânşi ca într-o menghină. 

Ochelarii ei aurii sclipesc. 

— Fie să mergi tot timpul sub ceaţă, mai zice 
ea. 


Este destul de întuneric ca să mă aventurez 
afară, în grădina lui Jey şi să mă ocup de micii ei 
prizonieri maronii, uscați. Tai nişte crengi ici, ud 
colo, plivesc şi ciupesc florile moarte. Norii pe care 
abia îi mai pot vedea în lumina scăpătată vor 
apărea din nou, mâine-dimineaţă, însă, curând, se 
vor întuneca până vor deveni un giulgiu negru ce 
va acoperi tot oraşul pentru un an. 

Intunericul Adânc. Anul nostru întunecat dintr-o 
mie, acest întuneric Adânc va fi primul de la 
Războiul Pământului Topit încoace. M-am pomenit 
că îngrijesc mai mult de grădinile noastre, în 


ultimul timp, nu doar de cele în sarcina mea din 
Dom, dar şi de grădina casei lui Jey, ba chiar şi de 
tristele răsaduri de flori de lângă stradă. Restul 
lumii e ocupată cu recoltatul, depozitatul, uscatul 
şi  conservatul. Cu  făcutul lumânărilor. Cu 
verificatul cazanelor, al îmbinărilor dintre ţevi, al 
valvelor şi al turbinelor. Sanctitatea Sa Supremul 
Sării - cel mai înalt preot al Templului lui Rasus şi 
mai puternic, zic unii, şi decât împărăteasa - a 
decretat că întunericul Adânc e un test din partea 
zeilor, ca să vadă cât valorăm. Că toată lumea 
trebuie să lucreze împreună ca surorile şi ca fraţii 
pentru a îndura noaptea ce vine. N 

Toată lumea în afară de mine, fireşte. Imi apăs 
mâinile în pământul sfărâmicios, mi le adâncesc în 
pământul viu. Pielea mi se furnică din cap până-n 
picioare. Pe măsură ce întunericul Adânc se 
apropie, sângele meu se schimbă. Cicatricele de pe 
spate au început să mă ardă, iar plămânii îmi sunt 
atât de lacomi, încât aş putea inhala toată ceața 
din oraşul Caldaras, ca s-o suflu înapoi în Gura lui 
Mol precum aburul dintr-o ţeavă sparta. Mă tem de 
ceea ce voi deveni. 

Există aripi-roşii în realitate? Titlul articolului din 
Buletin strigă din nou la mine, în timp ce-mi afund 
degetele în pământul amestecat cu cenuşă. 

Nu ştiu, îi răspund. A fost o aripi-roşii cea care a 
topit cărămizile şi mortarul cu furia ei? A fost o 
aripi-roşii cea care a stârnit atâta frică şi panică în 
gangul ăla? A fost o aripi-roşii aceea a cărei 


existenţă blestemată l-a atras pe Corvin Blake în 
lupta care aproape l-a ucis? 

Am fost cu adevărat eu? 

Orhideea incandescentă m-a demascat şi o 
urăsc. N-am urât niciodată ceva verde şi plăpând 
în viaţa mea, totuşi, dacă o să fiu vreodată faţă în 
faţă cu planta aceea, am s-o smulg din rădăcinile 
ei trădătoare. Insă orhideea e ţinută în Palatul de 
Aramă, unde se fac pregătiri în vederea dezvelirii 
ei, iar eu trebuie să rămân pe strada Drobul de 
Sare, pregătindu-mă pentru nimic altceva decât 
eventuala mea călătorie spre Grădina Eternă. Dacă 
acolo se duc aripi-roşii. 

— Aici erai. N 

Jey îşi scoate capul pe după casă. Imi şterg 
pământul de pe mâini pe pantalonii mei vechi. 
Sora mea pluteşte în paşi de dans până la mine şi 
se aşază pe marginea unei pietre acoperite de 
găinaţ de pasăre, ca o prinţesă alter coborând din 
zbor pe un tron de alabastru. Lumina caldă dinspre 
fereastra bucătăriei îi luminează câteva fire din 
părul ei negru scăpate din agrafe şi întinse pe 
obraji. 

Ea - şi dă capul pe spate şi îşi odihneşte o 
privire extaziată pe clădirea acoperită de murdărie 
de vizavi. Chiar dacă avem feţe identice, nu cred 
că aş putea arăta vreodată atât de melodramatică. 

Oftează. 

— N-ai să ghiceşti niciodată... 

— Tânărul tău, o întrerup eu, plictisită. Cum 


ziceai că-l cheamă pe acesta de acum? 

Ea se întoarce spre mine şi zâmbeşte. 

— Ţi-am spus că a fost ales să îl prezinte pe 
însuşi maestrul Fibbori, la următoarea conferinţă 
despre legumele rădăcinoase de la şcoală? Bonner 
ştie atât de multe despre legumele rădăcinoase! 

Spune asta cu o faţă serioasă. Jey, pe scurt. 

— Cu siguranţă pare să aibă multe talente, zic 
eu. 

Tinerii lui Jey au întotdeauna talente uimitoare, 
după spusele ei. Bun-gust la vinuri, apreciere a 
artei, filosofie. Prezentări de conferenţiari. 

— Apropo de rădăcinoase, zic eu, sărmanii 
bulbi-iuţi de aici imploră o moarte rapidă. 

— Ei, bulbii-iuţi! Lasă astea! 

Dă cu piciorul într-un gard de sârmă. 

— Ascultă, zice cu voce coborâtă, am nevoie de 
ajutorul tău. Mâine. Ştii, o să-l întâlnesc pe Bonner, 
în secret. 

Îmi încrucişez braţele. 

— Deci tata nu îl place. 

Ea îşi întoarce capul. 

— L-a plăcut, la început. Dar tata poate fi atât 
de critic. Ştii cum e. Ochii îi reflectă lumina dinspre 
fereastra bucătăriei. Crede că Bonner e prea 
preocupat de religie. Işi întoarce iarăşi capul spre 
mine, cu ochi visători. Nu-i o prostie? Bonner e 
doar foarte devotat Templului. Nu-i nimic rău în 
asta! 

Eu aş zice că sunt mai multe lucruri rele în 


privinţa Templului, începând cu jurământul de 
căpetenie al Supremului Sării, deşi simbolic, de a 
proteja cetăţenii de aripi-roşii. Şi sfârşind cu cei doi 
preoţi care s-au năpustit asupra mea în gang, ieri. 

Însă nu îndrăznesc să-i vorbesc despre asta lui 
Jey, aşa că doar clatin din cap. 

— Ştii că, după părerea mea, nu e înţelept să te 
amesteci în treburile Templului. 

— Zeul-rege ne protejează şi veghează asupra 
noastră, spune ea, de parcă Rasus ar interveni 
pentru mine, dacă preoţii ar decide să mă ucidă. 

Oftez. 

— De ce nu te poţi întâlni cu iubitul tău cu altă 
ocazie? N-ar trebui să... 

— Ştiu, ştiu, zice ea, aruncându-şi mâinile în 
sus. Ştiu că n-ar trebui să fac niciodată nimic. 

Sărăcuța de tine. Imi muşc buzele până când 
cuvintele îmi alunecă înapoi pe gât. Apoi spun: 

— De altfel, mâine e lumină-de-odihnă. Ar 
trebui să-l ajuţi pe tata pe Insula Roet. 

Ca îngrijitoare a acestei grădini de casă, Jey are 
nevoie de lecţii. Trebuie să ştie despre sol şi 
lumină, să calce printre curcubeiele de petale, de 
vite şi de frunze în locul pe care oamenii îl numesc 
Giuvaierul oraşului Caldaras. Cel puţin, aşa spune 
tata. 

— Da, tocmai asta-i ideea. Am un plan, cum l-aş 
putea întâlni pe Bonner fără ca tata să afle. Numai 
că am nevoie de ajutorul tău. 

Ochii îi sclipesc într-un mod care îmi face inima 


să tresare. Amintiri din scurtele momente de 
libertate furate, scântei risipite pe o nesfârşită 
mare cenuşie. 

Sunt dulci-amărui. 

— Jey, spun eu, nu putem. Nu se mai poate. Nu 
când în oraş se află o orhidee. 

Nu când preoţii lui Rasus mă urmăresc. 

Ea se răsuceşte să mă privească în faţă. 

— De unde...? 

Îmi încrucişez braţele, un început de iritare 
colorându-mi vocea. 

— Am văzut un exemplar din Buletinul Zilnic, 
când mă întorceam acasă, astăzi. De ce nu mi-ai 
spus? 

Ridică din umeri. 

— Tata n-a vrut să-ţi faci griji. Bănuiesc. Dar, 
ascultă, n-am nevoie decât să-mi ţii locul vreo 
câteva ore. Tata n-o să ştie! Nici măcar n-o să fie 
aici - o să ud bujorii în faţa porţilor principale, iar el 
o să fie exact în capătul celălalt, în sera privată. 

E un joc pentru ea, existenţa mea secretă. Şi eu 
obişnuiam să simt la fel, în rarele zile speciale când 
jey era cea care stătea acasă şi eu mă aventuram 
afară, în ceața arzătoare a oraşului, ţinându-mă de 
mâna tatii. Nu vorbi, mă prevenea el, legându-mi 
căciula de piele strâns, potrivind enormii lui 
ochelari negri peste aproape toată faţa mea. Wu 
atrage atenția asupra ta. leşirile acelea erau 
periculoase. Dar tata n-a vrut niciodată să fiu o 
prizonieră. Mergeam până la o ceainărie sau lao 


galerie de artă şi nu mă puteam abtine să nu râd la 
toate noile sunete şi mirosuri, zâmbind la toată 
lumea. 

Însă pe sub ochelarii negri ai tatii, ochii mei 
erau la fel de strălucitori ca soarele prin sticla 
vitraliilor violet-albăstrii, nu căprui că ai celeilalte 
fiice a lui. Şi ceea ce tata n-a spus niciodată, dar 
ştiu acum, este că, dacă vreo cunoştinţă ar fi 
observat că ochii fiicei lui şi-au schimbat 
inexplicabil culoarea, dacă mi-aş fi tăiat vreunul 
dintre micile mele degete neîndemânatice în vreo 
ceaşcă ciobită şi ciudatul sânge negru ar fi început 
să curgă din rana mea, atunci toate acele zâmbete 
- de la bărbatul de pe stradă cu pălărie înaltă, de 
la bătrâna din magazin care mi-a strecurat o 
bomboană - ar fi dispărut. 

Jey se apleacă spre mine. 

— Ştii că îţi doreşti mult să vezi Insula Roet. 

Şi-mi aruncă ceva ce arată ca o cârpă veche. 

Mă uit la obiectul îngălbenit din mâinile mele - 
bujorul din vasul de sticlă de pe biroul meu. Când 
tata a adus floarea acasă pentru mine, era albă ca 
laptele, iar parfumul ei a umplut Domul, ameţitor. 
Acum tot ce mai pot mirosi în petalele sale uscate 
e combinaţia obişnuită de cărţi şi pasăre. 

Grădinile luxuriante de pe Insula Roet - un 
paradis de verdeață la numai o jumătate de lac 
distanţă de oraşul nostru cenuşiu, domeniul privat 
al împărătesei. Cine n-ar fi vrut să le vadă? Dar cu 
viaţa mea în joc? Absurd. Nu m-aş fi pus niciodată 


în asemenea pericol doar ca să văd grădinile. 

Şi dac-aş găsi orhideea incandescentă? Să-i rup 
frunzele şi să-i arunc tulpina în apele clocotitoare 
ale lacului Valul de Azur, înainte să mă poată trăda 
cu adevărat? Să fiu pentru totdeauna în siguranţă? 

Mmm... mă mai gândesc. 

Jey nu ştie cât de periculos este planul ei, dar 
ştie că mă gândesc. Mai este, totuşi, şi altceva 
care mă tulbură - o disperare pe faţa ei pe care nu 
am mai văzut-o niciodată. Ochii ei mă imploră s-o 
ajut, să risc totul pentru acest nou băiat. Nu-mi 
place. 

Acum, se schimbă vântul nopţii. Trebuie să 
aducă nişte veşti ademenitoare cu el, pentru că 
toate păsările prădătoare - patru la număr, în clipa 
asta - ţâşnesc brusc de pe fereastra Domului de 
deasupra noastră şi zboară spre cerul din ce în ce 
mai întunecat. Incerc să le urmăresc, uitându-mă 
după aripile negre pe fundalul norilor, dar sunt 
distrasă de reflexia mea în fereastra bucătăriei. 
Ochii violet-albăstrii estompaţi mă privesc, la 
rândul lor: aripi-roşii sub sticlă. 

Sora mea păstrează o tăcere încordată. 


Trei 


Jey nu ar ieşi niciodată în haina asta. Închid 


poarta de fier în urma mea şi păşesc de pe aleea 
mică de pietriş a grădinii noastre din faţă pe 
pavajul străzii. Toată lumea poartă trenduri în 
oraşul Caldaras. Aici, moda izvorăşte din 
necesitate. Cenuşa care se revarsă din vulcanul 
Mol se lipeşte şi mânjeşte, iar eleganţii pantaloni 
de tweed şi salopetele de mătase trebuie protejate 
în întregime, până la vârful piciorului. 

Jey e în pas cu moda - gulere apretate, brodate, 
ridicate până la urechi, panglici şi copci de argint în 
faţă. Toate hainele mele sunt cu gulere joase şi 
simple, cu nasturi de alamă oxidaţi şi tivuri care nu 
doar ating pământul, ci îl mătură de-a dreptul. Însă 
ar fi inutil ca tata să irosească bani pe haine la 
modă pentru fiica lui invizibilă. Jey este cea care ar 
arăta lipsită de bun-gust într-un trenci prea lung, 
cu nasturi vechi. 

Nu sunt încă Jey, mi-am reamintit. Aş putea fi 
oricine. Abia coborâtă din trenul de la Drush ca să- 
mi vizitez mătuşa sau o nouă studentă în oraş sau 
fiica unui nobil venită să se împrietenească cu 
Comandantul şi împărăteasa şi celebra lor familie 
frumoasă. 

Mă rog, asta din urmă poate că e o exagerare. 

Strada Drobul de Sare a prins viaţă pentru un 
weekend.  Sclipeşte de mulţimea  perechilor 
zâmbitoare sub umbrele strălucitoare, a doamnelor 
cu papagali cocoţaţi pe braţele lor şi a muncitorilor 
posomorâţi, ţinându-şi trusele de scule cu degete 
scorojite. Înalte păsări, cu cioturile lor de aripi şi 


gâturile lungi, acoperite cu pânză viu-colorată, îşi 
poartă călăreţii şi marfa cu paşi lungi, lăsând în 
urmă ocazionalul nor de puf moale, un praf de 
soare auriu pe pietrele cenuşii ale pavajului. 

Sunt precaută, atentă la robele de albastru 
aprins - pentru cei mai mulţi, culoarea virtuţii, dar 
pentru mine, doar pericol. Din fericire, nu văd 
niciun preot. Mulțimea o să mă protejeze astăzi, 
sper. Fraţii şi surorile sfinţi n-ar ataca o fată 
neînarmată în mijlocul străzii, nu-i aşa? 

Înghit în sec. Ar face-o? 

Oraşul continuă în pantă şi eu încep să urc, 
trăgându-mi degetele de-a lungul cărămizilor 
zgrunţuroase ale clădirilor care îmbrăţişează strada 
- o casă bună cu locuinţe de închiriat, o băcănie, 
colţul unei fabrici lungi. Pavajul urcă mai departe 
spre lumina soarelui, ceața de cenuşă fiind atât de 
strălucitoare, încât mă obligă să-mi mijesc ochii ca 
să văd ceva înainte. 

Pot vedea lumea exterioară prin sticla Domului, 
dar au trecut ani mulţi de când n-am mai mers cu 
adevărat prin Caldaras în plină lumină a zilei, fără 
ochelarii de soare ai tatii. Oraşul fără umbre, fără 
sticla negricioasă care să-i cearnă culorile şi 
contururile, e senzaţional. Un cuplu de vârstă 
mijlocie mă salută rapid, zâmbete binevoitoare. 
Doi băieţi ducând nişte pungi de hârtie mă 
depăşesc în goană, unul pe o parte şi altul pe 
cealaltă, de parcă aş fi un copac într-un râu. Nu 
ştiu ce mă încântă mai tare - să fiu observată ca şi 


când aş fi vreo persoană oarecare sau să fiu 
ignorată din exact acelaşi motiv. 

Piaţa Marelui Ra este locul în care cele mai 
vechi şi cele mai frumoase clădiri se ridică 
deasupra înceţoşatului lac Valul de Azur din fundal. 
Eu şi Jey ştim bine din zilele în care ne cocoţam pe 
aviariul ruginit, dar eu n-am păşit niciodată pe 
dalele de piatră care o pavează. E un spaţiu mult 
mai deschis decât cel cu care sunt obişnuită. Sunt 
agitată. 

Platoul drept, alb şi vast - surprinzător în acest 
oraş în pantă de cenuşă şi praf de cărbune - este 
dominat de masivul Templu al lui Rasus, o clădire 
străveche, ale cărei trăsături sunt estompate de 
ceața strălucitoare de dincolo de el. In ochii mei, e 
ca un cap de taur imens, numai conturul lui, ale 
cărui coarne arcuite se înalţă spre cerul senin - o 
creatură colosală care ar putea înghiţi toţi oamenii 
care mişună prin piaţă în dogoarea dimineţii târzii. 

Cineva dă peste mine, lovindu-se de braţul meu 
şi mă pierd în senzaţia nouă, neobişnuită de a fi 
înghiontită. Sunt atât de multe conexiuni umane 
aici! Umeri şi coate atingându-mă în trecere, copii 
ciocnindu-se de picioarele mele, plete răsfirate 
mângâindu-mi faţa, înlocuind mirosurile de fum şi 
de otravă cu acelea de flori şi săpun. Nu-mi doresc 
decât să mă opresc şi să stau în mijlocul Pieței 
Marelui Ra, bucurându-mă de toate aceste senzaţii. 

Sunt încântător de expusă în mijlocul acestei 
mări cu dale de piatră bine măturate şi cu valurile 


mulţimii. Atât de mulţi ochi - dincolo de ochelarii 
opaci ai muncitorilor de la cazane şi ai înaltei 
societăţi, neacoperiţi ai tuturor celorlalţi. Unii au 
ochi căprui ca sora mea. 

Totuşi ai mei sunt albaştri. Anormali. Wu este 
neobişnuit să ai ochi albaştri, îmi spun, dar îmi 
cobor pleoapele, căutând un punct de observaţie 
mai retras. Aş putea să zăbovesc în umbrele 
enormului aripi-roşii de obsidian care păzeşte 
piaţa, doar pentru câteva momente. O fată 
normală pe cale de a lăsa o ofrandă la Templu. O 
fată care există. 

Crupa osoasă a unui strălung mă izbeşte 
zdravăn şi mă clatin vreo doi paşi, până mă 
împiedic de poalele trendului. Cad, lovindu-mă cu 
genunchii de dale. Îi simt zvâcnind de durere, când 
mă căznesc să mă ridic. O mână mă apucă de cot 
şi mă ajută să stau dreaptă. Un bărbat în vârstă, cu 
ochi blajini, dă din cap şi mă bate uşurel pe braţ, 
înainte de a-şi vedea de drum. Oamenii din jur se 
opresc puţin, îngrijoraţi, cercetându-mă cu privirile 
de sus până jos. 

— Oh, îmi pare atât de rău, domnişoară, se 
aude o voce de sus. 

O femeie elegantă, din spinarea strălungului, se 
apleacă spre mine. 

— Eşti bine? 

Fac un efort să-mi regăsesc glasul. 

— Da, mulţumesc. 

Acum piaţa e prea mult. Pietrele albe, lumina 


zilei, ceața şi mai cu seamă toţi ochii ăştia, 
examinându-mă - totul e prea mult. 

Mă grăbesc în capătul celălalt al pieţei, intrând 
în mulţime şi ieşind şi ocolind-o, spre umbrele 
adânci ale Templului lui Rasus. Îmi lipesc palma de 
statuia lui aripi-roşii, de parcă gestul mă va linişti, 
mă va ţine departe de îmbulzeală. Piatra netedă e 
rece, la fel şi umbra sa. Respir. 

Ici şi colo, preoţii mai mici în rang, cu ochii 
plecaţi şi robe de un albastru aprins, împing mături 
late, măturând cenuşa şi praful de pe dalele de 
marmură în canalele de scurgere. Tata mi-a spus 
că asta fac cât e ziua de lungă, pentru a păstra 
piaţa surprinzător de albă, tot timpul. Mă gândesc 
la oasele spumegând ale lui Bet Nef de pe fundul 
lacului Valul de Azur, arderea lor nepământeană 
fiind miracolul ce ţine apa în permanenţă clocotită. 
Nimeni nu vede cu adevărat vulcanul negru care 
închide lacul în burta lui de foc. Nimeni nu vede cu 
adevărat preoţii albaştri şi măturile lor aici, în Piaţa 
Marelui Ra. Ei văd numai oase albe şi marmură 
albă. 

Unul dintre preoţi vine târşâind spre mine. 
Oamenii deschid respectuoşi cărare pentru mătura 
lui şi cenuşa neagră dinaintea sa. Preotul nu se 
uită la mine, nici la altceva în afara capătului 
măturoiului său, dar se mişcă din ce în ce mai 
aproape de adăpostul meu umbrit. Mă încordez 
toată. Ascunde oare un pistol sub robă? A fost 
trimis pentru mine? în i lipesc spatele de piatră, cu 


venele pulsând. 

Atunci el se întoarce, făcând o mişcare 
şuierătoare într-un arc larg, şi îşi croieşte cărare 
înapoi, spre gura de scurgere din capătul 
îndepărtat la pieţei. 

Răsuflu, tulburată. In mijlocul pieţei, preotul se 
opreşte în faţa unei fântâni sculptate migălos. In 
centrul acesteia, Dai Roet, eroul Războiului 
Pământului Topit, priveşte senin peste mulţimea 
pestriță de oameni, ţinându-şi coiful sub braţul 
musculos, cu un picior gol de marmură ridicat pe 
scutul inamicului său. Luceşte chiar şi în această 
lumină solară difuză, într-un contrast izbitor cu 
masivul aripi-roşii de piatră neagră din spatele 
meu. 

Mă desprind de soclul statuii şi privesc în sus. 
Pot să văd acum preoţii de obsidian, pe jumătate 
din statura figurii principale, întinzându-şi mâinile 
aproape până la umerii săi înaripaţi. Ciudat, să ai o 
creatură atât de mult urâtă şi temută de pază 
tocmai la uşa Templului. Insă pe mine mă 
linişteşte. Indiferent de mitologie, aici se află un 
aripi-roşii, în Piaţa Marelui Ra, unde toată lumea se 
poate uita bine la el. Face parte din oraşul 
Caldaras. Face parte din societate. 

Privirea îmi zăboveşte. Dacă îi ignori dinţii şi 
ochii bulbucaţi, aripi-roşii e frumos, nu monstruos. 
Dacă-i pileşti ghearele de la mâini şi de la picioare, 
ar putea fi aproape un alter. Este pe jumătate 
alter, la urma urmelor. Ce ar spune, oare, acest 


uriaş prinţ de piatră, dacă ar fi să vorbească 
mulţimii din Piaţa Marelui Ra? 

Oare m-ar recunoaşte pe mine? 

— E doar piatră, preaiubită. 

Vocea mă face să sar înapoi. Un bărbat în alb se 
uită la mine. Se sprijină într-un toiag luminos, care 
spiralează în aer deasupra părului său alb. Ochii lui 
sunt adânciţi în faţa suptă. Mai mulţi preoţi inferiori 
roiesc în jurul lui, cu privirea în toate părţile şi o 
postură supusă. 

Vocea mi se blochează în gâtlej. Ştiu cine este 
acest om. Cât de imposibil mi se pare să fie aici, 
acum, vorbind cu mine în ziua mea de libertate - al 
doilea cel mai important preot din întregul 
Caldaras, după Sanctitatea Sa Tronul de Sare. 
Acest om ar putea, cu un cuvânt, să trimită 
nenumărate persoane să-şi întâlnească soarta sau 
mormintele. 

Toiagul de Onix. 

Oamenii dau din cap sau fac plecăciuni când 
trec pe lângă noi. Fac şi eu o plecăciune, neştiind 
care este protocolul. Tata nu mi-a spus niciodată 
cum să mă adresez înalţilor preoţi, doar să stau 
departe de ei. 

— Bunăvoinţa Voastră, bălmăjesc eu, 
amintindu-mi dialogul din scena funerară dintr-unul 
dintre romanele lui Jey. 

— Statuia te tulbură, preaiubită, arată Toiagul 
de Onix spre marele aripi-roşii de piatră. Tinem 
acest monstru primitiv la uşa noastră ca să arătăm 


că nu ne este teamă de el. Asta-i tot. 

Poartă-te normal.  Poartă-te normal. Ce 
înseamnă normal? Toiagul de Onix se uită în ochii 
mei şi, chiar dacă mă gândesc că nu are niciun 
motiv s-o recunoască pe Jey în mine, simt tot ce e 
altfel. 

— Da,  Bunăvoinţa  Voastră, zic eu. Vă 
mulţumesc. 

Mă întreb, brusc ameţită, dacă orhideea m-a 
dat de gol cumva. Dar Toiagul de Onix doar dă din 
cap şi spune: 

— Să respiri uşor, preaiubită. 

Se întoarce cu suita lui şi dispar, urcând 
treptele de marmură, în Templu. 

Mă retrag în umbră, mai departe, de data asta, 
până când mă sprijin cu spatele de Templu, în 
spatele statuii lui aripi-roşii. Bubuiturile inimii mele 
în urechi, sunetul fricii, acoperă zumzetul din piaţă. 

Am scăpat ca prin urechile acului? Din ce? Mă 
simt la fel de mitologică precum statuia antică din 
faţa mea. Cu siguranţă monstrul primitiv de care 
vorbea Toiagul de Onix n-are nimic în comun cu 
mine şi cu trenciul meu zdrenţuit. 

Îmi amintesc faţa vineţie a preotului pe care l- 
am doborât în gang. Fără voia mea, mă uit din nou 
în sus şi stomacul mi se strânge. Mă aflu în spatele 
statuii acum, iar de aici pot vedea adevărata 
poveste. Marile aripi ca de insectă ale monstrului 
nu sunt ataşate de corpul lui. Au fost retezate şi 
sunt ţinute sus, la umerii lui, de micii preoţi haini 


care-l înconjoară. lar postura lui relaxată nu se 
datorează blândeţii sau bunăvoinţei, nici măcar 
demnităţii pe care se zice c-o au prinții alteri. In 
relieful detaliat din spatele statuii, pot vedea cum 
şira spinării e umflată până la gât de uriaşa ţeapă 
cu care preoţii l-au străpuns. Măreţul aripi-roşii din 
Piaţa Marelui Ra e mort. 


Patru 


Podul de Jad este una dintre cele mai faimoase 
privelişti din întregul Caldaras. Arcele lui verzi 
lustruite şi balustradele devin aproape translucide 
sub norii strălucitori de pe cerul de deasupra 
lacului Valul de Azur. Ceaţa perpetuă a lacului nu 
permite să vezi podul până în capătul îndepărtat, 
aşa că pare să se ridice din nimic. E o privelişte 
atât de uimitoare, încât ar putea cu uşurinţă să-mi 
taie respiraţia - dacă n-aş fi atât de distrasă de 
cadavru. 

În jur s-a strâns o mică mulţime, dar oamenii nu 
l-au încercuit atât de aproape cât să ascundă 
silueta fără viaţă, întinsă pe plăcile de gresie din 
faţa turnului de pază al podului dinspre oraş. La 
prima privire, l-aş fi putut confunda cu o grămadă 
de cârpe cenușii, dacă n-ar fi fost mâna care ieşea 
din mormanul acela. Arăta ca un animal ciudat, 


odihnindu-se pe pământ, cu degetele încovoiate 
care făceau semne chiar şi în nemişcarea lor. 

În pofida vocii raţiunii, mă apropii, uitându-mă 
printre coatele celorlalţi la grămada neînsufleţită. E 
proaspăt descoperit - oamenii încă nu 
reacţionează. Mă străbate un fior de gheaţă, chiar 
dacă afară e caniculă. Un bărbat între patruzeci şi 
cincizeci de ani, cu şuviţe de păr ud lipite pe faţa 
contorsionată, mort în stradă. 

Mulțimea creşte. Murmurele se transformă în 
strigăte. 

— Gărzi! Crimă! 

De îndată ce un privitor strigă „crimă”, toţi 
ceilalţi îi ţin isonul. Doi gardieni vin în fugă dinspre 
Piaţa Marelui Ra; un al treilea, care traversa podul, 
aude strigătele şi îşi iuţeşte paşii spre mulţimea 
adunată în număr din ce în ce mai mare. 

— Cetăţeni! răcneşte unul dintre gardieni peste 
zarva mulţimii. Cine a fost martor la asta? Ce s-a 
întâmplat aici? 

— Uitaţi-vă la faţa lui! strigă o femeie. Şoc şi 
groază! 

— E salopeta unui muncitor de la cazane. Ce 
caută aici? zice un bărbat, arătând cu degetul spre 
mort. 

Mulțimea începe să mă împingă şi mă îndrept 
spre vechiul turn de pază, acum nefolosit decât 
pentru toaletele sale. lnăuntru, o să găsesc găleata 
de cenuşă a lui Jey şi mătura de petale, dar încă nu 
plec de acolo, mai stau puţin. Ceva mă ţine în loc. 


Atunci, peste învălmăşeala hainelor, a pălăriilor 
şi a mâinilor, apare un violet strălucitor. Un preot 
al lui Rasus, înalt şi calm, cu gura strânsă într-o 
expresie de îngrijorare care o reflectă pe aceea din 
privire. 

— Gardieni, zice el, cu o voce calmă ce străbate 
prin gălăgia mulţimii confuze, eu am văzut ce s-a 
întâmplat. 

Acum, oamenii adunaţi pe Podul de Jad nu mai 
sunt o gloată - sunt un auditoriu. Se lasă tăcerea. 
Gardianul care vorbise aşteaptă mărturia preotului, 
cu carneţelul în mâini şi sprâncenele ridicate. 

— Preaiubiţilor, zice preotul, vremuri nefaste au 
venit asupra noastră, căci ceea ce zace lat pe 
Podul de Jad nu este doar un om mort, ci o poveste 
care a prins viaţă. 

Îmi ţin respiraţia, apăsându-mi palmele de uşa 
ruginită a turnului de pază. 

Preotul îşi plimbă ochii peste mulţime şi 
vorbeşte cu autoritate, de parcă s-ar adresa 
credincioşilor din Templu. 

— Când l-am găsit pe acest biet om zăcând aici 
- inexplicabil! —, monstrul care îi provocase 
moartea se făcuse deja nevăzut. Dar am 
îngenuncheat lângă om, sperând să-i pot dărui 
pacea înainte de a-şi începe călătoria spre Grădina 
Eternă. 

Oamenii dau din cap. Unii ating umerii vecinilor, 
protector. 

Preotul face semn spre grămada de zdrenţe. 


— „Preaiubite”, i-am spus, „Rasus o să te 
întâmpine cu bucurie. Lasă îngerul Lung să te 
călăuzească spre soarta ta”. Insă, în loc de pace, 
ochii lui erau plini de frică şi m-a apucat strâns de 
braţ. 

Preotul îşi înşfacă violent braţul, ilustrativ. Mai 
mulţi privitori exclamă. Preotul continuă, mărturia 
lui devenind din ce în ce mai asemănătoare cu un 
spectacol de teatru. 

— „Sfinte preot al lui Rasus!”, a strigat el. 
„Avertizează-i! Spune-le oamenilor că am fost ucis 
de un aripi-roşii!” 

Rămân mască. Mulțimea explodează în 
declaraţii,  ţipete, negații, însă gardianul cu 
carneţelul nu îşi notează nimic. 

Studiez omul mort cât pot, din spatele grupului. 
Niciun aripi-roşii nu e responsabil de moartea 
aceasta, cel puţin niciun aripi-roşii ca mine şi, din 
câte ştiu eu, sunt singurul. Privesc mulţimea. Totul 
e atât de teatral, atât de sfruntat. Chiar cred aşa 
ceva? N 

Nu încă. Nu pe deplin. Insă destul cât să facă 
oraşul acesta să vibreze ceva mai intens. 

Acum, preotul cu robă violet a plecat. Nu ştiu 
dacă are vreo legătură cu moartea acestui om. Dar 
cu siguranţă a sădit o sămânță de frică. 

Trag aer în piept şi mă îndepărtez. Să fiu 
prezentă la un eveniment demn de a fi publicat în 
ziare e chiar mai periculos, acum, când redactorul- 
şef de la Buletinul Zilnic ştie cum arăt. Şi, crimă 


sau nu, i-am făcut o promisiune surorii mele şi 
orhideei incandescente. Uşa ruginită a turnului de 
pază se deschide după ce mă opintesc zdravăn în 
ea. Găsesc găleata de cenuşă şi peria de petale ale 
lui Jey într-un colţ, tărcate de fâşiile de lumină ce 
pătrund prin jaluzelele ferestrei. Las trenciul pe un 
raft vechi şi ies din nou în stradă purtând numai 
salopeta verde, de grădinar, a surorii mele. Nu-mi 
dă nimeni atenţie. 

Încerc să merg întins - sunt Jey acum, iar ea a 
traversat podul ăsta de multe ori. Mă ţin pe 
margine,  trecându-mi o mână de-a lungul 
balustradei calde, netede ca sticla, iar, cu cealaltă 
mână, pot simţi umezeala pe mânerul găleţii de 
cenuşă. Când podul ajunge la malul lacului Valul de 
Azur, drumul s-a ridicat atât de mult în aer, încât 
lacul mai e doar sporadic vizibil prin ceața de 
dedesubt, străfulgerări de acvamarin şi lumini 
săltăreţe. Chiar şi de aici, de la înălţime, îi pot simţi 
dogoarea. Ca toată lumea din oraşul Caldaras, sunt 
obişnuită cu fierbinţeala, dar căldura umedă care 
se ridică din lacul clocotitor e destul de intensă ca 
să mă silească să-mi şterg fruntea cu mâneca. 

Podul e liniştit, comparativ cu forfota oraşului 
Caldaras, însă nu e pustiu. Un om în uniformă de 
grădinar asemănătoare celei pe care o port eu mă 
depăşeşte grăbit, dar nu mă salută. Asta-i bine. Doi 
gardieni ai oraşului trec agale pe lângă mine, 
îndreptându-se în direcţia opusă, către Piaţa 
Marelui Ra; n-au aflat încă vestea despre crimă. Imi 


ţin ochii pe dalele de gresie dinaintea mea. N-am 
mai fost niciodată la o asemenea înălţime, nici 
măcar în aviariu, şi nu vreau să par ameţită, cum 
încep de fapt să mă simt. 

Când podul începe să coboare, zăresc pentru 
prima oară Insula Roet şi, în sfârşit, Palatul de 
Aramă. 

Mai mult jad, fireşte. Un arc precum cel din 
capătul dinspre oraş, cu Mol şi Ver şi îngerul Lung 
sculptați în relief. Urmez drumul cu dale de gresie 
ieşind de pe pod pe sub arc, de unde înalte ziduri 
de piatră se deschid ca nişte aripi de-o parte şi de 
alta, protejând terenul palatului de hăţişul junglei 
ce înghite insula. In depărtare, pot să desluşesc 
prin ceaţă - mai subţire aici -  domurile 
strălucitoare de aramă ale palatului şi, cu toate că 
nu-l pot vedea, ştiu că există un impresionant dom 
de sticlă în spatele clădirii principale, care 
adăposteşte grădina privată a împărătesei. 

Odată ce ies de sub arc, mă opresc, copleşită 
de venerație. 

Albastru. Există cer deasupra Insulei Roet, cu 
un soare strălucitor în mijloc, ale cărui raze îmi 
acoperă pielea ca o pătură. Albastrul cerului e 
imposibil, aproape obscen în limpezimea şi 
siguranţa sa. Cum de există cer aici? Unde sunt 
norii? Fără îndoială că împărăteasa, cu tehnologia 
de ultimă oră la dispoziţia sa, are un dispozitiv 
anume ca să ţină ceața departe. Privirea mi se 
îndreaptă spre palat, edificiile care se îngrămădesc 


ca nişte ciuperci, mecanisme strălucitoare urcând 
şi coborând la exteriorul lor ca într-un dans grațios. 

Şi verdeaţa. Ştiam că avea să fie aici. Ştiam că 
verdeaţa exista şi că palatul de pe Insula Roet era 
înconjurat de ea. Dar atât de multă! îi simt şi 
mirosul. Se întinde din locul în care mă aflu şi într-o 
parte şi în cealaltă precum catifeaua, o mie de 
nuanţe diferite de verde îmbrăţişând brazde în 
spirale de flori roz, galbene şi albastre. 

Țaca-țaca-țaca-țaca. Un muncitor împinge o 
maşinărie în raza mea vizuală, două roţi la capătul 
unei osii cu un cilindru rotitor între ele. Il privesc 
curioasă, pentru câteva clipe. Cilindrul rotitor din 
faţa lui e făcut din lame; taie iarba pajiştii ca s-o 
păstreze la înălţimea unui covor luxuriant. De 
aceea parfumul de frunze e atât de puternic. 
Cilindrul aruncă în sus firele de iarbă, iar 
muncitorul, ţinând  maşinăria de  mânere, îl 
urmează cu mers degajat. In locul unei salopete de 
grădinar, poartă pantaloni cenuşii obişnuiţi, are 
mânecile suflecate, o vestă ruginie şi e fără 
ochelari - un servitor de-al casei, probabil. Dacă 
Jey ar fi fost grădinar-şef, ea i-ar fi putut da sarcina 
de a tunde pajiştea asta doar pentru a-i admira 
torsul lung şi părul negru, ciufulit. Nu pot să spun 
că eu n-aş fi făcut la fel. 

Mirosul pajiştii şi excesul de culoare radiind 
înaintea mea îmi scot din minte omul ucis - într- 
adevăr, nu mai există decât cerul şi pământul. Tot 
ce pot face e să nu-mi scot ochelarii negri ai lui Jey 


şi să mă holbez, într-atât priveliştea aceasta mă 
îmbată şi îmi taie respiraţia. 

— Domnişoară Fairweather! 

Vocea ajunge la mine peste întinderea de aer 
curat, înlemnesc. 

O tânără în salopetă de grădinar s-a ridicat de 
după nişte tufe de flori şi se grăbeşte spre mine. 

Mă fac mică în umbra arcului. Oh, revărsa-s-ar 
Mol, probabil o cunoaşte pe Jey. Cosaşul s-a oprit la 
marginea pajiştii şi se uită buimăcit cum tânăra îmi 
face semn cu mâna. 

— Domnişoară Fairweather? 

Ajunge la mine, gâfâind un pic. 

— Îmi pare atât de rău. Am venit mai devreme 
şi am vrut doar să arunc o privire la acele 
minunate flori-spiriduş galbene - aţi mai văzut aşa 
ceva vreodată? Jur că nu le-am atins, nu chiar - 
poate vreo două flori ofilite, ştiţi, pe care se poate 
să le fi smuls - n-o să mă spuneţi maestrului 
Fibbori, nu-i aşa? Oh, pe dulcele Rasus, doar că 
asta e prima mea zi şi... 

Pun o mână pe umărul ei. 

— Îmi cer iertare, domnişoară...? 

Ea trage aer în piept, cu faţa pistruiată mortal 
de serioasă. 

— Onna. Îmi pare atât de rău. Onna Twill. 
Dumneavoastră mă învăţaţi desprăfuirea, astăzi. 
Vreau să spun, aşa plănuiserăţi. 

Dacă nu vă supăraţi. Vreau să spun... pe 
dulcele Rasus, dumneavoastră sunteţi domnişoara 


Jey Fairweather, nu-i aşa? 

Clipesc. 

— Te învăţ desprăfuirea? Vrei să spui, a 
bujorilor? 

Ea încuviinţează din cap, cu ochii mari. 

Aparent, Jey a uitat să menţioneze că trebuia să 
instruiască o novice în ale grădinăritului, astăzi. Pe 
coada verde a lui Ver, nici măcar nu ştiu care sunt 
paşii. Onna mă priveşte cu speranţă, aşa că arunc 
o privire peste umărul ei, studiind terenul după 
masele de bujori care se presupune că stau de 
pază la marginea Palatului de Aramă. 

Spre imensa mea uşurare, îi văd, şiruri întinse 
de bujori, dincolo de un răzor năpădit de flori. 

— Hai să mergem, atunci. Adu-ţi şi găleata. 


Fâș, fâş, fâş. 

Peria de petale e moale ca părul meu după o 
baie cu săpun. Mănuşile de grădinărit ale lui Jey 
stau, mototolite, în buzunarul salopetei, căci las 
soarele să se odihnească pe dosul mâinilor mele în 
timp ce lucrez. Pot să jur că simt greutatea razelor 
lui. 

Intr-o altă zi, m-aş fi putut bucura de asta. Fâş, 
fâş, fâş. 

Din fericire, Onna e tăcută, concentrată la 
periatul ei, câţiva paşi mai încolo. N-a fost cine ştie 
ce de explicat, slavă lui Rasus. Cenușa lui Mol nu 
se adună prea mult aici. Nu e ca acasă, unde 
marginile micii noastre grădini sunt mereu 


acoperite de pulberea neagră-cenuşie. Grosimea 
stratului de cenuşă din găleată creşte aproape 
imperceptibil în timp ce lucrez, dar deosebirea pe 
care micile mele perieri o fac asupra fiecărei flori e 
la fel de profundă ca şi când le-aş picta petalele pe 
o pânză cenuşiu-închis. Sunt ca preoţii care 
măturau prin Piaţa Marelui Ra, făcând curăţenie în 
această lume plină de praf. Imi îngrop faţa într-un 
buchet de flori curate şi inspir adânc. Magnific. 

— Sunt şi preferatele mele, zice o voce din 
spatele meu. 

Îmi ridic imediat capul. Găleata de cenuşă cade 
în iarbă, conţinutul revărsându-se într-un norişor. 

— Dar-ar ploaia în iad! zic eu, mai înainte de a- 
mi lua seama. 

Onna tresare. 

— Îmi pare rău, zice vocea, reţinându-şi râsul. 

Nu spun nimic. Jey ar fi vorbit. Ar trebui să 
vorbesc şi eu. Ce-ar spune Jey? 

— Pleacă de-aici, zic eu. 

— Te-am speriat? întreabă vocea. 

Mă întorc. 

— Nu, doar că uneori hotărăsc să arunc lucrurile 
şi apoi să înjur. 

Este cosaşul pajiştii, care stă la o distanţă 
respectabilă, nu atât de aproape cât părea după 
sunetul glasului, în liniştea din jur. El zâmbeşte şi 
îşi ridică sprâncenele. Ochii lui sunt albaştri ca şi ai 
mei. Bine, nu că ai mei, totuşi albaştri, de un 
albastru ca al cerului incredibil de deasupra. 


— Îmi cer iertare, zice el. 

— Înm. Nu. E în regulă. 

Încerc să-i fac semn să plece. Zâmbesc sau îmi 
arăt colții - ceva cu buze şi dinţi, în orice caz. De 
ce e atât de dificil? Jey ştie cum să vorbească 
oamenilor. Şi persoana aceasta vorbeşte cu Jey, nu 
cu mine. 

Ciudat cum mi se pare că el vorbeşte cu mine. 

Se uită la Onna şi întinde două cupe de alamă, 
zâmbind. 

— M-am gândit că poate vă e sete. 

Îmi dau seama că Onna n-a scos încă niciun 
cuvânt. Gura îi e deschisă şi irisurile ei căprui se 
văd încercuite de alb, când întinde o mână să ia 
una dintre cupe. 

— Vă mulţumesc, domnule, zice cu o voce 
tremurătoare. 

Cosaşul zâmbeşte şi întinde cealaltă cupă spre 
mine. 

— Spune-mi, ai băut vreodată apă îngheţată? 

Nu trebuie să-mi fac un prieten, îmi spun. Dar, 
cu toate acestea, nu-mi pot potoli curiozitatea. 

— E un tip de apă rece? îmi lungesc gâtul, doar 
puţin, să mă uit la lichidul scânteietor din cupă. 
Tata spune că Palatul de Aramă are nişte robinete 
prin care curge apă rece. 

— Da, încuviinţează el, făcând un pas spre 
mine. Şi asta are bucățele de gheaţă în ea, ca s-o 
facă şi mai rece. Nu poţi să-ţi închipui senzaţia. E 
incredibilă. O poţi simţi cum curge pe gât, până în 


stomac. 

Cupa îmi răceşte vârfurile degetelor. Pietre 
lustruite de gheaţă albă se lovesc încetişor de 
pereţi. 

Prima înghiţitură mă face să mă înfior. Are 
dreptate. Pot să simt bucata de gheaţă alunecând 
pe gât. El râde, când îl privesc uluită. 

— E senzaţional, zic eu. 

Şi chiar este - parfumul bujorilor, apa rece 
magică sub acest soare strălucitor, fierbinte, şi un 
tânăr frumos care se uită la mine de parcă aş fi cel 
mai încântător puzzle pe care l-a văzut vreodată. 

El face semn spre flori. 

— Bujorii sunt deosebiți, nu-i aşa? 

Apa pe care o înghit o ia pe partea cealaltă şi 
tuşesc. 

— Îmi plac bujorii, spun. Dacă tot ai întrebat, 
eu... 

Sunt gata să spun n-am văzut niciodată atât de 
mulți, dar îmi amintesc la ţanc că Jey îi vede la 
fiecare sfârşit de săptămână. Inchid brusc gura. 

Onna zice chiţăit: 

— Eu... nu pot, domnule, nu trebuie... e... 
sunteţi prea bun... 

Îi întinde cupa, cu ochii plecaţi. 

El se întoarce spre ea. 

— Onna, nu-i aşa? 

li ia cupa şi ea roşeşte. 

— Dacă nu ţi-e sete, n-ai vrea să... verşi găleţile 
astea de cenuşă de partea cealaltă a zidului? 


— Da, domnule. 

la găleţile, adunând într-a mea cât de multă 
cenuşă risipită poate, apoi se îndepărtează grăbită 
peste pajiştea însorită. 

Domnule. Asta ar explica de ce nu e în 
uniformă. Să fie oare un grădinar-şef? 

Pe firea sângeroasă a lui Rasus, să fie maestrul 
Fibbori însuşi? 

Sângele îmi aleargă prin vene atât de iute, că 
îmi amorţeşte degetele. Indiferent cine-o fi, nu 
pare să mă trateze - adică pe Jey - ca pe o 
cunoştinţă, aşa că probabil nu e maestrul Fibbori. 
Risc şi întreb: 

— Te cunosc de undeva? 

El zâmbeşte şi îşi lasă capul într-o parte, o 
reacţie pe care n-o pot interpreta. 

— Nu, nu cred că ne-am întâlnit. Îmi cer iertare. 

Întinde o mână şi îmi strâng degetele în jurul ei, 
cum m-a învăţat sora mea că se salută. 

— Zahi, zice el. 

— Jey. Fairweather. Mi se pare ciudat să-mi dau 
eu singură un nume. Sper că nu mi-l repetă şi el. 
Bun, acum, scuză-mă, dar trebuie să mă întorc la 
periat. 

Fac o pauză şi, riscând din nou, adaug: 

— Grădina trebuie să fie perfectă pentru 
Crepuscul, la dezvelirea orhideei înţelegi. 

— Înţeleg, zice el. 

Un val de îndrăzneală - sau de prostie - mă 
învăluie şi continui: 


— Apropo de orhidee, din întâmplare, ştii 
cumva...? 

Sunt întreruptă de un clinchet uşor ieşind din 
buzunarul vestei lui Zahi. El scoate un ceas de 
buzunar - scump, dacă are şi o sonerie în el -, îl 
deschide şi se încruntă. 

— Cum mai zboară timpul. Se uită la mine şi-mi 
face cu ochiul. Cel puţin, aici. 

Acum scoate ceva lung şi argintiu dintr-una din 
cele două teci de piele identice de la brâu. La 
privirea mea întrebătoare, spune: 

— Lame de cosit. Nu se ştie niciodată când aş 
putea avea nevoie de ele, nu-i aşa? E o pajişte 
mare. 

Apoi, cu o mişcare relaxată, duce mâna către 
flori, retezând codiţa uneia dintre cele mai înflorite. 
O întinde spre mine. 

Simt cum mi se încordează toţi muşchii. 

— Tocmai ai tăiat una dintre florile împărătesei! 

El îşi înclină din nou capul, ceea ce începe să fie 
enervant. 

— Aşa am făcut. 

Tata încă îmi spune povestea florii pe care mi-a 
adus-o, cea care acum se îngălbeneşte într-un vas 
de sticlă din Dom. Un mecanic neatent a scăpat o 
cutie de ulei, de pe schela lui ridicată pe lângă 
zidurile Palatului de Aramă, şi a rupt tulpina florii 
unui bujor de dedesubt. Tata a încercat disperat să 
salveze floarea, dar nu se mai putea face nimic. Cu 
toate acestea, intendentul Comandantului s-a 


întâmplat să fie de faţă şi a rămas impresionat de 
eforturile sale, aşa că tatii i s-a dat voie să ia 
floarea acasă. 

Despre mecanic nu s-a mai auzit niciodată. 

Ochii mei săgetează în jur, frenetic. Nimeni. Mă 
răstesc la cosaş: 

— Tu... cap sec! Dacă ai fi fost văzut? 

Ochii i se măresc pentru o fracțiune de 
secundă. 

— Aş fi dat de belea, cu siguranţă. Impărăteasa 
nu arată înţelegere pentru cei care îi strică 
grădinile. Deci, presupun că ai putea spune că 
tocmai mi-am riscat libertatea - poate chiar viața - 
ca să-ţi ofer un dar. Haide, ai de gând să-l 
primeşti? Măcar atât ai putea face. 

Încă ţine floarea întinsă spre mine, cu un 
zâmbet arogant. Inima îmi bate nebuneşte. N-a 
văzut nimeni, îmi spun eu, încercând să şi cred. 
Dar sunt încremenită. 

Zahi lasă mâna jos. 

— Ei bine, n-am prea avut succes. Nu m-am 
gândit că tu... Nu-i nimic. Prima fată pe care o văd 
vreodată periind florile fără mănuşi, şi îngropându- 
şi faţa în flori cu lăcomie, şi zâmbind la peisaj de 
parcă i-ar fi cel mai bun prieten din lume, iar eu ce 
fac? Mă port ca un măgar. 

Oftează şi aruncă bujorul în brazda de flori, 
unde dispare printre frunze. 

Mă îndrept de spate. 

— Da. 


El îmi zâmbeşte uşor. 

— Sunt sigur că-mi arunci cea mai dură privire 
pe sub ochelarii aceia. 

— Probabil. 

— Ar trebui să-i dai jos, ca să-ţi pot aprecia mai 
bine disprețul. 

Acum simt primejdia. Cosaşul acesta e prea 
curios. Asta-i problema cu ascunsul - nu faci decât 
să devii mai interesant. 

— Nu, zic eu. Exclus. 

Zahi îşi pune o mână în şold. 

— Atunci o să-mi spui tu ce culoare au ochii tăi 
sau rămâne doar să-mi imaginez eu? 

Mă gândesc la mecanicii slabi şi la minerii 
cocoşaţi care mai trec, uneori, pe sub ferestrele 
casei mele, pe strada Drobul de Sare. El nu se 
mişcă la fel ca ei. Este mai drept, mai confortabil în 
aer şi în lumină. 

— Sunt căprui, zic eu. 

El trage aer în piept, uitându-se cu atenţie. 

— Chiar aşa? 

Fac un pas înapoi şi îmi duc, stingherită, o 
mână la faţă. 

— Sunt căprui. 

N-o să-mi taie bentiţa cu care-mi sunt prinşi 
ochelarii cu lama lui de cosit, nu-i aşa? Panica ce 
mi-a tot dat târcoale se cuibăreşte în pieptul meu. 
Nu ştiu ce mă tulbură mai mult, tonul lui insolent 
sau cele blând. Jey ar şti cum s-o scoată la capăt 
cu el. Şi sunt foarte sigură că şi el ar şti cum s-o 


scoată la capăt cu Jey. Dar o aripi-roşii? 

Micul clinchet se aude din nou din buzunarul lui 
şi el oftează. 

— Trebuie să ajung în altă parte. Şi s-a terminat 
şi ziua ta de muncă, nu-i aşa? 

Gata cu munca, deja? Tata o să iasă din domul 
grădinii private dintr-o clipă într-alta şi eu nu sunt 
cu niciun pas mai aproape de a găsi orhideea 
decât eram azi-dimineaţă. 

Zahi îmi zâmbeşte afectat, scuzându-mă ironic. 

— Sunt sigur că eşti foarte dezamăgită. 

Nu ştiu ce să spun, aşa că îi dau înapoi cupa de 
alamă. Apoi fac o plecăciune adâncă, amintindu-mi 
cum arată politeţea în afara casei mele. 

— Mi-a părut bine că te-am cunoscut. Să respiri 
uşor. 

El se uită din nou la mine cu acea expresie 
nedumerită şi, pentru o clipă, mă simt ca mine 
însămi, nu ca ea. 

— Să respiri uşor, domnişoară Fairweather, 
răspunde el, cu o plecăciune asemenea. 

Numai că eu nu respir uşor. Plămânii îmi sunt 
ca-n cleşte şi pulsul îmi zvâcneşte în urechi; pentru 
prima oară mă întreb dacă sunt capabilă să fiu la 
fel de sentimentală ca Jey. 


Cinci 


Alterii din legendă sunt creaturi uluitoare. 
Poveştile ne spun că au dispărut - şterşi de pe faţa 
pământului de monstrul Bet-Nef, în urmă cu o mie 
de ani -, dar noi îi ţinem aproape până în ziua de 
azi, în temple, palate şi şcoli. Creaturi diafane, 
frumoase, privesc tăcute din gresie, din tapiţerii 
roase şi din vitralii strălucitoare. Noi îi sculptăm, îi 
pictăm, le vorbim ca şi cum ar asculta, îi venerăm 
în secret la fel cum venerăm zeii adevăraţi. 

Şi totuşi este trist că, pentru că oamenii sunt 
slabi, părintele alter este cel care trebuie să se 
ocupe de sosirea unui aripi-roşii. Părintele alter 
este cel care îl pune pe copilul nou-născut într-un 
sac şi îl ţine sub apă. Alterii sunt făpturi ale luminii 
şi dreptăţii, aşadar este firesc să nu simtă nicio 
remuşcare când distrug creaturile răului, destinate 
să caute nimicirea tuturor oamenilor - creaturi care 
au luptat de partea monstrului Bet-Nef când s-au 
confruntat cu Dai Roet, în Războiul Pământului 
Topit. 

Nu vreau să spun că aş avea vreo idee cum să 
provoc distrugerea rasei umane, chiar dac-aş vrea. 
Pe lângă faptul că nici măcar nu cunosc toţi 
oamenii, nu-mi pot închipui cum aş face să îi ucid 


pe toţi. Ar fi atât de istovitor. Dacă aş fi Rasus, i-aş 
putea termina pe oameni cu un singur fulger de-al 
meu. Ga Mol, i-aş putea sufoca pe toţi cei din 
Caldaras cu lavă. Cu influenţa insidioasă a lui Ver, 
aş putea trimite o molimă şi ei şi-ar vărsa cu toţii 
matele în cel mult o săptămână. lar dac-aş fi 
îngerul Lung, doar le-aş şopti numele, când ar da 
să adoarmă, şi nu s-ar mai trezi niciodată. 

Focul meu personal e la scară redusă; ştiu asta. 
Faptul că am pârlit doi preoţi într-un gang cu greu 
poate fi genul de lucru care ar nimici popoare. 
Pentru masacru de amploare, cred c-ar trebui să 
folosesc otrava. In ceaţă, poate. Ar trebui să fie un 
nou tip, îngrozitor, de venin; există deja destulă 
otravă care se revarsă pe gura lui Mol şi, de-a 
lungul timpului, locuitorii din Caldaras s-au învăţat 
s-o respire. 

Dacă aş fi avut puterile lui Rasus, ale lui Ver sau 
ale lui Mol, probabil le-aş fi folosit să scap de 
afurisita asta de ceaţă otrăvitoare, nu să-i ucid pe 
oameni. 

Însă nu sunt zeu. Aripi-roşii nu sunt zei. Numai 
zeii pot deveni atât de furioşi încât să vrea să 
extermine o întreagă specie. Eu nu mă enervez 
niciodată. Aproape niciodată. 


Salopeta de rezervă a lui Jey este împăturită 
frumos în cufărul de la capul patului ei, dar sus, în 
Dom, va trebui să îmbrac iarăşi hainele mele tocite 
de tweed. Sunt fascinată - cum n-am mai fost de 


ani buni - de propria reflexie. Dincolo de 
crăpăturile ca pânza de păianjen de pe suprafaţa 
vechii oglinzi de pe uşa şifonierului meu văd o altă 
pânză de păianjen - nişte cicatrice urâte, roşii, se 
întretaie pe spatele meu, de parc-aş fi încercat să 
mă frig pe un grătar. 

Aripi-roşii poartă cicatricele strămoşilor. 

Potrivit legendei, aripi-roşii, în alianţă cu 
monstrul Bet-Nef, au fost combatanții cei mai 
brutali din Războiul Pământului Topit. Ei i-au 
măcelărit sistematic pe alteri - inclusiv pe propriii 
părinţi -, iar când legiunile lui Bet-Nef au ajuns în 
oraşul Caldaras au ucis preoţi, civili, chiar şi copii. 
Legendele nu se încurcă cu jumătăţi de măsură. 

Atunci, Dal Roet a venit în ajutorul oraşului, 
călărind pe un soi de animal magnific, fără îndoială 
- poate vreun strălung zburător, cu aripi de foc, de 
ce nu? Bet-Nef a fost aruncat în lac, legiunile lui 
înspăimântătoare au fost alungate din Caldaras 
pentru totdeauna, iar Dai Roet însuşi i-a dat 
fiecărui aripi-roşii câte o mie de lovituri de bici. Din 
ziua aceea, una dintre metodele prin care se 
presupune că ai putea deosebi un aripi-roşii de un 
om a fost mia de cicatrice roşii de pe spatele său. 
Este adevărată povestea? Nu ştiu. Dar cicatricele 
sunt reale. 

Născută cu cicatrice. Ei, nu-i asta o lovitură în 
pantaloni? — Cum ar zice Jey. 

Mă  holbez, fascinată de urâţțenia mea. 
Cicatricele nu dor, însă în ultima vreme au crescut, 


culoarea lor devenind mai vibrantă. Să fie oare 
pentru că am înaintat în vârstă? Sau pentru că se 
apropie întunericul Adânc? N-am pe cine să întreb. 

Nu cred că sunt într-adevăr o mie de cicatrice, 
dar mi-a înţepenit gâtul de cât l-am sucit să mă uit 
în oglindă. Incă o dată, mă dau bătută înainte să le 
fi numărat pe toate. 

Chipul frumosului cosaş, Zahi, îmi apare 
deodată în minte. O fată normală i-ar fi putut 
spune, cu ochii descoperiţi, că îi place părul lui 
nepieptănat şi vesta de culoarea ruginii, ar fi putut 
zâmbi, flirta. 

Dar pe cine încerc să păcălesc? Am fost prin 
oraş nesupravegheată numai două zile, iar în prima 
aproape c-am ucis doi oameni. Doi preoţi. Preoţi! 

— Supă, supă, supă, supă! se aude un cântecel 
de jos. 

Asta mă smulge din visele mele cu ochii 
deschişi şi cobor, ca s-o găsesc pe Jey atacând 
nişte roşii oribile cu un cuţit de bucătărie, cântând 
în acest timp. Roşiile din grădina casei noastre se 
uită lung la mine din coşuleţul lor, ca nişte capete 
micuţe de bătrâni bolnavi, ursuzi şi negricioşi. 

Ea - şi ridică privirea, cuțitul îi cade 
zdrăngănind pe podea. 

— Cred că am prins şmecheria cu _ tăiatul 
roşiilor! 

— Super. 

lau cuțitul de jos şi-l spăl în chiuvetă. 

Uşa se deschide şi intră tata, aducând cu el 


mirosul grădinilor. 

— Mmm, supă! 

Jay zâmbeşte mulţumită. Tata se uită la mine. 

— Şi, cum a fost ziua ta, fata mea? 

Îşi pune ghetele de lucru pe covoraşul de şters 
picioarele de la uşă. 

— Bună, răspund eu, evitându-i privirea. 

El o ia târşâind pe lângă mine, ca să se schimbe 
în hainele de seară, bocănind în podea cu piciorul 
său de metal. În trecere, mă mângâie pe cap cu o 
mână mare şi caldă. 

Deschid dulapul cu mirodenii şi scot câteva 
borcane de sticlă, apoi privesc micile ghivece cu 
ierburi de pe pervazul ferestrei. 

— Asta e în regulă? 

Jey îşi ţine ridicat cuțitul picurând. Un lichid de o 
culoare suspectă sclipeşte în fâşiile de lumină ce 
pătrund prin perdelele de dantelă. Inclină tocătorul 
şi bucăţelele de roşie alunecă într-o oală mare. 

— Sunt... altfel, zic eu. 

— Sunt un pic scârboase, oftează ea. E de la 
otrava din aer. Intră şi în sol. 

Are dreptate, bineînţeles. In Caldaras este mult 
mai dificil să creşti plante în aer liber decât în sere. 

— Ştii ce-ar trebui să facem? Să le aruncăm pe 
toate. 

Tata se întoarce în bucătărie în confortabila şi 
vechea lui cămaşă de pânză, ale cărei fibre moi 
sunt ultime vestigii ale vieţii la ferma de care Jey şi 
cu mine nu ne amintim. 


— Ce anume? Ce aruncăm? 

Amândouă ştim că e o cauză pierdută. Nu 
pentru că nu ne permitem să aruncăm câteva 
legume dezgustătoare, din când în când, ci pentru 
că... 

— Minerii de sare din Drush ar fi fericiţi să aibă 
roşiile astea, fie că arată bine, fie că nu, zice tata, 
încrucişându-şi braţele. Familii întregi trăiesc cu un 
sfert de kilogram de sare pe zi. 

O poveste absurdă. Oricine ar urma dieta asta 
şi-ar găsi moartea buhăită mult prea rapid ca să 
mai fie de mare folos ca miner. Insă ăsta e finalul 
discuţiei şi fierbem supa mai departe, Jey cântând, 
iar tata încercând din răsputeri să nu dea prea 
multe sfaturi. Uneori e greu să ghiceşti ce expresie 
ascunde barba lui stufoasă, dar ochii de regulă îi 
zâmbesc. 

Acum, toţi trei stăm la masă, încercând să ne 
consumăm creaţia cât mai repede cu putinţă, ca să 
uităm că a existat vreodată. Supa are gust de 
canal de scurgere şi de jale, ca sfârşitul lumii 
bântuit de molime. Jey crede că e amuzant. Şi este 
destul de comic, cum stăm noi aici, mâncând 
catastrofa asta de parc-ar fi o cină normală. Mă ţin 
de nas şi înghit. Jey izbucneşte în râs. 

— N-am să am niciodată succes în creşterea 
unei plante, zice ea. 

— Poate că tocmai ai cultivat o specie nouă de 
roşii, sugerez eu. Am putea s-o numim Frumoasa 
Brună. 


Jey rânjeşte. 

— Sau Deliciul Putred! 

— Sau Voma Caldarasului! 

Barba tatii tremură când îşi toarnă mâăzga 
maronie în gură. Pufneşte în râs. 

— Nu e nimic de care să-ţi fie ruşine cu supa 
asta. Când o să puteţi creşte roşii pe strada Drobul 
de Sare, o să fiţi gata să aveţi grijă de grădinile 
împărătesei. Şi am observat că ai făcut o treabă 
grozavă cu bujorii, astăzi, Jey. 

Bujorii. Îmi amintesc parfumul, mai degrabă 
emoția decât amintirea parfumului propriu-zis. Văd 
floarea catifelată pe care am refuzat s-o accept 
căzând printre frunze şi dispărând. 

O bătaie în uşă ne încremeneşte. 

Bătăile în uşă nu sunt niciodată semn bun. Când 
suntem pe afară numai eu şi tata, chiar şi un 
prieten ar putea fi convins că sunt sora mea, dacă 
ar părea cumva bănuitor. Insă aici, înăuntru, 
suntem două. Gemene, fără niciun semn sfânt pe 
frunţile noastre care să ne marcheze drept fiinţe 
omeneşti. Asta nu se poate explica. 

Tata se opreşte cu lingura de supă în aer. Eu 
îmi arunc farfuria pe jumătate golită în cutia de 
resturi vegetale de lângă chiuvetă şi urc scara 
până în dom, inima bubuindu-mi în piept. 


De obicei, nu trebuie să stau prea mult 
ascunsă. De cele mai multe ori, la uşă sunt 
prietenii lui Jey care vin s-o ia sau o livrare de 


mănuşi sau foarfeci noi pentru tata. Totuşi, un 
minut în spatele peretelui fals al şifonierului poate 
părea cât o oră. Panica mi se împlântă prin minte 
cât aştept în beznă, o mie de lucruri care ar fi 
putut să mă trădeze. Motivul bătăilor în uşa de jos 
ar putea fi o gardă care a venit să mă ia la 
închisoare. Nu - mai probabil, la Templul lui Rasus. 


Cum am luptat cu foc contra preoţilor. 

Cum m-am holbat la statuia de obsidian a lui 
aripi-roşii. 

Cum am vorbit cu Toiagul de Onix. 

Întrebările pe care i le-am pus Narei Blake. 

Felul în care am mirosit iarba. 

Felul în care am iubit bujorii. 


Însă, oricât de  sufocantă este bezna, 
supraviețuiesc. Ca întotdeauna. Jey dă semnalul 
curând, toc-toc cu coada măturii în tavan, sub 
picioarele mele, că e în regulă să ies. 

Ea umple chiuveta cu apă caldă când cobor. 
Tata stă în picioare, lângă uşă, citind un mesaj. A 
fost un curier, aşadar. Nimic pentru care să fiu 
alarmată. Probabil instrucţiuni de la maestrul 
Fibbori. 

Faţa tatii spune altceva, totuşi. Mă opresc în 
spatele scării spre dom, suprafaţa ei rece de metal 
între mine şi bucătărie. El se uită la mine, apoi la 
Jey. Respirația mi se iuţeşte. 

— Ei bine, zice tata. 


Jey ridică ochii, observând acelaşi ton 
neliniştitor în vocea lui care mă ţine pe mine la 
pândă, în spatele scării. 

— Ce e, tată? 

Tata clipeşte încet şi împătureşte mesajul la loc. 

— Jey. Oftează ca un uruit din însuşi Mol. Te rog 
să stai jos, fata mea. 

jey se aşază pe un scaun, iar eu apar din 
spatele scării şi mă alătur lor, la masă. Îmi ţin 
degetele împreunate în poală, dar Jey nu e 
obişnuită să-şi controleze corpul şi-şi îngăduie 
mâinilor să bată nervos în lemnul tăbliei mesei. 

Tata oftează din nou, punând hârtia împăturită 
pe masă. 

— Jey, zice el, dar pare să nu ştie cum să 
continue. 

Incerc să rămân calmă, deşi sângele îmi vuieşte 
în urechi. 

— Tată... începe Jey şi îi arunc o privire de 
avertisment. 

Işi închide gura. Dacă e să ne acuze, lasă-l s-o 
facă. Nu-i nevoie să te oferi voluntar pentru ceva, 
atâta vreme cât nu ştim ce conţine mesajul acela. 

Tata întinde mâna peste masă şi o bate uşurel 
pe a surorii mele, ceea ce ne surprinde pe 
amândouă. 

— Ştiu... ştiu că nu mai eşti chiar o fetiţă. Ştiu 
că e foarte plăcut să vorbeşti cu tinerii bărbaţi. 
Chiar şi să te îndrăgosteşti, într-o bună zi. 

Jey, care se îndrăgosteşte o dată la două 


săptămâni, se sileşte să zâmbească uşor. Îmi 
doresc să-şi păstreze răspunsurile scurte şi vagi. 
Nu ştim încă dacă tata a aflat despre întâlnirea ei 
secretă cu Bonner. 

— Să sperăm! zice ea, prea tare. 

Destul de bine. 

Tata ia din nou mesajul, de parcă nu e sigur ce 
ar trebui să înţeleagă din el. 

— Jey, draga mea, ştii care sunt regulile. Nu poţi 
vorbi cu nimeni de acolo. La şcoală, da. La 
ceainării, da. Dar acolo... pur şi simplu e primejdios 
pentru siguranţa surorii tale. Sigur ştii asta, fata 
mea. 

Jey se încruntă. 

— Tată, nu... 

— Nu e nimic de făcut acum, zice el. Trebuie să 
refuzi. Indiferent ce ai făcut, indiferent ce ai spus, 
i-ai atras atenţia, aşa că pur şi simplu nu trebuie să 
te duci. 

— Să mă duc? repetă Jey. Unde să mă duc? 

Nu mai rezist. 

— Tată, care-i mesajul? 

Pare să mă observe pentru prima oară. Tace un 
moment, apoi mi-l întinde. Hârtia e grea de la 
blazonul aurit, imprimat în relief, în capul paginii. O 
pecete mare de ceară a fost ruptă, iar un fir auriu 
atârnă în spate. 


Domnişoarei Jey Fairweather, strada Drobul de 
Sare 162 Maiestatea Sa Imperială împărăteasa 


Caldarasului 
și 
Mult stimatul Azizi Zan, Comandantul oraşului 
Caldaras, protectorul națiunii 
solicită respectuos prezența dumneavoastră 
la o petrecere de după-amiază 
ce va avea loc în următoarea lumină-de-odihnă 
la Palatul de Aramă de pe Insula Roet, 
la cererea expresă a devotatului lor fiu 
Admirabilul Zahi Zan. 


Tresar. Admirabilul Zahi Zan? Fiul împărătesei? 
Eu ştiam că el şi fratele lui erau plecaţi la 
universitate în munții  înzăpeziţi din sudul 
Caldarasului. Întrebările şi nedumerirea îmi gâtuie 
glasul, dintre care cea mai arzătoare era: De ce 
mama naibii cosea pajiştea? 

De unde era să fi ştiut? Şi acum mă invita la o 
petrecere privată la Palatul de Aramă! 

Rectificare: a invitat-o pe Jey. 

Însă niciuna dintre noi n-avea să se ducă. 


Şase 


Chipul de obsidian al lui aripi-roşii cel mort din 
Piaţa Marelui Ra mă găseşte în somn, bântuindu- 
mă pentru că nu arată ca un aripi-roşii. Pentru că 


arată ca un om, ca şi mine. 

Mă zgâiesc la contururile pietrelor din zidul de 
lângă patul meu. Mintea refuză să-mi alunece în 
uitare de sine; aleargă printre amintiri şi extaz şi 
îngrijorare. Urmăresc înaintarea lentă a unei raze 
de lună, iar când ajunge pe faţa mea, renunţ la 
somn şi ies de sub pături. 

Las urma corpului meu adâncită în salteaua de 
paie când mă dau jos din pat, ceața neguroasă 
presând pereţii de sticlă ai domului. Aprind la viaţă 
un muc de lumânare, stârnind foşnete de pene 
dinspre stinghiile de deasupra capului, şi mă 
îndrept în vârful picioarelor spre şifonier. 

Pe el, găsesc cutia de metal pentru scule, pe 
care mă muncesc s-o împing, puţin câte puţin, 
până reuşesc s-o dau jos. O am din Val Chorm, din 
casa care acum e doar amintirea verde a cenușii. 
In interior se află o bucată dintr-o faţă de masă 
arsă, împăturită cu grijă, şi o micuță colecţie de 
pagini, acum moi şi ferfeniţite, din romanele de 
duzină pe care Jey le aduce acasă. 

Fiecare pagină e dintr-o altă poveste, cu titluri 
sinistre precum Răpită de monstru, Răul duplicat şi 
Mireasa prințului sângeros. Toate poveştile sunt 
despre aripi-roşii în cele mai depravate şi mai 
brutale manifestări ale lor. 

Paginile pe care le-am păstrat sunt ilustraţii, de 
regulă desene melodramatice ale unor oameni 
frumoşi, îndeajuns de ghinionişti să fie îngroziţi şi 
să-şi piardă bucăţi mari din haine, totodată, însă, 


oricât de frumoşi, înspăimântați şi sumar îmbrăcaţi 
sunt oamenii aceştia, interesul meu se îndreaptă în 
altă parte. Fiecare ilustrație portretizează, de 
asemenea, un aripi-roşii. 

Păroşi, cei mai mulţi dintre ei. Cu ochi sălbatici, 
colţi şi gheare. li studiez din nou atent, încercând, 
făcând eforturi să mă văd pe mine însămi. Părul 
meu e lung, dar îl ţin bine pieptănat. Unghiile mele 
sunt pilite şi dinţii, curaţi. Ochii ce se uită la mine 
din oglindă par destul de calmi. 

Este ridicol să te gândeşti că o persoană care n- 
a văzut niciodată un aripi-roşii ar putea scrie o 
poveste despre ei sau ar putea face portretul 
unuia. E ridicol să te gândeşti că ar putea exista 
ceva din mine în povestirile astea senzaţionale. 

Ştim adevărul despre monştri după faptele lor, 
nu după înfăţişare. 

De ce le păstrezi? m-ar întreba Jey, dacă ar afla. 
Ce aş putea să-i răspund? Că, oricât de oribili sunt 
aceşti aripi-roşii imaginari, sunt totuşi o familie 
căreia aş putea să-i aparţin, dacă aş fi arătat ceva 
mai mult a demon? 

Sau poate că mă linişteşte faptul că nu mă văd 
pe mine în aceste ilustraţii. Aş putea fi doar o fată 
normală, ascunsă de societate, dar nu un pericol 
pentru aceasta. Cineva care, dacă lucrurile ar sta 
altfel, s-ar putea duce la o ceainărie, ar merge la 
şcoală, ar întâlni un băiat, ar merge la o petrecere 
în lumea bună, iar lumea s-ar comporta ca şi când 
n-ar fi nimic rău în asta. Aş putea fi o persoană 


obişnuită, care n-ar avea puterea să pulverizeze 
capul unui om cu degetele ei. Poate că o parte din 
mintea meu nu a crezut în aripi-roşii, în pofida 
atâtor ani de când mi-am privit cicatricele şi ştiu că 
sângele meu curge negru prin vene. Chiar şi după 
ce mâinile mele au slobozit focul ucigător asupra 
preoţilor acelora. 

N-am crezut până azi-dimineaţă, când mi-am 
văzut faţa obişnuită în sculptura de obsidian din 
Piaţa Marelui Ra şi am înţeles. Oricine a sculptat 
acel aripi-roşii, acel semialter prinţ, l-a văzut. Pe el. 
Pe noi. 


Este ziua petrecerii în grădină a lui Zahi Zan, iar 
tata pleacă, în răsărit, cultura de grâu a fost 
infestată de mălură, iar ăsta e aproape cel mai rău 
lucru care se putea întâmpla cu numai câteva 
săptămâni înainte de întunericul Adânc, când nu va 
mai creşte nimic timp de un an. Impărăteasa i-a 
convocat pe cei mai respectaţi horticultori şi 
botanişti să ajute fermierii ca să salveze cât mai 
multe plante cu putinţă, aşa că tatăl nostru trebuie 
să plece. 

— Rămâneţi cu bine, fetele mele, să respiraţi 
uşor. 

Îi aud cuvintele pe care nu le rosteşte. Vrea să 
spună că trebuie să fim cu băgare de seamă. Jey, 
tăcută. Eu, invizibilă. Şi cu toată îngrijorarea lui, 
habar n-are în ce mare încurcătură sunt deja eu. 

văzută. 


Din cauza blestematei de orhidee. Aerul din 
plămânii mei fumegă. Întotdeauna am fost atât de 
precauţi. Ce mă fac acum? 

Privesc uşa închizându-se în urma tatălui meu 
şi-i ascult ghetele scrâşnind pe aleea de pietriş 
până în stradă. Pe fereastră, o văd pe Jey făcându-i 
cu mâna din micuța noastră grădină din faţă, cu 
părul negru neacoperit, cu umerii dezgoliţi. 

Îmi trec degetele prin păr. Nimeni nu mă poate 
vedea prin perdele, nu-i aşa? Nu le-a testat Jey, 
uitându-se bine din curte, când le-am atârnat? Nu 
m-a pus tata să stau sus, în dom, ca să nu fiu 
văzută din stradă? Nimic nu mai pare sigur acum. 

Încă n-am vorbit cu Jey despre ce s-a întâmplat 
în gang sau în grădină. N-aş şti de unde să încep 
sau ce aş vrea să-i spun. Singurul lucru pe care-l 
ştiu e că e mai important decât oricând să ajung la 
afurisita aia de orhidee incandescentă. 

Jey intră în casă, închizând uşa greoaie în faţa 
luminii strălucitoare de amiază. 

— Ei bine, zice ea, bietul tata, întotdeauna 
trimis să rezolve problemele tuturor. Cât o să 
dureze oare de data asta? 

Încep să-mi leg părul la spate cu un elastic. Jey 
se apropie automat de mine, trăgând, înfoind şi 
îndreptând. 

— Bănuiesc că destul cât să te duci la 
petrecerea aceea. 

Nu ştiu de ce spun asta. 

— Nu-i grozav? zice ea şi-i aud zâmbetul din 


glas. Să fiu sinceră, mi-a trecut prin minte să mă 
duc. Ce rău ar putea fi în asta? Vreau să spun, n- 
am întâlnit încă pe cineva din familia regală şi, din 
câte aud, mi-aş fi amintit cu siguranţă dacă aş fi 
întâlnit. 

— De ce spui asta? întreb eu, ţinându-mi vocea 
în frâu. 

jey mă trage o ultimă oară de păr, fixându-l, 
apoi mă întoarce cu faţa la ea. Privirea ei este 
jucăuşă. 

— N-ai auzit nimic despre Zahi Zan? Se spune 
că ar fi chiar frumos. Deşi se pare că duce o viaţă 
pe potrivă. Se apleacă spre mine. O altă tânără 
domnişoară în fiecare săptămână - şi uneori mai 
mult de una! 

— Citeşti prea multe romane ieftine, zic eu, sec. 

— Care-i problema? 

jey dă să mă ia de braţ, dar eu deja urc scara 
spre liniştea camerei mele. 

— Hei! strigă ea, dar trântesc uşa-trapă. 

De parcă o uşă-trapă ar putea s-o descurajeze 
pe sora mea. 

— Uite care-i problema, Jey, încep eu, câteva 
momente mai târziu. Ea s-a aşezat pe masa mea şi 
se apleacă, uitându-se la mine ca un prădător la 
vânătoare. S-a întâmplat când am schimbat noi 
locurile. 

Ea - şi îndreaptă spatele şi duce o mână la 
gură. 

— Oh, Rasus! Tu ai fost cea care l-ai întâlnit, nu- 


i aşa? Când te-ai ocupat de bujori în locul meu? 
Sunt aşa o idioată. 

Îmi frec fruntea. 

— Ei bine, da, eu am fost, dar nu ăsta e lucrul 
important. 

— Deci tu ar trebui să te duci la petrecerea 
aceea, nu eu, spune Jey şi asta îmi face inima să 
sară peste o bătaie. Biata de tine! 

Sora mea îmi ia mâna într-ale ei. Pe faţă îi văd 
îngrijorarea, dragostea şi înţelegerea. Aceeaşi 
expresie ca a tatii. Cea care a încetat să fie 
înţelegătoare în clipa în care am început să vreau 
mai mult de la viaţă decât îmi era permis. 

— Uite, Jey, nu înţelegi. A fost o greşeală din 
partea noastră să facem o şmecherie ca aceea şi 
acum sunt reală. 

Avea mai multă logică în mintea mea. 

Jey părea confuză. 

— Cum adică, „reală”? Bineînţeles că eşti reală. 
Întotdeauna ai fost reală. 

Mă uit spre şirul meu ordonat de cărţi. 

— Şi atunci, cum mă cheamă? 

Expresia ei îngrijorată şovăie şi scoate un oftat 
de frustrare. 

— N-am să mă cert cu tine pentru asta, acum. 

Apoi coboară ţâfnoasă, bufnind pe scară. 

Mă aşez pe podea, lângă uşa-trapă şi ascult. 
După câteva minute, aud pleoscăitul apei în lavoar, 
scârţâitul sertarelor biroului, foşnetul costumului 
de mătase roz care este probabil cel mai scump 


obiect din casă - larg pe picioare, mulat pe bust, 
cu un decolteu care l-a făcut pe tata să-şi ridice o 
sprânceană stufoasă şi să spună „Nu”. Aud 
ţăcăniturile ascuţite ale pantofilor de lac pe podea 
şi fragmente de cântec îngânate pentru sine. Sora 
mea probează cele mai bune haine de petrecere. 

Dar, cu toată invizibilitatea mea, ce ar face ea 
fără mine? Eu contez pentru Jey. Şi ea pentru mine, 
şi tocmai de aceea nu-i pot lăsa pe preoţi să mă 
prindă. Nu pot sfârşi într-o grămadă de zdrenţe pe 
Podul de Jad. Nu încă. 

— Imi pare rău, Jey, zic eu în aer. Trebuie să 
ajung la orhideea aceea. 

Imbrac salopeta ei verde de rezervă şi îmi leg 
un batic de pânză peste jumătatea inferioară a 
feţei. Cobor scara, îi găsesc ochelarii în bucătărie şi 
mi-i prind de încheietura mâinii. 

Jey iese din camera ei, cu mâinile pe şoldurile 
de mătase roz. 

— Ce faci? 

— Grădinărit, răspund eu. 

— Aia e uniforma mea. 

Oare e lumina piezişă ce pătrunde prin 
jaluzelele ferestrei de vină pentru expresia ei atât 
de enigmatică? 

Trag aer în piept şi pun o mână pe umărul ei. 

— Jey, eu... trebuie să mă duc la petrecere. Pe 
Insula Roet. 

Spun asta pe cel mai hotărât ton. Oare o să se 
opună? 


Îi cade faţa şi, pentru doar o clipă, are aceeaşi 
expresie ca atunci când tata i-a spus că nu putea 
să meargă cu ea în prima ei zi la şcoală. Dar nu 
mai avem cinci ani şi ea îşi revine repede. Strâmbă 
din nas. 

— Aşa? 

Râd. 

— Faţa ta o să mă ajute să trec de porţi. Dar 
uniforma ta o să mă ducă acolo unde am nevoie să 
ajung. E important. Mai important decât pot spune. 
Îmi pare rău. Ştiu că ai fi vrut... 

— Nu-ţi bate capul cu asta. Eu pentru tine sunt 
îngrijorată. Ce ai de gând să faci? 

— O să... 

O să ucid singurul specimen cunoscut din cea 
mai rară plantă din Caldaras. Sunt gata să i-o spun, 
dar ceva mă opreşte. 

— Asta ar putea fi singura mea şansă să văd 
vreodată grădina privată a împărătesei. 

Îmi vine greu s-o mint pe Jey. Mai rău e că mă 
crede. Zâmbeşte. 

— Mi se pare un motiv destul de întemeiat. Ei 
bine - mă îmbrăţişează - distracţie plăcută! 

Şi ies încă o dată afară, în lumea ostilă. 


În partea de est a Pieței Marelui Ra, carcasele 
pompelor cu ţigle de metal murdare înconjoară 
malul şuierător al lacului Valul de Azur. Ţevile de 
aramă şi de plumb cotesc pe drumul lor până jos, 
în adâncurile acvamarine, colectând, încălzind sau 


reciclând apa care alimentează oraşul nostru 
vulcanic. Străzile merg paralel cu lacul aici, pe 
unde eu mă îndrept spre pod, şi valuri clocotite 
pleoscăie molcom pe lângă pilonii de sub picioarele 
mele. Doi muncitori, îmbrăcaţi în negru şi plini de 
praf de cărbune de la focurile cazanelor, stau pe 
chei, mâncându-şi mâncarea de prânz în timp ce 
lacul fierbe sub ei. Când trec, unul dintre ei aruncă 
o aripă de pui curățată de carne în apă, iar ochii 
mei urmăresc undele, în locul unde o palmă de mai 
se iţeşte din apă, sub chei. Acolo, nisipul negru e 
acoperit cu oase ale prânzurilor vechi, toate 
sclipind albe şi curate, orice zgârci rămas pe ele 
fiind opărit şi dispărut de mult. 

Traversez, fără să mai fiu fermecată de 
frumuseţea mortală a apelor lacului Valul de Azur. 

Podul de Jad, însă, e la fel de splendid ca 
întotdeauna. După-amiaza se înstăpâneşte peste 
el, poleind marginile verzui ale podului cu o lumină 
caldă. Curând, ajung la arcul ce marchează ţărmul 
Insulei Roet. 

— Nu se fac desprăfuiri astăzi, zice una dintre 
santinelele de la poartă. 

Au aceleaşi armuri ca gardienii din oraş, dar 
strălucesc ca monedele noi. 

— Sunt invitată. 

Le întind invitaţia. 

Santinela o ia şi tuşeşte, acoperindu-şi râsul 
batjocoritor, dar colegul lui îi arată pe bucata de 
hârtie şi spune: 


— Fairweather. E fiica unuia dintre grădinarii- 
şefi. 

— Da, tata este Ring Fairweather, zic eu, 
scoţându-mi puţin bărbia înainte. 

— Bine, bine! 

Santinela se dă un pas în lături. 

— Nu-i chiar ce aş purta eu la o petrecere, dar 
treaba ta. 

Nu-i dau atenţie şi trec cu paşi mari pe sub arc. 
Pajiştea pe care Zahi Zan o cosea în dimineaţa 
când l-am întâlnit e plină cu oameni bine îmbrăcaţi, 
inclusiv ceea ce pare a fi un exorbitant număr de 
fete frumoase. Smălţează iarba ca nişte flori uriaşe 
în rochiile lor strălucitoare, de toate culorile 
imaginabile; servitorii mişună printre ele, ca nişte 
insecte roind pentru polenizarea lor. Pentru o clipă, 
rămân pironită locului. Tot ce fac ei exprimă 
lejeritate. Îi privesc cum mănâncă şi beau, se joacă 
cu mingea, cu ciocanele de crochet şi jocuri cu 
cercuri, pe care nu le cunosc, ori stau lenevind pe 
marginea fântânilor elegante. 

Mă ghemuiesc în spatele unei brazde galben- 
pal de iarbă-tăciune, sperând că postura şi 
costumaţia mea vor sugera „grădinărit” oricui m-ar 
observa din întâmplare, chiar dacă nu am nicio 
unealtă de grădinărit. Mi-ar fi fost mai uşor dacă aş 
fi avut haine elegante, dar uniforma asta este cea 
mai bună şansă să ajung la  orhideea 
incandescentă. 

ÎI zăresc pe Zahi Zan ieşind pe o grandioasă uşă 


dublă, care nu poate fi decât intrarea principală în 
Palatul de Aramă. Cu părul dat pe spate şi nasturi 
strălucitori la veston, nu-mi vine să cred că nu mi- 
am dat seama că era nobil. Emană nobilime prin 
toţi porii. 

Un grup de fete, fiecare îmbrăcată într-o rochie 
de mătase de culoare diferită, dar, altminteri, 
identice, îi ţin calea când păşeşte pe peluză, iar el 
le dăruieşte o graţioasă plecăciune. Aud chicoteli. 
O fată - galben unt - se desprinde de grup şi îl ia 
de braţ. 

Destul. Sunt aici să găsesc orhideea, nimic 
altceva. Analizez terenul din spatele ochelarilor 
negri ai lui Jey. Chiar dacă orhideea este cea mai 
rară plantă din Caldaras, totuşi este o plantă. Are 
nevoie de lumină şi îngrijire. Împărăteasa n-o 
poate ţine ascunsă în vreo pivniţă. 

Un dom de sticlă scânteietoare, pătat de 
culorile estompate ale vârfurilor copacilor 
dinăuntru, se ridică în spatele cupolelor arămii ale 
palatului. Acolo trebuie să fie grădina personală a 
împărătesei, locul care mi l-a răpit pe tata de 
atâtea ori. Acesta este motivul pentru care mica 
mea grădină în toate culorile poartă în ea o 
oarecare melancolie, căci ştiu că năstureii, roşiile şi 
fasolea mea căţărătoare sunt o nimica toată în 
comparaţie cu minunile de aici. Îmi rotesc ochii 
peste pajişte, întrebându-mă cine or fi aceste 
făpturi preţioase, bogate în frunze, care solicită 
mult mai multă atenţie din partea tatii decât mine. 


Orhideea incandescentă trebuie să fie acolo. 

Merg pe marginea pajiştii, trecând pe lângă 
bujori, care îşi lipesc parfumul de corpul meu ca 
nişte pânze de păianjeni. Mă îndrept spre domul de 
sticlă de-a lungul zidului, mişcându-mă cu pas 
sigur, dar nu foarte grăbit. Chiar şi în umbră, sunt 
captivată de soare şi de cer. Dacă ar trebui să fiu 
invizibilă pentru totdeauna, cred că aş alege Insula 
Roet ca închisoare. 

Domul e păzit de uşi metalice înalte, boltite, 
făcute din împletituri de viţe aurii. Nu e genul de 
uşă care s-ar deschide împingând discret în ea. 
Descurajată, încerc o clanţă ornamentată cu 
cartuşe şi, spre mirarea mea, se deschide cu un 
declic uşor. Mă strecor înăuntru şi, în sfârşit, văd 
grădina la care am visat de când eram copil. 

Copacii se înalţă spre cerul de sticlă, frunzele 
verzi, galbene şi albastre răspândind un 
caleidoscop de lumină frumoasă peste aleile de 
pietriş şi dâmburile acoperite cu muşchi ale 
grădinii. Păsări pe care nu le pot vedea ciripesc pe 
ramurile lor - recunosc fragmente de melodie 
individuală, dar n-am auzit niciodată atât de multe 
odată. Apa curge în cascade pe lângă marginile 
domului, clipocitul ei sclipitor ameţindu-mă, de 
parcă întregul loc s-ar ridica la cer. Flori imense 
stau tolănite în jur, întinzându-şi tentaculele, 
etalându-şi spiralele, culorile şi miresme scandalos 
de senzuale. Veşnic-negre, flori-spiriduş, anemone 
inelate - nu pot numi decât jumătate dintre 


speciile pe care le văd şi pe multe altele doar le 
ghicesc după desenele pe care mi le amintesc vag 
din cărţile tatii. 

Nu poate exista altă grădină la fel de minunată 
în toată lumea asta. 

O alee acoperită cu pietre de alamă mă 
ademeneşte. Grădina este pustie, în afară de 
păsările cântătoare şi cei câţiva peşti pe care i-am 
zărit în bazinele strălucitoare, iar frânturile de voci 
de pe pajiştea de afară se sting pe măsură ce mă 
îndepărtez de uşile aurite. Imi ridic ochelarii pe cap 
şi-mi las bandana în jurul gâtului, iar culorile şi 
parfumurile sunt încă şi mai intense. Când ajung la 
o tufă de cuscută deosebit de frumoasă, închid 
ochii, îmbătată de parfum. Aş putea să leşin. Şi nu 
m-ar deranja câtuşi de puţin. 

O tufă de şapca-broaştei îşi leagănă frunzele 
lungi şi păroase înspre mine şi aproape că râd. 
Intotdeauna am fost mândră de şapca-broaştei din 
domul meu, de vreme ce sunt foarte greu de 
crescut, dar a mea ar părea fără îndoială pricăjită 
pe lângă acest monstru. Tata spune că florile cu 
adevărat mari au rădăcini albastre, în loc de 
purpurii. Mă aplec printre frunze şi mă ghemuiesc, 
ca să arunc o privire. Da, se vede ceva albastru 
ieşind din solul de dedesubt... 

Scârţ. 

Incremenesc. 

Scârț. Scârt. Paşi. Unii prudenţi. Nu paşii cuiva 
care vrea să fie auzit. Rămân nemişcată, ghemuită 


printre frunzele gigantice. 

— Deci, ce-ai găsit, draga mea? 

Vocea şuierătoare a unui bărbat pare să vină de 
sub mine şi-mi dau seama că mă aflu pe vârful 
unui dâmb îmbrăcat în muşchi. De partea cealaltă 
a şepcii-broaştei, o alee de pietriş trece pe fundul 
văii, la câţiva paşi mai jos. 

— Salutare şi ţie, răspunde o voce glacială de 
femeie. 

— Oh, îmi cer scuze. Vocea şuierătoare pare 
uşor iritată. Salutare. Ce mai faci? Eu sunt bine. 
Unuia dintre agenţii noştri i-a fost tăiat gâtul, iar 
Cei Frumoşi răspândesc zvonuri despre aripi-roşii. 

Vocea şuierătoare vorbeşte cu o afectare 
mieroasă, de înaltă aristocrație, în vreme ce a 
femeii sună mult mai natural nobilă, încerc să mă 
strecor câţiva centimetri mai între frunze, ca să 
arunc o privire la ei, dar nu îndrăznesc să scot 
vreun zgomot. 

— Unuia dintre...? Cine...? exclamă femeia. 

— Nu ai nevoie să ştii. Deci, ce-ai găsit? 

Femeia răspunde cu un strop de venin. 

— Ce am găsit? Bună întrebare. 

— Nu fi insolentă cu mine, spune vocea 
şuierătoare. Adu-ţi aminte, nu eşti de neînlocuit. 

Rasus, ce să însemne asta? 

— Nu sunt insolentă, sunt realistă, zice femeia. 
Uite, Comandantul nu are secrete, da? Tot ce vezi 
e tot ce este aici. Îţi spun, nu există. 

Se aude un scrâşnet puternic de pietriş acum, 


iar vocea devine severă. 

— Nu fi proastă. Nu e treaba ta să-i pui 
existenţa la îndoială, treaba ta e s-o găseşti. 

— Dar se spune că Spinul Negru... 

— Dacă el există cu adevărat, atunci e o fiinţă 
omenească şi plesneşte când o striveşti, exact ca 
oricare alta, se răsteşte el. Ne pierdem răbdarea. 
Dacă nu găsim Inima curând, Cei Frumoşi o vor 
găsi. Sau să raportez că nu eşti potrivită? Sunt 
sigur că fiul împărătesei ştie unde este, iar eu ştiu 
pe cineva care ar fi mai mult decât bucuroasă să 
stoarcă informaţia asta de la el. 

— Nu! Tânăra femeie părea nervoasă acum. Nu- 
i nevoie de asta, te rog. Nu, o să... o să continui să 
caut. O s-o găsesc. 

Aud alte scrâşnete de pietriş, ca şi când doi 
oameni s-ar mişca în direcţii diferite. Este Zahi în 
primejdie? 

Când sunt sigură că au plecat, ies din tufa de 
şapca-broaştei şi îmi întind spatele. Încă îmi chinui 
mintea cu întrebări, când părăsesc poteca cu 
pietre de alamă şi mă întorc pe aleea principală de 
pietriş care străbate grădina. Poate că de aceea 
mă ciocnesc cu un tânăr cu faţă durdulie şi ochi 
apoşi, care arată ca un nap. 

— Hei! mârâie el, chiar dacă e pe puţin de două 
ori cât mine şi eu sunt cea care tocmai şi-a pierdut 
echilibrul, căzând într-o tufă de  albăstriţe 
gigantice. 

— Scuze,  bălmăjesc eu, având cel puţin 


prezenţa de spirit să-mi trag ochelarii la loc pe 
faţă. 

— Servitori păcătoşi, zice Faţă de Nap, 
aranjându-şi vesta albastră de filfizon şi pălăria cu 
pene. 

— Nu sunt servitoare, sunt grădinar, i-o trântesc 
eu, chiar dacă ar fi mai bine să-mi ţin gura. 

— Ei, zice el, nu-i asta...? Stai puţin, tu eşti. De 
ce naiba te-ai îmbrăcat aşa? 

Mă întorc de parcă aş avea treabă în partea 
cealaltă a grădinii. i 

— Aceasta este uniforma mea, domnule. Imi 
pare rău că nu-ți place. 

Încerc să fac un pas, dar mă prinde de umăr şi 
mă întoarce spre el. 

— De-a ce te joci, Jey? zice el. 

Jey! 

— Nu-mi place tonul tău. Nici mâna ta, zic eu cu 
răceală, dându-i-o la o parte. 

Oh Rasus, ce se întâmplă? 

— Te furişezi pe aici, deghizată? zice Faţă de 
Nap, cu sudoarea sclipindu-i pe la tâmple. Ce faci? 
Lucrezi cu ei? Ai abandonat cauza? Viperă mică! 

Mă înşfacă de umeri şi mi-i strânge, de parcă 
informaţia pe care o doreşte ar putea ieşi brusc din 
pieptul meu, dac-ar strânge destul de tare. Mă dor 
oasele, iar cicatricele de pe spate sfârâie. Plămânii 
îmi tânjesc după acea excesivă gură de aer pe care 
n-am să le-o acord, aceea despre care ştiu că ar 
elibera puterea ce-o simt zbătându-se în lăuntrul 


meu. Dar îmi aduc aminte de oamenii însângeraţi 
din gang şi încerc să-mi ţin respiraţia în frâu. 

— Pe erupția în flăcări a lui Mol, nu sunt 
deghizată! zic eu. Mă ocup de florile din grădină, 
netotule! 

— Încetează cu minciunile, Jey! scuipă el, 
plesnindu-mă peste faţă cu palma deschisă. 

Ustură ca naiba. Mai rău, mi-a aruncat ochelarii 
la pământ. Mă reped să-i iau înapoi, dar prea 
târziu. Tânărul a înlemnit, uitându-se înmărmurit la 
faţa mea. 

— Ce naiba...? 

— Ce se întâmplă? E vreo problemă? se aude o 
voce din spatele lui. 

Spatele îmi îngheaţă; umerii mă dor. 

— Totul e în regulă, zice Faţă de Nap, deşi arată 
un pic şocat. 

Se întoarce şi, în clipa aceea, amândoi dăm cu 
ochii de Zahi Zan. 

— Excelenţa Voastră! 

Zahi se înclină, Faţă de Nap se înclină şi eu nu 
ştiu ce să fac, aşa că sfârşesc dând din cap mai 
curând violent. 

Faţă de Nap e numai zâmbete. 

— Aţi cunoscut-o pe prietena mea, domnişoara 
Jey Fairweather? 

Prietena mea. Atunci ăsta trebuie să fie Bonner. 
Domnul Legumă Rădăcinoasă. Oh, Jey, ai fi avut 
atâția tineri gentilomi de unde s-alegi! De ce 
nătângul ăsta? 


— Cu siguranţă ne-am întâlnit, zice Zahi, cu faţa 
inexpresivă. E o plăcere să te văd, domnişoară 
Fairweather. Mă bucur că ai putut veni la mica mea 
petrecere. 

întinde o mână şi i-o strâng scurt. Apoi, 
trăsăturile i se luminează într-un mic început de 
zâmbet. 

— Se pare că trebuie să-mi cer iertare şi 
recunosc stinghereala mea că mi-ai luat invitaţia 
ca pe o cerere de a lucra în grădini astăzi. 

— Oh, nu, zic eu, uitând de Bonner pentru o 
clipă. Eu doar... chiar îmi place uniforma. 

Zahi râde. 

— Cer iertare Excelenței Voastre. Bonner mă 
apucă de braţ, un pic brutal. O conduc acasă, chiar 
acum, ca să se schimbe. 

— Cum doreşte, zice Zahi, deşi, sincer, prieteni, 
nu e nevoie. Îmi aruncă o privire. Mi s-a părut că 
aud o ceartă. 

Încerc să mă arăt nedumerită. 

— Ceartă? 

Cel mai bine ar fi să-l fac să plece. Nu pot spera 
la ajutor din partea lui şi, cu siguranţă, nu pot risca 
să-mi expun identitatea faţă de însuşi fiul 
împărătesei. Mă pot descurca şi singură cu Bonner. 

— Nicio ceartă aici, zice Bonner. 

Mocofan pe faţă. 

— Ei bine, atunci vă las să vă bucuraţi de 
grădină. 

Zahi înclină politicos capul şi pleacă, 


alăturându-se unui grup de tinere domnişoare 
entuziaste, pe pajiştea umbrită de afară. 

Îi arunc priviri ucigaşe lui Bonner, ai cărui ochi 
sunt cât cepele. 

— Nu eşti... nu eşti ea, zice el. 

La dracu’. Nu, nu, nu. Incerc să-mi păstrez 
vocea clamă. 

— Despre ce vorbeşti? 

— Nu eşti Jey Fairweather, zice el. 

— Bineînţeles că sunt. Înghit în sec. Uită-te la 
mine. Cine altcineva să fiu? 

— Tu ai ochi albaştri. N 

— Nu te prosti, zic eu, calmă. Intotdeauna am 
avut ochi albaştri, nu ţii minte? 

Înăbuşindu-mi dezgustul, îi pun o mână pe faţă, 
într-un gest de afecţiune, dar el se dă înapoi ca 
ars. 

— Când a spus că are o soră, eu... 

Simt un şoc în piept. 

— A spus ea că are o soră? 

— Sunteţi gemene, exclamă el, căscând gura la 
mine ca un peşte. 

Mintea mi se învârteşte. 

— Ce ţi-a mai spus despre mine? 

— Unde e semnul tău, geamăno? se răsteşte 
Bonner. Unde e cicatricea preotului de pe fruntea 
ta? Nu mă minţi. 

Inima mea bate nebuneşte. Îl privesc în ochi. 

— Te rog, şoptesc eu. De dragul lui Jey, te rog 
să uiţi că m-ai văzut vreodată. Da? O să părăsesc 


oraşul. N-o să mă mai întorc niciodată. Promit. Te 
rog, nu aş face rău nimănui vreodată. 

In cele din urmă el clipeşte şi se încruntă. 7e 
rog, Rasus, lasă-mă să-l înduplec. N-o să mai cer 
niciodată altceva, promit. 

Când Bonner vorbeşte, cuvintele lui sunt 
reţinute şi grijulii. 

— O să-ţi păstrez secretul faţă de oamenii 
aceştia buni de aici, astăzi. Ce trebuie să faci acum 
este să-ţi pui ochelarii la loc şi să-ţi acoperi faţa cu 
bandana aceea. 

Fac cum mi-a spus, uşurarea inundându-mi 
venele. 

— Mulţu... 

— Acum, vii cu mine! zice el şi mă înşfacă de 
braţ. Şi, dacă dispari, o să mă duc la tine acasă, în 
noaptea asta, şi o să-i frâng gâtul surorii tale în 
timp ce doarme. 


Şapte 


Când eu şi Bonner părăsim domeniul Palatului 
de Aramă, trecem pe lângă Zahi Zan şi una dintre 
tinerele frumoase - cea îmbrăcată în rochia 
galben-unt - care stau pe o bancă de piatră, lângă 
o fântână. Ea râde şi îşi lasă capul pe spate; el se 
strâmbă comic. Niciunul dintre ei nu ne observă. 


Nu e ca şi când aş fi răpită sau ceva de genul 
ăsta. 

Drumul înapoi peste Podul de Jad este un 
amestec de emoție şi enervare. Bonner nu spune 
unde mergem, dar nu e nevoie decât să mă întreb 
singură: Unde aş duce eu un aripi-roşii dacă l-aş 
prinde? Deci, bineînţeles că mergem drept, prin 
mulţimea din Piaţa Marelui Ra, la Templul lui 
Rasus. 

Bonner îmi striveşte braţul cu degetele lui 
transpirate ca şi când m-ar stăpâni fizic. Şi fără 
sângele meu de aripi-roşii aş putea să mă scutur 
de lipitoarea asta umflată de pe mine. Insă nu pot 
fugi - ştie unde locuiesc, unde se duce Jey la 
şcoală. Nu pot s-o păzesc în fiecare minut, când e 
imposibil pentru noi să fim împreună în public. 

leşim de pe largul Bulevard al lui Ver, 
străbatem ganguri umede şi străduţe lăturalnice 
presărate cu prăvălii cu vitrine întunecate pe care 
aş avea o reţinere să le explorez. Trecem pe lângă 
vreo câteva mici grădini ofilite de la stradă, ale 
căror roade arată chiar mai neapetisante decât 
roşiile lui Jey. Bonner mă duce mai departe, 
respirând greu. Cu toată bravada lui, îmi dau 
seama că îi e frică. 

Alege să mă poarte pe străzile neumblate ale 
oraşului Caldaras şi nu pe cele aglomerate - gestul 
unui vinovat care încearcă să-şi ascundă crima. 
Dar rezultatul e că acum suntem singuri în 
labirintul de fundături uitate de lume, iar el nu ştie 


de ce sunt eu capabilă. Nici eu nu prea ştiu. 

O pasăre de pradă fâlfâie într-un mic petic de 
soare, privindu-mă cu un interes leneş. Oamenii de 
ştiinţă ne spun că păsările răpitoare, marii 
strălungi şi micii papagali sunt ciudăţenii, noi 
versiuni ale creaturilor îngrozitoare ce obişnuiau să 
cutreiere pământul înainte de fiinţele omeneşti şi 
de alteri, poate chiar înainte ca Mol să erupă din 
străfundurile fierbinţi. Sunt la fel de vechi ca zeii 
înşişi, dar n-au rezistat din cauza templelor, a 
credincioşilor şi a puterilor supranaturale. Păsările, 
cu oasele lor pline cu aer şi corpurile aerodinamice, 
au supravieţuit pentru că s-au adaptat. Ei văd 
realitatea aşa cum este, nu cum ar dori să fie. 

Ne apropiem de Piaţa Marelui Ra şi de Templul 
lui Rasus şi nu mă aştept să fiu primită cu braţele 
deschise de preoţii de acolo. Sau de gardieni. Pe 
sângele lui Mol, nici măcar nu m-am gândit la 
gardienii Templului. Şi vor fi zeci de oameni în 
piaţă, şi nevinovaţi credincioşi în Templu... 

O să fiu nevoită să-l ucid pe Bonner. Aici. 
Revelația mă cutremură. 

El mă smuceşte de braţ, iar eu mă opintesc. Ne 
oprim. Patru sau cinci strălungi murdari se zgâiesc 
suspicioşi din umbrele unui ţarc improvizat în 
grabă. 

Tălpile îmi ard cu puterea de sub ele, care se 
frământă sub pământ. Sfera de energie din corpul 
meu plesneşte şi se cabrează. 

Vreau într-adevăr să fac asta? 


— Haide! 

Bonner îmi suceşte braţul. Îmi aruncă o privire 
aspră, dar îi văd frica din spatele ei. li este teamă 
de mine şi are dreptate să-i fie. 

— Nu face asta, prietene, spun eu, uitându-mă 
adânc în ochii aceia aroganţi şi apoşi, încercând să 
văd în sufletul unei persoane care a putut să 
declare c-o iubeşte pe sora mea şi apoi să 
amenințe că-i frânge gâtul. O persoană care a 
putut să răpească pe cineva care nu i-a făcut 
niciodată vreun rău, ca s-o predea celor care o vor 
omori. 

Degetele încep să-mi tremure, furnicându-mă 
cu foc. Strălungii se trag repede în fundul ţarcului, 
strângându-se în umbra unei copertine de metal 
jegos. Bonner a încremenit, cu ochii holbaţi, în 
sfârşit conştient de poziţia periculoasă în care s-a 
pus singur. Aş putea stinge pe loc ochii ăştia apoşi 
pentru totdeauna, iar sora mea n-ar afla niciodată 
ce s-a întâmplat. Aş putea să-i fierb sângele în 
vene. 

Fă-o acum, îmi spun în minte. Degetele îmi sunt 
atât de încinse, încât l-aş putea lăsa fără piele cu o 
singură atingere. 

— Hai să mergem, creatură, şuieră «el, 
umflându-se ca un mierloi căutând bătaie. Mişcă- 
te. 

Fă-o! întind o mână. Bonner se uită la ea, cu 
ochii holbaţi. 

Dar deodată, ceața gangului mizerabil e 


tulburată de un sunet slab. O tuse. Mă întorc, 
ciulind urechile. Acolo - atât de aproape, încât mă 
minunez că niciunul dintre noi nu l-a văzut - este 
un om în zdrenţe, cu o respiraţie gâfâită şi părul ca 
un ghem de sârmă subţire, ruginită. Zace în 
murdărie, rezemat de un zid, cu picioarele întinse 
în lături de parcă n-ar mai face parte din corpul lui. 
O pasăre de pradă imensă, cu pene jumulite şi 
ochiul închis, stă cocoţată pe umărul scheletic al 
omului - doi vechi prieteni, uitaţi de restul lumii. 

Omul se uită la mine cu ochi injectaţi, fără 
expresie, goliţi de mult de toate amintirile despre 
frică, mânie sau fericire, însă prin privirea lipsită de 
emoție îmi dau seama că e curios să vadă ce-o să 
fac mai departe. Tuşeşte din nou, iar pasărea îşi 
deschide ochiul auriu şi mă zăreşte. Oare el ştie 
despre aripi-roşii, omul ăsta? Eu o să fiu primul şi 
ultimul pe care l-a văzut vreodată. 

Bonner nici măcar nu priveşte în direcţia lor. 

— Destul. Mişcă-te. Care-i problema? 

— Problema? 

Îi arunc o privire dură ca piatra, simțind trei ochi 
aţintiţi asupra mea. Acum mă aplec mai aproape 
de Bonner şi-i şoptesc: 

— Problema e că ai luat foc. 

Cât ai clipi, îl înşfac pe Bonner de mâini şi 
îngădui unei mici izbucniri de flăcări să ţâşnească 
prin vârful degetelor. El ţipă - teatral, mi se pare 
mie, de vreme ce e doar un pic de foc - şi se 
clatină, căzând la pământ. 


— Pe toţi...! Ce ai făcut? 

Bate cu palmele fripte în noroiul negru şi 
unsuros din gang. 

Pentru o clipă, mi se pare că aud iarăşi tuşea 
hârâită a bătrânului, dar când mă întorc, ochii lui 
injectaţi strălucesc. Râde. li prind privirea şi nu mă 
pot abţine, râd şi eu cu el. 

Bonner se ridică, ametit. 

— Să nu... să nu îndrăzneşti să fugi, monstrule! 

Îmi încrucişez braţele. 

— N-o să fug. Nu atâta timp cât libertatea mea 
e preţul pentru viaţa surorii mele. Aşadar poţi să-ţi 
ţii mâinile blestemate acasă. 

Ochii lui fulgeră. 

— O să mori, aripi-roşii. Cei Frumoşii o să-ți 
smulgă carnea de pe oase. 

— Dacă asta o să te ţină departe de sora mea, 
n-au decât s-o facă, spun eu. Asta înseamnă 
dragoste, presupun. 

— Dragoste! exclamă Bonner, de-a dreptul 
uluit. Dragoste înseamnă să protejezi oamenii 
nevinovaţi de demoni! De parcă o creatură ca tine 
ar putea şti ceva despre dragoste. 

Pielea de pe faţa mea devine ca gheaţa. 
Aproape că nu-mi recunosc vocea fioroasă care-mi 
iese din gâtlej. 

— Ce ştiu, însă, mârâi eu, e că te-aş putea 
ucide pe loc, dacă aş vrea. Si ar fi tare uşor. 

Pornim din nou, iar Bonner nu mai scoate niciun 
cuvânt. Arunc o privire înapoi, spre bătrânul în 


zdrenţe, dar el şi tovarăşul său au închis ochii. Stau 
nemişcaţi în ceața murdară şi, probabil, s-ar putea 
să rămână aşa până la sfârşitul veacurilor. 

Acum am complicat lucrurile. Păşim pe o stradă 
lată, zgomotoasă şi scăldată în lumina difuză doar- 
cu-puţin-mai-luminoasă-decât-umbra, care ţine loc 
de soare aici. De vreme ce nu l-am ucis pe Bonner 
în secret, va trebui să evadez când mă va lăsa la 
Templu şi spun o rugăciune să reuşesc să mă 
întorc pe strada Drobul de Sare ca s-o previn pe 
Jey înainte să-şi dea el seama c-am scăpat. O 
operaţiune ceva mai delicată, recunosc. 

Peste alte câteva momente, urcăm în sfârşit 
treptele de marmură ce duc la marele Templu al lui 
Rasus. Vestibulul de dincolo de uşile de intrare e 
cam cavernos; nu-mi pot închipui cum arată 
sanctuarul propriu-zis. Bonner face o plecăciune la 
intrare, apoi îmi aruncă o căutătură piezişă. Eu îi 
întorc privirea plină de venin. Exclus. Nu mă plec. 
El mijeşte ochii, de parcă ar fi trebuit să ştie că n-o 
să am decenţa să mulţumesc zeului care se 
pregăteşte să mă doboare. Apoi îmi face semn să-l 
urmez, deşi exact asta fac de mai bine de o 
jumătate de oră. 

Ghetele mele de lucru bocănesc pe pardoseala 
curată, plăci de marmură albă care sclipesc în pete 
de safir, aur şi rubin, de la lumina care pătrunde 
prin ferestrele, cu vitralii. 

Un preot într-o robă violet, un rang mai înalt 
faţă de preoţii albaştri de rând, stă la intrarea în 


sanctuar, dar Bonner îl ignoră şi mă trage într-o 
parte. Acolo, aşteptăm pentru ceea ce mi se pare o 
veşnicie. Preoţi şi civili intră şi ies, dar Bonner nu le 
dă nicio atenţie. În cele din urmă, un alt preot în 
violet iese din sanctuar - acelaşi de pe Podul de Jad 
cu mărturia despre omul ucis - şi Bonner pare, în 
sfârşit, interesat. Vorbesc cu voce scăzută, în timp 
ce eu mă prefac că studiez critic scena celestă 
sculptată într-unul dintre pilonii de gresie ai 
vestibulului. Preotul mă măsoară din ochi, apoi 
dispare pe o uşă pe care abia apuc s-o zăresc, în 
spatele unei mari draperii aurite. Mă întreb cât o să 
dureze până sosesc gărzile Templului. 
Nu mult. 


Ca orice templu care se respectă, şi acesta are 
o temniţă. Sunt sigură că au un alt nume pentru 
ea, ceva de genul Zona Detenţiei Corecţionale 
Juste şi Centru de Exerciţiu. Dar ca persoană care a 
citit până la saturație romane de duzină, recunosc 
gratiile de fier, podeaua murdară şi obiectele care 
par de specialitate fără ca natura lor să fie imediat 
identificabilă. Lumina slabă de la cele câteva 
lumânări fixate în perete creează genul de 
semiîntuneric ce stârneşte panica nejustificată. 

Sau complet justificată. 

Bonner a fost expediat de preotul în violet, cu 
mâna pe spatele lui, cu vreo două etaje mai sus. 
Gărzile şi cu mine am continuat să coborâm până 
când lumina puternică a lămpilor cu gaz, marmura 


şi catifeaua aurită au fost înlocuite de pâlpâiri 
galbene, piatră golaşă şi pete suspecte. 

Tălpile îmi frig în continuare, jucându-se cu 
invizibilele tentacule de foc ce se strecoară din 
pământ pe sub podea, însă, din câte îmi dau eu 
seama, evadarea e imposibilă din încăperea 
aceasta. O singură uşă, o singură scară ce duce la 
suprafaţă şi probabil cincizeci de oameni pe care 
va trebui să-i incinerez de aici până afară. Nu e 
prea roz. Va trebui să mai aştept. 

Zgarda de fier mărime-universală a Templului 
îmi este fixată de gât. Lanţul ataşat trebuie să 
cântărească aproape cât mine şi sunt silită să mă 
cocoşez, ca să nu mă tragă de gât în spate şi să 
mă stranguleze. Şi, îmi dau seama că sunt o 
pacoste pentru societate, dar un scaun ar fi o 
pretenţie exagerată? 

Cei doi gardieni îmbrăcaţi în negru, o huidumă 
bărboasă şi o femeie slăbănoagă, cu ochii goi, se 
încruntă la mine de sub coifurile lor de fier cu ţepi - 
coifuri reprezentând razele soarelui, o idee care ar 
fi frumoasă, dacă soarele ar fi negru şi 
înspăimântător. 

— Deci, pentru ce eşti aici? întreabă gardianul 
bărbos. Falsificare sau erezie? 

Mă încrunt. 

— Nu vi se spun prea multe, aşa-i? 

— Preacurvie? încearcă femeia. 

— Ei, mă faci să roşesc. Imi încrucişez braţele. 
Chiar nu ştiţi de ce mă aflu aici? Cum o să mă 


puteţi tortura corespunzător? 

Jey ar fi mândră de cât de bine îmi ascund 
teama. Mă rog, aproape. Doar cât inima să nu-mi 
spargă pieptul cu bătăile ei. 

Năduşeala îmi şiroieşte pe lângă faţă. Lemniţa 
este înăbuşitoare. Dar anticiparea pedepsei mele, 
misterul acesteia, e cel mai greu de suportat. 
Măruntaiele mele par strivite numai de aerul din 
acest loc. 

Lucrul ciudat este cât de neînfricaţi sunt 
gardienii. Au în faţa lor un aripi-roşii, o străveche 
creatură a răului şi a distrugerii, în captivitate, iar 
ei sunt numai doi? în timp ce mă uit la feţele lor 
lipsite de expresie şi la mişcările lor apatice, simt 
banalitatea întregii chestiuni. Potrivit legendei, eu 
nu vreau nimic altceva decât moartea tuturor 
fiinţelor omeneşti din Caldaras şi am puterea 
supranaturală de a o face. Lor nu le pasă? N-ar 
trebui să fie îngroziţi? 

Nu că m-aş simţi supranaturală acum. Mi-e 
foarte cald, sunt transpirată şi nervoasă. Trebuie 
să-mi muşc obrazul pe dinăuntru ca să nu-mi 
tremure maxilarul. 

Gardianul bărbos zice: 

— Bine, atunci, hainele jos. 

— Hei, stai puţin... încep eu, dar femeia deja şi- 
a pus mâinile pe nasturii salopetei mele verzi de 
grădinar. 

Nu pot să cred că am fost vreodată 
entuziasmată de interacţiunea umană, că am vrut 


să mă atingă cineva. Interacțiunea umană e 
groaznică. Împing cu cotul degetele osoase de pe 
mine, iar bărbosul spune: 

— Ah, nu-ţi rupe costumul! 

Adică ei plănuiesc să... să nu ştiu ce şi nici nu 
vreau să mă gândesc la asta, iar tot ce poate el să 
spună este nu-ți rupe costumul? Asta înseamnă că 
preoţii ar fi supăraţi dacă ar şti ce se pregătesc 
gardienii ăştia doi să facă? 

Bărbosul se apleacă la o poliţă joasă şi scoate 
un bici de strălungi care arată periculos. Sudoarea 
îmi şiroieşte pe tâmple, dar nu mă clintesc. 

Femeia cu ochii afundaţi pune mâinile pe bici. 

— Vrei o plesnitură peste faţă, domnişoară? 
întreabă ea. Strălungii sunt păsări mari. Ştii ce 
poate face un bici unei făpturi mici ca tine? îţi 
retează nasul de pe moacă sau îţi scoate un ochi 
din orbită. 

— Nu sunt mică, zic eu, dar femeia îşi bagă un 
deget în gură şi scoate un poc! ca de dop. 

Bărbosul se uită pieziş la ea. 

— Rasus, ce minte ai şi tu! Nu mai fi enervantă. 

Se întoarce apoi spre mine: 

— Acestea fiind spuse, domnişoară, o să-ți 
stâlcesc faţa, dacă nu cooperezi. 

Mi se pune un nod în gât. Cruzimea e mult mai 
înfricoşătoare ambalată în politeţe. Mă îndepărtez 
de gardianul bărbos spre umbrele dintre lumânări. 

— Vrem să-ţi scoţi uniforma, domnişoară, 
continuă bărbosul. Doar partea de sus e suficient. 


— Nu. 

Mâinile îmi zboară spre primul nasture din şirul 
care coboară pe o parte a jumătăţii de sus a 
salopetei. Fac încă un pas îndărăt. 

Femeia oftează şi-i aruncă celuilalt o privire 
plictisită. 

— O să-i aplic strangulatorul. 

Bărbosul stă puţin pe gânduri, apoi dă din cap, 
flăcările lumânărilor sclipind în ochii lui. 

Strangulatorul nu este numit cu imaginaţie. 
Zgarda mea e prevăzută cu un resort inteligent şi 
un mecanism cu pârghii, pe care cineva îl poate 
acţiona pentru a creşte sau a slăbi presiunea pe 
gâtul meu. Femeia apucă de manetă, sprijinindu-se 
degajat de zidul de piatră înnegrită, de parcă ar 
avea şi alte lucruri mai bune de făcut. 

Nu trebuie să strângă decât o dată. Lemniţa 
întunecoasă devine o ceaţă de stele roşii care-mi 
joacă înaintea ochilor şi ştiu că mai bine îmi scot 
salopeta decât să mai fiu strangulată o dată. 

Nu-i dau gardianului bărbos satisfacția de a-mi 
descheia el însuşi nasturii. Imi scot braţele afară 
din mâneci şi las să cadă partea de sus a salopetei. 
Ştiu că ar trebui să mă ruşinez - ştiu ce înseamnă 
modestia şi goliciunea trupească - dar, să spun 
drept, nimic nu mi se pare la fel de şocant cât să 
fiu văzută, recunoscută, cu sau fără haine. Chiar şi 
acum, cu jumătatea salopetei în jurul taliei, ceea 
ce mă deranjează cel mai mult e faptul că aceşti 
doi gardieni ştiu că exist. 


— Întoarce-te, zice gardianul bărbos, 
neimpresionat. 

Şovăind, mă întorc. Îl simt apropiindu-se, aud 
biciul de strălungi târât pe podea, în spatele meu. 
Apoi face o pauză. 

— Asta-i vreo glumă? 

— Nu cred, zic eu. Cel puţin, nu mă prind eu. 

— Care-i problema? întreabă femeia. 

Încerc să mă întorc, în timp ce ea se apropie de 
noi, dar gardianul bărbos mă împinge la loc. 

Femeia cu ochii goi îşi plimbă mâna pe spatele 
meu. Înşfacă o lumânare din perete şi o aduce mai 
aproape, luminând cele o mie de cicatrice. 

— Ce, talpa iadului, e asta? întreabă ea. 

Oare oamenii ăştia frecventează Templul? Chiar 
nu ştiu nimic? 

— Cicatricele astea sunt vechi, zice gardianul 
bărbos. Uite, toate sunt vindecate. 

— Să fie afurisite. 

Femeia urmăreşte cu degetul crestăturile de pe 
spatele meu. 

— Problema cu organizaţia asta - şi o tot spun 
de ani de zile... începe bărbosul. 

— Ştiu, ştiu, îl întrerupe femeia. Ştiu ce o să 
spui. 

— E lipsa de comunicare, încheie bărbosul. 

— Oare i-ar omori, vorbesc serios, i-ar omori să 
ţină socoteala ăstora? Femeia cu ochi goi oftează 
din rărunchi. Îmi mâneam şi eu porţia de seară, 
ştii. 


Se îndepărtează de mine şi mă întorc, lanţul cel 
greu legănându-se periculos. 

— Ştiu, zice gardianul bărbos, apoi se uită la 
mine. Bine, îmbracă-te. Mai repede. Toiagul de 
Onix vrea să te vadă. 

Ei bine, gândesc eu, începând să mă închei la 
nasturi, asta s-ar putea să fie cea mai stranie 
sesiune de tortură care a avut vreodată loc în 
Templul lui Rasus. 


Temutul înalt preot cunoscut ca Toiagul de Onix 
este, probabil, ultima persoană din Caldaras pe 
care majoritatea oamenilor s-ar aştepta să-l 
găsească citind cu voce tare din Marea carte a 
mamei May de basme pentru copiii cuminţi. Însă 
eu sunt mai greu de surprins decât majoritatea 
oamenilor. Nu ridic nici măcar o sprânceană când 
începe lectura din „Povestea morarului orb”, în 
timp ce stăm în faţa unui grup de vreo douăzeci de 
preoţi de diverse ranguri, într-o încăpere aproape 
apăsător de puternic luminată de lumânări. 

Nu că Toiagul de Onix ar fi putut fi un bun 
învăţător. Nu există niciun pic de căldură în vocea 
lui groasă când citeşte adunării. 

— „Dar morarul”, spune el, „deşi nu-i putea 
vedea pe cei doi oameni, nu s-a lăsat păcălit de 
deghizarea lor, căci le-a auzit glasurile şi i-a 
cunoscut drept ceea ce erau. 

Imi aruncă o privire pătrunzătoare, în mod cert 
dorind să fie plină de înţeles. Văzut astfel, instalat 


într-un jilţ înalt de lemn, în capătul micuţei 
încăperi, Toiagul de Onix îmi aminteşte de o 
ilustrație cu păsările de pradă pe stâncile din 
Drush, cu penele lor albe netezite de vânt şi 
pliscurile tocite de nisipul din aer. 

După toate treptele pe care eu şi gardienii le- 
am urcat, trebuie să ne aflăm undeva aproape de 
vârful Templului, dar singura fereastră îngustă, 
maronie, a camerei nu oferă indicii despre lumea 
de afară. Preoţii, cu feţele ascunse sub bandane, 
sunt tăcuţi. Nu mă uit la ei, aceşti oameni care n- 
au nimic altceva mai bun de făcut astăzi decât să 
asiste la aberaţia asta. În schimb, îmi ţin privirea 
aţintită la Toiagul de Onix, cu părul lui alb 
strălucind în lumina slabă a ferestruicii. Lumina nu- 
i îmblânzeşte cu nimic asprimea chipului. 

Stau în picioare în capătul celălalt al camerei, 
cu încheieturile  înlănţuite de podea. Forme 
nedesluşite  forfotesc în umbrele camerei, 
dispozitive de fier cu ţepi şi structuri asimetrice 
despre care nu ştiu ce să zic că sunt. In spatele 
meu, zidul este cioplit în relief, înfăţişându-l pe 
Rasus, soarele cu multe mâini. 

— Cunoşti povestea morarului orb, preaiubită? 
întreabă Toiagul de Onix. 

Îmi încleştez degetele. Cătuşele de fier încep să 
mă roadă. 

— Da, Bunăvoinţa Voastră. Vocea îmi este 
înăbuşită de aerul încins al încăperii ăsteia 
înghesuite. Tata mi-a citit basme, cum fac toţi 


părinţii. Şi citea pe voci diferite mult mai bine 
decât dumneavoastră, deşi în mod cert aş vrea să 
vă aud citind „Harko, liliacul fericit”, dacă aţi vrea 
să mai faceţi o încercare. 

Cineva chicoteşte, dar se opreşte rapid. Poate 
că unuia dintre ei o să-i fie milă de mine. Hei, mai 
tii minte fata aia? Era îndrăzneață, nu-i aşa? Vreau 
să zic, nespus de demonică, da, însă nu ţi-ai dorit 
dintotdeauna să-i dai un pic peste nas marelui 
preot? 

Toiagul de Onix continuă să mă privească cu 
căldura unui vierme mort. 

— Morarul descoperă secretul pe care îl ascund 
negustorul şi croitorul, spune el. Care este 
secretul, preaiubită? 

— Pledez pentru tăcere, Bunăvoinţa Voastră, îi 
răspund, ca să nu stric surpriza sfârşitului pentru 
aceşti buni preoţi. 

Ici şi colo, balonaşe de râsete se sparg pe sub 
câteva bandane. Ochi  nervoşi  sclipesc în 
penumbră. Oare credincioşii încep să se întrebe 
dacă Toiagul de Onix va ridica, într-adevăr, toiagul 
de onix pe care-l ţine în mâna dreaptă şi îmi va 
crăpa capul cu el mai înainte să se ajungă la un 
verdict? 

Însă n-o face. În schimb, ne aruncă tuturor cea 
mai fioroasă încruntătură şi zice: 

— Nu accept argumentul tăcerii în această 
instanţă, preaiubită, şi dacă vrei să ai vreo şansă 
de a convinge Templul de nevinovăția ta, te 


sfătuiesc să răspunzi la întrebări simplu şi 
adevărat. 

Plămânii mi se destind, întinzându-mi pielea. 
Cicatricele de pe spate par să se zvârcolească 
precum nişte lighioane vii, arzând şi încercând să- 
şi croiască drum afară din corpul meu. Să convingi 
Templul de nevinovăția ta. Aşadar, este posibil. 
Poate c-o să ies de aici şi toată lumea o să rămână 
întreagă, în cele din urmă. 

— Atunci, adevărul simplu, zic eu, este că n-am 
fost acuzată de vreo crimă. 

Doi sau trei preoţi murmură în semn de protest. 
Toiagul de Onix se apleacă în mănunchiul de 
lumină ce pătrunde pe fereastra murdară. 

— O să repet întrebarea: Care este secretul 
negustorului şi al croitorului? 

Încep să mă satur de jocul ăsta. Toată lumea 
cunoaşte povestea. 

— Sunt gemeni. 

— Gemeni? îşi înalţă el o sprânceană. Şi de ce 
ar trebui să fie acesta un secret? 

Pufnesc batjocoritor. 

— Pentru un mare preot sunteţi groaznic de 
nefamiliarizat cu mitologia. 

Unul dintre preoţii în negru mă plesneşte peste 
cap cu un bici de strălung de care nu ştiam că e 
aici, crestându-mi urechea. Sângele cald curge pe 
sub păr. Nu pot să ridic mâna ca să mă şterg şi 
faptul că şiroieşte mă supără mai mult decât 
durerea. 


— Scuză-mă, zice grațios Toiagul de Onix, n-am 
auzit ce-ai spus. 

Nu trebuie să te bucuri de asta, gândac bătrân 
netrebnic. Dar n-o zic cu voce tare. Îi răspund în 
schimb: 

— Negustorul şi croitorul nu sunt gemeni 
umani, aşadar nu poartă pecetea vreunui preot pe 
frunţile lor. Sunt odraslele unei fiinţe omeneşti şi 
ale unui alter. 

— Ah, basmele, zice el către ceilalţi. Poveşti de 
copii. Nu asta sunt toate acestea, preaiubită? înalţă 
cartea de poveşti în timp ce grupul murmură 
consimţiri şovăitoare. Aiureli care n-au ce căuta 
într-o instanţă de judecată. i 

Asta nu e o instanță de judecată. In primul rând 
pentru că nu există niciun judecător, jurat sau 
grefier. Nu există nicio listă de acuzații semnată de 
vreun ofiter sau de Comandant. Nu există decât 
Toiagul de Onix. 

Marele preot lasă cartea să cadă pe podea cu o 
bufnitură. 

— Da, când eram copii, am auzit toate basmele 
vechi despre prinții şi prințesele alteri, dar ca adulţi 
le-am uitat. La urma urmelor, aceasta este epoca 
modernă, una a maşinilor, a mişcării şi a egalității. 
Cu siguranţă că am trecut de vârsta basmelor. 
Totuşi... 

La această pauză, preoţii se foiesc, cu 
nervozitate. 

— Totuşi, continuă Toiagul de Onix, până în ziua 


de azi, gemenii sunt marcați de briciul unui preot, 
ca să-i putem cunoaşte că sunt oameni şi sunt 
buni. 

Se întoarce spre mine. 

— Preaiubită, ce este un aripi-roşii? 

— Un soi de floare, spun eu, care poate vindeca 
patruzeci şi şapte de suferinţe diferite. 

Răspunsul meu este teoretic adevărat, dar 
preotul în negru plesneşte iarăşi din biciul de 
strălung, acum peste spinarea mea. T7rosnetul e 
mai impresionant decât rana, de data asta, dar nu 
vreau să-mi forţez norocul. Data următoare ar 
putea fi peste ochii mei. 

— Ai toată dreptatea să iei în râs o asemenea 
întrebare, draga mea. Mă îndoiesc că aceşti 
oameni învăţaţi au nevoie să le fie explicat un 
astfel de lucru. 

Toiagul de Onix face un pas, roba lui albă 
reflectând petice de lumină cafenie. 

— Bineînţeles, toată lumea ştie că aripi-roşii nu 
există. Făpturile cunoscute sub numele de alteri nu 
mai trăiesc în Caldaras de o mie de ani, nu-i aşa? 

Îşi deschide braţele şi zâmbeşte înspre adunare. 

— În orice caz, cu siguranţă că nimeni care a 
dat naştere unei creaturi atât de monstruoase nu i- 
a îngăduit să trăiască. 

— Cu siguranţă că nu, zic eu, sumbru. 

— Dar, continuă Toiagul de Onix, cu vocea 
brusc domoală şi ciudată, în pofida a ceea ce „ştie 
toată lumea”, există unii dintre noi care îşi 


amintesc o poveste diferită. Noi rămânem vigilenţi, 
frumoşi în ochii zeului nostru. 

Cei Frumoşii. 

Acum, Toiagul de Onix mi se adresează direct: 

— Tu nu porţi pecetea preotului, preaiubită, şi 
ştim că eşti o geamănă. 

Câteva exclamaţii dispreţuitoare se aud în aerul 
înăbuşitor. Toiagul de Onix se uită la unul dintre 
preoţii în robă violet. 

— Frate Bonner, vrei să ieşi în faţă, te rog? 

Răpitorul meu se desprinde din grupul celor din 
umbră şi se târăşte greoi spre mine. Nu prea 
aproape. Rezist dorinţei de a-l scuipa. 

Toiagul de Onix vorbeşte calm. 

— Acesta este curajosul tânăr care a 
descoperit-o pe geamăna fără pecete - pe 
monstru. Se întoarce spre Bonner: Tot Caldarasul 
îţi este recunoscător, preaiubitule. Acum, ai putea 
să ne mai faci un serviciu. 

Bonner dă din cap. 

— Orice, Bunăvoinţa Voastră. 

— Aş dori să răspunzi la o întrebare, zice înaltul 
preot. Cum putem identifica un aripi-roşii? 

Ochii lui Bonner săgetează spre preotul în negru 
cu biciul de strălung, dar Toiagul de Onix râde uşor 
Şi spune: 

— Nu te teme, preaiubitule. Nu ai făcut nimic 
greşit. iți dau doar ocazia să dovedeşti că ai 
dreptate în faţa fraţilor şi a surorilor noastre. 

Uşurarea scaldă faţa lui Bonner. 


— Cicatricele, zice el. 

Toiagul de Onix se uită la mine. 

— Dacă eşti atât de amabilă să îngenunchezi, 
preaiubită, zice el cu blândeţe şi într-o fracțiune de 
secundă sunt lovită din nou cu biciul, de data asta 
în spatele picioarelor. 

Cad pe podea, izbindu-mi genunchii. Lanţul din 
jurul încheieturilor mele se smuceşte, scoțând un 
zornăit asurzitor care umple liniştea încăperii. 
Tuşesc, când Toiagul Onix zice: 

— Eşti pregătit să oferi dovada pentru aceasta, 
frate Bonner? 

ÎI văd pe Bonner asudând. Nu ştie dacă am sau 
nu cicatrice şi e posibil să fi irosit timpul tuturor de 
pomană. Mă uit urât la el, bucuroasă că e perpelit 
puţin şi el înainte ca toate acestea să se termine. 
Faţa lui de nap luceşte. 

Pe bune, Jey, idiotul ăsta? 

Se apropie de mine şovăitor. Toiagul de Onix 
îmi face semn să mă întorc, iar preotul în negru 
trage de lanţurile mele. Mă supun şi, curând, simt 
atingerea timidă a unei lame de cuţit în ceafa mea. 

Micul netrebnic, chiar are de gând să-mi taie 
hainele. Aud materialul salopetei de grădinar a lui 
Jey sfâşiindu-se încet. Nu e nevoie să taie până jos, 
dar o face oricum, şi spinarea mea dezgolită, plină 
de cicatrice, este expusă tuturor. 

— Poartă pe spinare cuvenitele cicatrice pentru 
fiecare dintre demonicii aripi-roşii! Poartă dovada 
mâniei eterne a zeilor noştri! 


Vocea Toiagului de Onix spintecă aerul, iar 
încăperea izbucneşte în strigăte şi urale şi 
exclamaţii de mânie. 

— Acum, vom arăta a doua şi cea din urmă 
dovadă. 

Preotul îmbrăcat în negru mă înghionteşte să 
mă întorc din nou cu faţa la adunare. 

— Hai să vedem, rage Toiagul de Onix, ce curge 
prin venele acestei creaturi! 

Unul dintre preoţii în violet se apropie, ţinând în 
mână un pumnal strălucitor, bătut cu pietre 
scumpe care strălucesc. Bonner, cu ochii mari, face 
un pas în lături, în timp ce preotul îmi ia mâna, 
întinzându-mi braţul şi ridicând mâneca salopetei 
până la cot. Aşază lama pumnalului pe pielea mea. 

— Imi sângerează deja urechea, intervin eu. Nu 
pot să ajung cu mâna la păr, dar ai putea doar să-l 
ridici şi să arăţi tuturor, dacă ţi-e mai uşor. 

— Gura! se răsteşte el, apăsând lama. 

Cu o mişcare rapidă, trece pumnalul peste 
antebraţul meu. Nu simt nimic, dar sângele 
țâşneşte cu putere - mai mult decât mi-aş fi 
imaginat. 

Bonner face un pas îndărăt, îngrozit. 

— Este... este cu adevărat negru, murmură el, 
când lichidul picură de pe degetele mele şi face o 
baltă pe podeaua slab luminată. 

Mă uit lung la rana mea, uşor perplexă. Nici 
măcar nu mă ustură. 

— Ce te-aşteptai? întreb eu. 


Apoi, doar ca să fiu maliţioasă, mâărâi 
ameninţător la el. El sare de două palme în aer. Nu 
mă pot abţine şi râd. Imi iese ca o tuse gâtuită. 

Incăperea e cuprinsă de frenezie acum. 

— Sângele Răului! spune Toiagul de Onix. 
Niciun pic de bunătate omenească nu se află în 
venele acestei creaturi! Fraţi şi surori, judecaţi în 
privinţa acestei aripi-roşii şi a osândei! 

Respiră, îmi spun eu. Ei nu ştiu câtă osândă le 
pot aduce eu. 

Şi mă trezesc aşteptând sentinţa. Vreau să-mi 
pierd controlul. Vreau să dau vina pe sângele meu 
malefic pentru măcelul care va podidi acest 
sanctuar. 

— Atunci, sunt condamnată? întreb eu. Sunteţi 
siguri? 

— Nu se condamnă un monstru la moarte, zice 
Toiagul de Onix, ridicând o sprânceană. Trebuie 
doar să fie prins şi să i se dea ceea ce merită. 

Face semn din degete şi aud zâăngănitul unor 
mecanisme din spatele meu. 

Locurile unde m-a lovit biciul de strălung mă 
dor de-a binelea acum, dar îmi ridic braţele 
înlănţuite cât pot. Suliţe fierbinţi de putere îşi 
găsesc drumul prin oasele Templului, urcând prin 
podeaua aceasta de metal şi prin picioarele mele. 

— Atunci, vă condamn eu pe voi. 

Primul val de foc aproape că-şi atinge ţinta. Văd 
o expresie clară de surpriză contorsionându-i faţa 
Toiagului de Onix, când flăcările erup din mâinile 


mele. Preoţii se lasă la pământ şi strigă. 

Insă, mai înainte să pot lovi din plin, sunt 
trântită pe spate de nemiloase jeturi de apă care 
ţâşnesc din ceea ce acum îmi dau seama că sunt 
conducte mari de jur-împrejurul camerei. Torentul 
mă împinge cu spatele de zidul sculptat şi, în timp 
ce mă lupt, văd adunarea recăpătându-şi 
stăpânirea de sine. 

Crăpar-ar iadul. Dacă aş fi atacat cu o clipă 
înainte, acum ar fi fost toţi nişte grămezi 
fumegânde, cum meritau. Dar a trebuit să ştiu eu 
pentru ce eram condamnată, că nu mai aveam altă 
opţiune, nu-i aşa? Imbecilă. Trebuia să fiu în stare 
să mă justific. De parcă o pasăre de pradă are 
nevoie să îşi justifice ghearele sau un vulcan, lava. 

Mă chinui să stau în picioare, jeturile puternice 
de apă silindu-mă să mă dau înapoi, lanţurile 
muşcând din încheieturile mele în timp ce mă zbat. 
Toiagul de Onix strigă peste hărmălaie, iar preoţii 
se străduiesc să tragă manetele şi să închidă 
valvele. Trebuie să-mi recâştig controlul, să chem 
focul înapoi. 

Atunci, cu un geamăt, podeaua începe să se 
încline. 

Alunec, trecând pe lângă preoţi şi Toiagul de 
Onix. Printre gâfâieli şi valuri de apă, îi văd 
luminaţi de soarele alb, în loc de lumina prăfuită a 
ferestrei murdare. Asta nu poate însemna decât... 

Mă răsucesc şi descopăr spaţiu deschis în 
spatele meu. Mecanismul din podea a răsucit-o în 


jos, în afara zidului, deschizând-o ca pe o falcă, în 
timp ce preoţii au rămas privind de pe platforma 
lor ridicată. Alunec spre cer. 

Picioarele mele caută un punct de sprijin, dar 
podeaua e prea netedă. Imi înfăşor degetele în 
jurul lanțurilor de la încheieturi, singurele lucruri 
care mă mai ţin ancorată în ceaţă, la înălţime, în 
timp ce exteriorul invadează interiorul. 

Curând, podeaua a dispărut în întregime. 
Jeturile de apă se opresc. Şi eu atârn. 

Prin strălucirea orbitoare, ochii mei zăresc 
curcubeul delicat de smarald al Podului de Jad 
întinzându-se prin ceaţă mult departe în stânga 
mea. Privirea mi se îndreaptă în sus, spre ceața 
orbitor de albă dincolo de care, pe undeva, un 
soare trebuie, cu siguranţă, să ardă, apoi în jos. 

Sunt la şaizeci de metri deasupra lacului Valul 
de Azur care fierbe. Partea din spate a Templului 
iese în afară, deasupra apei; nu există nimic sub 
mine decât acvamarinul clocotitor. 

— Să respiri uşor, preaiubită. 

Toiagul de Onix se apleacă prin deschizătura 
întunecată de deasupra mea. 

— Fie ca îngerul Lung să te călăuzească la 
Grădina Eternă. 

Şi se întoarce, dispărând încă o dată în umbrele 
templului. 

Cât au de gând să mă ţină aici? Braţele deja mă 
dor. Am nevoie de un plan. Cicatricele de pe spate 
pârâie şi mă ustură, dar îmi balansez picioarele, 


încercând să mă prind de trapa deschisă a ceea ce 
fusese înainte podea. O ajung, dar ghetele îmi 
alunecă de pe ea. 

Poate că aş reuşi să urc înapoi pe lanţurile de la 
încheieturi. Apuc unul din ele şi îmi adun toate 
puterile ca să mă ridic. Mica încăpere se află la 
numai vreo trei metri deasupra mea. Lanţurile 
devin din ce în ce mai strânse în timp ce fac mici 
progrese, închizând distanţa. 

Apoi, un alt scrâşnet metalic se aude aproape 
de capul meu şi cătuşele se deschid. Tot ce pot 
face e să mă agăţ de un lanţ cu ambele mâini, 
acum libere, şi să mă ţin. 

Intenţia nu e să atârn aici, la urma urmelor. 
Intenţia e să cad. 

Nu contează. Acelaşi plan. Mă ţin numai cu 
mâna stângă şi întind braţul drept. Însă lanţul e 
surprinzător de lipsit de rugină şi de neted, iar eu 
nu pot face nimic să-mi opresc degetele de a 
aluneca pe suprafaţa lui udă. 

Îmi amintesc cuvintele pe care le-am scris în 
jurnalul meu, când eram copilă, atunci când am 
început prima oară să încerc să mă înţeleg: Fapt: 
Aripi-roşii nu au, în realitate, aripi. 

Ghinion, gândesc, când lanţul alunecă din 
strânsoare. lzbutesc să mă mai apuc o singură 
dată de el, înainte să pic, şaizeci de metri, în apa 
clocotită a lacului Valul de Azur. 


Opt 


— Tată, cum ai cunoscut-o pe mama? 

Eu şi Jey suntem la vârsta la care totul necesită 
o explicaţie. Suntem oameni de ştiinţă. 

Tata stătea întins în patul lui nu-destul-de- 
încăpător-pentru-trei. Lumânarea de pe biroul său 
s-a topit în şiroaie, iar ploaia bate în fereastra 
întunecată ce dă în strada Drobul de Sare. La 
fiecare câteva momente fulgeră, dar tunetul huruie 
liniştitor în altă parte a oraşului. Era timpul pentru 
noi să ne întoarcem în paturile noastre. 

— Nu v-am spus? a zis tata, ciufulindu-i părul lui 
Jey. 

— Nu, am zis eu, atentă la trucurile lui, nu ne-ai 
spus. Cum ai cunoscut-o? 

El s-a încruntat, apoi a zâmbit, şi am ştiut că 
aveam să aflăm adevărul. 

— Cu mulţi ani în urmă, înainte să ne mutăm în 
Val Chorm, eram în ucenicie la grădinarul-şef al 
Comandantului. El m-a trimis să culeg trufe de foc, 
din apropiere de Gura lui Mol. 

— Ai urcat până pe Mol? Până în vârf? 

Jey făcuse ochii mari. 

— Fireşte că am urcat, a zis tata, cu mândrie. E 
un loc uimitor. Periculos şi înspăimântător, dar 


frumos, în acelaşi timp. 

— Ca o pasăre de pradă, am zis eu, dacă ai fi un 
şoarece. 

Tata a dat din cap şi m-a bătut uşurel pe mână. 

— Exact aşa, a spus el. Ei bine, trufele de foc 
sunt foarte greu de cules - de aceea sunt atât de 
preţioase. Cresc exact la marginea lavei. Le place 
sulful şi cenuşa ei. Le merge bine acolo. Insă e un 
teren foarte înşelător pe care să umbli. Trebuie să 
porţi haine speciale ca să te protejeze de căldură. 
lar dacă îţi alunecă piciorul sau dacă malul se 
surpă, ei bine, s-a terminat. 

— Eu aş putea s-o fac, a zis Jey, trăgând de 
plapuma veche a tatii. Sunt uşoară. N-aş surpa 
malul. 

— Sunt sigur că nu ai face-o, a zis tata. Eu n-am 
fost atât de norocos, totuşi. După ore în şir de 
căutări, am zărit un pâlc întreg de trufe de foc, de- 
a lungul unui mic pârâu incandescent, în 
entuziasmul meu, am călcat cu toată greutatea pe 
o crustă de pământ, iar piciorul mi-a scăpat drept 
în lavă. 

Am atins o cută a cuverturii. 

— De aceea ai un picior de metal? 

Tata şi-a aşezat mâna peste a mea. 

— Nu e foarte plăcut de mângâiat, nu? 

— Nu, a zis Jey. Şi te face să te mişti ciudat şi 
atunci oamenii se uită lung. 

Am mângâiat tija de metal prin cuvertură. 

— Dar e bun, am spus eu. Înseamnă că încă mai 


poţi merge. 

— Da, este, şi sunt foarte recunoscător pentru 
asta, a spus tata. Sunt chiar şi mai recunoscător 
mamei voastre, care a răspuns strigătelor mele de 
ajutor. Ea m-a scos afară din lavă şi a stins focul de 
pe mine. 

— Cum arăta mama? am întrebat eu. 

Atunci, privirea tatii s-a întors înapoi în timp şi, 
cu o voce nesigură, a spus: 

— A ieşit din lavă cum ar plonja un om în apă. 
Numai că în sus. Aerul era apa, iar ea a ţâşnit în el. 

— Nu poţi să plonjezi în apă, a zis Jey. E prea 
fierbinte. 

— Unele ape sunt bune de înotat în ele, i-a 
zâmbit tata. Ştiu că nu vă amintiţi de lacurile de la 
Val Chorm, dar... mă rog, nu contează. Mama 
voastră a venit pentru că eu am chemat-o - era 
singurul mod în care putea veni. lar când ea a stins 
focul de pe mine şi de pe pielea mea, eu i-am 
vorbit. Era foarte curioasă, la fel cum sunteţi voi, 
fetelor. Am vorbit cu ea despre singurul lucru pe 
care îl cunoşteam mai bine: plantele. Ea era 
fascinată. Nu existau plante acolo de unde venise 
ea. Voia să le vadă. Aşa că... le-a văzut. Am luat-o 
cu mine, jos, la baza muntelui, şi i-am arătat 
copacii minunaţi şi florile din Caldaras. 

— Şi ai iubit-o, am spus eu. 

Nu-l mai văzusem niciodată pe tata plângând şi 
nici de atunci încolo nu l-am mai văzut, dar când s- 
a uitat la mine, ochii îi luceau ca ceața dimineţii 


ridicându-se de pe lacul Valul de Azur. 
— Am iubit-o foarte mult, a spus el. 


Nouă 


Ar fi un interesant subiect ştiinţific de cercetat 
la ce se gândesc oamenii când cad spre moarte. 
Unii, îmi închipui, încearcă un pact de ultim 
moment cu zeii. Alţii ar putea izbucni într-un şuvoi 
de invective până jos. lar alţii ar putea cunoaşte 
uşurarea pentru prima oară în vieţile lor chinuite. 

In timp ce mă prăbuşesc spre sfârşitul meu 
opărit, îmi revin în minte cuvintele tatii. 

A ieşit din lavă cum ar plonja un om în apă. 

N-am văzut niciodată pe cineva plonjând în apă 
şi, cu siguranţă, n-am făcut-o niciodată cu însămi, 
aşa că nu prea pot să-mi imaginez exact. Dar acum 
e prima mea - şi ultima - şansă. Întind mâinile 
deasupra capului, întind şi picioarele, şi mă întreb 
cu care parte o să ating apa. 

Picioarele. Frumoasa apă a lacului Valul de Azur 
îmi izbeşte tălpile ca biciul de strălung al preotului. 
Fierbinţeala sa îmi râcâie corpul până sus, în timp 
ce plonjez din neantul nemilos al aerului în straniul 
lichid, gros. Când eşti scufundătorul nu ai o foarte 
clară imagine despre cum arată scufundarea, dar 
acum am o oarecare idee, cel puţin. Așa a arătat 


mama. E un soi de alinare, presupun. 

Acum mă aflu într-un tărâm subacvatic 
învolburat, în care nu mai există sus şi jos. Deschid 
ochii. Raze de soare pătrund prin acvamarin, iar 
inima îmi tresaltă la splendoarea priveliştii. Bule 
sclipitoare îmi ating braţele şi picioarele în timp ce 
stau suspendată, fermecată de acest tărâm 
nesfârşit de pace şi adâncime. Ciudat, observă 
mintea meu confuză, să fii fiert de viu nu e nici pe 
departe atât de neplăcut cât ţi-ai putea imagina. 
Locurile unde biciul mi-a sfâşiat pielea mă ard de 
parcă nişte cuțite ar încerca să-mi lărgească rănile, 
dar restul pielii freamătă cu o căldură energizantă. 

Nu ştiu câte secunde trec până îmi dau seama 
că nu par să experimentez moartea prin fierbere. 
Am văzut-o pe Jey fierbând gândacii-fructe pentru 
tocană - la care am jurat să nu mai iau niciodată 
parte - şi sfârşitul lor e totdeauna rapid. Un şuierat 
ascuţit şi micile lor picioare galbene încremenesc 
pentru totdeauna. Cum le putem face una ca asta? 
întreabă mintea meu sub apă. Oraşul ăsta are 
nevoie de o... de o... Organizaţie de protejare a 
Gândacilor - Fructe. 

Pe coada lui Ver, minte, adu-ți aminte unde 
eşti! Cu eforturi uriaşe, îmi îndrept gândurile înapoi 
la prezent şi la fericitul fapt că nu fierb. 

Însă, cu toate acestea, mă înec. 

Aripi-roşii nu pot înota. Cel puţin acei aripi-roşii 
care au fost crescuţi fără acces la un ochi de apă 
de mărimea potrivită. Tata nu mă lăsa nici măcar 


să vizitez băile publice în excursiile noastre, chiar 
dacă vizitatorii întotdeauna poartă căşti de cauciuc 
şi ochelari etanşi, pentru că cicatricele mele ar fi 
fost vizibile într-un costum de baie. Aşadar acum, 
încântarea mea de moment că n-o să-mi cadă 
carnea opărită de pe corp este umbrită de apa 
care îmi inundă plămânii, arzându-i dureros. 

Dă din braţe. Dă din picioare, mă gândesc, dar 
membrele nu răspund la comenzi. Corpul meu e 
scos din funcţiune, cuprins de panică. Apoi mă 
cuprinde pacea. Rămân nemişcată, închid ochii. 

Treaba cu apa care fierbe, totuşi, este că nu îi 
place în jos. Fierberea e numai despre în sus, sus, 
sus. Este foarte greu să ajungi jos într-o apă care 
fierbe, aşa că şi când plutesc fără ţintă prin 
adâncimile pustii, încântătoare, ale lacului, 
traiectoria mea e spre cer. 

În scurt timp, capul îmi iese la suprafaţă. Acum 
plămânii ştiu ce să facă, iar aerul mă pârjoleşte 
până în rărunchi. Valul de aer îmi trezeşte corpul 
înapoi la viaţă; picioarele încep să se mişte şi ridic 
mâna ca să-mi şterg picăturile din ochi. Suprafaţa 
lacului se încreţeşte, fierbinte şi agitată, dar 
izbutesc să-mi ţin nasul şi gura în aer, instinctele 
preluând controlul, împingându-mi corpul prin apă. 

În faţă văd fațadele dinspre lac ale clădirilor de 
pe o parte şi alta a Pieței Marelui Ra, Templul lui 
Rasus dominându-le ca un soi de ciupercă 
bulboasă, atotputernică, întinzându-şi tentaculele 
către cer. Să-mi fac drum înapoi către mal, îngusta 


fâşie de nisip negru, hotărnicită de un zid solid de 
fundaţie, nu pare o idee foarte bună. Insă nu am 
unde să mă duc în altă parte; Insula Roet se află 
departe, în capătul celălalt al lungului Pod de Jad. 
Aşadar, mă întorc pe spate şi împing în apă cu 
picioarele până când intru în umbra laturii ieşite în 
afară a templului, apoi mai departe, până la țărm. 

Când mă caţăr pe nisipul negru, corpul îmi e 
deodată rece - absurd, afurisit de rece, cu muşchii 
amorţiţi şi tremurând. Abia mă târăsc pe vechile 
pietre ale Templului lui Rasus şi mă ghemuiesc pe 
ele, partea ieşită în afară ascunzându-mă de ochii 
celor de deasupra. Mintea îmi fuge spre tata şi Jey, 
dar, curând, gândirea mi se întunecă, iar pleoapele 
mi se închid fără voie. 


Zece 


Uneori, este dificil să spui de care parte a 
graniţei dintre realitate şi mit te afli. Mai ales când 
lucrurile ca petrecerile înaltei societăţi şi plonjările 
în apa morţii clocotită încep să ţi se întâmple în 
aceeaşi zi. 

Cu toate acestea, când mă trezesc, în mod cert 
am ambele picioare înfipte în realitate. Urechile îmi 
vuiesc, sunt acoperită cu legume putrezite şi 
viermi, iar doi muncitori soioşi de la pompe rânjesc 


la fundul meu gol, care atârnă în afara salopetei 
verzi, ferfeniţită. O zi bună şi vouă. 

Scutur resturile de legume de pe mine şi mă 
răsucesc, uitându-mă furioasă la muncitori. 

— Hei, fato, să-ţi fie de bine! zice unul, 
ştergându-şi stratul de deasupra al prafului de 
cărbune de pe frunte cu o batistă. Sunt un pic 
invidios pe noaptea pe care trebuie s-o fi avut! 

Celălalt pufneşte în râs şi amândoi se 
îndepărtează, zâmbind. Ei bine, cel puţin am 
înseninat un pic ziua cuiva. 

Îmi iau picioarele la spinare şi o zbughesc 
înapoi, în umbra Templului lui Rasus, departe de 
ceea ce presupun că e fereastra bucătăriei de jos, 
judecând după grămada de resturi de mâncare de 
dedesubt. Deşi obosită după aventura din lac, mi- 
ar plăcea să cred că încă aveam prezenţă de spirit 
cât să nu dorm într-un morman rău mirositor de 
lături de la bucătărie. Se pare că nu. 

În timp ce privesc dezorientată la lumea din 
jurul meu - nisip negru, fațadele neîngrijite din 
spate ale clădirilor mai frumoase din Caldaras, 
lacul Valul de Azur întinzându-se spre Gura lui Mol 
- întâmplările zilei de ieri îmi vin în minte. 
Gândurile îmi sunt încă neclare şi corpul obosit, dar 
încerc să le pun în ordine. 

Căutările orhideei incandescente nu merseseră 
bine. 

Sunt foarte murdară. 

Am nevoie de nişte haine. 


Am fost... Stai, am fost executată, ieri? 

Fără îndoială că am fost executată, ieri. De 
asemenea, se pare că nu pot fi fiartă. 

De ce muncitorii ăia de adineauri nu mi-au 
observat cicatricele? 

Mi-e foame. 

Vestea bună, îmi dau eu seama, este că, după 
toate aparențele, Cei Frumoşi cred că sunt moartă. 
M-au văzut căzând în lacul Valul de Azur şi oamenii 
nu mai ies vii dacă fac asta. Eu am murit, iar Jey 
este în siguranţă. 

In cele din urmă, odată ce mi-am făcut ordine în 
gânduri, mă ridic nesigură pe picioare şi mă 
strecor înapoi spre fereastra de jos. După plecarea 
muncitorilor de la pompe, malul a rămas pustiu, 
dar n-am de unde să ştiu când o să mai treacă 
iarăşi oameni pe aici. Oricâte primejdii sunt în 
Templu, nu pot rămâne afară, iar bucătăria din 
spatele clădirii e foarte probabil să nu fie încuiată, 
în timpul zilei. 

Este un plan logic - singurul de altfel -, dar îmi 
aduce aminte de una dintre poveştile mamei May, 
pe care am citit-o când eram mică, despre o tânără 
servitoare care scapă de stăpânul ei nemilos cu 
ajutorul unui soi de prinţesă alter. Odată ce fata 
ajunge afară din casă, se întoarce imediat la 
fereastra bucătăriei ca o bătută-n cap, iar atunci 
stăpânul... o omoară? O ia de nevastă? Nu-mi 
amintesc, dar mă gândesc la prostănaca aia de 
fată când mă caţăr pe grămada de gunoi şi mă 


ridic pe pervaz. 

Din fericire, dau într-o cămară întunecată, nu în 
bucătăria principală. Slavă zeilor şi tălpilor lor 
minunate, cum ar spune Jey. Mă strecor înăuntru. 
Ca o persoană care şi-a petrecut cea mai mare 
parte a vieţii fiind invizibilă, mă pricep la furişat 
înăuntru şi prin jur. Pot auzi voci în apropiere, pe 
unde lumina se revarsă prin cadrul uşii cămării. 
Acolo înseamnă că e bucătăria, unde probabil se 
prepară mâncarea pentru rezidenții Templului. 

Haine. Trebuie să-mi ascund cicatricele, mai 
întâi şi mai presus de toate. Să-mi pun ceva peste 
fund ar fi de asemenea plăcut. Apoi mai este şi 
stratul scârbos de jeg care mă acoperă din cap 
până-n picioare. Arunc un ochi în penumbra micii 
cămări, ţinând urechea ciulită la vocile din 
bucătărie. Mi-ar lua doar o secundă să ies înapoi pe 
fereastră, dar n-aş mai avea parte de secunda aia 
dacă aş fi luată prin surprindere. 

Nu mă uimeşte să descopăr că oamenii de aici 
nu-şi ţin hainele în cămară. Găsesc, totuşi, vreo doi 
saci mari de faină care ar putea fi de folos, la 
nevoie. Ar fi păcat să risipesc atâta faină, mai ales 
cu mălura din est, dar presupun că asta se 
întâmplă când cineva trebuie să lupte să 
supravieţuiască. 

— Tocmai ai sosit, soră? 

Vocea calmă a unei femei de vârstă mijlocie 
tulbură cămara şi eu înlemnesc. 

— Mă tem că prânzul s-a terminat şi eu mai am 


doar de curăţat legumele aici, în după-amiaza asta. 
Va trebui să încerci la bucătăria de sus pentru ceva 
mai consistent. Ah, dar ţi-aş putea face rost de 
nişte pâine şi de murături, dacă vrei. 

O altă voce îi răspunde: 

— Mulţumesc mult, dar o să aştept până 
diseară. Nu mi-am dat seama că a trecut timpul, cu 
învățatul. 

Învățatul. Mă întreb dacă sora asta a fost una 
dintre feţele din sanctuar, ieri, din cultul celor care 
făceau pe evlavioşii şi care m-au trimis la moarte. 
Ce ar fi putut ea învăţa? Cum se torturează şi se 
execută oamenii? 

Dar îmi calmez gândurile astea. Templul lui 
Rasus este lăcaşul multor preoţi şi postulanţi şi, 
indiferent cine sunt Cei Frumoşi, nu sunt decât 
vreo douăzeci la număr. 

— Oricum, continuă sora, mă întrebam dacă aş 
putea lăsa asta aici, pentru domnul Gore. 

Foşnet de stofa. Stofa? Fac un pas şovăielnic 
spre uşa întredeschisă ce dă spre bucătărie. Nu 
îndrăznesc să mă apropii destul ca să mă uit, dar 
ascult,  încremenită în concentrare. Ei bine, 
încremenită până când un vierme de gunoi iese 
dansând din părul meu şi îl arunc cu un bobârnac 
la podea. 

— Oh, doar nu ţi-ai rupt roba cea nouă! ţâţâie 
femeia. 

— Asta e cea veche, zice sora. Un strălung m-a 
călcat pe tiv, pe când măturam piaţa, acum câteva 


zile. Doar dacă domnul Gore are un pic de timp. 

— Bineînţeles că are un pic de timp. Pantofii 
bocănesc pe podea. O să le pun aici, lângă Buletin. 
El întotdeauna îl citeşte, primul lucru pe care-l face 
când intră, aşadar o să le vadă sigur. Nu are decât 
o tapiţerie de cârpit, în seara asta, din câte ştiu eu 
- doar marginile, nu scena, slavă lui Rasus, 
altminteri n-ar mai dormi niciunul dintre noi. Aşa că 
o să... Oh, am uitat la fiert bulbii-iuţi! 

Alte bocănituri de pantofi urmate de zăngănitul 
oalelor. O aud pe soră zicând: 

— Mulţumesc! Să respiri uşor! 

Apoi o uşă se deschide şi se închide. 

Bulbii-iuţi. Îmi plac bulbii-iuţi, îmi aduce aminte 
stomacul meu, ghiorţăind. Mă simt neobişnuit de 
înfometată, în dimineaţa asta. Presupun că am 
avut o zi grea ieri. 

Analizez situaţia din întunericul cămării. Dacă 
aş fi oricine altcineva - Jey, de pildă, deşi ea n-ar fi 
permis în veci să fie acoperită în resturi menajere, 
cu fundul la vedere; ea ar fi ales înecul - am 
motive să bănuiesc că aş putea intra cu tupeu în 
bucătărie, unde femeia cu legumele şi-ar duce 
mâinile la piept şi ar spune: Oooh, cât pe-aci să-mi 
stea inima în loc, măi, fato! şi numaidecăt s-ar topi 
văzându-mi înfăţişarea jalnică şi mi-ar oferi toţi 
bulbii-iuţi şi roba şi baia cu săpun pe care mi le-aş 
dori. 

Dacă n-aş fi eu. Dar eu sunt eu. Aşadar, 
singurele opţiuni sunt să aştept până când nu mai 


e nimeni în bucătărie sau s-o scot din ecuaţie pe 
femeia asta, probabil cu o pălitură neaşteptată în 
cap. Insă nu-mi pasă de câte ori stăpânii ei m-ar 
executa, eu nu atac pe cineva care găteşte. 
Aşadar, mă aşez între sacii de faină, sperând că o 
să facă o pauză de necesitate, înainte să vină 
domnul Gore. 

Aşteptând în întuneric, nu am nimic de făcut 
decât să stau în propria-mi piele. Put îngrozitor. A 
fructe stricate şi a răni cu puroi. Urechea pe care 
mi-a sfâşiat-o preotul cu biciul mă doare şi 
zvâcneşte, şi simt mici creaturi - căpuşe? viermi? - 
forfotindu-mi pe piele. Am mâncărimi peste tot. 
Aproape c-aş sări iar în lacul Valul de Azur ca să 
scap de mizeria asta. 

După probabil vreun sfert de oră, încep să intru 
în panică. Femeia cu legumele spală ceva în 
chiuvetă, şi fredonează, şi zăngăneşte oale, şi 
vorbeşte singură ca un robot domestic, şi mi se 
pare din ce în ce mai clar că va trebui să aplic 
planul cu sacii de făină, în cele din urmă. 

Mă pregătesc să sfâşii un sac şi să-mi fac cel 
mai urât veşmânt din lume, când o aud mormăind: 

— O, dulce Ver, am lăsat verzele în bucătăria de 
sus! Ce prostănacă! 

De îndată ce uşa se deschide şi se închide în 
urma ei, mă furişez afară din cămară. Bucătăria e 
mare cât tot parterul casei noastre, cu o vatră 
uriaşă pe o parte şi o chiuvetă imensă în cealaltă. 
O plită cu cărbuni modernă - nefolosită - se află 


lângă cămin, iar masa din mijloc, lungă, e 
acoperită cu resturi de legume. Mă îndrept grăbită 
spre o bancă de lemn din capătul celălalt al 
încăperii, unde se află un morman de stofa de un 
albastru vibrant. Culoarea îmi strânge stomacul, 
căci îmi amintesc de preoţii care m-au atacat în 
gang, dar îmi înăbuş repulsia şi înşfac roba femeii. 

După cum a spus, bucătăreasa a pus roba lângă 
Buletinul de azi. Ştiu că nu trebuie să zăbovesc, 
dar mă întreb cum vede oraşul - cum vede Nara 
Blake - capturarea şi execuţia mea. Am fost oficial 
acuzată de crima de pe Podul de Jad? A venit 
cineva în apărarea mea? A vorbit careva împotriva 
Toiagului de Onix? A crezut cineva povestea? Ridic 
ziarul şi, grăbită, îl răsfoiesc. 

Niciun cuvânt. Nicio menţiune despre 
descoperirea unei  aripi-roşii aici, în inima 
Caldarasului. Nici măcar o referire în trecere. Cei 
Frumoşi lucrează în secret, aşadar. Interesant. 

Ochii îmi cad în colţul de sus al unei pagini, 
unde este tipărită data. Mă încrunt. Nu poate fi 
adevărat. 

Am dormit trei zile? 

Trei zile? 

Asta explică de ce mi-e atât de foame. Arunc 
Buletinul la loc pe banca de lemn şi mă reped la 
oala cu bulbi-iuţi, dar înainte să-i dau capacul la o 
parte, aud tropot de picioare coborând scara din 
apropiere. Fir-ar să fie. 

Alerg spre cămară, dar mă opresc, pe jumătate 


în umbră, când aud voci pe fereastra deschisă. De 
două ori fir-ar să fie. 

Mai există vreo ieşire? O uşă îngustă, de lângă 
plita cu cărbuni, ar putea fi foarte bine un dulap, 
dar o încerc, totuşi. Scara de serviciu, slavă lui Ver. 
Închid încet uşa în urma mea, exact când aud uşa 
principală deschizându-se Şi bucătăreasa 
întorcându-se cu verzele. Sper că va fi prea 
ocupată ca să observe imediat că roba lipseşte. 

Scara e întunecoasă, cu excepţia conturului 
galben al unei uşi de la un palier mai sus. Aş putea 
aştepta aici până mi s-ar ivi ocazia să scap pe 
fereastra din cămară, dar s-ar putea să fie ceva 
mai complicat acum, când femeia cu legumele s-a 
întors şi acest domn Gore stă să vină dintr-o clipă 
într-alta. Mai bine aş urca scara să văd unde duce. 

Cel puţin ştiu că nu duce la Toiagul de Onix. 
Este o scară a servitorilor. E posibil ca el să nici nu 
ştie că există. Servitorii trebuie să apară şi să 
dispară ca prin magie, fără să se înghesuie pe 
scările adevărate. De fapt, cum stau aici şi ascult 
zăngănitul oalelor, simt un soi de înrudire cu 
servitorimea de la Templul lui Rasus. Voi urca, 
aşadar. 

La etajul următor, crăp uşa câţiva centimetri şi 
îmi apropii ochiul. E în mod cert bucătăria de la 
etaj, zumzăind de treburi, cu bucătari şi servitori 
pregătind masa de seară. Închid uşa cu grijă şi urc 
un alt etaj, scărpinându-mă de vietăţile din părul 
meu. 


Uşa aceasta se deschide într-o draperie grea, 
aurită, tivită cu albastru. Simt spaţiul cavernos de 
dincolo de ea - aparent, scopul draperiei este să 
ascundă uşa asta -, iar când îmi fac curaj să arunc 
o privire înăuntru, descopăr uriaşul vestibul al 
Templului, cu pardoseala sa de marmură lucioasă 
şi strălucitorii pilaştri de gresie. Preoţi, aristocrați şi 
cetăţeni obişnuiţi intră şi ies pe marile uşi boltite. 
Aş putea să mă strecor pe acolo, odată ce îmbrac 
roba. 

Dar curajul îmi piere când îl zăresc pe Bonner, 
mica primejdie, peste drum, în mijlocul unui grup 
de preoţi. Nu pot risca să mă vadă. Va trebui să 
aştept. 

Nu-i înţelept să stau pe aici, aşa că urc mai 

departe, sperând să găsesc un refugiu temporar 
deasupra. La următorul palier, deschid uşiţa într-un 
hol mic, alb, probabil unde sunt odăile servitorilor. 
La acest moment al zilei, această zonă din Templu 
ar trebui să fie pustie şi nu întâlnesc pe nimeni 
când fac câţiva paşi timizi afară din adăpostul 
strâmtei scări de serviciu. Îmi lipesc urechea 
teafără de prima uşă întâlnită, un model simplu, de 
tablă, şi aud sforăieli zgomotoase înăuntru. 
__ Alţi câţiva paşi mai grijulii şi ajung la încă o uşă. 
Imi ţin respiraţia şi îmi lipesc urechea de ea, exact 
când ecoul unor paşi apăsaţi răsună pe holul alb. 
Vine cineva. N-am altă alternativă, aşa că mă 
reped înăuntru, închizând uşa după mine. 

Mă întâmpină o privelişte frumoasă. 


Există un tip de frumuseţe care-ţi taie 
răsuflarea - Podul de Jad în asfinţit, jocul de lumină 
din grădina împărătesei. Dar există şi un alt tip de 
frumuseţe, al banalului făcut excepţional de 
dorinţele privitorului. Aceasta este frumuseţea băii 
la care mă uit eu acum. 

Pun ivărul la uşă, încrezătoare că este singura 
încăpere care nu va trezi suspiciuni dacă e 
încuiată. 

Cada emailată albă - o cadă! Cu robinete! — 
Sclipeşte în lumina care intră pe fereastra înaltă cu 
sticlă mată, şi, alături, o măsuţă pe care se află tot 
soiul de perii şi un curcubeu de borcane cu pudră 
de săpun. De-a lungul unui perete, există un mic 
şemineu în care arde un foc de amiază, iar 
prosoape pufoase stau umflate pe o poliţă lângă 
chiuvetă. Dar mă surprind într-o oglindă. 

Sfânta Maică a lui Mol. E clar că am dormit în 
gunoi trei zile. Sunt complet de nerecunoscut. 
Pielea mea, salopeta zdrenţuită şi părul îmi sunt 
acoperite cu mâl şi resturi. Mă întorc, 
descoperindu-mi spatele la fel de neprezentabil ca 
şi faţa; motivul pentru care muncitorii de la pompe 
nu mi-au observat cicatricele e acela că sunt 
ascunse de murdărie. Pot zări gândăceii şi viermii 
acum, forfotind şi târându-se, bucurându-se de 
stratul de mâzgă întins pe tot corpul. Nu m-am 
gândit niciodată să mă deghizez cu mâl, dar se 
pare că este chiar eficient. 

Şi apoi, biata mea ureche. E despicată, o rană 


uriaşă întinzându-se de la marginea lobului până în 
mijloc. Sângele negru s-a închegat pe toată zona, 
lipindu-se de păr şi de gât. În mod surprinzător, 
locul de pe braţ unde preotul m-a crestat cu 
pumnalul este complet vindecat. 

Hotărât lucru, e timpul pentru o baie. 

Dar mai întâi deschid robinetul de la chiuvetă şi 
beau cu poftă apă proaspătă, caldă, ce curge din 
belşug. Stomacul mi se destinde şi simt furnicături 
în corp şi până în vârful degetelor. i 

Apoi dau drumul la apă în cadă. In timp ce 
aştept să se umple, descojesc salopeta verde, ţin 
un scurt moment de tăcere, ca recunoştinţă pentru 
serviciile sale onorabile, şi o arunc în foc. Când 
cada se umple, îmi scufund trupul istovit în apă. 
Fără săpun, deocamdată, asta e doar pentru a clăti 
stratul gros de murdărie, sângele şi pasagerii 
clandestini. După câteva minute, scurg apa soioasă 
şi umplu iarăşi cada, de data asta adăugând câţiva 
pumni de pudră de lavandă plăcut mirositoare. 
Acum zăbovesc, frecându-mi pielea cu apa 
însăpunită, cufundându-mi capul dedesubt şi stând 
cât pot rezista durerii ascuţite care-mi înţeapă 
urechea, în timp ce spuma îşi face drum prin rană. 

Aş putea să mai stau. Aş putea să stau toată 
noaptea, dacă ar fi să mă iau după corpul meu 
îndurerat. Pentru totdeauna. Dar ştiu că trebuie să 
ies din apa parfumată, să mă şterg cu un prosop 
pufos şi să-mi îmbrac roba albastră detestabilă a 
Templului lui Rasus. 


Îmi ia câteva minute să mă prind cum vin cutele 
şi cum se leagă roba. Dar după câteva încercări şi 
greşeli, o soră obişnuită mă priveşte din oglindă. 
Sunt ca nouă. 

les pe holul alb exact când trei preoţi în violet 
vin de după colţ şi se apropie de mine. Mă opresc, 
cu mâna pe clanţă. Nu vreau să intru înapoi în baia 
de unde m-au văzut ieşind, dar nu ştiu nici dacă ar 
trebui să folosesc scara de serviciu. Aşa că trag aer 
în piept şi mă întorc cu faţa spre preoţi, ţinându-mi 
capul plecat şi îndepărtându-mă cu paşi mari de 
uşa scării de serviciu. Trec pe lângă ei fără niciun 
cuvânt, iar ei nu-mi dau nicio atenţie, continuându- 
şi conversaţia. 

După colţ, mă opresc şi mă sprijin de perete, 
lăsând aerul din piept să-mi iasă cu greu. Alte 
holuri, alte uşi. Trag cu urechea; preoţii încă 
vorbesc pe holul alb, în apropierea scării. Aştept, 
sperând că se vor despărţi. 

O uşă din stânga mea se deschide brusc şi iese 
un preot în albastru. Imi plec capul, examinându- 
mi cingătoarea. 

Preotul închide uşa în urma lui şi spune: 

— Imi cer iertare, aşteptai la această cameră? 

Vocea sună familiară. Îmi ridic privirea. 

— Jey? 

Roba albastră de templu a lui Zahi Zan se 
potriveşte cu ochii lui, care sunt larg deschişi de 
surprindere. 

— Chiloţii afurisiți ai lui Mol, zic eu. 


El râde. 

— Habar n-aveam că studiai la Templu. 

Cel puțin nu pare să ştie că ar trebui să fiu 
moartă. 

Mintea îmi intră în priză. Fii Jey, fii Jey. 

— İlmi pare rău, zic eu. Chiar ar trebui să... ăă... 
tund nişte tufe. Vreau să zic, să spun nişte 
rugăciuni. La naiba. Am crezut că erai un grădinar. 

— Şi eu am crezut că tu erai grădinar, zice el, 
degajat. 

— De fapt, adaug eu, încercând să-mi ascund 
tremurul din glas, am crezut că dumneavoastră 
eraţi un grădinar. 

El se uită la mine nedumerit. 

— Coseaţi pajiştea? continui eu. 

— Oh! chicoteşte. Ei bine, s-au gândit că eram 
prea nobil să mătur în Piaţa Marelui Ra. Preoţii 
superiori mi-au dat voie să fac exerciţii meditative 
într-un loc ceva mai privat. Este o viaţă fascinantă, 
nu-i aşa? Zahi îşi înclină capul. Trebuie să spun... 
arăţi minunat în culoarea asta. 

Incremenesc. 

— Minunat? 

De ce-am spus asta? 

— Bineînţeles. Face un semn. Chiar şi aici, în 
aceeaşi uniformă ca toată lumea, eşti o floare 
printre buruieni. 

E ca o replică dintr-un roman de dragoste. Ar 
putea să fie cu adevărat o replică dintr-un roman 
de dragoste. Dar mă aud bâlbâind: 


— Mulţumesc. Şi dumneavoastră sunteţi... 
minunat. 

Ochii i se încreţesc într-un zâmbet fudul. 

Ce naiba se întâmplă? Nu sunt minunată. Nu 
sunt nici măcar umană. Nici Zahi Zan nu e 
minunat. Frumos, da, dulce Rasus, este frumos. ŞI 
un pic prea conştient de asta. Mă dor tâmplele. 

— N-ar trebui să-ţi spun astfel de lucruri, zice el, 
nesincer până în vârful urechilor. Ce ar crede 
tânărul tău cavaler? 

— Tânărul meu... Bonner 

Uitasem. Oh, ce să spun despre Bonner? Gura 
mea răspunde înainte ca mintea să poată sugera 
vreun cuvânt. 

— Ele... mort. 

— Mort? 

— Nu, nu mort. Mă încrunt. Doar că... arată ca 
un nap şi îl urăsc. 

Zahi râde, părând încântat. 

— Înţeleg! Ei bine, aşteptai la camera de 
meditaţie? 

Este foarte aproape de mine acum. Pot să-i văd 
țesătura robei, firişoarele de păr de pe obraz. Ar 
trebui să mă dau înapoi, dar nu vreau. Miroase a 
flori. Sau eu miros? Poate c-am exagerat cu pudra 
de lavandă. 

— Da, spun. Adică, da, aşteptam la camera de 
meditaţie. Aă... mulţumesc. 

El zâmbeşte şi întinde mâna pe după mine, 
apăsând pe clanţă. Eu tot nu mă mişc, nici când se 


apleacă şi mai aproape, ca să deschidă uşa. 

— Meditaţiile te aşteaptă, zice el şi-mi face 
semn spre mica încăpere din spatele nostru. Eu n- 
am găsit niciodată prea multe aici, în afară de 
amintirile preoților plicticoşi, dar nu se ştie 
niciodată. 

Arunc o ocheadă. Camera e curată şi plină de 
lumânări, fără niciun fel de mobilier, în afară de un 
covor ca iarba. 

— Amintirile preoţilor? întreb eu. 

Zahi dă din cap. 

— De fapt, cât de nouă eşti în treaba asta? 

— Nu sunt nouă deloc, zic eu, ridicându-mi un 
pic bărbia. Numai că nu meditez foarte des, asta-i 
tot. 

— Înţeleg, zice el. Ei bine, în cazul ăsta, aş fi 
foarte bucuros să te ajut să începi. Vreau să spun, 
să-ţi reîmprospătezi memoria, bineînţeles. 

Şi zâmbeşte. 

Generaţii de educaţie aristocratică se 
concentrează în acel zâmbet, o combinaţie 
perfectă de seninătate şi încredere în sine. 
Îndreptate spre mine. 

Ceea ce ar trebui să spun este Poate altă dată. 
Ceea ce ar trebui să fac este să scap de el cât mai 
repede cu putinţă. 

Dar poate că mi-ar putea fi un aliat. Nu este 
unul dintre Cei Frumoşi, aşa că trebuie să fie un 
duşman al lor, ca orice cetăţean normal la cap. Şi, 
spre deosebire de cei mai mulţi din oraşul 


Caldaras, el ştie ce ştiu Comandantul şi 
împărăteasa. Poate că ne-am putea ajuta unul pe 
celălalt. Poate chiar mi-ar putea spune unde e 
ţinută orhideea incandescentă. 

Sper cam multe. Dar îl iau de mână, totuşi, fac 
un pas îndărăt în mica încăpere şi închid uşa în 
urma noastră. Şi spun: 

— Prea bine, reîmprospătează-mi memoria. 

Zahi se aşază pe covorul ca iarba printre 
lumânări şi eu îi urmez exemplul. 

— Tot ce se întâmplă este ţinut minte. Ocupă 
un spaţiu. Când medităm, facem apel la lume să îşi 
amintească trecutul şi, astfel, întărim conexiunile 
cu toate vremurile, locurile şi fiinţele. 

Mă gândesc la figurile luminoase din ceața 
Pietei Marelui Ra în timpul meditaţiilor de 
dimineaţă. 

— Deci viziunile pe care preoţii le invocă sunt... 
amintiri? 

Zahi dă din cap. 

— Intr-un fel. Sunt mai degrabă ca nişte cronici. 
Sunt ceea ce s-a petrecut. Işi îndreaptă spatele. 
Trebuie să-ţi dai la o parte identitatea. Doar să 
simţi. 

Inchide ochii, coborându-şi genele negre. 
Respirația lui încetineşte. Fereastra îngustă şi 
înaltă a acestei camere albe ne învăluie în lumină 
curată, în timp ce-i privesc pieptul ridicându-se şi 
coborând încet pe sub țesătura albastră. 

După vreo câteva minute, deschide un ochi. 


— Ai putea încerca şi tu. 

Îi ofer ceea ce sper că este un zâmbet plăcut. 

— Prefer să mă uit la tine. 

El îmi aruncă o privire provocatoare şi se 
întoarce la meditaţiile lui. 

— Pot simţi o bucurie veche în camera asta, 
spune el, cu ochii închişi. Uite. 

Aerul dintre noi pare să capete o lumină a lui, 
aparte de punctele galbene ale lumânărilor sau de 
razele trandafirii dinspre fereastră. Nu e puternică, 
dar cu siguranţă pot vedea ceva acolo, crescând şi 
strălucind. Durează câteva clipe, devenind un pic 
mai strălucitoare, umplând camera. Apoi dispare. 

Zahi deschide ochii. 

— Ai văzut-o? 

Vocea îmi e pierită de uimire. 

— Acela a fost un spirit de bucurie? 

Se întoarce spre mine. 

— A fost amintirea a ceva fericit care s-a 
petrecut aici. Ridică din umeri. Nu ştiu ce a fost. 
Unii dintre marii preoţi pot invoca viziuni specifice 
- oameni mişcându-se, hainele lor, feţele lor - ca şi 
când am asista la ceea ce s-a întâmplat. Dar cei 
mai mulţi dintre noi suntem norocoşi dacă obţinem 
doar o frântură dintr-un sentiment de mult trecut. 

Căldura din cameră îmi acoperă pielea. 

— Îmi place ideea că a fost bucurie aici, în 
trecut. 

El se apleacă mai aproape. 

— Ar putea fi bucurie aici şi acum. 


Pe băşicile lui Mol, se uită la buzele mele. Oare 
e cu putinţă să se gândească să mă sărute? Gura 
îmi e uscată. E cu putinţă? A mai sărutat vreun om 
un aripi-roşii până acum? 

— Eu... încep. Ai de gând să mă săruţi? 

El nici nu clipeşte. 

— Mă gândeam la asta. Ai avea ceva împotrivă? 

Înghit în sec... 

— Aş putea izbucni în flăcări. 

— Asta se presupune c-ar trebui să mă 
descurajeze? 

— E voie? Arunc o privire spre uşă. N-ai depus 
un... ăsta... un jurământ de...? 

El îşi lipeşte gura de obrazul meu. 

— Dar tu? 

— Sfinte Rasus! 

Zahi şopteşte la urechea mea teafără: 

— Nu trebuie să depui jurământul ăla până nu-ți 
dau roba violetă. Ştii asta, nu? 

Tresar, cu mintea vraişte. N-ar trebui să mă aflu 
aici. El crede că sunt Jey. Ce-o să mă fac când o să 
dea peste adevărata Jey Fairweather, afară, în 
lume, purtându-şi hainele ei elegante? Stomacul mi 
se strânge dureros. 

Şi apoi ghiorţăie cu ferocitatea unei păsări de 
pradă. Simt cum mi se duce culoarea din obraji. In 
toate romanele pe care le-am citit, scena 
romantică n-a fost niciodată precedată de 
ghiorţăitul maţelor eroinei. 

Zahi izbucneşte în râs. 


— Dulce Ver, ţi-e foame? 

Scot, stingherită, un hohot de râs ciudat: 

— Presupun că da. 

El îşi lasă capul pe spate şi se plesneşte cu 
palmele peste coapse. 

— De ce n-ai spus aşa? Vino. Se ridică şi începe 
să umble la centura robei sale. Lasă meditaţia. Hai 
să mâncăm ceva. 

— Eu... mă ridic în picioare. Ei bine... 

— Cu siguranţă am întârziat la masa de seară, 
zice el. Va trebui să mergem în altă parte. Eşti gata 
să te avânţi în lumea largă? 

Ezit. Dacă masa de seară e pe sfârşite, 
înseamnă că Bonner nu mai pândeşte în vestibul. 
Să părăsesc templul cu Zahi ar putea fi cea mai 
mare şansă să nu fiu descoperită. Stomacul îmi 
ghiorţăie din nou. 

— Da. 

Şi nu o spun numai din cauza stomacului sau a 
nervilor încordaţi; în clipa asta, vreau să-l urmez pe 
Zahi Zan în lumea de afară. Să iau masa cu el. 
să... 

Crăpar-ar fundul lui Mol, se dezbracă de robă. 
Şi... poartă alte haine pe dedesubt. Vesta ruginie 
pe care încă o văd în minte pe fundalul unui verde 
incredibil. 

Clipesc. 

— Ai hainele tale obişnuite pe dedesubt, remarc 
eu. 

— Da, poţi să-ţi laşi roba aici. Netezeşte cutele 


ţesăturii albastre. Îţi dau cuvântul meu că n-o s-o 
ia nimeni. 

Acum îmi vede faţa. 

— Care-i problema? mă întreabă. 

— Nimic, doar... locul ăsta unde mergem... aş 
putea purta asta? Sunt primiţi şi preoţii? 

Câteva dintre lumânări au ars până la capăt, 
pâlpâirile lor din urmă aruncând scântei în 
penumbră. Zahi are din nou expresia aceea 
nedumerită pe care mi-o amintesc din grădinile de 
pe Insula Roet. 

— Nu sunt sigur dacă am văzut vreodată un 
semn în vreo tavernă pe care să scrie „Interzis 
preoţilor”, zice el. Dar lasă-ţi pur şi simplu roba aici 
şi rămâi în ce ai pe dedesubt... 

Mă foiesc stingherită. 

— Pe dedesubt... 

Înghite în sec. Mă întreb dacă poate vedea cât 
de roşie e faţa mea în lumina slabă. 

— Da. 

Îşi drege glasul. 

— Eu, ăă, înţeleg. Adică, nu înţeleg, eu... 

Deschide uşa, ştergându-şi palmele pe coapse: 

— E în regulă. Rămâi aşa. 


Pana şi Găleata de Cărbuni trebuie, într-un fel, 
să fie o tavernă. Trupurile din umbre - aplecându- 
se, râzând, ridicându-şi paharele la guri - sunt 
familiare. Dar totul pare un pic fals. O privire furişă 
a ochilor strălucitori, un ton strident în muzică, o 


mişcare aproape invizibilă în colţurile ascunse ale 
încăperii. 

Coborâm. Afară, amurgul zăboveşte, dar aici, 
înăuntru, este deja noapte, pereţii negri sclipesc în 
strania lumină portocalie care pulsează între 
paletele ventilatoarelor din tavan. 

Îmi aranjez cutele ţesăturii albastre. Sunt 
deghizată, dar asta nu înseamnă că nu ies în 
evidenţă.  Cicatricele de pe spate îmi dau 
mâncărimi. Nu trebuie să stau prea mult. 

ÎI urmez pe Zahi la bar, unde el se sprijină în 
coate, întorcându-şi capul spre mine. 

— Fulg-de-nea? 

Ridic o sprânceană. 

— Da, dragul meu? 

El râde şi se întoarce spre omul palid, cocoşat, 
care şterge paharele cu o cârpă. 

— Două Fulg-de-nea, zice. Şi un separeu, vă 
rog. Şi mâncare. Pentru numele lui Rasus, adu-ne 
ceva de mâncare. 

— Excelenţa Voastră. 

Omul se înclină. Mă sprijin cu spatele de 
tejghea, privind păr, umeri, braţe, dinţi, toate 
pulsând în lumina oranj. Cineva ţipă şi varsă un 
pahar cu băutură. Un grup de persoane izbucneşte 
în râs. Moda de aici imită străzile de deasupra cu o 
atitudine batjocoritoare. Gulerele sunt ridicate, 
decolteurile sunt adânci şi mai mult de o persoană 
poartă aripi de voal pe cadru de sârmă şi un spate 
gol tărcat cu roşu. 


— Sunt... sunt costumaţi ca aripi-roşii? 

Zahi pufneşte, aruncând e) privire 
dispreţuitoare. 

— Adevăraţi rebeli, nu-i aşa? Localul ăsta îi 
atrage. Întunecos, sub pământ, ascuns. Nu fac 
niciodată ceva rea/ pentru oraşul ăsta. Sunt ca 
gândacii. 

Respir, lăsându-mi nervozitatea să-mi iasă 
printre degete. 

— Deci acum n-ar fi un moment potrivit să-ţi 
arăt antenele mele? 

Se uită la mine nevenindu-i să creadă, în timp 
ce barmanul împinge spre noi două pahare 
albastre. 

— Doar n-ai de gând să-mi ţii o predică despre 
cât de folositoare sunt insectele pentru solul 
nostru? Flirtezi, în schimb? 

— Greşeala mea. Am crezut că o predică despre 
sănătatea solului era modul în care se flirtează. 
Încercam să evit asta. 

El râde şi îmi dă un pahar. E rece. 

Simt priviri, oranj în lumină, urmărindu-ne în 
timp ce traversăm sala. Zahi dă la o parte o 
draperie bogată pentru a scoate la iveală o masă 
goală, curată, şi o banchetă arcuită, cu perne moi, 
lipită de perete. O femeie cu manşete lungi, de 
dantelă ca pânza de păianjen, ne urmează şi ne 
lasă o tavă cu pâine şi legume murate. 

Le devorez. Fulgul meu de nea, despre care 
cred că e doar apă cu gheaţă şi cu un strop de 


mentă, dispare, de asemenea, rapid. 

Zahi soarbe câte puţin din paharul lui albastru. 

— Deci, povesteşte-mi despre familia ta. 

— Mai degrabă ascult despre familia ta, zic eu, 
ronţăind un morcov murat. 

El îşi lasă capul pe spate. 

— Toată lumea ştie despre familia mea, nu? 
Cred că, de fapt, este obligatoriu să ai astfel de 
cunoştinţe ca să absolvi Şcoala a Treia. 

Mă dau mai aproape de el. 

— Am picat Şcoala a Treia. 

— Ah, ştiam eu că ai un secret întunecat. 

Îmi atinge faţa. Aş vrea să îndrept conversaţia 
spre orhidee, poate chiar spre Cei Frumoşii. Dar 
vreau şi să continue să-mi atingă faţa. 

— Ei bine, zice el, mama este conducătoarea 
poporului şi tata îi comandă armatele. O poveste 
de dragoste veche de când lumea. Am un frate mai 
mare, care nu e nici pe departe la fel de chipeş ca 
mine, care este următorul la tron şi sper să 
trăiască foarte multă vreme, ca să nu fie niciodată 
nevoie să am vreo responsabilitate. 

— În afară de Templu, spun eu. 

— Corect, Templul. 

Se apleacă şi îşi lipeşte buzele de ale mele. Şi 
deodată totul este întunecat, şi estompat, şi 
îndepărtat în afară de el - cald, aproape, real. 

Nu durează atât de mult pe cât mi-ar plăcea 
mie, dar e un sărut pe care lumea nu-l poate lua 
niciodată înapoi. Zahi se retrage. 


— Cred că toată treaba cu Templul ar putea fi 
doar o fază prin care trec. 

lar zâmbetul lui e atât de fermecător, atât de 
şiret, încât deodată nu pot face nimic decât să mă 
reped înspre el pentru un alt sărut, care se 
transformă în două, în trei şi în mai multe, fiecare 
mai profund şi mai explorator, până când îmi dau 
seama că i-am descheiat toţi nasturii de la cămaşă, 
iar el are braţele înfăşurate în jurul meu şi degetele 
lui au început să dea la o parte țesătura albastră 
mătăsoasă a robei mele de preot din jurul gâtului... 

Cicatricele. g 

Nu-l pot lăsa să-mi descopere cicatricele. Imi 
trebuie toată puterea voinţei ca să mă desprind de 
lângă el. El clipeşte, se relaxează, dă înapoi. 

— Îmi pare rău, zic. Eu... 

— Nu, te rog, mie îmi pare rău, spune el. Se 
pare că am interpretat greşit... semnalele tale. 

Amândoi ne uităm, fără să vrem, la pieptul lui 
dezgolit. Şi râdem. 

— Oh, Rasus! exclam eu. Cămaşa asta 
valorează probabil mai mult decât întreaga mea 
garderobă. 

— Probabil, zice el. 

Mă ridic în picioare. 

— Ar trebui să plec. 

Se ridică şi el şi încuviinţează. Un început de 
zâmbet trist îi flutură pe buze. 

— Inţeleg. 

Îi iau mâinile în ale mele. 


— Nu, nu înţelegi, spun eu. Dar poate că, într-o 
bună zi... 


Unsprezece 


Soarele se află mult dincolo de linia orizontului 
când mă apropii de casa noastră de pe strada 
Drobul de Sare. Nu mă deranjează să umblu pe 
întuneric; oricât de bine mă ascunde roba asta 
albastră, e totuşi bătătoare la ochi. Cel puţin gluga 
îmi acoperă faţa, deşi nu se obişnuieşte ca fraţii şi 
surorile să-şi ţină gluga pe cap tot timpul. 

Sunt surprinsă să găsesc casa în întuneric şi, 
pentru o clipă, mi se face rău. Ca/mează-te. N-ai 
niciun motiv să te gândeşti că ceva nu e în regulă. 
In pofida amenințărilor lui Bonner, geamănul uman 
al unui aripi-roşii e nevinovat. Oricine a citit 
vreodată Mama May îţi poate spune asta. Copilul 
acela este inocent ca răsăritul soarelui şi, cel mult, 
poate fi compătimit şi protejat din pricina 
geamănului său vrednic de dispreţ. Acum, că sunt 
moartă, Jey n-are de ce său fie frică. 

A ieşit în oraş cu prietenii, în seara asta, 
profitând de absenţa tatii, atâta tot. Cum am făcut 
şi eu. Trebuie să mărturisesc că mă cam doare 
faptul că ea poate fi plecată la petrecere, în vreme 
ce eu sunt, din câte ştie ea, încă dispărută. 


Dar mă cuprinde neliniştea când traversez 
aleea spre uşa noastră. Văd ghiveciul răsturnat, 
pietrele scoase din pământ, dar nu-mi dau voie să 
admit că ceva e în neregulă până când ridic 
zăvorul uşii ca s-o găsesc atârnând într-o balama. 

Un miros ciudat mă izbeşte când intru în 
bucătărie. Nu, mai degrabă absenţa mirosurilor. 
Ghetele pline de pământ ale tatii, mirosul de flori 
ce se păstra în jurul lui, parfumul lui Jey, praful de 
cărbune de la plita de gătit, mirosurile persistente 
de la mic dejunuri şi de la cine. 

Imi rotesc ochii prin încăpere. Masa cea grea, 
într-o parte. Un scaun răsturnat. Uşa de la camera 
lui Jey larg deschisă, cum ea n-ar fi lăsat-o 
niciodată. 

Nu. 

Intru repede în camera ei şi găsesc patul 
nefăcut, şifonierul plin. O vază curbată grațios - im 
cadou primit de ziua ei din partea tatii - zace în 
cioburi pe jos, margaretele albastre ale lui Jey, 
meticulos crescute în cenuşă, sunt împrăştiate şi 
rupte. 

A dispărut. 

Adun ce a mai rămas din margarete şi le duc în 
bucătărie. La chiuvetă, umplu o cană de metal cu 
apă şi tai codiţele strivite cu o pereche de foarfeci 
ascuţite. Eforturile mele sunt în van; viaţa lor s-a 
sfârşit de câteva zile. Totuşi, chiar dacă simt 
furnicăturile nervilor prin piele şi capul mi se 
învârte, mă ajută să fac ceva. 


Îndrept scaunul şi mă aplec, greaţa punând 
stăpânire pe mine în valuri mici. Fibrele de lemn se 
amestecă sub ochii mei care privesc în gol masa 
din bucătărie. 

Ar fi trebuit să vin în fugă aici. 

De îndată ce m-am trezit în grămada aceea de 
viermi, ar fi trebuit să dau fuga în strada Drobul de 
Sare. De ce pierdusem timpul la Templu? Ce lucru 
îngrozitor i se întâmplase lui Jey în timp ce eu mă 
sărutam cu un tânăr care nici măcar nu ştie că 
exist? 

Mă aşez, plimbându-mi mâinile pe suprafaţa 
neregulată a mesei de lemn. N-am fost niciodată 
legată de un nume înainte, numele pe care casa 
aceasta îl poartă, iar acum oamenii ştiu cine simt - 
Cei Frumoşi, Nara Blake, Zahi, şi cine ştie câţi alţii? 
Mi-am asumat riscuri şi m-am expus, iar acum sora 
mea a dispărut. 

Dar am s-o găsesc. lar prima persoană pe care 
am s-o întreb este Bonner. 

Mă ridic, hotărârea arzându-mi plămânii, şi fac 
doi paşi spre uşă. Un zgomot de ceva spart venind 
din dom mă împietreşte. £ cineva aici. 

Mă apropii cu băgare de seamă de scara din 
spatele bucătăriei şi pun mâna pe o treaptă de 
metal de la nivelul umărului, îmi ascut auzul în 
liniştea răsunătoare. Nimic. Probabil vreo pasăre 
mi-a dărâmat iarăşi cărţile. 

Mă zgâiesc în întuneric. 

— Jey? 


Domul este cufundat în tăcere pentru alte 
câteva clipe, apoi... 

ZBANG. 

Scara se zdruncină când un corp coboară câte 
două trepte o dată, aterizând cu o bufnitură ce 
zgâlţâie casa. Femeia e slabă la trup, dar 
formidabilă, înălțându-se mult deasupra mea, 
îmbrăcată într-o haină lungă, strânsă pe corp, 
neagră ca ceața nopţii. 

— lată-te, se răsteşte ea; apoi, gura ei roşie se 
pungeşte. Ce dracu' s-a întâmplat aici? 

Îmi încrucişez braţele. 

— Aă... tu mi-ai răvăşit casa? 

— Destul cu asta. 

Scoate un pistol întunecat dintr-un toc de pe 
coapsă. 

— Punga plină de bani a lui Mol! ţip eu, 
alunecând pe podea spre uşa spartă. 

— La naiba! strigă femeia, cu vocea brusc 
asprită. Treci înapoi aici! 

Nimeni în istoria omenirii nu s-a întors vreodată 
ca răspuns la „treci înapoi aici”, mai ales nu când a 
fost spus pe un ton ameninţător de cineva ţinând 
un pistol. Cu toate acestea, orice înclinaţie aş fi 
putut avea să dau curs cererii ei a dispărut rapid 
când o explozie zguduitoare m-a asurzit. A tras cu 
blestemăţia aia în mine! 

Lovesc cu piciorul uşa bălăngănită şi mă 
împleticesc afară, în noapte. Două păsări de pradă 
îşi iau zborul din vârful unui acoperiş de vizavi, 


când  sprintez printre razele de lumină ale 
felinarelor stradale ce străjuiesc poarta noastră, cu 
femeia pe urmele mele. Pietrele pavajului îmi 
împing înainte picioarele îngreunate de ghetele de 
grădinar care  supravieţuiseră miraculos apei 
clocotitoare a lacului. 

Al doilea glonţ nu ratează. Simt arsura intensă 
în clipa în care aud detunătura, o erupție de durere 
care-mi dezechilibrează tot corpul. La început, 
când cad într-o parte în cadrul unei ferestre joase 
de piatră, nici măcar nu-mi dau seama unde am 
fost împuşcată. Dar când încerc să mă ridic, 
piciorul stâng cedează. Glonţul a intrat undeva în 
coapsa mea. Dulce Rasus, fă să nu sângerez prea 
tare. Asta e prima rugăciune pe care creierul meu 
o scoate la înaintare. Fierbe-mă, taie-mi urechile, 
acoperă-mă cu viermi, dacă vrei. Dar sânge negru 
curgând dintr-o rană de glont - nicio robă din tot 
Caldarasul nu va putea ascunde asta. 

Mă adun, pe lângă perete. Nicio uşă deschisă, 
nicio piaţă aglomerată, niciun parc public care să- 
mi fi putut oferi o ascunzătoare. Fie fug, fie... nu. 

Fug. La stânga şi la dreapta, prin lumina 
felinarelor şi prin întuneric, înclinația oraşului 
Caldaras ţinându-mi mintea oblică şi coatele 
fluturând pentru echilibru. Coapsa mea ţipă, 
picurând fierbinte pe picior, pe sub robă, dar n-am 
altă soluţie. Mă clatin printre cupluri, doamne 
prinse în conversații însufleţite şi domni spilcuiţi, 
unii dintre care se uită la mine pieziş, de parcă aş 


putea fi hoţ de buzunare. Dar hainele mele de 
preot sunt de ajuns ca să oprească ocheadele 
bănuitoare să devină strigăte după garda oraşului. 

Ceaţa nopţii îmi umezeşte faţa. Femeia în negru 
se ţine după mine, cam la o stradă în urma mea. 
Poate că aşteaptă să vadă unde fug, ceea ce eo 
decizie pe care trebuie s-o iau rapid. 

Mă gândesc la Nara Blake. Ea voia ajutorul 
meu, mi-a promis ajutor la schimb, dar am 
încredere în ea? Dacă Bonner are vreo legătură cu 
dispariţia lui Jey, drumul meu va duce probabil 
înapoi la Templul lui Rasus. Nara Blake nu-i are 
deloc la inimă pe preoţi; asta a fost clar. Şi trebuie 
să mă duc undeva. 

Strada se termină, aşa cum toate par s-o facă, 
mai devreme sau mai târziu, în Piaţa Marelui Ra. 
Chiar şi după lăsarea întunericului, când cei mai 
mulţi cetăţeni sunt în casele lor, piaţa încă 
zumzăie, discret, de activitate. Oameni obişnuiţi şi 
preoţi de toate rangurile se preumblă pe dalele 
albe şi netede, profitând de versiunea oraşului a 
unei seri plăcute. Incetinesc, strecurându-mă între 
două grupuri de preoţi şi aruncând o privire peste 
umăr, înainte de a-mi aduna puterile pentru un 
efort final şi a sprinta spre fântâna lui Dai Roet, 
aruncându-mă în spatele ei. 

Trag cu ochiul pe după curbura de marmură. 
Preoţi pretutindeni. Albaştri, violeţi, câţiva negri, 
de toate mărimile şi înfăţişările. Domni şi doamne, 
golani şi copii de bogătaşi, strălungi, papagali 


domesticiţi şi păsări de pradă frumoase, grase. 
Nimeni nu se apropie de fântână cu scop precis. E 
posibil ca atacatoarea să-mi fi pierdut urma? 

Mă ridic, îndreptându-mă, câte o vertebră o 
dată, coapsa arzându-mă de durere prin tot corpul. 
Fântâna împroaşcă şi scoate bulbuci; oamenii 
vorbesc degajaţi printre peticele de ceaţă caldă. 
Incerc să fac vreo câţiva paşi spre marginea pieţei, 
unde un gang întunecos promite să-mi ofere, într-o 
oarecare măsură, ascunzătoare. 

Doi preoţi în negru se opresc din vorbit şi se 
uită la mine, în timp ce şchiopătez prea aproape de 
ei. Mă opresc şi înclin scurt capul, murmurând: 

— Să respiraţi uşor, preaiubiţilor. 

Cuvintele îmi ies un pic chinuite şi gâtuite, dar 
adaug ceea ce sper că este un zâmbet nevinovat. 

Feţele înalţilor preoţi sunt de nepătruns, pentru 
un moment, înainte ca unul să-mi întoarcă salutul 
şi celălalt să-i urmeze exemplul. 

— Să respiri uşor, spun ei, la unison. 

În sfârşit, ajung la intrarea în gang şi arunc o 
ultimă privire înspre Piaţa Marelui Ra. Trei tineri 
stau acum pe marginea fântânii, doi băieţi cu 
bărbii lipsite de fermitate şi o fată a cărei bluză cu 
guler înalt e descheiată până mult sub clavicule. Ar 
putea fi cu uşurinţă Jey şi prietenii ei, gândesc eu 
cu o strângere de inimă. Dar nu simt. Ştiu, în 
străfundul conştiinţei mele, că, în clipa asta, Jey nu 
este cu nimeni care ar putea fi numit prieten. 

Distracţia mea m-a trădat. Ochi de pe partea 


cealaltă a pieţei sclipesc în lumina felinarelor fixate 
în zidul marelui Templu. Femeia în negru m-a găsit. 

Mă afund în gang, ocolind lăzi vechi, bălegar de 
strălungi şi table metalice rezemate de ziduri. Dau 
într-un alt gang, familiar, îmi lipesc spatele de un 
zid soios şi mă uit în stânga şi-n dreapta. 

Dărâmăturile încă se mai văd în locul unde am 
topit zidul de cărămidă - sunt aproape de uşa din 
spate a Buletinului Zilnic. 

Mă împleticesc spre capătul închis cu poartă al 
gangului şi trag de uşă. Incuiată. Disperată, bat cu 
pumnii în suprafaţa deformată. 

— Hei! Buletinul Zilnic! Sunt la uşa din spate! 
Hei, aici! 

Bang, bang, bang. 

Nimic. 

Valuri de ameţeală mă cuprind. Nu sunt sigură 
cât mai pot rămâne în picioare, iar femeia în negru 
îşi va face apariţia dintr-o clipă într-alta. Mă 
îndoiesc că va rata ţinta aici şi am puternica 
presimţire că un glonţ înfipt în carnea cuiva e mai 
mult decât destul. 

O răbufnire de râsete tulbură pe neaşteptate 
liniştea şi îmi amintesc de taverna Camera Pompei 
- trebuie, de asemenea, să aibă uşa din spate în 
gangul ăsta plin de murdărie. Găsesc uşa cam la 
jumătatea distanţei, unde sunetele dinspre local 
încep să se amestece cu uruitul înăbuşit din Aleea 
Nebunului. 

Uşa aceasta nu e încuiată şi se deschide 


imediat cu un zăngănit. O închid după mine şi, cu 
mult efort, potrivesc încuietoarea interioară în 
poziţia închis. E un pic mâncată de rugină şi 
trebuie să împing în ea de vreo două ori cu umărul 
ca să scârţâie şi să se încuie. In sfârşit, o clipă de 
odihnă. 

Sau o clipă pentru a cădea pe podea, în agonie. 

Fesele arzătoare ale lui Mol! îmi ridic roba şi 
examinez rana din partea exterioară a coapsei. Nu 
e prea urâtă, sinceră să fiu. Sângerează, dar nu 
excesiv. O împung de vreo două ori cu degetele 
murdare, dar nu e nici urmă de mica bucată de 
metal deformată sub piele. O pot scoate mai 
târziu, dar deocamdată ar trebui măcar s-o 
bandajez. 

Spal-o, mai întâi. Mă uit înjur. Magazia aceasta 
din spate este întunecoasă, ticsită cu butoaie şi 
lăzi, iar larma clienţilor din Camera Pompei se aude 
printr-o uşă interioară cu stor. Mă târăsc până la un 
raft cu urcioare şi-l înşfac pe primul care-mi pică în 
mână. Lichidul auriu dinăuntru mă ustură până la 
os, dar îmi spală sângele incriminator, pe podeaua 
acoperită cu paie. 

Sacrific un mic sac de ovăz pentru un bandaj, 
şoptind scuzele mele proprietarului tavernei şi 
ascunzând probele în spatele unei stive de lăzi. 
Infăşurat strâns în pânză de sac, piciorul meu se 
simte ceva mai bine şi mă ridic, şchiopătând spre 
uşa interioară. 

Mă uit printre stinghiile storului, ţinându-mi 


respiraţia. În capătul celălalt al unui hol scurt, 
zăresc o încăpere aglomerată, lumini slabe, multă 
mişcare, sunet şi culoare. Cele câteva feţe pe care 
le văd sunt îmbujorate şi umflate de râs. Nu mai 
văd nicio altă robă de preot, dar cu siguranţă un 
local ca acesta e pentru toată lumea. Trebuie doar 
să mă furişez înăuntru când nimeni nu e... 

Un bărbat vine pe hol, înspre această magazie. 
Tresar şi mă dau înapoi de lângă uşa cu stor. 
Ultimul lucru pe care mi-l doresc este să fiu 
confundată cu o hoaţă şi să fiu predată gărzii 
oraşului. 

Nu am decât secunde. Gândeşte, gândeşte. 
Ascunzătoare. Un şir de butoaie mari sunt aşezate 
lângă un perete şi mă caţăr într-unul dintre ele, 
unde mă ghemuiesc, chircindu-mă de durere. Ar fi 
fost bine să mă pot şi acoperi, dar nu mai e timp. 
Butoiul este destul de înalt ca să mă ascundă, atât 
timp cât omul nu se uită în el. 

De îndată ce mă  ghemuiesc, aud uşa 
deschizându-se. Omul se duce agale în partea 
cealaltă a încăperii şi, după un moment, aud 
scrâşnetul înfundat al unor butoaie de lemn mai 
mici - butoiaşe de bere, cel mai probabil - mutate 
de  colo-colo. Nu îndrăznesc să respir decât 
superficial şi mă ţin de genunchi ca să împiedic 
materialul robei să foşnească alunecând pe 
marginile butoiului. 

Nu trece mult până când paşii omului îl duc din 
nou în direcţia uşii eu stor şi-mi ţin respiraţia şi 


mâinile nemişcate. 

După ce se va întoarce în gălăgioasa sală 
comună, o să aştept câteva minute şi o să încerc 
să mă furişez şi eu înăuntru, neobservată. Aştept 
să aud uşa cu stor închizându-se. 

Dar nu se închide. Oare să fi uitat omul uşa 
deschisă şi să fi plecat fără să-l aud? închid ochii, 
ascultând. 

Doi paşi apăsaţi şi o voce aspră care zice: 

— Ce, talpa iadului, faci acolo? 

Tresar, speriată, şi-mi ridic un pic capul. 

Omul se uită la mine peste marginea butoiului, 
cu brațele încrucişate. Imi aminteşte de 
mătăhălosul vânzător de fructe la care tata se mai 
opreşte, din când în când, ca să stea de vorbă, 
când mergem Împreună pe afară. Numai că acesta 
are o expresie care promite o bătaie zdravănă în 
loc de piersici. 

— Adică... adică cu? îngaim. 

— Puterea ta de deducție e incredibilă, soră. Ce 
faci în butoiul meu? întreabă el. Sau, mai precis, ce 
făceai în butoiul meu, pentru că nu se poate să mai 
stai încă aici, chiar în clipa în care eu mă pregătesc 
să chem garda şi să pun să te aresteze. 

Mă ridic în picioare. 

— Oh. Bine. Eu doar... 

Îmi ridic piciorul sănătos peste margine şi încerc 
să ies, dar roba mi se agaţă de margine şi butoiul 
se răstoarnă pe podea cu un trosnet. 

— Fir-ar fesele învăpăiate ale lui Rasus! 


Bărbatul îşi ridică sprâncenele. 

— Nu-i un limbaj prea cuviincios pentru o 
femeie a Templului. 

La naiba. 

— Oh... Mă căznesc să mă ridic în picioare, 
durerea din coapsă tăindu-mi răsuflarea... Ei bine, 
eu sunt doar o... Mă uit în jos, la roba mea. Sunt 
una albastră. 

Bărbatul dă din cap. 

— Inhmm. Nu pare convins. Vrei să spui o 
postulantă? 

— Postulantă! Asta e. Ştiam asta. 

— Atunci mai trag nădejde pentru viitor. 

El se sprijină cu spatele de uşa cu stor, ochii 
sclipindu-i în pofida expresiei lui severe. 

— Care e numele tău? Şi gândeşte-te la unul 
bun, altminteri chem garda oraşului. Ala era 
butoiul meu hodorogit preferat. 

— Eu... 

Mintea îmi e paralizată. N-o să-i dau numele lui 
Jey şi nu pot să i-l dau nici pe al meu, de vreme ce 
nu am unul. Insă el deja ştie că o să-l mint, aşa 
că... Răscolesc prin memorie după un nume, orice 
nume. 

— Nara Blake, zic eu. Numele meu este Nara 
Blake. 

Omul se îndreaptă brusc. 

— Ce? Tonul nu-i mai este glumeţ şi se 
holbează la mine cu viclenie. Ai spus Nara Blake? 

Aparent, nu era numele potrivit. 


— Nu, mă poticnesc eu. Nu, am spus Dai Roet. 
Numele meu e Dai Roet. După stră-stră-stră... 

Omul face un pas spre mine şi pune o mână 
bătătorită pe umărul meu. 

— De unde ştii de Nara Blake? 

Dau înapoi. 

— Nu ştiu! Nu ştiu despre ce vorbeşti. Eu... 

— Şterge-o naibii de aici, soră, şuieră el, înainte 
să-ţi trosnesc capul. 

— Mi se pare o afacere bună. 

Şchiopătez spre uşa care dă în gang, implorând 
toţi zeii la care mă pot gândi să fi făcut femeia în 
negru să plece, între timp. 

— Domnule Orm! strigă o fată pe hol. Mai avem 
gin? Avem o petrecere de nuntă! 

— Vine! răcneşte omul. 

Dar ceva mi se înfige în minte. 

— Domnul Orm? mă întorc spre el. 

De ce ştiu numele ăsta? 

— Ei bine, zice el, acum ai avantaj asupra mea, 
asta-i clar. Cu toate acestea, o să chem garda în 
treizeci de secunde. 

— Nu, eu... Tu o ştii pe Nara Blake, nu-i aşa? 

Piciorul rănit îmi zvâcneşte şi mă sprijin cu o 
mână de zidul cald, rugându-mă să nu leşin. 

— Ştiu că nu-mi plac întrebările. 

Orm se încruntă, dar nu se clinteşte. Ascultă. 

Să risc totul devine din ce în ce mai uşor. Nu 
sunt sigură dacă e un lucru bun. Dar nu am unde 
să mă duc şi Nara Blake e singura persoană din 


oraşul ăsta care mi-a oferit protecţie. Indiferent 
care ar fi motivele ei, trebuie să fie o alegere mai 
bună decât garda sau templu. Sau canalul. 

— Orm, spun, când reuşesc să-mi aduc aminte, 
l-ai ajutat pe Corvin, fratele Narei, după ce a fost 
bătut într-un gang? Avea de gând să te roage să îl 
examinezi. 

El se uită fix şi încruntat la mine. 

— Şi de unde, pajiştea înverzită a lui Ver, ştii tu 
asta? 

— Eu sunt motivul pentru care a fost bătut. 
Nu... stai... vreau să spun că el m-a ajutat să scap 
de acei doi... dă... bandiți. 

— Eşti o mincinoasă nenorocită. 

Vederea începe să mi se înceţoşeze. Alunec pe 
lângă uşă şi mă uit în sus la Orm, care mă priveşte 
cu o expresie pe care n-o pot interpreta. 

— Am nevoie de un adăpost. Cred că Nara m-ar 
ajuta, dacă ar fi aici. Te rog. Sora mea a dispărut. 

Trec peste faptul că am fost împuşcată în picior, 
deşi trebuie să fi observat că nu sunt chiar în 
formă. Poate crede că sunt beată. Poate câteva 
scufundări în butoiul cu bere n-ar fi o idee rea. 

Orm nu se clinteşte. li zăresc faţa prin ochii mei 
înceţoşaţi. 

— Nara voia ajutorul meu. A zis... fie să mergi 
totdeauna pe sub ceaţă. 

Ceva de pe chipul lui se schimbă. 

— Tu... nu se poate să fii... Naiba să te ia, 
strălungel golaş ce eşti, zice el. Noi am crezut că ai 


murit. 

Face un pas în dreapta şi ridică o trapă cu 
balamale pentru a da la iveală o manetă fixată în 
zidul murdar. Când o roteşte, un panou mare se 
deschide cu un fac-fac-țac metalic. O scară cu 
trepte de zăbrele metalice coboară în întuneric. 
Fac ochii mari de uimire. 

— Eşti în siguranţă acolo, jos, bombăne el. Până 
când Nara o să ne spună ce să facem cu tine. 
Haide, sus! 

Mă ridică în picioare şi stau un moment să-mi 
adun puterile, apoi îl urmez pe uşa secretă. 

— Confortabil, zic eu, în timp ce tropăim pe 
scara metalică. 

Deja mă gândesc la cerul alb-cenuşiu văzut prin 
sticla domului meu, fiindcă mi-am amintit de 
temniţa rece din Templul lui Rasus. 

Cel puţin, aici, jos, e gaz. Pot să-i văd lumina 
curată pe sub uşa ţintuită de la capătul scării. 

— Sper că-ţi plac berea şi sandviciurile, pentru 
că nu avem altceva, zice Orm. 

Nu întreb ce fel de sandviciuri. Dacă nu cumva 
Camera Pompei e mult mai luxoasă decât m-au 
lăsat să cred uşa scârţâitoare şi podeaua ruginită, 
sandviciurile o să aibă gust de fum, indiferent din 
ce ar fi făcute. 

— Mulţumesc, zic eu. 

Orm ia o cheie de la gât şi o vâră în broască, iar 
după un moment intrăm în încăperea de dincolo. 
Locul în care o să fiu „în siguranţă”. 


La început, nu văd mobilierul sau oamenii. Simt 
doar un miros vag dulce; e înăbuşitor aerul aici, 
aproape  copleşitor. Căldura e izbitoare, de 
asemenea. Fireşte că e foarte cald sub pământ, 
dar aici pare nefiresc de cald, de parcă ar arde un 
foc. 

Mă echilibrez, cu mâna de cadrul masiv al uşii. 
Un foc chiar arde, într-un cămin din partea cealaltă 
de uşă. Incep să cercetez şi restul încăperii 
acesteia rotunde, cu zid de cărămidă. Un raft de 
cărţi stă frumos pe o masă de colţ cu picioare 
graţioase, flancată de fotolii ţepene. O mână de 
oameni sunt risipiţi prin încăpere - bărbaţi şi femei, 
de vârsta mea, mai în vârstă, cei mai mulţi purtând 
culorile mohorâte ale lucrătorilor la pompe şi ale 
mecanicilor. Unii mă privesc admirativ; alţii îşi ţin 
capetele plecate. 

— Bine ai venit în Casa Subterană. 

Orm traversează odaia. 

— O să-ţi arăt camera de dormit. Se achită de 
sarcina sa, dar nu te aştepta la Palatul de Aramă. 
Pe aici. 

Deschide o uşă boltită. Camera de dormit este 
lungă şi întunecoasă şi, din fericire, nu atât de 
încălzită ca odaia principală. Câteva paturi pliante 
pe lângă pereţi, câteva acoperite de pături subţiri, 
de culori diferite. Cârlige metalice împodobesc 
pereţii, de unele fiind atârnate trenciuri sau eşarfe, 
altele goale. 

— Sunt nişte haine aici. Orm trage un cufăr 


vechi de sub unul dintre paturi. Asta dacă nu 
cumva eşti chiar de la Templu. 

Tuşesc puţin. 

— Eu, âă... 

— Oh, pentru numele îngerului Lung, eşti cel 
mai prost mincinos pe care l-am întâlnit vreodată. 

Clatină din cap, dar zâmbeşte şi se întoarce 
spre uşa boltită. 

— Baia e acolo. 

Arată în capătul celălalt al camerei de dormit. 

— Sora mea... 

— O să-ţi găsim sora, zice Orm şi, pentru o 
clipă, privirea lui blândă şi îngrijorată îmi aminteşte 
de tata. Spală-te pe faţă, îmbracă-te în ceva mai 
puţin bătător la ochi şi eu o chem pe Nara. O să 
vedem ce are ea de zis despre tine. 

După ce pleacă, deschid cufărul şi încep să 
scotocesc prin el. Bineînţeles, totul miroase a 
naftalină. Scot o cămaşă de muselină zdrenţăroasă 
şi pornesc spre baie ca să-mi bandajez din nou 
rana. Cel puţin, e mai igienic decât un sac vechi de 
pe podeaua unei magazii murdare. Un pic mai 
igienic. Imi spăl faţa, simțind cum degetele mi se 
relaxează puţin, când încerc apa caldă proaspătă. 

Inapoi în camera de dormit, arunc roba pe 
podea. Lenjeria modernă din cufăr se simte mai 
bine pe pielea mea. Scot o pereche de pantaloni 
vechi, simpli şi în stare bună. Sunt din vremuri nu 
prea îndepărtate cât să fie complet demodaţi, dar 
țesătura lor băţoasă, neagră, nu flutură ca 


mătăsurile aerisite şi muselinele subţiri care 
împestriţează acum strada. li găsesc un pic 
restrictivi, dar nu am alte opţiuni. Inchei nasturii 
unei bluze uzate - de ce ar avea nevoie cineva de 
atât de mulţi nasturi? — Şi îmi strâng părul în 
vârful capului, nu la fel de elegant cum poate s-o 
facă Jey, dar într-un fel care măcar sugerează 
domesticit. 

O bătaie în uşa camerei de dormit. 

— Intră! strig eu. 

Apare Nara Blake. 

— Ei bine, zice ea, ai reuşit să fii executată mai 
repede decât mi-aş fi imaginat eu. 

Se sprijină de perete, cu braţele încrucişate. 

— Asta-i o salutare a naibii de bună, zic eu, 
tresărind când mă aşez pe un pat. Nu eşti 
surprinsă să mă vezi? 

— Un pic, zice ea dezinvolt. 

— Am fost aruncată într-un /ac cl/ocotit. Mă 
semeţesc. Cei mai mulţi oameni ar putea fi puţin 
impresionați. 

Ea se desprinde de perete, împingându-se în 
umeri. 

— Am zis că sunt surprinsă să te văd. 

— Şi n-ai fi putut să te osteneşti să scrii un 
articol despre execuţia mea? 

Nara ridică din umeri. 

— Execuţia ta a fost secretă. Cei Frumoşi nici 
măcar nu există. Eu nu am idee despre aşa ceva, 
oficial. De altfel, ce să fi scris? „Toiagul de Onix 


elimină încă unul”? 

Rămân cu gura căscată. 

— Ce? 

Ea face un pas spre mine, cu sprâncenele 
înălțate. Gura îi... zâmbeşte batjocoritor? 

— Draga mea, nu ştii de ce toată lumea se 
teme de Toiagul de Onix? 

— Nu ştiam că toată lumea se teme de el. Eu... 
tata mi-a spus să nu vorbesc cu marii preoţi. 

— Tatăl tău avea dreptate. Templul are multă 
putere, mai ales Templul lui Rasus. Preoţii sunt 
foarte... devotați. lar persoanele care îi displac 
Toiagului de Onix - eretici, revoluționari, criminali, 
redactori-şefi de ziare care tipăresc ce nu trebuie - 
uneori dispar. Puf! Ca emanaţiile din fundul unui 
strălung prea plin. 

— AŞ fi putut trăi fără imaginea asta. Piciorul 
îmi zvâcneşte dureros şi îmi mut greutatea. Dar 
asta e... trebuie să fie ilegal. Nu? Fără proces, fără 
condamnare? Numai zeii pot pedepsi pe cineva de 
erezie. De ce nu ia măsuri Comandantul? 

— Măsuri? Nara se aşază pe marginea patului 
din faţa mea. Chiar dacă ar vrea să se ia de 
Templul lui Rasus - ceea ce ar fi pur şi simplu o 
nebunie, chiar şi pentru un politician - n-ar putea 
să dovedească absolut nimic. 

Mă aplec. 

— Cum? De ce nu? 

— Toiagul de Onix nu zbiară ordine ca un 
dictator, zice ea. El insinuează o idee, foloseşte o 


metaforă, vorbeşte despre cu totul altceva. lar 
oamenii o sfârşesc, ca prin magie - mă rog, unii 
dintre ei o sfârşesc pe fundul lacului Valul de Azur. 

Nu ştiu ce să răspund. Mă las, cu umerii 
pleoştiţi, pe zidul din spatele patului meu. 

Nara îşi netezeşte pieptarul jachetei. 

— Scuze, asta-ţi strică imaginea curată ca 
lacrima despre oraşul Caldaras? 

Mă strâmb. Sunt foarte sigură că Nara e de 
partea mea, dacă există părţi. Dar asta nu 
înseamnă că nu e enervantă. 

— Totuşi. Secret sau nu, tu ai ştiut ce s-a 
întâmplat cu mine. Şi aş crede că şi cititorii tăi ar fi 
putut să fie oarecum interesaţi. 

Nara zâmbeşte compătimitor. 

— lată o ascetă care vrea să fie faimoasă! 

Pufnesc. 

— Nu sunt o ascetă şi cu siguranţă nu vreau să 
fiu faimoasă. Numai că am crezut că toată 
întâmplarea ar putea fi o chestiune mai 
importantă, de vreme ce eu sunt... ştii. 

Acum îmi aruncă o privire aspră. 

— Nu, nu ştiu. Încerci să-mi spui ceva? 

Trag aer în piept. N-am hotărât să am încredere 
în Nara Blake în clipa în care i-am cerut ajutorul? 

Duc mâna la primul nasture. Nu! strigă mintea 
mea. E o greşeală! Opreşte-te! Dar degetele mele 
deschid nasturele, apoi şi pe următorul, şi pe 
următorul, până jos. Mă ridic în picioare, scoţându- 
mi braţele de pe mâneci şi rămân doar în 


cămăşuţa din cufărul cu vechituri. Mă întorc, ca s-o 
las pe Nara să-mi vadă bine umerii goi şi partea de 
sus a spatelui dezgolit. 

Ea reacţionează cu totul altfel decât preoţii din 
sanctuarul templului. Aruncă o privire spre uşa ce 
dă în camera comună, apoi clipeşte, trage adânc 
aer în piept şi se apropie de mine. Nu mă mişc, 
când îmi atinge spatele. 

— Partea asta e adevărată, aşadar, zice ea. Cu 
cicatricele. 

— Am şi sângele, zic eu. 

— Asta am auzit. Va trebui să-l cred pe Corvin 
pe cuvânt, bănuiesc. 

Imbrac bluza şi încep s-o închei la loc. 

— Nu-mi tai o venă pentru tine. Nu te osteni să 
mă rogi. 

— Păi, bine. Acum, că am terminat cu asta, zice 
Nara, poate că o să faci ceva demn de un articol în 
Buletinul Zilnic. 

— Am cam rămas fără resurse. Fierberea de vie 
ar fi trebuit să însemne marele meu sfârşit. 

Ea pufneşte. 

— Draga mea, doar nu crezi că eşti singura 
aripi-roşii pe care Toiagul de Onix a trebuit s-o 
arunce în lacul Valul de Azur, nu? 

Duc o mână la frunte. 

— Despre ce naiba vorbeşti? Bineînţeles că sunt 
singura aripi-roşii pe care el a aruncat-o în lac. Eu 
sunt singura nenorocită de aripi-roşii! 

— Din câte ştim noi, da, eşti, zice Nara. Şi ştii 


cât de rar - cât de imposibil pare asta, chiar şi 
acelora dintre noi care acceptă faptul că alterii 
adevăraţi, vii, ieşiţi chiar din basme, au vizitat 
acest oraş. Însă puterea are nevoie de teamă casă 
supravieţuiască şi nu există nimic mai de temut în 
Caldaras decât un aripi-roşii. Aşadar, dând o mână 
de ajutor acestei cauze foarte reale, Toiagul de 
Onix uneori... îi creează. 

Stai puțin, ce? 

— Creează...? 

Dar mă opresc. Îmi aduc aminte gardienii din 
temniţă care se pregăteau să mă biciuiască şi s-au 
oprit când şi-au dat seama că pe spatele meu erau 
deja cicatrice. Imi aduc aminte de pumnalul care 
mi-a crestat braţul, rana care nu a durut şi care se 
vindecase miraculos când mă trezisem, trei zile 
mai târziu, deşi produsese un torent de sânge 
negru. Tăietura, îmi dau seama, n-a fost niciodată 
făcută. Şi îmi aduc aminte expresia de stupefacţie 
de pe faţa Toiagului de Onix când unul dintre 
„aripi-roşii” ai săi chiar a încercat să se lupte. 

Nara se ridică şi se îndreaptă spre uşă. 

— Ei, bine ai venit în Casa Subterană. 

— Asta-i tot? Deschideţi uşile unei creaturi de 
temut ca şi când aş fi un turist oarecare? N-ar 
trebui să ceri săruri ca să nu leşini sau ceva de 
genul ăsta? 

— Mai degrabă te ajut să-ţi eliberezi sora. 

Uşurarea - sau e speranţa? — Mi se adună într- 
un nod în gât. 


— Chiar poţi? 

— Cu siguranţă aşa sper. 

Vorbesc, cu mai multă emoție decât 
intenţionam: 

— De ce mă ajuţi, Nara? 

Ea clipeşte şi pentru prima oară observ umbrele 
de sub ochii ei. 

— Eşti o raritate, draga mea. Unică în feluri care 
te fac extrem de importantă pentru noi şi pentru 
duşmanii noştri. Avem nevoie de ajutorul tău. 
Zâmbeşte slab. Şi... ei bine, nu mi-ar plăcea să-l 
răpească cineva pe Corvin. M-aş înfuria. Imi 
închipui că asta simţi şi tu din cauza dispariţia 
surorii tale. 

— Da. Mulţumesc. 

— Prea bine, atunci, zice Nara, gata să se 
întoarcă la lucruri practice. Dar, ca să fiu sinceră - 
mă tem că s-ar putea să fie periculos. 

Îmi aranjez părul şi îmi verific înfăţişarea în 
oglinda unui peisaj înrămat de pe hol. 

— Am fost deja ucisă o dată. 

Acum ea se întoarce spre mine, serioasă. 

— Da. lar faptul că eşti moartă este singurul 
motiv pentru care mai eşti în viaţă. 

Când eu şi Nara intrăm în camera comună, Orm 
şi o femeie stau la o masă lungă, în mijloc, pe care 
se află teancuri de ziare şi căni de cositor. Se ridică 
în picioare când ne văd, iar femeia îi ia mâinile lui 
Nara într-ale ei. Nara se uită la Orm şi spune: 

— El cum se simte azi? 


Orm dă din cap. 

— Foarte bine. O să ajungă aici, în câteva 
momente, aş zice eu. Am trimis un băiat să-l 
aducă. 

Nara se uită acum la femeie, înaltă şi delicată, 
cu un păr blond strălucitor, şi face prezentările: 

— Elena, ea este... este... Nara se uită la mine. 
Ei bine, ea este. 

Acum, femeia blondă îşi întoarce atenţia asupra 
mea. Întinde o mână şi i-o strâng. 

— O aripi-roşii vie, în carne şi oase! zice ea, cu 
ochi strălucitori. 

— Mare noroc, nu-i aşa? Orm face cu ochiul. Și 
când te gândeşti că era cât pe-aci să pun să te 
aresteze. 

Mă uit la Nara cu ochii holbaţi. Are de gând să 
afle toată lumea din Caldaras cine sunt? Ea nu-mi 
răspunde. 

— Bine ai venit, draga mea, zice Elena, dând 
drumul mâinilor Narei. 

Vocea şi privirea ei sunt blânde, opusul 
înfăţişării dure a Narei. 

— Noi suntem Hoinarii Ceţii, cei care părăsesc 
adăpostul cald al răsuflării lui Mol doar pentru a 
proteja oraşul acesta de rău. Un mare pericol se 
apropie, dar tu ai putea fi şansa noastră. 

Mă încrunt. 

— Pericol? 

Nara flutură din mână. 

— Nu ştie nimic deocamdată. lar sora ei a 


dispărut. 

Faţa Elenei se întristează, verdele  bluzei 
reflectându-se în ochii ei. 

— Oh, da, desigur. Trebuie să fii înnebunită. 
Vino, ia loc. 

Ne strângem în jurul mesei lungi - Nara, Elena, 
Orm, eu şi ceilalţi locatari ai Casei Subterane. Ei 
îmi zâmbesc şi îmi fac loc, spunându-mi cuvinte de 
bun venit. Toate aceste noi cunoştinţe mă 
ameţesc. Sau poate că e de la durerea din piciorul 
rănit. Încerc să le zâmbesc şi eu, să fiu normală. 
Dar ei ştiu cine sunt, oamenii ăştia. Când o să se 
sfârşească visul ăsta? Când o să mă trezesc, 
suspendată, deasupra lacului Valul de Azur? lau o 
înghiţitură din cana mea de cositor, care conţine 
un lichid ce probabil a fost cândva bere, înainte de 
a fi fost stors din ciorapii uzi ai cuiva. 

Câteva clipe mai târziu, soseşte Corvin, roşu la 
faţă şi epuizat, intrând pe uşa ţintuită dinspre 
scări. Se uită lung la mine, uluit, apoi aruncă o 
privire întrebătoare spre Nara. 

— Stai jos, zice ea. Aripi-roşii a noastră nu s-a 
înecat, la urma urmelor. 

Încă uitându-se la mine, Corvin se grăbeşte să 
se apropie de masă şi se aşază lângă sora lui. 

— Arăţi bine pentru o persoană moartă, zice el, 
cu respiraţia hârâitoare. 

— Şi tu la fel, zic eu, ceea ce îl face să râdă 
gâlgâit. 

— Te-am pierdut pe Insula Roet, zice Corvin, iar 


Nara îi aruncă o privire tăioasă. 

Mă aplec în faţă. 

— M-aţi urmărit? 

Acum, Nara mă priveşte rece. 

— Ţi-am spus că avem nevoie de ajutorul tău. 

Nu e nici urmă de cruzime în trăsăturile ei, dar 
îmi dau seama că Nara Blake e obişnuită să obţină 
ce vrea. Îi studiez ochii atent machiaţi, tenul fără 
cusur, bine pudrat. Ceva din mine ştie că este un 
om bun, cum spui despre o lege că este bună. Dar 
bun nu înseamnă întotdeauna corect. Sau blând. 

Deodată, uşa ţintuită se deschide de perete şi o 
femeie intră cu paşi apăsaţi, înaltă şi izbitoare, cu 
păr lucios, lăsat liber, cu buze roşii şi îmbrăcată 
complet în negru. La şold îi atârnă o sabie lungă, 
într-o parte, şi un pistol, în cealaltă. Nu spune 
nimic, dar aruncă o privire morocănoasă prin 
încăpere, înainte de a se trânti la masă şi a-şi trage 
o cană în faţă. 

Sar în picioare. 

— Tu! 

Ea - şi ridică ochii. 

— Oh, /a dracu’. 

— Ce se întâmplă? zice Elena. Care-i problema, 
Fir? 

Femeia - Fir - s-a ridicat de pe scaun şi 
gesticulează violent spre mine. 

— Ce caută ea aici? Se uită la Corvin. Nu-mi 
spune c-ai adus-o tu! Jur că dacă te mai amesteci 
vreodată în treburile mele... 


Intervin: 

— Tu m-ai împuşcat în picior! 

— Ce? 

Orm îşi duce o mână la frunte. 

— Pentru numele a tot ce arde, fato, de ce n-ai 
spus nimic? O să-ţi îngrijesc eu rana... 

Acum se ridică şi Corvin. 

— Despre ce-i vorba? 

Fir îmi aruncă priviri ucigaşe. 

— A fost în casă. 

— In casă? Mă uit, pe rând, la Nara, la Corvin şi 
la Orm. Adică, în casa în care locuiesc eu? Cine 
este femeia asta? Aţi trimis-o voi să mă răpească şi 
pe mine? 

— Nu ar fi trebuit s-o împuşti! 

Corvin pare îngrozit. 

— A fugit! răspunde Fir. Misiunea mea era s-o 
aduc înapoi şi doar nu era s-o scap cum ai făcut tu! 

Elena vorbeşte calm: 

— Se presupunea s-o convingi să vină, Fir. 

— Sarcina mea era s-o aduc, şuieră Fir. lar când 
eu primesc o sarcină e pentru că încercările de 
convingere au eşuat. 

— Destul cu asta! se răsteşte Nara. Fir, Aripi- 
roşii - Aripi-roşii, Fir. Acum tăceţi naibii cu toţii şi 
staţi jos. 

Toată lumea se aşază, iar eu arunc o privire 
îngrijorată prin încăpere. Fir ia o înghiţitură din 
cana ei. Bănuiesc că Hoinarii Ceţii chiar au mare 
nevoie de ajutorul meu. E derutant. 


— Mai e o săptămână până la întunericul Adânc. 
Nara vorbeşte acum la obiect. Asta e prioritatea 
noastră, s-o ducem pe aripi-roşii la Inimă, la timp 
pentru Crepuscul. Dacă informaţia lui Sunny e 
corectă, orhideea incandescentă o să fie o 
problemă. Dar acum, că o avem pe aripi-roşii... 

— Nu! lovesc cu pumnul în masă. 

Hoinarii Ceţii tac, uitându-se la mine. Nara îşi 
strânge gura, dezaprobator. 

— „Inima”? mă răstesc eu. „Orhideea”? „Aripi- 
roşii”? N-am să fiu un obiect din vânătoarea 
voastră de hoituri. Indiferent pentru ce aţi avea 
nevoie de mine, o salvăm întâi pe sora mea. ŞI 
trebuie să-i scriu tatii cât mai repede cu putinţă. 

— Munca pe care o face tatăl tău cu mălura 
este indispensabilă, zice Nara. E mai bine pentru el 
să rămână unde e. Sora ta a fost dusă în Templul 
lui Rasus. Ea nu e în primejdie, deocamdată. 

— Cum? 

— Nu e în primejdie, repetă Corvin pe un ton 
menit să-mi mai potolească iritarea. Foarte 
probabil o ţin ca s-o interogheze, atâta tot. 

Îi arunc o privire fioroasă. 

— Ştiu exact cum decurg interogatoriile lor. 

— În orice caz, Inima are prioritate, zice Nara. 
Apoi, îţi promit, o s-o eliberăm pe sora ta. 

Mă ridic în picioare, chiar dacă rana îmi 
zvâcneşte. 

— Nu ştiu de a cui inimă sunteţi atât de al 
focului de interesaţi sau de ce vă pasă de 


nenorocita de petrecere a împărătesei sau de ce, 
pentru pajiştile înverzite ale lui Ver, aveţi nevoie de 
ajutorul meu într-atât de mult, încât aţi trimis-o pe 
asta - împung aerul cu degetul spre Fir - să mă 
„aducă”. Dar eu o să-mi eliberez sora înainte de a 
face orice altceva şi, dacă voi nu mă puteţi ajuta, 
ies chiar acum pe uşa aia. Imi încrucişez braţele. 
Alegeţi. 

— Oh, pe limba lui Mol, voi nu vedeţi jocul ei? o 
voce tăioasă străpunge aerul încins. 

Fir se încruntă la mine. S-a ridicat de pe scaunul 
ei şi gesticulează. 

— Doar n-o să ne gândim serios la o evadare 
din Templul lui Rasus! 

Mă ridic şi salut din cap persoanele de la masă. 

— Atunci, eu am plecat. 

— Stai! zic într-un glas Nara şi Elena, apoi se 
uită una la cealaltă. 

Mă opresc, la câţiva paşi de uşă. Elena 
continuă: 

— Bineînţeles că te vom ajuta să-ţi eliberezi 
sora. Şi dacă trebuie s-o facem acum... 

Fir înjură şi bate cu pumnul în masă, dar Elena 
continuă: 

— Dacă trebuie s-o facem acum, atunci o s-o 
facem. Şi cu asta, basta. 

— Şi după aceea, ce? Ea o să se hotărască să 
ne ajute, din bunătatea inimii ei, şi să fie 
salvatoarea noastră aripi-roşii? 

Fir împunge aerul cu un deget în direcţia Elenei. 


— E mai rău o speranţă falsă decât nicio 
speranţă. Sunteţi o adunătură de idioţi dacă vă 
închipuiţi că un aripi-roşii există cu adevărat. Ea e 
probabil doar o altă eretică cu cicatrice false. 

Corvin trânteşte cana pe masă. 

— Întreci măsura, Fir. 

— Arată-ne rana de glonţ, aripi-roşii, zice Orm. 
Eu o să scot bestia aia de metal din carnea ta, iar 
Fir o să poată vedea cât sânge vrea. 

— Nu-i destul. 

Fir arată spre mine şi face doi paşi mari până la 
mine. 

— M-am săturat de prinţesele alea rebele din 
Până şi Găleata de Cărbuni, care ne tot caută. Am 
mai avut de-a face cu trucurile lor. luţeală de 
mână, iluzionism. Exact ca şi blestematul de 
Templu. A avut destul timp să-şi mânjească 
bandajele cu tuş. 

— Eu i-am văzut sângele, zice Corvin, punând 
pumnul pe masă. Nara poate confirma. 

— Nara şi Corvin, pufneşte dispreţuitor Fir, şi 
nimeni altcineva. Vine agale lângă mine. Ai o soră 
geamănă şi nu eşti însemnată. Asta e tot ce ştim. 

Camera e cuprinsă de tăcere; chiar şi Orm tace, 
în timp ce Fir se proţăpeşte în faţa mea. Eu nu dau 
înapoi. Dacă ăsta e un soi de test, în mod cert n- 
am s-o las să mă învingă. O las să se aplece spre 
mine, parfumul ei dulce, pătrunzător, gâdilându-mi 
nările. 

Îşi mijeşte ochii. 


— Ştii ce cred eu? mârâie ea. Eu nu-i răspund. 
Ea se întoarce spre ceilalţi. Că asta e tot ce e de 
ştiut. Ea are nevoie de ajutor ca să-i scoatem 
nenorocita de geamănă neînsemnată din 
închisoarea Templului, atâta tot. Şi nu asta suntem 
gata să facem? Fraieri. 

Oamenii din jurul mesei încep să murmure, 
aruncându-mi priviri suspicioase. Faţa Elenei e 
impasibilă. Orm se uită la mine de parcă i-aş fi 
datoare cu vreun răspuns. 

— Deci, care ţi-e jocul, prinţesă? 

Fir îşi scoate din teacă sabia lungă cu o mişcare 
violent graţioasă. Eu nu mă clintesc. 

— Eşti o iscoadă? întreabă încet şi perfid. Sau 
doar vreo fată proastă care s-a gândit că ar fi 
distractiv să omoare preoţi? 

Acum îşi pune sabia la gâtul meu. Câţiva dintre 
Hoinarii Ceţii exclamă când lama îmi apasă pe gât 
- exact cât trebuie ca să nu străpungă pielea. Fir 
ştie ce face. 

Mă uit în ochii ei mânioşi şi o cunosc. Darsă mă 
numească fiinţă omenească? Dacă ar şti ea ce n-aş 
da să fie adevărat! 

Eu nu sunt o fiinţă omenească. Şi dacă tot e să 
exist, în sfârşit, atunci hai măcar să fiu eu însămi. 

— Fir! Nara se ridică în picioare, cu mâinile în 
şolduri, încetează! 

Fir se întoarce, instantaneu pusă pe joacă. 

— Doar mă jucam, Nara. Se uită din nou la 
mine. Bine. O să-ţi salvez sora iubită. De ce nu stai 


tu aici şi o să te anunţ eu când reuşesc? Numai 
că... nu ţi-am reţinut numele. Oh, da, ăştia din 
neamul vostru n-aveţi nume. 

Se dă un pas la o parte, zâmbind dulce spre 
Nara şi lăsându-şi sabia jos. 

Aproape lăsând sabia jos. 

Sunt prea rapidă pentru ea. Înşfac sabia, încă la 
gâtul meu, iar ea se clatină. Intoarce capul, cu 
sprâncenele ridicate de surprindere. 

— Numele meu? 

Apăs tăişul lamei în carne până când simt 
sângele prelingându-se pe gât în şiroaie groase, 
fierbinţi. Ceilalţi sar în picioare. Cănile zăngănesc 
pe podea. Ochii lui Fir sunt holbaţi şi încearcă să se 
dea înapoi. 

Dau drumul sabiei, acum înnegrită de sângele 
meu extraordinar, inconfundabil. 

— Numele meu e Aripi-roşii. 


Doisprezece 


Până acum, cel mai puţin plăcut lucru este 
perechea de pantaloni. 

Eu şi Corvin stăm întinşi pe acoperiş, cu coatele 
pe vârful său. El tot mişcă reglajul binoclului, deşi e 
un mister cum poate vedea ceva în noaptea asta 
fără lună. Un felinar împrăştie o lumină tulbure 


peste poarta de intrare a atelierului de peste drum. 

— Mă încing, şoptesc eu. Coapsele mele nu sunt 
obişnuite cu atâta frecuş. 

— Eu port pantaloni din ăştia în fiecare zi. 
Corvin se uită atent prin binoclu. Coapsele tale se 
pot descurca. 

Mijesc ochii în întuneric. 

— Ai tăi nu sunt atât de strâmţi. lar Orm tocmai 
a scos un glonţ din mine. Nu e genul de rană de 
care ai vrea să se frece stofa tot timpul. 

— S-ar crede c-ar trebui să fii mai îngrijorată de 
afurisita de tăietură pe care ţi-ai făcut-o la gât cu 
sabia lui Fir. 

O eşarfă neagră legată în jurul gâtului îmi 
ascunde bandajul. Tăietura mă înţeapă când mişc 
capul, dar o să se vindece. De altfel, a meritat. 

— Niciunul dintre Hoinarii Ceţii nu se mai 
întreabă, totuşi, dacă sunt cu adevărat o aripi-roşii, 
şoptesc eu. 

Corvin râde. 

— Nu. Nu, ai dreptate. Eşti ţăcănită, dar ai 
dreptate. Se uită la mine. Ar trebui să începi să ai 
mai multă grijă de tine, Aripi-roşii. Văd că ai rămas 
şi fără o parte din ureche. Incepi să arăţi ca o găină 
de gang pe jumătate jumulită. 

— Oh, asta. Îmi pipăi urechea spintecată de 
biciul de strălung. Am nevoie doar de o nouă 
pieptănătură. 

Îi arunc un zâmbet ştrengăresc, iar expresia lui 
se îmblânzeşte. Asta mă ia prin surprindere şi, 


pentru o clipă, ne uităm unul la altul în tăcere. Pare 
că e pe cale să zică ceva, când un zgomot de jos îi 
atrage atenţia. 

O siluetă se apropie dinăuntru de poartă, 
nedesluşită în ceața nopţii. 

— lat-o, şopteşte Corvin şi amândoi rămânem 
tăcuţi şi încordaţi. 

Nu sunt foarte sigură că ştiu cum se joacă jocul 
ăsta sau care sunt echipele. 

Silueta deschide poarta încet şi se opreşte, 
uitându-se în sus şi-n jos pe stradă. Felinarul 
luminează faţa unei femei în vârstă. E ceva 
prefăcut în înfăţişarea ei, cu haina sa peticită şi 
croită strâmb. În modul în care scrutează 
împrejurimile în lumina slabă. 

Mă încrunt şi mă aplec spre Corvin, şoptindu-i 
foarte încet la ureche: 

— Cine e? 

El se apleacă spre mine. 

— Teppa Orătania. Nu putem vorbi cu ea aici. O 
să fugă pur şi simplu înăuntru şi n-am de gând să 
mă încurc cu paznicii atelierului. Trebuie s-o 
prindem în loc deschis. 

Mulțumită, femeia închide poarta în urma ei şi 
pleacă grăbită. Într-o clipă, ne ridicăm şi o luăm 
iute după ea. 

Rămânem pe acoperişuri, veşmintele noastre 
negre ascunzându-ne uneori şi unul de altul, în 
timp ce n-o pierdem din ochi. Încerc să ţin pasul cu 
Corvin, când el se furişează pe sub ţevi şi peste 


pante, intrând şi ieşind din întunericul frontoanelor 
şi prin umbrele balcoanelor de fier. Bătrâna merge 
pe jos, şerpuind prin gangurile pline de gunoaie şi 
străzi pavate, largi. Sunt un pic recunoscătoare 
acum pentru pantalonii de tweed strânşi pe corp, 
când mă târăsc pe lângă colţuri zimţate şi mă 
strecor prin deschizături, lucru care mi-ar fi fost 
greu cu pantalonii mei largi stilaţi, deşi nu-atât-de- 
stilaţiea-ai-lui-Jey. 

În sfârşit, femeia se opreşte în faţa vitrinei 
luminate a unei prăvălii: Flori de cea mai fină 
mătase şi hârtie. De pe un acoperiş ţuguiat de 
vizavi, eu şi Corvin o privim în timp ce scoate ceva 
din buzunarul hainei sale vechi şi începe să umble 
la uşă. 

— O simplă vânzătoare de flori? şopteşte el. 
Niciun scrupul. Absolut niciunul. 

Apoi îmi face semn din cap şi sare, prin ceaţă, 
pe strada pavată. Ce a însemnat semnul acela din 
cap? Oare trebuie să-l urmez? Refuz să sar de la 
înălţimea asta cu un picior proaspăt împuşcat. 

Înjurând în barbă, mă apuc de un jgheab din 
apropiere şi mă las să alunec jos, mânjindu-mi 
mâinile şi hainele de rugină. Corvin e deja vizavi, 
proţăpit în faţa femeii. 

— Nu, nu, nu. Nicio treabă la Templu. Nu. 

Femeia îşi scutură părul alb şi creţ. 

Corvin îmi face semn din cap, în timp ce mă 
apropii şchiopătând de ei. 

— Ah, Teppa, sper că o să-ţi facă plăcere să o 


cunoşti pe noua mea prietenă. Salut-o. 

Ochii goi, holbaţi, ai lui Teppa Orătania, reflectă 
lumina slabă când îşi întinde gâtul în direcţia mea. 

— Vorbeşte, brută, sau te spintec. 

Corvin clatină din cap compătimitor peste 
umărul ei, dar eu nu i-aş desconsidera atât de 
repede amenințările. Sună... convingător. 

— O plăcere să te cunosc, domnişoară... ăă... 
domnişoară Teppa. 

Întind mâna în salutul pe care m-am obişnuit 
să-l fac, dar ea nu mi-o bagă în seamă. 

— „Domnişoară Teppa”, ai? Râde horcăit. De 
unde-ai cules-o şi pe-asta, Corvin Blake? Altă 
revoluţionară cu capul în nori, gata să moară 
pentru Hoinarii Ceţii? 

Se apleacă spre mine şi atunci mă învăluie un 
miros de funingine şi de descompunere. 

— Să fii sigură că eşti gata, dragă, fiindcă, de 
murit, chiar o să mori. 

— Gura, zice Corvin cu asprime. Ascultă, ţi-am 
spus, avem nevoie să intrăm la etajul cu deţinuţi 
din Templul lui Rasus. 

— Nu sunt şperaclul vostru, golanilor, se 
răsteşte bătrâna, apoi tuşeşte. Nu facem niciun 
târg. 

— Uite oferta mea, zise Corvin. Fie ne ajuţi să 
intrăm cu degetele tale iscusite, fie sparg eu singur 
încuietorile cu dinţii tăi blestemaţi. 

Mă uit la el uluită. Ameninţări, pistoale, săbii - 
cine sunt aceşti Hoinari ai Ceţii? 


Dar Teppa Orătania râde şi pune o mână 
râioasă pe braţul lui Corvin. 

— Ah, dragul meu Corvin Blake. Dacă eşti la fel 
de frumos pe care vorbeşti, atunci zeii chiar s-au 
răzbunat când m-au făcut oarbă. 

Fir ne aşteaptă în Piaţa Marelui Ra, rezemată de 
uriaşul aripi-roşii de obsidian. Piaţa este în sfârşit 
pustie;  felinarele Templului aruncă petice de 
lumină pe vasta întindere de dale, desenând 
modele ciudate, frumoase. 

Fir se întinde leneş când Corvin, Teppa şi cu 
mine ne apropiem. Vine agale spre noi, cu o mână 
în buzunar, făcând semn spre statuia enormă. 

— Acum înţeleg, îmi zice ea. In mod cert există 
o asemănare de familie. 

O ignor. Corvin spune încet: 

— Intrăm prin faţă, o luăm pe scara servitorilor 
până la etajul cu temnițe şi scoatem prizoniera pe 
acelaşi drum pe care am venit. Fata nouă... este 
prioritatea. Eu şi Fir ne vom ocupa de orice situaţie 
care se va ivi. 

Înghit în sec. Fata nouă este prioritatea. Ştiu ce 
înseamnă asta, ce nu spune el. Aripi-roşii este 
prioritatea. Viaţa ei este prioritatea. Nu a surorii ei. 
Nu a noastră. 

— Riscant, zice Teppa. Dar nu e pielea mea în 
joc. Eu am fost adusă cu forţa. 

— Nu putem scoate prizoniera pe nenorocita de 
uşă principală, şuieră Fir. 

Corvin îşi aruncă mâinile în sus, exasperat, dar 


intervin eu: 

— Nu, spun. Nu ieşim pe uşa principală. 
Coborâm pe scara servitorilor până la bucătăria de 
jos. Există o fereastră în cămară pe care putem 
ieşi. 

Teppa hârâie un hohot de râs. 

— Fata cea nouă şi-a făcut temele. 

Fir îmi aruncă o privire piezişă, dar 
încuviinţează scurt din cap. 

— Intrăm câte doi, spune ea. Dacă e cineva în 
vestibul, mergem până în sanctuar ca şi când am fi 
acolo ca să ne rugăm, bine? Când vestibulul e 
liber, găsim scara. 

Corvin şi Fir intră cei dintâi, apoi eu şi Teppa. 
Doi preoţi în negru se îndreaptă spre o uşă bogat 
împodobită, râzând încetişor la vreo glumă când 
trecem prin vestibulul uriaş. Nu ne acordă nicio 
atenţie, dar Corvin şi Fir traversează toată 
încăperea până la marile uşi ale sanctuarului şi 
dispar înăuntru. Teppa îi urmează, ţinându-se la 
numai un metru sau doi în spatele lor, aşa că eu 
rămân ultima. 

Aproape că am ajuns la sanctuar, când aud 
zgomotul unor balamale vechi. Mă întorc şi 
descopăr o siluetă cocârjată ieşind încet pe o uşă 
ornată din faţa celor doi preoţi îmbrăcaţi în negru. 
Preoţii îşi întrerup conversaţia şi se dau în lături, 
plecându-se adânc - atât de adânc, încât în 
luminile slabe de noapte le văd genunchii atingând 
podeaua. 


Eu tresar. Cineva în faţa căruia până şi înalții 
preoţi îngenunchează? Nu poate fi Toiagul de Onix. 
Imi muşc obrazul pe dinăuntru, dorindu-mi să am 
dreptate. Şi nu, nu e el. E un bătrân care nu poartă 
un toiag, ci un coş. E îmbrăcat într-o robă 
trandafirie, bogat împodobită cu panglici, şi merge 
cu paşi mici. Tronul de Sare. Cel mai puternic preot 
din tot Caldarasul. 

Spre groaza mea, îşi întoarce capul şi mă 
fixează cu privirea. E prea întuneric să-i văd bine 
ochii, dar semnificaţia mâinii înmănuşate pe care o 
întinde în direcţia mea este clară: Vino aici. 

Arunc o privire panicată spre sanctuar. Nici 
urmă de ceilalţi. Mă uit înapoi la Tronul de Sare, 
care este la fel de neclintit ca şi pilonul de piatră 
lângă care stă. Işi ţine, răbdător, mâna întinsă. 

Ce pot să fac, decât să mă duc la el? Ar fi mult 
mai rău să nu mă supun. Cel puţin, acum, mai am 
o şansă minusculă să ies din asta nevătămată. 

Inalţii preoţi se dau înapoi, zâmbind. Ce ştiu ei? 
Sunt terminată? Sau doar... zâmbesc? 

— Bună seara, preaiubită, zice Tronul de Sare 
cu voce firavă. Bine ai venit la Templu. Eu mă 
pregătesc să ofer petale de sărutul-nopţii fântânii 
sacre. 

Mă înclin până jos. Ceva îmi spune că asta nu e 
o ocazie pentru o strângere de mână. 

— Bună seara... Crăpar-ar iadul, nu ştiu cum să 
mă adresez lui. Bună seara, preaiubitule, zic. 

Amândoi preoţii tresar. Pe coada lui Ver, am 


feştelit-o; magistral, după cum se pare. Dar Tronul 
de Sare doar se uită la mine. Apoi, faţa lui zbârcită 
face vălurele ca apa - un zâmbet. 

— Un termen rezervat pentru egalii sau 
inferiorii cuiva, spune el. Potrivit Templului, adică. 
Potrivit... mie, presupun. 

Mă plec din nou, atingând podeaua cu 
genunchii. 

— Îmi cer iertare, Bunăvoinţa Voastră, eu... 

— „Bunăvoinţă” este rezervat Toiagului de 
Onix, zice Tronul de Sare, făcând semn spre unul 
dintre preoţi să mă ajute să mă ridic. Şi eu m-am 
întrebat întotdeauna dacă asta era cumva o glumă. 
Cei mai mulţi mi-ar spune „Luminăţia Voastră”. 

Luminăţia Voastră. Ştiam asta! 

— În orice caz, nu e nevoie să-ţi ceri iertare, 
preaiubită. 

Îmi ţin ochii plecaţi. 

— Sunt onorată de salutul dumneavoastră, dar 
mi-e ruşine că nu m-am adresat cum se cuvine. 

Te rog, nu pune să fiu fiartă din nou. Sau 
împuşcată. Sau să mi se taie capul. 

Tronul de Sare pune o mână uşoară pe umărul 
meu. 

— Am vrut să vorbesc cu tine pentru că inima 
mi-a spus că aveai ceva valoros de spus. lar acum 
ştiu că voiai să-mi zici: Cu toţii suntem preaiubiţii 
lui Rasus, zeul-rege. 

Preoţii fac gestul cu palmele deschise; încerc să 
le urmez exemplul, dar sfârşesc doar făcându-le 


oarecum cu mâna. 

— Toţi, de la cei umili la cei sfinţi, suntem în 
mod egal încălziţi de razele soarelui. Toţi suntem 
preaiubiţi. Inchide ochii. Mulţumesc. 

Nu ştiu ce altceva să spun, decât: 

— Cu plăcere. 

— Să respiraţi uşor, mai zice el. 

lar cei doi preoţi îi răspund, ca un ecou: 

— Să respiraţi uşor. 

Fac o plecăciune, doar o înclinare din mijloc: 

— Să respiraţi uşor. 

Tronul de Sare şi cei doi preoţi îmbrăcaţi în 
negru ies pe uşile Templului, afară, în lumina lunii. 

Vestibulul fiind acum pustiu, Fir, Corvin şi Teppa 
se întorc pe uşile sanctuarului. 

— Ce i-ai spus? mă întreabă Fir de parcă m-ar 
acuza de ceva. 

— l-am spus că suntem aici ca să dăm o 
spargere în apartamentele sale private şi să 
desenăm mustăţi pe toate Sfintele Cărţi. 

Corvin pufneşte în râs, dar Fir îi aruncă o privire 
furioasă şi brusc el pare să aibă ceva în gât de care 
încearcă să scape. 

Uşa spre scara servitorilor este ascunsă după 
draperiile grele, dar îmi aduc aminte unde se află 
şi o găsesc repede. Corvin îşi ridică sprâncenele 
aprobator, dar Fir continuă să supravegheze, 
privirea ei săgetând dintr-un colţ în celălalt al 
încăperii. 

Urcăm, cu grijă să nu facem zgomot. Etajul cu 


temnițe este mai sus, un culoar îngust care se 
arcuieşte prin exteriorul sanctuarului cavernos. Nu 
mă aştept să găsim uşa încuiată; oare servitorilor 
nu li se cere să curețe şi să aducă mâncarea şi 
aici? însă ceilalţi nu par surprinşi, iar unealta lui 
Teppa rezolvă repede problema încuietorii. E 
limpede că avem nevoie de ea. 

Fir scoate prima capul, apoi ne face semn să 
ieşim din scară. E curajoasă, trebuie să recunosc. 
Holul gol e în contrast cu vestibulul încărcat de 
materiale luxoase şi de culori. Fir înaintează încet, 
ţinându-se în umbra dintre cele câteva lămpi slabe, 
iar noi o urmăm, în tăcere, nesiguri de ceea ce 
vom găsi mai departe, de-a lungul curburii zidului. 

Deodată, Fir se opreşte, lipindu-se de intrândul 
unei uşi. Teppa încremeneşte, iar eu mă întorc 
spre Corvin, care schimbă o privire cu Fir şi apoi dă 
din cap. Face semn şi mă întorc. Fir şi-a legat o 
bandană peste nas şi gură şi ne întinde şi nouă 
câte una. Mă uit din nou la Corvin, care deja şi-a 
legat o bandană neagră sub ochi şi scoate un 
săculeţ de la brâu. Eu şi Teppa ne potrivim 
bandanele, care miros a ulei. Imi ţin răsuflarea, 
când Corvin trece pe lângă mine, înaintând de-a 
lungul zidului. Încet, o depăşeşte şi pe Fir, care se 
strecoară înapoi la noi, cu capul întors să-l 
urmărească pe Corvin. 

Când el aproape c-a dispărut din vedere, îi văd 
braţul legănându-se - aruncă din săculeţ ceva în 
hol. Apoi se retrage şi cu toţii ne lipim de zid. 


Trec câteva minute până ce Fir începe din nou 
să înainteze. Inima îmi sare din piept la vederea 
înspăimântătoarei apariții a unui gardian al 
Templului, cu ţepii coifului de fier aruncând umbre 
pe pereţii goi. Dar, când ne apropiem, văd că e 
prăbuşit în scaunul lui. 

Mă întorc spre Corvin. 

— Păstăi de stele! şoptesc eu. Asta ai avut în 
săculeţ! 

Nu-i văd zâmbetul pe sub bandană, dar îşi 
schimbă forma ochilor, când încuviinţează: 

— Cunoscute şi ca somn-oricând. Nu plec 
niciodată fără ele. 

— Cultivarea lor e un coşmar, spun eu, 
impresionată. Sunt aşa de mici şi de plăpânde. Şi 
au tendinţa de a te lăsa inconştient. Trebuie să fii 
un foarte bun grădinar. 

— Le fură, şopteşte Fir. 

__ Corvin încearcă iarăşi să scape de ceva din gât. 
Incep să mă întreb dacă nu cumva a răcit. 

— Gata! zice Fir, cu o mână în şold. 

Stă chiar în spatele gardianului inconştient, în 
faţa unei uşi solide. 

— N-o să mai fie niciun alt gardian. Nu e prea 
multă pază în zona asta; deţinuţii de aici sunt doar 
suspectaţi. Surorii tale probabil i s-a cerut să se 
ducă pentru a răspunde la întrebări numai pentru 
că tu ai fost executată. 

— Da, dar nu te întreabă prea blând, murmur 
eu. 


Încă văd în minte vaza noastră spartă, mobila 
răsturnată. 

Fir ridică din umeri, în timp ce Teppa se apucă 
să deschidă încuietoarea. După un moment, Corvin 
îşi dă jos bandana şi miroase prin aer. 

— E în regulă, declară el. Somn-oricând se 
împrăştie repede. 

Noi, ceilalţi, ne dăm bandanele jos cu precauţie, 
dar în afară de un uşor iz amărui de mucegai, holul 
pare în regulă. 

— Asta înseamnă că gardianul se va trezi în 
câteva minute, zice Fir. Mai repede, Teppa, schelet 
bătrân dezgustător! 

— De ce nu-ţi îndeşi cârpa aia unsuroasă pe 
gât, secătură? zice Teppa, mişcând o unealtă 
crestată de metal în încuietoare. [i-ar face 
respiraţia mai puţin puturoasă. 

Îmi întorc repede privirea spre Fir, dar în locul 
furiei la care mă aştept, ea pare amuzată. Fără 
voia mea, rânjesc. Teppa are ceva aparte. 

Unealta cu care tot bâjbâia la încuietoare 
scoate un declic satisfăcător, iar ea face un pas 
înapoi. Fir apasă pe clanţă şi întredeschide uşa. 
Aşteptăm, dar nu se întâmplă nimic. Drumul pare 
liber. 

— Grăbeşte-te, îmi şopteşte Fir, când mă 
strecor pe lângă ea. Noi ţinem de şase aici, afară. 

— Mulţumesc, zic eu. 

Îi întâlnesc privirea, întâmplător, când spun asta 
şi mi se pare c-o descumpăneşte puţin. Inclină 


scurt din cap. 

Camera de dincolo de uşă pare mai degrabă un 
salon decât o celulă. Cu siguranţă nu seamănă cu 
temniţa jilavă, luminată de lumânări, de sub 
sanctuar. Mă mişc cu grijă să nu deranjez fotoliile 
tapiţate sau mesele cu picioare subţiri, pe care 
sunt aşezate cărţi şi ceşti din care s-a băut ceai. 

Între o banchetă de catifea aurită şi un cuier se 
află o uşă îngustă, uşor întredeschisă. Mă furişez 
până la ea şi îmi strecor capul înăuntru. 

Este o cameră modestă, cu două mese de 
toaletă şi un şir de paturi. Deținuți! de la etajul ăsta 
chiar au condiții bune, gândesc eu, amintindu-mi 
de femeia gardian cu ochii afundaţi şi mecanismul 
ei de strangulare. Camera e întunecată şi îmi ia un 
moment până desluşesc o siluetă a cuiva care 
doarme. 

Înaintez pe pipăite până la pat, unde o familiară 
şuviţă de păr negru se iţeşte de sub o pătură cu 
imprimeu floral. Mă aplec, cu faţa aproape 
atingând cearşafurile. 

— Jey! 

Îi ating umărul. Ea se răsuceşte, întinzându-şi 
picioarele şi dându-şi pătura la o parte de pe faţă. 
Sora mea deschide ochii înceţoşaţi, apoi îi face 
mari cât ouăle de pasăre de pradă. 

Duc un deget la buze şi-i fac semn să vină după 
mine. Jey se ridică, şovăind, şi mă urmează în 
salon. Închid uşa dormitorului iară niciun zgomot 
şi-i arăt, prin semne, că trebuie să vină cu mine. Ea 


nu se mişcă; e şocată. Mă duc înapoi la ea, o iau în 
braţe şi-i şoptesc. 

— E în regulă. Ştiu un loc sigur unde putem 
merge. 

Corpul ei pare încordat şi ciudat, iar ea continuă 
să se benocleze cu ochii ăia cât ouăle de pasăre. 
Fac un pas înapoi. 

— Jey, şoptesc, trebuie să ne grăbim. 

Atunci, încet şi fără să-şi ia ochii de la mine, ea 
clatină din cap. 

O apuc de umeri şi ea se face mică. 

— Ce-i cu tine? şuier. Am venit să te scot de 
aici. Dar nu trebuie să fim prinse - trebuie să 
plecăm acum! 

— Nu, şopteşte ea, atât de încet că abia de-o 
aud. 

li dau drumul. 

— Ce? 

— Nu, şopteşte ea din nou. Eu... ştiu ce eşti. 

Tot ce pot face este să mă uit înmărmurită la 
ea. 

— Ce vrei să spui? Cum adică ştii ce sunt? 
întotdeauna ai ştiut... ce sunt. 

— Ştiu mai multe. Mai multe decât crezi tu. 
Lasă ochii în jos. Tu n-ai fost niciodată educată în 
Templu, zice ea. 

— Că tare bine s-ar fi sfârşit treaba asta, sunt 
sigură. 

— Dar eu merg la Templu, continuă ea, cu voce 
tremurătoare. Merg şi ascult. Am crezut că ei 


aveau să... să te reabiliteze. Bonner a zis că 
Toiagul de Onix avea să arunce o lumină 
vindecătoare asupra ta. 

— Bonner! abia mă abţin să nu tip. Bonner e un 
om nemilos, Jey! Ascultă-mă... 

— Nu, tu ascultă-mă! zice ea, sunând mai 
sigură pe ea. Crezi că am vrut să fii ucisă? Crezi că 
a fost uşor pentru mine? 

Mă sprijin de un fotoliu elegant. 

— Tu le-ai spus preoţilor despre mine? Tu le-ai 
spus că aveam să mă întorc de la aviariu, în ziua 
aceea? 

Descoperirea îmi furnică tot corpul ca o mie de 
viermi. Nesigură pe picioarele mele, mă las să cad 
pe frumoasa tapiţerie a fotoliului. 

Jey îşi frânge mâinile. 

— Bonner n-a spus că aveau să te execute! A 
spus că aveai să fii purificată. Eu... 

— Nu e vina ta, zic eu, încercând să-mi ascund 
emoția din glas. E vina lui Bonner. Te-a minţit, 
acel... acel făţarnic. E un nemernic mincinos! 

— Ba nu e, zice ea, fără să-şi dea seama cât de 
copilăreşte sună. Eu îl iubesc. Nu putem alege pe 
cine iubim. 

Mi se urcă sângele în obraji. 

— Ce e între tine şi Bonner nu e iubire! Mă 
opresc, trăgând adânc aer în piept. Trebuie să 
plecăm de aici. 

— Nu! 

Se depărtează câţiva paşi de mine. 


— Nu, aripi-roşii. Acum înţeleg. Înainte n-am 
ştiut că erai... un monstru. Am crezut că erai la fel 
ca mine. 

— Sunt la fel ca tine! 

Ochii ei fulgeră. 

— Am văzut preotul! Cel căruia tu i-ai ars faţa! 

Deschid gura, dar nu reuşesc să scot niciun 
sunet. Încă am în minte faţa lui toată o rană vie. 

— Şi pe celălalt! Cuvintele ei sunt pline de 
mânie acum. Braţele lui erau rupte în şase locuri! 
Bonner i-a adus pe acei nefericiţi aici, ca să-mi 
arate cum eşti în realitate. 

— Jey, ei au încercat să... 

— Şi i-am văzut mâinile sărmanului Bonner. 
Mâinile lui. Cum ai putut? 

Oh, Jey, de ce trebuie să fii atât de credulă? 
încrederea oarbă în acel tânăr mârşav ne adusese 
aici. Ea era în siguranţă, deocamdată, dar pentru 
cel de neclintit în corectitudinea lui, în cele din 
urmă toţi începem să părem pângăriţi şi păcătoşi. 

Jey îşi coboară vocea. 

— Simt aici pentru propria protecţie. Aruncă o 
privire înapoi spre dormitor. Cei Frumoşi ştiu că n- 
ai murit. Au spus că trebuia să vin cu ei ca să mă 
poată ţine în siguranţă. 

— Zău? îmi încleştez mâinile pe braţele delicate 
ale fotoliului. Şi ai spart vaza noastră pentru că 
erai atât de fericită că vei fi în siguranţă? 

Ea îşi pleacă ochii. 

— La început, n-am vrut să vin. Nu înţelegeam. 


— Ba da, înţelegeai. Mă uit la faţa ei - faţa mea. 
Întotdeauna ai înţeles. 

Acum ea se uită la mine, cu asprime. 

— Au spus că erai o bestie turbată. Că aveai să 
vii după mine. Şi ai venit. 

Sar în picioare. 

— Am venit să te salvez! 

Jey se dă înapoi. 

— Te rog! Te rog, nu-mi face rău, aripi-roşii. 
Dacă vreodată m-ai iubit câtuşi de puţin, dacă e 
ceva omenesc în tine! 

Rămân fără grai. Mă zgâiesc la sora mea 
înfricoşată de gândul de a părăsi închisoarea. 

— Bonner şi cu mine plecăm spre est mâine, 
zice ea. O să ne ducem la tata. N-o să ne urmăreşti 
până acolo, nu-i aşa? înghite în sec. Ei au spus că o 
să cauţi să te răzbuni şi pe tata, odată ce... odată 
ce o să-ţi pui în minte S-o faci. O să-l luăm cu noi, 
departe, şi n-o să ne găseşti niciodată. 

Fierbinţeala îmi furnică faţa, mai rău decât 
viermii, mai rău decât sângele. Cu o şoaptă firavă, 
întreb: 

— Chiar crezi toate lucrurile astea despre mine, 
Jey? Chiar vrei să pleci în est cu Bonner? 

Ea nu spune nimic, dar o văd tremurând. Jey, 
care niciodată nu s-a temut de ceva în viaţa ei, se 
teme de mine. 

— Vreau să fiu departe de nebunia asta, zice 
ea, smiorcăindu-se. lar tu... tu poţi să fii eu de 
acum. 


— N-o să fiu niciodată tu, zic eu. 

Şi, pentru prima oară în viaţa mea, nu vreau să 
fiu ea. 

Mă întorc şi ies în tăcere din cameră. Am grijă 
să închid uşa după mine. 


Treisprezece 


Patul pliant din camera de dormit a Casei 
Subterane nu e la fel de confortabil ca salteaua 
mea din dom, şi miroase a bere în loc de fân. Cu 
toate acestea dorm buştean şi mă trezesc 
ghemuită sub pătură. Cu siguranţă nu am nevoie 
de pătură pentru a-mi ţine cald în această pivniţă 
înăbuşitoare, dar în clipa asta am nevoie de o 
barieră între mine şi restul lumii. Trag pătura peste 
faţă. 

Murmure dinspre camera comună îmi ajung la 
urechi, cuvinte nedesluşite, dar tonuri aprinse. Îmi 
pun un braţ peste cap, lăsându-l să apese cu 
greutatea lui peste urechea rănită, ca să nu mai 
aud. Îmi ţin ochii închişi. 

Uşa se deschide şi se închide. Nişte paşi se 
apropie. Simt pe cineva stând pe patul de lângă al 
meu, dar nu deschid ochii. II ascult, sunetul fiecărei 
respiraţii împiedicându-mă să alunec în somn. 

— Ţi-am adus ceva. 


Tonul lui Corvin e un pic ezitant, de parcă mi-ar 
fi pus o întrebare. 

Dau colţul păturii la o parte de pe faţă şi mă uit 
la el. 

— Jey are dreptate? Sunt un monstru? 

Privirea lui devine distantă; o detaşare se 
strecoară în ochii lui. 

— Nu poţi începe să-ţi pui asemenea întrebări. 

Mă las să cad înapoi pe pernă. 

— Ei bine, asta ajută. 

Atenţia lui Corvin se mută în prezent şi 
trăsăturile i se îmblânzesc. N 

— Scuze. Noi toţi putem fi un pic... nervoşi. In 
special... 

— Fir, mormăi eu. 

— Aveam de gând să spun sora mea, Nara. 

Nara. Dacă ea ar fi fost aici în clipa asta, i-ar fi 
dat la o parte şuviţa aia de păr blond de pe faţa 
învineţită. 

— Am venit aici fără nimic, iar oraşul ne-a 
susţinut, a zis el. Nara vrea să-i protejeze pe 
oamenii de aici care nu se pot proteja singuri. 

Mă rostogolesc pe spate. 

— Nu vor să se protejeze singuri. De... de 
oricine. 

Corvin întinde mâna în spatele lui. 

— Vrei sau nu ce ţi-am adus? 

Intorc capul. 

— Bine. 

Scoate cutia de metal pentru scule, cea de pe 


şifonierul meu. Toate tăieturile din romanele de 
duzină cu aripi-roşii, fotografii cu Jey şi cu tata, faţa 
de masă a mamei. Mă ridic în capul oaselor, 
uitându-mă întâi la cutie, apoi la el. 

— Cum ai...? 

El zâmbeşte şi ridică din umeri. 

— Ţi-am adus şi o parte din haine. Sper că nu te 
superi. Mi-am închipuit că ai vrea lucrurile tale. Ţi- 
am udat şi grădina, căci merita. Toate plantele 
acelea verzi, acolo, sus, în mijlocul oraşului. E chiar 
uimitor. 

— Aveam un sistem de irigație, am zis eu. Tata 
l-a proiectat. Şi găinaţul de pasăre. Plantele îl 
adoră. Nu mi-am putut explica niciodată de ce 
păsările de pradă aşteaptă până sunt înăuntru ca 
să-şi facă nevoile. 

— Sună... încântător? Corvin îmi întinde cutia. 
Oricum, am găsit asta şi am ştiut că era specială. 

lau cutia şi o ţin strâns la piept. 

— Este, răspund eu. Mulţumesc. 

Mă lungesc din nou pe pat. Cutia nu e 
confortabil de ţinut în braţe, dar mă calmează. 

Corvin tace pentru câteva momente. Apoi 
întreabă: 

— Ce ştii despre alteri? 

— Ştiu foarte puţin din orice despre care nu am 
citit, zic şi închid ochii. În poveşti, prinții şi 
prinţesele alteri - întotdeauna sunt prinți sau 
prințese - sunt fermecători, inteligenţi, buni. 
Admiră fiinţele omeneşti îndeajuns cât să-şi 


folosească puterile magice ca să vină în ajutorul 
servitorilor umili şi al nobililor în egală măsură. 
Deschid ochii şi studiez tavanul de metal întunecat. 
Sunt tot ce aripi-roşii nu sunt... 

— Aripi-roşii nu sunt fermecători, inteligenţi şi 
buni? 

Pufnesc în râs. 

— Nu, tradiţional. 

— Nu mi se pare că tu eşti prea tradiţională, 
spune Corvin. 

Eu tac. El se lasă pe spatele, sprijinindu-se în 
braţe. 

— Dar mama ta? Ea era o alter. 

— A murit la scurt timp după ce m-am născut. 
Nu mi-o amintesc. 

— Imi pare rău, zice el încet. Ştii ceva despre 
ea? Cum arăta? 

Trag aer în piept şi mă ridic în capul oaselor. 
Destul cu minciunile. Imi dau picioarele jos din pat. 

Corvin se îndreaptă. 

— Te-am insultat. 

— Insultat? Nicidecum, zic eu, simțind cum mi 
se aprind obrajii. 

El dă din cap. Cu voce blândă, spune: 

— Sora mea o să-ţi ceară să faci ceva extrem 
de periculos. Ea consideră că asta e singura cale 
de a salva oraşul Caldaras, şi poate că este, dar 
vreau să ştii că poţi refuza. 

Nu ştiu ce să răspund. În schimb, îmi trec 
degetele mari pe marginile cutiei de metal. 


— Ai vrea să vezi faţa de masă a mamei? 

Colţurile ochilor lui Corvin se încreţesc într-un 
început de zâmbet. 

— Mi-ar face mare plăcere să văd faţa de masă 
a mamei tale. 

Deschid cutia, care scoate un mic scârţâit de 
protest. Bucata de pânză este frumos împăturită. 
Privirea lui Corvin zăboveşte pe colecţia mea de 
aripi-roşii din romane, dar nu zice nimic. 

— lat-o. l-o întind cu multă grijă. Ea însăşi a 
crescut linul, iar tata l-a tors. 

— E foarte frumoasă. Corvin pipăie marginile. 
Dar ce a păţit? 

Aproape uitasem că faţa de masă trebuie să fi 
fost odată destul de mare cât să acopere tăblia 
unei mese. Aproape toată viaţa mea fusese doar 
bucata asta - doar cât să înfeşi un copil. 

— Casa noastră a ars din temelii, spun eu, 
evitându-i privirea. Tata a salvat doar bucata asta 
de pânză. 

Dar nimeni n-a salvat-o pe ea. 

— Tu ştii să ţeşi? întreabă Corvin. 

Căldura din dormitor începe să mă ameţească. 

— Mama nu era ţesătoare; vecina noastră a 
făcut asta. Mama era grădinar, ca tata. Tulpinile de 
lin pot fi foarte greu de îngrijit, ştii. 

O luncă înflorită, unduindu-se sub vânt, îmi 
apare pentru o fracțiune de secundă în minte - 
este o amintire sau mi-am imaginat-o eu? 

— Trebuie să laşi spicele să putrezească pe 


dinăuntru multă vreme, după care le rupi - le 
zdrobeşti până nu mai rămâne nimic din ele - şi 
apoi, la sfârşit, rămâi cu firele alea lungi, netede, 
care pot fi într-adevăr transformate în ceva frumos. 

Corvin împătureşte cu grijă bucata de pânză şi 
mi-o dă înapoi. Pare veche şi ponosită în lumina de 
aici. Trebuie să fi strălucit când fusese nouă. 

— Mulţumesc că mi-ai arătat-o, zice el. O să te 
las să dormi. 

Se ridică şi micşorează lumina lămpii de gaz. 
Din prag, se întoarce. 

— Am văzut linul crescând în Val Chorm, înainte 
de a fi recoltat, zice el. Vălurind cu nuanţe de cea 
mai frumoasă culoare violet. E frumos şi atunci. 


În sfârşit, Casa Subterană e învăluită de linişte 
şi întuneric, dar eu sunt trează de-a binelea; îmi 
legăn picioarele de pe un balcon părăginit de 
deasupra gangului din spatele Camerei Pompei. 
Două păsări de pradă stau cocoţate pe balustradă. 

Am două opţiuni: să plec sau să rămân, atâta 
tot, simplu. Şi mai simplu. Să plec. 

Mi-ar plăcea probabil stâncile din Drush, unde 
păsările de pradă mănâncă şopârle până când 
penele li se colorează în verde. Aş putea cultiva o 
mică grădină de deşert şi să gătesc pentru minerii 
de sare. Aş putea trăi sub cerul liber, departe de 
orhideea incandescentă şi de Cei Frumogşi. 

Totuşi, simt că oraşul Caldaras este casa mea, 
aşa soios şi otrăvitor cum este. Îmi sprijin faţa, încă 


încinsă de la căldura din camera de dormit a Casei 
Subterane, de parapetul balconului. 

Fierul e mai rece decât aerul plin de aburi al 
nopţii, dar nu prea mă ajută. Nara mi-a spus să 
încerc să dorm, că aveam să discutăm dimineață. 
Are încredere că voi fi aici, dimineaţă, iar în clipa 
asta nu găsesc niciun motiv îndeajuns de puternic 
să fiu. Zahi... închid ochii. Nu. Zahi nu poate fi un 
motiv. Pentru el, sunt Jey. Nu eu. 

Uşa din spate a Camerei Pompei se deschide cu 
zgomot. Nara şi Elena ies în gang, trăsăturile lor 
abia vizibile în lumina slabă ce pătrunde dinspre 
Aleea  Nebunului. Mă opresc din  legănatul 
picioarelor, sperând că femeile vor trece fără să 
mă observe. Păsările, totuşi, se lansează în zbor şi, 
deşi se mişcă fără zgomot, ca orice prădător, sunt 
păsări mari măturând contururile unui gang 
întunecos. Nara şi Elena mă observă. 

— Doar n-ai de gând să dormi acolo, sus? 

Nara pare gata să mă certe. 

— Cobor în câteva minute. 

Ştim toate trei că e o minciună. Aş putea dormi 
aici. Aş putea să mă furişez către Calea lui Mol, 
largul bulevard care duce la gară. Dar n-o să mă 
întorc în Casa Subterană, în noaptea asta. 

— Hai să bei ceva cu noi, zice Elena. Ai avut o 
săptămână grea. 

— Mulţumesc, dar sunt bine. 

Nara dă din cap şi începe să se îndepărteze, dar 
Elena rămâne pe loc, cu mâna în şold, şi zice: 


— Baliverne! 

Îmi ridic brusc capul, fiindcă n-am mai fost 
niciodată până acum confruntată cu „Baliverne!”. 
Elena se uită ţintă la mine din semiîntuneric, ca o 
furtună pe cale să izbucnească. 

Nara îmi aruncă o privire amuzată. 

— O să stea aşa toată noaptea, spune ea. 

Bănuiesc că m-am înşelat când am crezut că 
Nara e cea mai severă dintre ele două. 

Nu mergem la Camera Pompei, ci în biroul 
Buletinului Zilnic al Oraşului Caldaras. Nara încuie 
uşa în urma noastră şi ne conduce pe sub mica 
draperie din biroul din spate. Spaţiul mare de 
dincolo de draperie e bine luminat şi zgomotos, cu 
zăngănitul puternic al preselor de tipar duduind 
ziarul de mâine. Oameni în salopete negre se 
mişcă la fel de precis şi de eficient ca rotiţele 
maşinilor pe care le operează. Nara şi Elena nu le 
dau mare atenţie, în timp ce ne croim drum până 
la o scară metalică în spirală dintr-un colţ al sălii. 

Apartamentul de deasupra biroului este elegant 
mobilat - damasc şi culori bogate -, iar Nara nu 
pierde nicio clipă în a turna în trei păhărele ceva 
verde-smarald, care completează atmosfera de 
rafinament. 

— Presupun că ar fi trebuit să-mi închipui că voi 
nu locuiaţi în Casa Subterană, spun eu, sorbind din 
pahar. 

Lichidul parfumat, mentolat, îmi gâdilă nările. 
Ochii încep să-mi  lăcrimeze. Cam atât cu 


rafinamentul. 

Elena îşi ia o poziţie artistică, cu un cot rezemat 
pe poliţa căminului, iar Nara se aşază pe o 
banchetă de catifea roşie şi margini de lemn 
întunecat. 

— Noi nu avem nevoie să locuim în Casa 
Subterană, zice Nara. Nu trebuie să fim ascunse. 

— Ascunse? 

— Sunt lucruri pe care nu le înţelegi, zice Nara. 

— Mulţumesc pentru această evaluare vagă, 
răspuns eu. Dar este adevărat, trebuie să 
recunosc. Sunt multe lucruri pe care nu le înţeleg. 
Cum se cârpesc ciorapii, de pildă. Imi pun o mână 
în şold, ridicându-mi capul. Oamenii trebuie să fie 
ascunşi pentru că nu pot cârpi ciorapii? 

Elena chicoteşte. 

— Eu aş fi dispărut de mult. 

Nara pune paharul pe masă. 

— Bine, Aripi-roşii, atunci înţelege asta: cei care 
vor trăda oraşul ăsta în timpul întunericului Adânc 
nu vor ca planurile să le fie cunoscute şi au prieteni 
puternici. Odată ce pun ochii pe tine, dispari sau 
mori, şi e mai bine dacă izbuteşti să iei tu singur 
decizia asta. 

— Vezi, n-a fost aşa greu, spun eu, brusc 
captivată de o pictură ciudată de pe perete: roşu 
aprins şi nuanţe de galben pe un câmp negru 
antracit. 

Acum nu-mi dau seama dacă lăcrimez de la 
băutura smarald sau de la asaltul culorilor. Clipesc 


şi-mi întorc privirea în altă parte. 

Lângă tabloul în culori ţipătoare atârnă un 
peisaj extraordinar într-o ramă de alamă răsucită. 
Imi îndoi un braţ la spate, cum m-a învăţat tata. 

— Foarte frumos. 

— E un Zan, îmi spune Elena. Mă-sa. Un stră- 
ceva sau altul de-al iubitului nostru Comandant. 

— Asta-i Val Chrom? 

Fac un pas înapoi, lăsând mănunchiurile de 
verde şi punctele violet-albăstrui să-mi învăluie 
privirea. 

— S-ar putea, zice Elena. Nara l-a moştenit de 
la bunica ei, care a locuit în Val Chorm. 

Mă întorc înspre cameră şi Nara îmi face semn 
spre fotoliul îmbrăcat în catifea roşie, 
asemănătoare cu a banchetei. Când mă aşez, mă 
întreabă: 

— Tu ai fost la Val Chorm, Aripi-roşii? 

— De acolo sunt, de fapt. lau încă o înghiţitură 
din bău tură. Dar bănuiesc că nu ne aflăm aici să 
discutăm despre copilăria mea. 

Elena oftează şi scoate un scaun delicat, 
arămit, de sub un birou din apropiere de cămin. Se 
aşază şi spune: 

— Ne bucurăm când oamenii trec pe la noi ca 
să mai vorbim. Mai vin reporteri, ştii, sau diverşi 
prieteni ocazionali de la clubul de bridge, însă nu 
avem prea mulţi vizitatori. Aşa că nu-ţi închipui că 
nu eşti binevenită. Dar, da, adevăratul motiv 
pentru care eşti aici e acela că Nara vrea ca tu să 


salvezi lumea. 

— Nu fi dramatică, zice Nara, ridicându-şi un 
braţ peste speteaza banchetei. Să salveze oraşul, 
da, şi, prin urmare, restul Caldarasului. 

— De la ce salvăm oraşul? întreb, gândindu-mă 
că trebuie să fie o glumă. 

— De Mol, zice Nara. 

Ah. Da. O glumă. 

— Şi cum facem asta? 

Ea se uită la mine de parcă tocmai aş fi întrebat 
despre chiloţi dacă se pun pe cap sau pe fund. 

— Îl omorâm. 

Mă uit de la Nara la Elena. Amândouă au 
aceeaşi expresie temătoare, gravă. Nu e o glumă, 
atunci. 

să-l omorâm pe Mol. 

Ele nu-şi dau seama că Mol e un zeu? 

Nu-şi dau seama că Mol e, de asemenea, un 
vulcan? 

Înghit şi ultima gură din lichidul smarald atât de 
repede, încât mă arde pe gât. 

— Vă mulţumesc pentru ospitalitate, dragelor, 
dar trebuie să-mi iau la revedere. Nu mă distrez cu 
uciderea zeilor zilele astea. 

Nara se ridică, cu un deget lăcuit îndreptat spre 
mine, dar Elena o opreşte cu un gest, ducându-se 
până la o măsuţă laterală, de unde ia carafa. 

— Desigur, o să-ţi dăm mai multe explicaţii, zice 
ea, umplând din nou rafinatul meu păhărel. 

Nara se aşază la loc, iar eu mă las pe spate în 


fotoliu. Le dau cinci minute. 

— Vă ascult. Ă 

Nara mă ţintuieşte cu o privire încruntată. Intre 
bogatele draperii  cafeniu-deschis, fereastra 
întunecată din spatele ei începe să sclipească de 
picături de ploaie. 

— Ştii despre Războiul Pământului Topit. 

Cu asta mă prinde pe picior greşit. 

— Doar pentru că nu m-am dus la şcoală nu 
înseamnă că am scăpat de a buchisi poemul ăla 
epic fără haz, zic eu. De două ori. Nostalgii florale 
despre Dai Roet învingându-l pe monstrul Bet-Nef 
şi preferaţii lui aripi-roşii, astfel încât toată lumea 
să poată trăi fericită până la adânci bătrâneţi. 

— Monstrul Bet-Nef, da, zice Nara, care a vrut 
să acopere oraşul Caldaras cu foc. Asta s-a 
întâmplat cu aproape o mie de ani în urmă, totuşi 
mai există unii care îl venerează. 

— Îl venerează pe  Bet-Nef, pufnesc eu 
dispreţuitor. Asta-i nebunie. Nu cred. 

— Trebuie, zice Elena, cu ochii sclipind, căci se 
află în interiorul Templului lui Rasus. l-ai întâlnit. 

— Ah. Un loc bun să te ascunzi, admit eu. 
Nebuni deghizându-se în altfel de nebuni. Işi spun 
Cei Frumoşi, ştii. Şi mi-e greu să numesc aruncarea 
într-un lac clocotit „întâlnire”. 

Elena dă din cap. 

— Da, ei bine, ca şi Bet-Nef, ei cred că Mol este 
Rasus întrupat în lumea asta, la fel cum reprezintă 
soarele şi stelele, în spaţiul cosmic. Ei vor... să-l 


elibereze. lar întunericul Adânc e momentul când o 
vor face. 

Îmi întind un braţ peste speteaza fotoliului. 

— Deci ei vor să elibereze un vulcan, orice vrea 
să însemne asta, iar voi nu credeţi că vom 
supravieţui cu toţii? Asta e? 

— Poţi fi cât vrei de neserioasă. Tonul Narei nu 
sugerează că aş putea fi cât de neserioasă vreau. 
Dar adevărul e că avem nevoie de tine să găseşti 
şi să distrugi Inima lui Mol. Potrivit legendei... 

— Potrivit legendei, o întrerup eu. Ce sursă de 
încredere. 

— Potrivit legendei, se răsteşte Nara, numai un 
aripi-roşii poate găsi Inima. 

— Regret, dar eu locuiesc într-o singură cameră 
şi nici măcar aşa nu-mi pot găsi pantalonii, de cele 
mai multe ori. 

— Cei Frumoşi sunt puternici, continuă Nara cu 
voce calmă. Devin pe zi ce trece mai puternici. 
Avem motive să credem că liderul lor nu este 
nimeni altul decât Toiagul de Onix. 

— Asta-i o teorie valabilă, căci el a fost cel care 
a încercat să mă fiarbă ca pe un ou. 

Nara se încruntă. 

— Atunci, ai dovada. E ceva, bănuiesc. Eu... 
sperasem că acest cult nu-şi va înfige rădăcinile 
atât de adânc. 

Ridic o sprânceană. 

— Sunt sigură că toţi suntem şocaţi că Toiagul 
de Onix s-a dovedit un nebun periculos. 


Nara schiţează un zâmbet, în pofida voinţei 
sale, apoi îşi drege glasul. 

— Cei Frumoşi trebuie opriţi. Pământul Topit de 
sub Mol este tărâmul alterilor. Ne va distruge. Pe 
toţi. 

— Tărâmul alterilor? 

Nu mă gândisem niciodată cum ar putea arăta 
tărâmul alterilor sau unde ar putea fi. Ştiam numai 
că mama apăruse din locurile de sub Mol. 

— Se spune că Pământul Topit nu e în totalitate 
rău, zice Elena cu blândeţe. Focul din micul cămin 
dansează în ochii ei. 

Se spune că există un loc de lumină orbitoare şi 
de beznă completă. Curenţi liniştiţi şi domoli. Trage 
aer în piept şi îşi întinde gâtul, ascunzând emotia 
pe care i-o văd oricum. Există o mare frumuseţe 
acolo, aşa se spune. 

Privirea i se abate spre ciudatul tablou cu roşu, 
galben şi negru. Il studiez şi eu, din nou. Oare 
liniile întrerupte şi curbele largi să fie ceva mai 
mult decât par la prima vedere? Oare mă Uit la 
lumea de foc, subpământeană, a alterilor? 

Incerc să observ hotărârea Narei şi pe faţa 
Elenei, însă descopăr numai amărăciune. ŞI 
probabil regrete. 

— Deci de ce aveţi nevoie de mine? întreb. 

— Când Bet-Nef şi-a dat seama că a fost învins, 
a ascuns Inima pe Insula Roet, zice Nara. 

Ridic din umeri. 


— Şi? 


Ele schimbă o privire, apoi Elena spune: 

— Nu putem s-o găsim. 

Devine plictisitor. 

— Atunci luaţi-vă Hoinari ai Ceţii mai buni. 

— Nu avem nevoie de Hoinari ai Ceţii mai buni, 
zice Elena. Avem nevoie de un aripi-roşii. Nu eo 
chestiune de viclenie sau de putere, ci de sânge. 

— Întotdeauna se revine la sânge, mai devreme 
sau mai târziu, nu-i aşa? 

Sorb din băutura verde; devine mai uşor de 
înghiţit. 

— Uite, am încercat pe furiş, constrângeri, 
ameninţări, șantaj, şi n-am ajuns nicăieri, spune 
Nara. 

— Se pare că am pierdut toată distracţia. 

— Ne-am dat seama că trebuie să acceptăm, 
pur şi simplu, că... 

Nara se opreşte. Pare că nu ştie cum să încheie 
fraza. 

Elena aşteaptă. 

— În concepţia lui Bet-Nef, un aripi-roşii - unul 
dintre loialii săi supuşi - este singura fiinţă care 
poate ajunge la Inimă. Cel puţin - îmi zâmbeşte 
puţin încurcată - potrivit legendei. 

Acum această înghiţitură zdravănă din lichidul 
verde este fără îndoială delicioasă. 

— Asta-s eu, murmur. O legendă nenorocită. 

— Voiam să furăm orhideea incandescentă ca 
să ne ajute să găsim un aripi-roşii, spune Nara. 
Elena era convinsă că trebuie să existe unul în 


cetate. 

— Dar apoi ai apărut tu, zice Elena. 

Acum amândouă se uită la mine neliniştite, de 
parcă toată afacerea asta ar fi altceva decât 
nebunie curată. 

Nu poate fi adevărat, nu-i aşa? Toiagul de Onix 
nu poate fi atât de crud încât să incite o mână de 
preoţi naivi până la frenezie, pentru a - pentru a 
arde oraşul Caldaras de viu? închid ochii, 
amintindu-mi expresia senină de pe faţa lui când 
unul dintre preoţii săi îmi spintecase urechea în 
două cu biciul. 

Dosul învăpăiat al lui Mol. 

Arunc o privire la paharul gol din mâna mea şi 
oftez. 

— Ei bine, mai întâi de toate, o să am nevoie de 
încă un rând din asta. 


Paisprezece 


Să ucid un zeu. Ei, nu-i asta o lovitură în 
pantaloni? 

Prima parte a planului, evident, este să vizităm 
un magazin select de pălării. 

— Desigur, zice Fir. 

les din alcov, unde mă prefăceam că admir 
nişte împletituri metalice decorative. O pereche de 


postulanţi în albastru dispar în mulţimea din 
spatele nostru. In această după-amiază frumoasă, 
distinsul bulevard Trandafir-dulce e înţesat cu 
nobilime şi strălungii lor, oameni şi păsări de 
povară deopotrivă de împodobiţi cu pene, panglici 
şi straie. In seara asta e începutul Crepusculului, 
seara dinaintea întunericului Adânc. Potrivit celor 
spuse de Nara, în timpul Crepusculului voi fi în 
stare să găsesc Inima lui Mol. Acum, nu trebuie 
decât să ajung pe Insula Roet. 

Fir, Corvin şi cu mine trecem prin ceața 
oraşului, care este subţire şi strălucitor luminată de 
soare. Clădirile de aici sunt concepute să 
impresioneze, imitând strălucitoarele cupole ale 
Palatului de Aramă, abia vizibile peste apă, când 
capriciile ceţii îngăduie o privelişte temporară 
asupra Insulei Roet. 

Chiar dacă rezidenții Casei Subterane îmi ştiu 
secretul - şi eu pe-al lor - sunt totuşi aripi-roşii şi 
nu mă simt în largul meu în public. Noi trei suntem 
îmbrăcaţi astfel încât să ne armonizăm cu ceilalţi. 
Corvin pare să se bucure de pălăria lui înaltă, iar 
eu am împrumutat o şapcă albă de la Nara. Ne-am 
pus toţi trenciuri moderne, cămăşi de mătase şi 
ghete cu tocuri înalte, lustruite ca nestematele. 

Nu pot să spun că-mi plac tocurile înalte. Fir şi 
Corvin  păşesc cu uşurinţă pe bulevardul 
Trandafirul-dulce - cartierul celor bogaţi li se 
potriveşte - în timp ce şerpuim printre grupuri de 
oameni şi strălungi. Îmi ţin capul sus, dar mă clatin 


încercând să ţin pasul cu ei. Mă întreb dacă au 
făcut parte din familii nobile cândva, într-o altă 
viaţă. Fir emană bunăstare şi autoritate. Lui Corvin 
- îi arunc pe furiş o privire când ne oprim puţin ca 
să lăsăm un grup de doamne să iasă dintr-un 
magazin de tabac -, vânătăile îi dispar rapid, iar el 
arată surprinzător de bine, ca fiul vreunui nobil, cu 
părul său blond în vânt şi nasturi de argint. 

Mă surprinde uitându-mă la el şi, pentru o clipă, 
ochii noştri se întâlnesc. Sistemul meu respirator 
aparent nu ştie ce să facă mai departe cu această 
informaţie, iar gâtlejul îmi zvâcneşte în tuse. Fir îmi 
aruncă o privire nedumerită, iar eu înghit în sec şi 
îmi potrivesc pasul cu al lor, în timp ce ne croim 
drum pe lângă nişte cărucioare încărcate cu flori 
de mătase. 

Imi potolesc simţurile. Bineînţeles că e palpitant 
ca un tânăr chipeş să se uite la tine. Pot să înţeleg 
dele lui Jey îi place atât de mult. Insă văzându-i pe 
Fir şi Corvin în hainele lor distinse mi-am adus 
aminte de altcineva - un adevărat aristocrat, care 
poartă haine elegante şi comode cu egală uşurinţă. 

Dar seara aceea Până şi Găleata de Cărbuni a 
fost parcă într-o altă viaţă. Inainte ca Jey să fi 
plecat. Inainte ca eu să fi devenit un Hoinar al 
Ceţii. Oare lucrurile ar sta altfel acum dacă aş fi 
rămas, recunoscând totul în faţa lui Zahi? Oare m- 
ar fi protejat, pe mine şi pe familia mea, de Toiagul 
de Onix? 

Nu. Am citit destule romane de duzină ca să 


ştiu că o aripi-roşii nu rămâne niciodată cu prinţul. 
Ea obţine sabia, sau glonţul, sau ştreangul. 

— Fir se opreşte în faţa unui magazin cu vitrine 
mari, curate. 

— Ţine minte, şopteşte ea fioros, aplecându-se 
spre urechea mea, nu dezvălui cine eşti. 

De parcă aş avea nevoie să-mi fie amintit. 

— Spune cât de mult adevăr poţi, îmi zice 
Corvin cu blândeţe. Aşa o să-ţi vină mai uşor. 

Mă zgâiesc în vitrina magazinului, la curcubeul 
de mărgele, dantele şi pene ce împodobesc nişte 
capete sculptate. 

Firma, cu sculpturile ei bulboase şi vopseaua 
stridentă, este la fel de pompoasă ca individul care 
ne întâmpină când intrăm în magazinul aerisit. 

— Tinerii mei prieteni! Ce surpriză plăcută. 

Proprietarul magazinului se înclină adânc, 
cămaşa lui apretată pârâind şi lanţul de aur al 
ceasului de buzunar legănându-se ostentativ pe 
vesta de mătase. Magazinul miroase a piele şi a 
pene de strălungi, şi, vag, a funingine. Corvin îşi 
scoate pălăria. Omuleţul spilcuit mi se adresează: 

— Şi ce fermecătoare tânără domnişoară ați 
adus cu voi! Vocea îi e şuierătoare şi mieroasă, în 


acelaşi timp. Monty Horro. Încântat. 

Îmi ia mâna şi o sărută, zăbovind un pic prea 
mult pentru gustul meu. Mai ales după ce s-a 
referit la mine ca la o „fermecătoare tânără 
domnişoară”, ceea ce pare o descriere mai 
potrivită pentru copii. Apoi se îndreaptă de spate 
şi-i face teatral cu ochiul lui Corvin, care pare mai 
degrabă oripilat. 

Chiar va trebui să mă obişnuiesc cu toate 
aceste interacțiuni sociale, pentru că n-am absolut 
nicio idee ce se petrece. 

— Daţi-mi voie să v-o prezint pe... ăă, prietena 
noastră, zice Fir, o introducere care începe pe un 
ton de organizator de spectacol, dar sfârşeşte cam 
jalnic. 

— Lin, zice repede Corvin. Prietena noastră Lin. 

Mă uit la el întrebător, iar el ridică din umeri. 

Monty Horro aruncă o privire sceptică. 

— Lin, „fata cu păr blond”. Hmm. Văd că l-ai 
lăsat pe-al tău acasă, astăzi. 

Lin. Horro are dreptate - numele de Lin le au de 
regulă fetele cu părul blond, culoarea spicelor de 
lin. Dar după ce am văzut pictura lanurilor de lin, 
din apartamentul Narei şi Elenei, un covor de flori 
violet-albăstrii dansând sub vântul primăverii, ştiu 
de ce Corvin l-a ales pentru mine. Pieptul îmi 
freamătă. Întotdeauna am crezut că ochii mei erau 
defecţi, că ar fi trebuit să fie căprui că ai lui Jey. 
Însă noi două n-am fost niciodată la fel pe 
dinăuntru. Poate că exteriorul meu nu e atât de 


nepotrivit, la urma urmelor. 

Atunci, acesta este... numele meu? 

Am un nume? 

Corvin se uită la mine nesigur şi, cu toate că am 
un nod în gât, îi zâmbesc: îmi place. El îşi întoarce 
capul, cu obrajii îmbujoraţi. 

— Deci, sunteţi aici ca să salvaţi oraşul. Monty 
Horro este un om care trece direct la subiect. E 
timpul să închid magazinul, oricum, dacă vreţi să 
mă scuzaţi. Se repede la uşă şi trage zăvorul, 
oprindu-se puţin la vitrină, înainte de a trage 
storurile. Ce păcat, e o zi frumoasă, ultima însorită 
pentru un an de acum încolo. Dar va trebui să ne 
descurcăm, da? Veniţi cu mine. 

II urmăm într-o odaie din spate, care e la fel de 
dezordonată pe cât e cea din faţă de ordonată. El 
trage un cufăr de sub un raft cu pălării bărbăteşti 
pe jumătate terminate şi se aşază, făcându-ne 
semn să luăm loc pe scaunele pliante şubrede care 
par destinate diverselor puncte de lucru din 
încăpere. Ne aşezăm şi noi, iar Monty Horro îmi 
aruncă un zâmbet. 

— Aşadar, te duci la un bal în seara asta, 
domnişoară Lin? Direct din filele unei poveşti. Eşti 
emoţionată? 

— Nu ştiu despre ce vorbiţi, zic eu. 

El ridică din umeri. 

— Nu contează. Câtă vreme voi, tinerii frumoşi, 
sunteţi dispuşi să faceţi treburile murdare pentru 
aceşti pungaşi. 


— Nu prea cred... începe Fir, dar Horro face 
semn din mână să nu se ostenească. 

Corvin e tăcut, dar îi văd un muşchi zbătându- 
se pe falcă. 

Monty Horro se apleacă, vorbindu-mi cu o voce 
joasă, hârâită. 

— Bine, domnişoară Lin, cât de multe ştii? 

Sunt nedumerită. 

— Eu... âă... 

— Ştie esenţialul, intervine Fir. Avem nevoie 
doar de orice nouă informaţie pe care o ai în 
privinţa misiunii. 

Horro ridică din umeri. 

— Misiunea e misiune. Inima lui Mol se află pe 
undeva pe Insula Roet, iar noi trebuie s-o găsim şi 
s-o distrugem, înainte ca adepţii bătuţi în cap ai lui 
Bret-Nef să trezească vulcanul şi să ne prăjească 
pe toţi. Asta e. 

Atitudinea lui sugerează că ar trebui să ştiu 
exact ce se presupune că o să fac. Insă eu am 
terminat-o cu delicateţea. 

— Inima lui Mol? îmi încrucişez braţele. Habar n- 
am unde e Inima lui Mol, cum se distruge sau cum 
mama naibii arată. 

Monty Horro îşi mijeşte ochii. 

— Crede-mă, ai să ştii de îndată ce ai s-o vezi, 
draga mea. E protejată de ceva care i-a ucis pe toţi 
ceilalţi care au fost trimişi s-o găsească. 

Mă încordez, făcând eforturi să nu reacţionez pe 
faţă la cuvintele lui. Există ceva familiar în vocea 


sa. Oare l-am mai întâlnit? Nu prea cred; n-am 
cunoscut prea mulţi oameni. Totuşi, respiraţia lui 
şuierătoare îmi stimulează memoria. 

Fir îşi lasă capul pe spate. 

— Cu siguranţă omul nostru de acolo a aflat 
ceva. 

Faţa lui Horro se întunecă. 

— După părerea mea, s-a implicat prea mult. 
Dar, aparent, a făcut progrese. O să mă întâlnesc 
cu ea când ajungem. 

Îmi amintesc. Vocile pe care le-am auzit din 
întâmplare, când eram sub tufa de şapca-broaştei 
în grădina privată a împărătesei - una dintre ele 
era a lui Monty Horro. Simt fiori pe şira spinării 
când mă uit la el, acest rotofei şi scund pălărier 
care are o părere - aproape comică - prea bună 
despre sine. Imi amintesc teama din vocea tinerei 
femei când el a ameninţat-o. 

— Cum rămâne cu Spinul Negru? întreabă 
Corvin. Şi el o să protejeze Inima. 

— O mai spun o dată, se răsteşte Horro. Nu 
există. lar dacă există, e un om. Nimic mai mult. 

Corvin dă din cap, însă pare tulburat. Cine sau 
ce este Spinul Negru? Mă pregătesc să întreb, dar 
tonul lui Horro asupra chestiunii era chiar final. 

— Cineva ştie, spune Fir. Cineva de pe insula 
aia ştie unde este Inima. 

Oftează, cu frustrare. 

Monty Horro îşi îndreaptă atenţia spre mine. 

— Tu o să vii cu mine, ca asistentă a mea. Va 


trebui să porţi ceea ce ai pe tine, bănuiesc. Nu 
prea elegant, ce-i drept. Mă măsoară din cap până- 
n picioare. Dar va trebui să scapi de eşarfa aia, 
draga mea. Gulerele se poartă descheiate până la 
claviculă. Trebuie ca micul tău gât senzual să se 
vadă. 

— Scuze, zic, ducând o mână la gât. Asta va 
trebui să rămână. 

Horro se încruntă. 

— Ei bine, măcar putem să-i schimbăm 
culoarea? Negru te face să arăţi ca un asasin. 

Îi arunc o privire pe care aş vrea s-o ia drept 
misterioasă. 

— Aş putea fi un asasin. 

El chicoteşte şi mă bate peste nas cu un deget 
încărcat de bijuterii. 

— Şi eu la fel. Şi ghici care dintre noi n-ar fi 
bănuit? 

Înghit în sec, iar crestătura de pe gâtul meu îmi 
dă un spasm. 

— Lin nu are o ţintă, zice Corvin. Ea merge 
acolo pentru Inimă, nimic mai mult. 

Horro pufneşte. 

— Merge acolo pentru a-şi îndeplini misiunea, 
indiferent ce presupune asta. Se uită din nou la 
mine. Cred că cea mai bună şansă a ta, în acest 
moment, e să speri că fie Comandantul, fie vreunul 
dintre fiii lui are o slăbiciune pentru brunete, draga 
mea. 

— Nu, spune Corvin şi vocea lui e tăioasă acum. 


N-o să-i cerem să facă nimic din ceea ce nu vrea să 
facă. 

— L-ai văzut pe admirabilul Zahi Zan. Tonul lui 
Horro e  degajat şi zâmbeşte cu afectare. 
Bineînţeles că vrea să facă. 

Îmi face şmechereşte cu ochiul, ceea ce îmi 
răscoleşte stomacul. 

— Parcă Zahi Zan studia la Templul lui Rasus, 
nu? zic eu şi sper că faţa mea nu arată la fel de 
pierită cum mă simt. 

— Vezi? agită Horro un deget la Corvin. E foarte 
informată. 

— El o să fie la Crepuscul, zice Fir. Toţi nobilii 
vor fi acolo. 

Bineînţeles că o să fie şi el. 

— Planul n-o să meargă, zic eu. Nu mă pot duce 
la Crepuscul, dacă Zahi Zan va fi acolo. El... mă 
cunoaşte. 

Ceilalţi trei se întorc către mine şi simt că până 
şi capetele sculptate presărate prin încăpere se 
uită uimite la mine. 

— Ce limba focului vrei să spui? întreabă Horro. 

Corvin pune o mână pe antebraţul meu. Spune 
cât de mult adevăr poți. 

— Eu... uneori mai desprăfuiesc bujorii, când e 
lumină-de-odihnă. Tata e unul dintre maeştri 
grădinari de pe Insula Roet. 

Horro mi-aruncă o privire fioroasă. 

— Tatăl tău e simpatizant al cauzei noastre? 

Mă blochez. Nu m-am gândit dacă tata ar fi de 


acord ca eu să ucid un zeu. O plantă, sigur nu. Dar 
un zeu? Nu ştiu. 

— E plecat, răspund eu. Se ocupă de mălura 
grâului, în est. 

Simt o eliberare de tensiune dinspre Corvin şi 
Fir. 

— Atunci nu are importanţă, zice Horro. Acum, 
ce-i cu prostia aia că îl cunoşti pe fiul împărătesei? 
O să te recunoască? 

Evit privirile celorlalţi. 

— Da. 

Horro se încruntă. 

— Eşti absolut...? 

— Da. 

— Nu contează, zice Fir. Identităţile voastre vor 
fi ascunse, la urma urmelor. 

Horro se uită la ea, dar dă din cap. 

— E riscant, dar ai dreptate. Deşi ar fi fost mult 
mai simplu să merg cu o necunoscută. Sau daţi-mi- 
o pe leneşa aia idioată, Sunny. 

— Trebuie să fie Lin, zice Corvin. Ea are 
pregătirea pentru asta. 

Horro ridică din umeri. 

— Eu doar fac ce zice Nara. 

Se ridică şi îi urmăm exemplul. 

— Hai să încercăm ceva extraordinar de 
prostesc, da? O să aduc trăsura. Trebuie doar să 
iau costumele. Se întoarce apoi spre mine: Mă 
întorc după tine într-o clipă, draga mea. 

Ce? Să mă duc cu el? Şi a spus cumva 


„costume”? Mă uit la Fir, sugerându-i din priviri că 
nu vreau, dar Fir mă ignoră. Monty Horro face o 
plecăciune ca la carte, ridicolă, şi ne despărţim. Eu 
tremur, clătinându-mă pe tocurile înalte, iar Corvin 
mă ia de braţ şi mă conduce încet afară din 
magazin. 

Înapoi pe strada aglomerată, îl aşteptăm pe 
Horro să vină cu trăsura. Corvin se sprijină de 
poarta de fier care străjuieşte o alee îngrijită. Mă 
întorc spre el. 

— M-am săturat de deghizări, ţin să te anunţ. 

Fir râde. 

— Nu sunt deghizări adevărate, prinţesă. Sunt 
costumaţii de carnaval. 

— Costumaţii! 

Fir rânjeşte afectat. 

— Este un bal mascat. 

— Blestemată gaură de foc a lui Mol! 

Mă sprijin lângă Corvin, simțind metalul cald 
prin haine. 

— L-am auzit pe Monty spunând că o să-ți 
aducă un încântător deux-piece, continuă Fir. Lady 
Petale Roz cea Neîmbrăcată. Doar o perucă 
sofisticată, din câte am înţeles. Şi nişte... frunze. 

— Măi să fie, zic eu, calmă, ce simţ al umorului! 
Ai tăiat gâtul cuiva pentru asta? 

Fir pufneşte în râs. 

— Oricum, zice, sper că ai făcut baie de curând. 

— N-am făcut. 

Deşi mi-ar fi plăcut; ceața subţire deja mi-a 


umezit hainele. 

O trăsură, sclipind galbenă în razele piezişe ale 
soarelui coborât, vine uruind în faţa magazinului. 
Înaintea ei, doi strălungi cu înfăţişare arţăgoasă, 
împodobiţi cu panglici roşii de satin la gât, îşi 
mişcă în loc picioarele cu gheare, nerăbdători. 

O trăsură. Citisem despre ele, desigur. Le 
văzusem trecând pe stradă. Dar de ce asta mi se 
părea atât de mare şi de instabilă? Fir se duce să-i 
vorbească vizitiului. 

Corvin pare îngrijorat. 

— Ţine minte, Horro nu ştie despre tine. 

— Ce sunt, adică. 

— Cine eşti, zice el. Nu ştie să te ferească de 
orhideea incandescentă. Se uită în ochii mei. Ține- 
te departe de orhidee. O să te dea de gol. 

Mârâi, frustrată: 

— Nici măcar nu ştiu unde e! 

El se sprijină de poartă. 

— Iscoada noastră zice că e bine păzită şi că va 
fi scoasă afară numai când va fi dezvelită de către 
împărăteasă. Doar ţine-te departe. 

— O să încerc. 

— Adu-ţi aminte ce ţi-am spus mai devreme, 
murmură el. E alegerea ta să faci asta. 

Îmi încrucişez braţele. 

— Halal alegere, nu? De vreme ce nu poate fi 
făcută decât de o... mine. De o Lin. 

— Îmi iubesc sora, zice el încet, dar nu are 
mereu dreptate. 


Nu reuşesc să descifrez expresia lui încruntată. 
Desigur, aceasta va fi o misiune periculoasă, dar 
mai e ceva mocnind sub înfăţişarea lui. 

— Tu crezi în cultul ăsta al lui Bet-Nef? îl întreb. 
Adică, sunt ei gata să facă ce zice Nara că vor să 
facă? 

Corvin dă din cap. i 

— De bună seamă că sunt. li iscodim de luni în 
şir. Mulțumită ţie, acum ştim că execuțiile care au 
avut loc au fost orchestrate de însuşi Toiagul de 
Onix. El a semănat frica de aripi-roşii în rândul 
preoţilor Templului. Mă studiază. Şi doar nu crezi 
că a fost imaginaţia ta cea care aproape m-a lăsat 
fără viaţă în gang, nu-i aşa? 

— Nu. O văd pe Fir uitându-se în partea cealaltă 
a străzii, cu umerii încordaţi. Întotdeauna vigilentă. 
Şi... îmi pare rău pentru atunci. 

Corvin schiţează un zâmbet. 

— Mă simt mai stupid pentru povestea aia 
decât pentru orice altceva. Tu nu aveai nevoie 
mine ca să te apăr. Nici de mine, nici de altcineva. 

— Asta nu-i adevărat, zic eu, încet. 

— Numai că, începe el, simt că mai e ceva 
despre care Nara nu ne spune. 

Mă uit pătrunzător la el. 

— Crezi că minte? Şi eu mă duc acolo să-mi risc 
viaţa? 

— Nu. Nu, nu minte. Numai că sunt atâtea 
lucruri pe care nu le ştim. Atăâtea lucruri pe care nu 
le putem şti decât după ce treaba e terminată. Imi 


atinge braţul. Decât după ce e terminată de către o 
Lin. 

Zâmbesc. 

— Îţi mulţumesc pentru nume, apropo. 

El se sprijină din nou de gard, cu privirea în altă 
parte. 

— Nu-i nevoie să-l păstrezi. 

— E singurul pe care-l am. 

— Ai grijă, îmi spune Corvin. Zahi Zan nu e de 
încredere. 

— Nicio grijă. Îmi vâr mâinile în buzunare. O să 
mă descurc cu Zahi Zan. 

Realitatea mă loveşte şi mă înfior chiar şi în 
această ceaţă caldă. Palatul de Aramă. larba. 
Bujorii. 

Şi... o inimă? 

Fir se apropie de noi. 

— Horro o să se întoarcă imediat. Mai bine intri. 
E indicat să nu stai în stradă, dacă nu e nevoie. 

Deschide uşa trăsurii şi o scară de metal se 
desfăşoară până jos. Mă uit în cupeul întunecos. 
După o clipă, ea întreabă: 

— Care-i problema? N-ai mai mers niciodată în 
vreuna dintr-astea? 

— Nu prea. 

— Nu prea? 

— Nu. 

Corvin pune o mână pe uşă. 

— Te simţi bine? 

Asta-i ridicol. Sunt bine. Sunt bine. 


— Eu, âă... cred că pur şi simplu nu-mi place 
ideea că nu am control asupra locului în care mă 
duc. 

Fac asta exact pe dos. Ar fi trebuit să-mi spun 
mie însămi adevărul şi să-i mint pe ei. 

Corvin intră în trăsură, care scârţâie şi se 
clatină sub greutatea lui. 

— Înţeleg, zice el, întinzând o mână. Uite, încă 
nu pleacă nicăieri. Vino şi stai înăuntru un minut. O 
să te obişnuieşti cu ea. 

Trag aer în piept şi îmi împletesc degetele cu 
ale lui, iar el dă din cap, liniştitor. Insă, exact când 
pun vârful piciorului pe treapta de metal, glasul lui 
Monty Horro latră-şuieră umplând strada. 

— Urcă odată, urcă! Rasus, o să întârziem! 

Ajunge la noi, cărând o geantă de piele şi 
purtând un costum chiar mai ridicol decât cel de 
mai devreme. N-am idee drept cine s-a costumat - 
nu-mi pot imagina că vreun personaj din istorie sau 
din literatură s-a afişat cu un asemenea trenci 
auriu şi un guler foarte înalt. 

— Ce-ţi închipui că faci? zice arătarea către 
Corvin din trăsură. leşi afară. Asta nu e un taxi. Se 
întoarce spre Fir. Voi doi veniţi după noi. Să vă 
purtaţi ca nişte aristocrați, da? Dar fără să atrageţi 
prea mult atenţia. Invitaţiile alea n-au fost uşor de 
obţinut şi nu vor ţine, dacă sunt cercetate 
îndeaproape. 

Fir se dă la o parte din calea lui Horro, iar 
Corvin deschide uşa mică de pe cealaltă parte a 


trăsurii, sărind pe pavaj. Mai înainte să-mi dau 
seama ce se întâmplă, Monty Horro m-a împins 
înăuntru, împreună cu geanta lui, s-a urcat pe 
bancheta din faţa mea şi i-a spus vizitiului să-i dea 
drumul. Pornim cu o smucitură şi sunt lipită de 
speteaza banchetei. Până am izbutit să mă adun 
îndeajuns cât să mă uit pe fereastră, ne-am 
hurducat după colţ şi Corvin şi Fir n-au mai fost de 
văzut. 

Mă izbeşte greaţa. Închid ochii. Cum pot face 
oamenii asta în mod frecvent? 

— Uite-ţi costumul. 

Horro aruncă un sac înspre mine. Trenciul lui de 
satin auriu luceşte în lumina murdară a ferestrelor. 

> Foarte bine. 

El bate darabana pe genunchi. 

— Dă-i drumul, atunci. 

Stomacul mi se strânge când cotim din nou 
după un colţ. 

— E sigur să te schimbi de haine într-o trăsură 
în mers? 

Horro pufneşte. 

— Deschide sacul, tărtăcuţă. 

ÎI deschid şi găsesc numai o mască roşie 
sclipitoare. 

— Nu trebuie să câştigăm concursul de 
costume, zice el. Avem nevoie doar să nu fii tu 
recunoscută. 

— Ah. Desigur. 

Îmi pun masca pe faţă, strângând bine panglica 


la spate. Mă străduiesc să zâmbesc. 

— Cum arăt? 

— Ca un oarecare, zice el, exact ce vrem. Se 
apleacă spre mine: Ţine minte, asta e ultima 
noastră şansă. Şi dacă Nara zice că tu trebuie să fii 
aceea, atunci tu trebuie să fii. Eu nu-i pun deciziile 
la îndoială. Ea e tot ce mai stă între oraşul ăsta şi 
distrugere, aşa că ai naibii grijă s-o faci mândră 
sau te spintec cu mâna mea. Acuma, ascultă, 
Toiagul de Onix o să treacă la acţiune când răsare 
steaua Bel. Ai timp numai până atunci ca să 
găseşti şi să distrugi Inima. Dacă dai greş - ei bine, 
m-aş bucura să nu-mi ardă casa din temelii. 

Să-ţi vezi casa arzând din temelii cu siguranţă 
nu e deloc o bucurie, după cum ştiu bine. Dar să 
mori ars-sufocat de lavă e mai rău. Horro nici 
măcar nu menţionează de oamenii din acest oraş 
care n-o să fie în stare să fugă la timp, dacă va 
erupe Mol. 

Întorc capul. Nimic din toate astea nu mi se 
pare real. Sunt prinsă în mitologie. Dar probabil e 
singurul motiv pentru care exist. Aş fi imposibilă în 
lumea reală. 

— Ca asistentă a mea, mă vei însoţi în salon, 
când vom ajunge. Horro îşi aranjează manşetele de 
dantelă. Eu o să vorbesc cu Maiestatea Sa 
Imperială şi pe tine o să te trimit de-acolo cu vreo 
treabă oarecare. Urmează poteca strălungilor până 
ieşi pe poarta spre Bazinul îngerului Lung. Sunny te 
va aştepta acolo - m-a asigurat că a făcut 


progrese. Mijeşte ochii. Să ai grijă să spună tot. 
Cineva de la palat ştie unde se află Inima. Să fiu 
sincer, murmură el, ar trebui să-l răpim pur şi 
simplu pe filfizonul de fiu al împărătesei şi să 
smulgem informaţia de la el. 

Privesc străzile cenuşii ale oraşului Caldaras 
tremurând pe lângă noi, străfulgerări de cărămizi 
înceţoşate şi oameni fără chipuri. E greu să-mi 
închipui ceva atât de cumplit şi de strălucitor ca un 
val de lavă existând aici. Nimic din toată povestea 
- Inima, cultul lui Bet-Nef, Mol - nu pare măcar 
posibil. Întunericul Adânc e la ani, eoni depărtare, 
nu ore. Însă acum, cu vorbele lui Monty Horro încă 
şuierându-mi în urechi, pieptul îmi arde cu o nouă 
hotărâre. 

Nimeni n-o să pună mâna pe Zahi Zan. 

Servitorii sunt costumaţi în salopete albe 
lucioase ca sticla; nu e nevoie de trenciuri aici, 
câtă vreme cenuşa e ţinută la distanţă. Poartă 
părul tuns scurt, pieptănat şi băţos ca părul de 
păpuşă. Un bărbat întinde o mână îmbrăcată într-o 
mănuşă albă pentru a-l ajuta pe Monty Horro la 
coborârea din trăsura care saltă şi se leagănă la 
fiecare mişcare a lui, iar o femeie scoate geanta de 
piele de sub banchetă. Nimeni nu mă ajută pe 
mine, când mă dau jos, stângace, din cupeu. N-are 
importanţă. 

Când păşesc în lumina slabă a soarelui, sunt din 
nou copleşită de prospeţimea şi culoarea Insulei 
Roet. Pajişti verzi, risipă de flori, un cer mai 


albastru decât are dreptul să fie ceva real. 
Extravaganţa  priveliştii e ameţitoare. Sângele 
parcă se înviorează prin inimă încă şi încă o dată, 
în timp ce privesc, ritmul său în urechi, vâjâitul 
circulaţiei lui prin vene. Aceasta este dorința 
pasională, îmi dau eu seama. Doresc pasional locul 
acesta. 

Deşi Crepusculul nu e prevăzut să înceapă 
decât peste câteva ore, nobilimea a ieşit afară să 
privească apusul. Pajiştile, împânzite cu prietenii 
cu Zahi ultima oară când fusesem aici, deja 
mişunau de oaspeţi viu colorați de toate vârstele, 
mulţi dintre ei ascunzându-se sub măşti 
împodobite cu pietre scumpe sau etalându-şi 
gulere de pene sau aripi largi, sclipitoare. Mă uit în 
jos la bluza mea de mătase... acceptabilă. 

— Adu-mi geanta. 

Monty Horro îmi aruncă ordinul înainte de a fi 
condus repede de servitori - sau el conducându-i 
pe servitori - spre o uşă elegantă, care se înalţă 
două etaje pe strălucitoarea faţadă de aramă a 
palatului. Vizitiul nostru se răsteşte la strălungi să 
se mişte, iar aceştia duc trăsura de acolo. Nu îmi 
pare rău s-o văd plecând. 

Geanta de piele a lui Horro e greoaie, dar 
izbutesc să intru pe uşa mare şi să mă împleticesc 
după el. 

In pofida vechimii sale - cel puţin două secole, 
dacă nu pui la socoteală modernizările -, Palatul de 
Aramă nu-ţi dă impresia de relicvă. Lungul hol de 


la intrare care mă întâmpină scânteiază de viaţă. 
Ultima rază a soarelui pătrunde nestingherită 
înăuntru prin geamul ferestrelor înalte ale holului 
de intrare, îmbăind straturile largi de flori de piatră 
şi copăcei. În fântâna cea mare, apa fierbinte 
scoate neîncetat aburi din mâinile întinse ale unei 
femei din spinarea a ceea ce este, cu siguranţă, 
strălungul cu înfăţişarea cea mai prietenoasă. 
Câţiva nuferi cărnoşi plutesc dedesubt şi mici 
peruşi temerari, pe care nu-i deranjează aburul, 
stau cocoţaţi fericiţi pe denivelările şi muchiile 
fântânii, ciripind şi înfoindu-şi penele. 

Dincolo de fântână, Monty Horro şi servitorii o 
iau la stânga, iar eu îi urmez într-o încăpere cu 
tavan înalt, cu mobilier aurit şi o pardoseală 
decorată extravagant cu picturi de animale, grădini 
şi stele. Pereţii sunt oglinzi înalte, alternând cu 
ferestre înalte. Cu coada ochiului, nu pot spune 
exact dacă reflexia mea se află în această cameră 
sau în curcubeul de flori care se îngrămădesc 
afară, în asfinţitul soarelui. 

— Aici, aici! zice Horro nerăbdător, făcându-mi 
semn. 

Pun geanta de piele între picioarele din faţă ale 
unui leu pictat pe podea, lângă el. Horro face semn 
celor doi servitori să plece şi-mi arată geanta. 

— Am nevoie de lucrurile mele. Scoate-le din 
geantă. Împărăteasa va veni în orice clipă pentru 
masca ei. 

Deschid geanta şi scot o cutie învelită în 


mătase. 

— Acolo, acolo! 

Horro îmi indică o măsuţă delicată, iar eu aşez 
cutia şi încep să scot şi restul conţinutului genţii - 
cele ce trebuie pentru cusut, un borcănel de clei, o 
pereche de foarfeci ascuţite. 

Câteva minute mai târziu, ni se alătură un grup 
de persoane, care apar pe o uşă migălos lucrată şi 
împodobită cu o oglindă. Procesiunea îmi 
aminteşte de floarea preotul-la-altar, care domină 
un colţ absolut superb din dom. Însă, în loc de un 
lujer strălucitor, încărcat cu polen, o femeie se 
ridică în mijlocul acestui tablou botanic, satinul de 
culoarea lavandei, pal, al mânecilor sale lucind în 
apusul reflectat de oglinzi. Câteva servitoare 
îmbrăcate în alb o înconjoară, corpurile lor 
aplecate închipuind petalele mari şi ivorii ale florii. 

Femeia în satinul lavandă e înaltă, cu sprâncene 
groase şi negre şi un nas a cărui punte iese în 
afară în partea de sus şi coboară într-o linie 
aproape verticală. Păşeşte cu încrederea degajată 
a celor foarte puternici. Impărăteasa. 

Monty Horro se grăbeşte spre ea, fluturând din 
degetele lungi şi ţuguindu-şi buzele. 

— Bine ai venit, domnule Horro, zice 
împărăteasa. Îți mulţumesc că dai o mână de 
ajutor costumului meu pentru diseară. 

— Maiestatea Voastră Imperială, şuieră Horro, 
este o onoare să vă revăd. Sper că veţi fi 
mulţumită de calitatea şi înfăţişarea măştii pe care 


am conceput-o pentru acest eveniment 
spectaculos. 

Impărăteasa schiţează un zâmbet amabil; apoi 
privirea ei se opreşte asupra mea. Nu trebuie să-mi 
reamintesc capitolele pe care le-am citit despre 
etichetă; sub privirea aceea autoritară, braţele mi 
se îndreaptă şi corpul face o plecăciune din 
instinct. 

Ea încă mă priveşte când mă ridic din 
plecăciune. 

— Nu am făcut cunoştinţă, nu-i aşa? mă 
întreabă. 

Eu mă cutremur. Ochi, din nou, atâția ochi aici, 
în lumea de afară. 

Monty Horro face gesturi largi: 

— Aceasta este asistenta mea, Lin. 

Zâmbesc politicoasă, concentrată să par 
normală. 

— Văd că ţi-ai pus deja costumul, zice 
împărăteasa şi, fără să vreau, duc mâna la masca 
mea roşie sclipitoare. 

II simt pe Horro încremenind, dar împărăteasa 
nu face alt comentariu, ci îşi întoarce atenţia la 
cutia învelită în mătase din capătul aurit al mesei. 

— Am ales un satin lucios, după cum veţi 
vedea, zice Monty Horro, desfăcând panglica 
înzorzonată a cutiei. Şi, înainte de a începe... - îmi 
aruncă o privire - probabil ar trebui să-i cer 
asistentei mele să dea fuga să-mi aducă... 

Se întrerupe brusc, atunci când uşa dinspre hol 


de deschide şi un bărbat intră cu paşi hotărâți în 
salon. Este înalt şi subţire, cu păr roşcat, cârlionţat, 
care atârnă de sub domul chel al capului ca algele 
de o piatră. Ţinuta lui este a unui nobil, dar poartă 
o haină de o nuanţă de verde care, dacă ar fi fost 
târâtă prin ţărână şi fiartă, ar fi putut semăna cu 
verdele uniformei grădinarilor. Bărbatul acesta, 
aşadar, trebuie să fie maestrul Fibbori, grădinarul- 
şef de pe Insula Roet. 

Care o cunoaşte pe Jey. 

Mă întorc repede cu spatele, aranjând pernuţele 
de ace, foarfecile şi metrul de croitorie pe o lungă 
masă laterală. Rămân cu spatele la grădinarul-şef, 
cu ochii în oglinda din faţa mea. 

— Ah, maestre Fibbori, zice împărăteasa. Te-am 
aşteptat în Salonul Ceaiului acum o jumătate de 
oră. Sper că nu s-a întâmplat nimic. 

Maestrul Fibbori îşi drege glasul. 

— Regret, Maiestatea Voastră, că... 

— Ce anume? întreabă împărăteasa. Pe cuvânt, 
eşti tulburător de abătut. 

— Imi cer iertare, Maiestatea Voastră, spune 
Fibbori. Eu... E mai bine dacă vă arăt. 

Se întoarce spre uşă. 

— Onna! 

Onna, fata pe care am  învăţat-o să 
desprăfuiască bujorii. E din ce în ce mai bine. 
Privesc în oglindă şi stau nemişcată. Onna intră pe 
uşă, mult mai palidă şi mai nefericită decât ultima 
oară când am văzut-o. [ine în braţe un ghiveci 


conţinând ceea ce arată ca o creangă arzând. 

Mă aplec, scrutând oglinda, când Onna 
înaintează în încăpere. Ceea ce ţine în braţe nue o 
ramură arzând, de fapt, ci cea mai neobişnuită 
floare pe care am văzut-o vreodată. Tulpina ei e 
lungă şi neagră, cu luciul şi textura cărbunelui. 
Petalele sale - mijesc ochii - cele câteva petale, 
aranjate aproape vertical, sunt late şi de un oranj 
viu cu margini încreţite, şi /uminează, dansând prin 
aer ca flăcările. 

Dar tulpina principală a plantei e frântă, 
răsucită şi deformată ca un picior rupt. 

Mă întorc spre ea, hipnotizată. Structura şi 
forma frunzelor acestei plante sunt într-un fel 
asemănătoare cu orhideea sturz-albastru pe care o 
am acasă, numai că aceasta e mai mare şi mai 
lată, mai îndrăzneţ curbată şi încreţită. Frunzele se 
înalţă şi luminează ceva mai intens când mă uit la 
ele. 

Mi se încordează toţi muşchii. Aceasta este 
orhideea incandescentă. Instinctiv, înşfac 
foarfecele şi le ţin lângă şold. 

— Asta e orhideea mea? întreabă împărăteasa, 
cu voce impasibilă. 

Nu o cunosc îndeajuns de bine încât să ştiu 
dacă tonul acesta e periculos. 

— Da, Maiestatea  Voastră, zice  Fibbori, 
frângându-şi mâinile. A fost un accident. 

— Văd asta. Ce ai de gând să faci în această 
privinţă? 


Îmi ţin răsuflarea. Planta ruptă luminează stins, 
ţinându-se de ciotul de la bază doar în câteva 
aşchii. Nimeni nu observă frunzele luminoase - 
aparent, chiar dacă legenda este adevărată, 
orhideea incandescentă este prea vătămată ca să 
mai reacționeze la prezenţa mea. Am scăpat, 
deocamdată, de planta care m-ar fi trădat. Este un 
noroc incredibil. 

Şi, cu toate acestea, când frumoasele frunze 
încep să pâlpâie de parcă ar fi ştiut că sunt pe 
moarte, inima mi se întristează. 

Onna aranjează ghiveciul, scoțând o fâşie de 
pânză groasă de sac şi vorbind în neştire: 

— Trebuie doar să  îndreptăm tulpina, 
Maiestatea Voastră... 

E cât pe-aci să scape cârpa pe jos. Gura 
maestrului Fibbori se aspreşte, dar Onna continuă 
să trâncănească, roşie la faţă. 

— Trebuie să aplicăm o pânză bună pentru 
bandaj... aşa... o legăm şi... 

— Ca pe o roşie, zice împărăteasa cu o 
dezaprobare subînţeleasă. 

Maestrul Fibbori încuviinţează dând din cap, iar 
pe obraz i se zbate un muşchi. O ajută pe Onna să 
înfăşoare pânza de sac în timp ce orhideea tresare 
şi se scutură. Împărăteasa priveşte în tăcere, iar 
Monty Horro arată încântător de scandalizat. 

Dar mie mi-e rău. Frunzele de flacără ale 
acestei uluitoare plante sunt aproape întunecate. 
Sunetul  jumătăţilor rupte ale tulpinii negre 


frecându-se una de cealaltă, când pânza de sac le 
forţează să stea la locul lor mă râcâie pe nervi. 
Poate că n-o cunosc bine pe această orhidee 
incandescentă, dar cunosc orhideele, iar ele nu 
sunt nici pe departe ca roşiile. 

Am jurat să găsesc orhideea asta şi s-o smulg 
din rădăcinile ei trădătoare. Acum, când moare, tot 
ce trebuie să fac este s-o las să-şi dea duhul. Dar 
totul în mine protestează. Fiecare părticică a 
sufletului meu mă zgârie pe sub piele; picioarele şi 
degetele ard de dorinţa de a interveni cumva. Tata 
nu i-ar lăsa să facă operaţia asta oribilă, letală, 
unei orhidee atât de nobilă ca aceasta. Şi nici eu 
nu pot sta deoparte, fără să fac ceva. 

Strângând foarfecele în mână, mă strecor pe 
lângă toţi ceilalţi şi dau fuga la fântâna de la 
intrare. Le înmoi ţinându-le o clipă în apa clocotită 
şi lamele ies strălucitoare şi sterilizate. Nimeni nu- 
mi dă atenţie când mă întorc grăbită. Maestrul 
Fibbori şi Onna sunt prea ocupați să se lupte cu 
frica şi cu pânza de sac murdară, Monty Horro e 
prea ocupat să-i urmărească amuzat, iar 
Maiestatea Sa şi cârdul de slujnice sunt prea 
ocupate să-şi dea aere de judecători. 

Mă apropii de ghiveci şi, cu o mişcare rapidă, 
întind foarfecile şi tai planta de la bază. Cele două 
jumătăţi ale tulpinii negre şi bogăţia de frunze 
chircite, aproape negre, cad la podea, lăsând în 
urmă un mic ciot ieşit la suprafaţa pământului. 

Se lasă o tăcere mormântală. Horro şi Onna 


rămân cu gurile căscate la mine. Fibbori nu spune 
nimic, dar mă fulgeră cu ochii lui vioi. 

Împărăteasa se întoarce spre mine, încruntată. 

— Cine spuneai că eşti? 

Există ceva familiar în privirea ei - senina 
siguranţă de sine specifică celor au foarte multă 
putere. Am mai văzut-o şi la Zahi Zan, şi la Toiagul 
de Onix. 

Îmi las mâinile pe lângă corp, foarfecile lovindu- 
mă pe coapsă. 

— Numele meu e Lin, Maiestatea Voastră. 

Cei din jurul meu abia mai îndrăznesc să 
respire. În liniştea nefirească, aud cântecul slab al 
păsărilor şi apa curgând dinspre fântâna din hol. 

Împărăteasa se uită la rămăşiţele plantei de la 
picioarele mele. 

— M-ar interesa să aud, domnişoară Lin, de ce 
ai ales să tai, sub ochii mei, un exemplar rar din 
cea mai valoroasă specie botanică din Caldaras, 
mai ales ţinând cont că noi, Comandantul şi cu 
mine, plănuiserăm că va fi piesa principală a 
serbării din seara asta, unice într-o mie de ani. 

Spre cinstea lui, Monty Horro face un pas 
înainte. 

— Maiestatea  Voastră, îmi asum întreaga 
responsabilitate pentru asta. Lin este ucenica mea. 
Distrugerea orhideei cade asupra capului meu. 

Vocea lui picură ameninţări. 

Împărăteasa îi aruncă o scurtă privire, apoi se 
întoarce înspre mine, dar nu mai zice nimic. 


Cineva  dregându-şi glasul  neconvingător 
tulbură atmosfera şi cu toţii ne uităm la maestrul 
Fibbori, care se încruntă la mine. 

— De fapt, Maiestatea Voastră - se întoarce 
spre ea - orhideea nu este distrusă. Împărăteasa 
ridică o sprânceană neagră. Dacă mă gândesc mai 
bine, continuă Fibbori, cred că tăierea de la bază ar 
putea fi cea mai bună şansă de recuperare a 


plantei. 
In tonul lui se simte dezgustul, când continuă: 
— Vedeţi,  orhideea incandescentă - toate 


orhideele - sunt predispuse la infecţie când sunt 
deteriorate. Dacă rana este destul de severă, o 
amputare sterilă cât mai aproape de rădăcini este 
cel mai înţelept lucru de făcut. i 

— Înţeleg. Împărăteasa mă priveşte atent. În 
cazul acesta... bravo, domnişoară Lin. Mare păcat 
că nu vom avea o orhidee de dezvelit la Crepuscul, 
dar cel puţin nu am pierdut-o definitiv. Işi strânge 
buzele. Poate ai vrea să te gândeşti la o slujbă la 
noi, să lucrezi cu plante, în loc de pălării. 

Desprinde un evantai de culoarea lavandei de 
la brâu, îl deschide şi spune: 

— Acum, domnule Horro, vorbeşte-mi despre 
noua tehnică de a împodobi cu mărgele despre 
care mi-ai pomenit. 

— Desigur, Maiestatea Voastră, spune Horro, 
înclinând respectuos capul. Domnişoară Lin, te 
superi dacă te rog să-mi aduci câteva flori 
proaspete de albăstriţe? Dacă găseşti vreuna, 


vreau să spun. Du-te. 

Mă expediază şi, în sfârşit, voi fi liberă să mă 
întâlnesc cu Sunny, la Bazinul îngerului Lung. 

— Domnişoară Lin, spune o voce poruncitoare 
când ajung la uşă. 

Mă întorc pe-un călcâi. 

— Mă întreb, continuă împărăteasa, dacă, în 
timp ce eşti pe afară, l-ai putea anunţa pe fiul meu, 
Zahi, că domnul Horro a sosit cu o mască pentru 
el? Cred c-o să-l găseşti în labirintul de gard viu. 
Mulţumesc. 

Dau din cap şi mă grăbesc să ies din salon, 
simțind că-mi îngheaţă sângele în vene. La dracu’. 
Nu pot să nu mă supun ordinului împărătesei. Pot 
doar spera că amurgul şi masca o să-mi ascundă 
identitatea de Zahi Zan. Dar ce-o să spun dacă mă 
recunoaşte? Ce-o să fac dacă nu mă recunoaşte? 

Holul de la intrare e plin de lume acum, oaspeţii 
îndreptându-se spre ceea ce bănuiesc că e un soi 
de mare sală de bal, în capătul celălalt. O zăresc 
de la distanţă - strălucitoare, cavernoasă, tapetată 
cu draperii arămii şi flori aurii. 

O mână mă atinge pe umăr. Maestrul Fibbori m- 
a urmat afară din salon şi acum stă în umbra unui 
suport înalt de flori, ţinând în braţe ghiveciul cu 
orhideea. Imi aruncă o privire de nepătruns. 

— Domnişoară... Lin, nu-i aşa? Ciudat, îmi 
aminteşti foarte mult de una dintre cele mai puţin 
talentate ucenice de grădinar ale mele. 

Îmi ridic bărbia. 


— N-o să mă certaţi pentru c-am salvat planta, 
nu-i aşa? 

El mă priveşte atent câteva clipe. 

— Nu, zice. Dar trebuie să îţi pun o întrebare. 
Cât de sigură ai fost că faci ceea ce trebuia? 

Ridic din umeri. 

— Am acasă o orhidee sturz-albastru. Asta aş fi 
făcut pentru ea. 

El dă din cap. 

— Logic. Spune-mi, ce ştii despre orhideea 
incandescentă? 

Face semn spre tulpina retezată şi frunzele 
ofilite care zac pe pământul ghiveciului ca nişte 
păsări moarte. 

— Drept să spun, nu prea multe. 

— Ei bine, zice el, specimenul pe care l-ai salvat 
astăzi este singurul care a fost găsit vreodată. E 
mai valoros decât tot Palatul de Aramă. Mai valoros 
decât toate comorile lui Rasus. 

Trag aer în piept. 

— Eu... asta e de înţeles, bănuiesc. 

— Da, zice Fibbori. Şi dacă ai fi îndrăznit s-o 
strici în faţa Maiestăţii Sale Imperiale, pedeapsa ta 
ar fi fost moartea pe loc. 

— Fierberea? întreb, plină de speranţă. 

— Spânzurătoarea, spune el. 

— Dinţii putrezi ai lui Rasus! exclam eu, înainte 
să-mi iau seama. Păi, atunci e un lucru bun că n- 
am omorât-o. 

— Dinţii putrezi ai lui Rasus, într-adevăr. 


Vocea maestrului Fibbori este aspră, dar simt şi 
un zâmbet ascuns. 

Las mirosurile de aramă, apă şi flori îngrijite din 
holul de la intrare pentru miresmele de afară, de 
iarbă şi de flori de noapte. Soarele a apus rapid, 
deşi Crepusculul nu va începe, oficial, decât la 
răsăritul lui Bel. Cel mai strălucitor astru de pe 
cerul nopţii, Bel este cunoscută şi ca Regina 
Stelelor, fiindcă va domni tot anul care vine. 

În timp ce mă îndepărtez de Palatul de Aramă, 
văd că au mai rămas câţiva oameni pe pajişte. 
Luna a răsărit deja şi, la lumina ei, văd un 
fermecător labirint de gard viu într-un colţ al 
parcului. Impărăteasa a spus că Zahi va fi acolo. 

Niciodată n-am mai văzut cu adevărat lumina 
lunii - doar chestia slabă, difuză, care se cerne fin 
printre norii pe care Mol îi scuipă peste noi, în 
oraşul de jos. Dar această lumină a lunii e pură, 
puternică. În timp ce merg printre flori, văd cum 
îmi schimbă culoarea pielii, şi a zidurilor palatului, 
şi a petalelor. O adiere de vânt mângâie iarba şi 
brazdele de flori, înfiorându-le în valuri jucăuşe. Mi 
se prinde în păr, ridicându-mi şi răsucindu-mi 
şuviţele, gâdilându-mi pielea capului. 

Ştiu de ce Mol şi-a lăsat inima aici; deja locul 
ăsta îmi atinge coardele inimii. Urmez sunetul apei 
spre labirint. Frunzele întunecate, albăstrii ale 
gardului viu sunt de un albastru mai închis, 
noaptea, zidurile unui tainic tărâm magic, ieşit 
parcă dintr-o poveste de-a mamei May. Când intru 


pe culoarele labirintului, cu terenul nisipos de sub 
picioarele mele la fel de moale ca puful, mă aştept 
oarecum să găsesc un prinţ alter aşteptând aici. 

Zâmbesc. Poate că mă transform în Jey. 
Zâmbetul îmi dispare rapid, totuşi. Jey a terminat-o 
cu poveştile acum. A terminat-o cu mine. 

Degetele mele trasează contururile pereţilor, în 
timp ce mă aventurez în interiorul lor. În apropiere, 
aud voci întrepătrunse cu sunetul unei fântâni 
clipocind. Primul meu gând e să fac cale întoarsă. 
Dar mă opresc. Am fost trimisă să-l chem pe Zahi 
Zan. Dacă n-o fac, o să trezesc suspiciuni. lar 
găsirea Inimii e mai importantă decât orice 
altceva; nu pot pune în pericol misiunea. 

Îmi ţin respiraţia şi mai fac vreo doi-trei paşi 
precauţi mai aproape, până ce ajung la un colţ şi 
descopăr un spaţiu larg deschis - mijlocul 
labirintului. 

In faţa mea, mici şuvoaie de apă se înalţă şi cad 
într-un bazin înconjurat de dale mari de piatră. 
Aerul e înceţoşat aici, dar cu vapori de apă, nu 
cenuşă. Două persoane stau lângă bazin, cu 
spatele la mine, umăr lângă umăr, capetele 
plecate unul spre celălalt. Râsete. O tânără se 
întoarce pentru un scurt moment ca să arunce o 
floare - o delicată arginţică-perlă, mi se pare - în 
bazinul din spatele ei. Zâmbetul ei este 
fermecător, trăsăturile chipului, perfecte. 

Este aceeaşi fată care purta rochia galben-unt, 
în ziua în care am văzut-o cu Zahi Zan pe pajişte. 


Şi este el, din nou, lângă ea. ÎI recunosc chiar şi 
de la distanţa asta. Părul îi este ciufulit. Stă lăsat 
pe spate, tolănit pe piatră cu aerul calm al 
proprietarului, şi spune ceva ce nu pot desluşi. 
Fata Galben-unt râde din nou şi îşi aşază capul pe 
umărul lui. 

Mă aplec peste gardul viu. 

— Zahi Zan! 

Două feţe se întorc spre mine. Zahi mijeşte 
ochii prin semiîntuneric. 

— Da? 

— Mama dumneavoastră vă aşteaptă în salon! 
V-a sosit masca. 

In timp ce mă întorc, o aud pe Fata Galben-unt 
întrebând: 

— Cine a fost, o servitoare? 

Cu o bruscă durere în stomac, îmi găsesc 
drumul prin labirintul de gard viu. Străbat pajiştea 
în fugă, trec pe lângă nişte colibe ale servitorilor 
care arată ca o uriaşă omidă adormită, şi pe lângă 
domul de sticlă al grădinii împărătesei. O speranţă 
cum n-am ştiut că aveam se revarsă într-un torent 
năvalnic. M-am minţit pe mine însămi, nu-i aşa? în 
pofida cultului lui Bet-Nef şi a Hoinarilor Ceţii şi 
ştiind că eu trebuie să distrug Inima lui Mol ca să 
salvez oraşul Caldaras, când am traversat Podul de 
Jad, în seara asta, în trăsura aceea oribilă, exista o 
parte din mine care nu voia decât să-l mai vadă o 
dată pe Zahi Zan. 

Cu corpul încordat, ajung la zidul curb ce 


străjuieşte împrejurimile Palatului de Aramă. 
Trăsurile sosesc una după alta pe drumul de 
gresie, aristocrați în costume înzorzonate coboară, 
râd şi se grăbesc înăuntru. Mă uit peste pajişti, 
unde lumina de la palat nu poate ajunge, iar 
amintirea odinioară minunată a feţei lui Zahi atât 
de aproape de a mea, a braţelor sale în jurul meu, 
e doar o altă umbră în acest peisaj fantomatic. 
Acum, când închid ochii, mă invadează o amintire 
mai vie, a unei ape clipocind şi a unei lespezi mari 
de piatră, a doua capete foarte aproape unul de 
altul. L-am văzut acum, nu? 

Ce mi-am imaginat că o să se întâmple? Ar fi 
trebuit să ştiu de când l-am văzut prima oară, 
cosind iarba în vesta lui ruginie, un prinţ deghizat 
în ţăran. La fel de frumos şi de preţios ca o orhidee 
incandescentă. 

Am fost biciuită, fiartă, împuşcată, izolată şi 
ameninţată. Dar abia acum, când îmi lipesc faţa de 
arcul de jad care marchează capătul parcului, 
fruntea mi se încreţeşte, colţurile gurii mi se 
încordează, iar lacrimile mi se scurg pe obraji într-o 
ridicolă dovadă de autocompătimire. 

Ce dispreţ obişnuiam să arăt pentru Jey când 
venea acasă cu inima frântă după inimă frântă, şi 
uită-te la mine acum. Trebuie să salvez oraşul de 
distrugere prin foc, iar eu plâng pentru Zahi Zan. 

Baliverne, îmi spun, cu cea mai bună imitație a 
vocii Elenei. 


Aerul este umed şi dens în jungla din afara 
zidurilor palatului. Aici, totul este în aceeaşi 
măsură dezordonat şi neîngrijit, pe cât sunt 
ordonate şi îngrijite grădinile împărătesei, în pofida 
voinţei mele, sunt fermecată de exuberanţa 
acestui loc sălbatic, căscând gura la toate formele 
de viaţă nemaivăzute - plante căţărătoare, flori 
albastre şi verzi, insolente, necizelate, şi insecte ca 
giuvaierurile, îmbuibate cu nectar. În vreme ce 
domul şi Palatul de Aramă se laudă cu specii din 
întreg Caldarasul, jungla Insulei Roet e locuită în 
întregime de specimene autohtone - plante şi 
animale care sunt de aici. Este ciudat, dar o parte 
din mine simte că şi eu aparţin tot acestui loc. 

Şerpuiesc printre copaci încovoiaţi şi frunze 
late, lucioase, urmând poteca despre care Horro 
mi-a spus că avea să fie aici. Se sfârşeşte într-o 
vale întunecoasă de piatră neagră care ascunde în 
ea o apă stătătoare destul de rece pentru a bea. 
Lângă bazin se află o statuie răsturnată, înghițită 
de vegetaţie - îngerul Lung, un picior cu gheare 
iţindu-se de sub o robă generoasă. Mă aşez pe 
coapsa lui acoperită de muşchi şi aştept. Tot ce 
ştiu despre tovarăşa mea intrus este că se va 
întâlni cu mine aici. 

Mai întâi îi aud paşii. Niciun animal sălbatic n-ar 
fi atât de lipsit de subtilitate, foşnind de-a lungul 
potecii, agitând tufele şi  lăstarii. Mă ridic, 
ştergându-mi transpiraţia de pe faţă. Un desiş de 
frunze mari, rubinii, se cutremură şi omul meu de 


legătură apare. 

Incremenesc. 

— Tu trebuie să fii Lin, zice Fata Galben-unt. Eu 
sunt Sunny. 

Bineînţeles că eşti. De aproape, este la fel de 
frumoasă ca o stea căzătoare, cu piele fără cusur şi 
păr strălucitor. Ea se uită la mine, evaluându-mă, 
iar eu bâlbâi un salut neinteligibil. 

— Unde te-a găsit Monty? întreabă ea, mijind 
ochii. Te-am mai văzut? 

— Probabil, răspund, adunându-mă. Şi m-a găsit 
Nara, nu Monty. 

Işi arcuieşte sprâncenele dramatic la mine. 

— Eşti din gaşcă, atunci. Imi aruncă un zâmbet 
conspirativ. Bravo ţie. 

Dau din cap: 

— Doar un alt Hoinar al Ceţii, bănuiesc. 

— Zău? Sunny îşi lasă capul într-o parte, 
surprinsă. Credeam că eşti agentă. Nu-mi aduc 
aminte să fi văzut vreodată un Hoinar al Ceţii. În 
afară de Fir, care m-a pus în legătură cu un agent 
din nobilime, care m-a prezentat ca fiica lui. Asta 
mi-a fost intrarea pe insulă. Cei mai mulţi dintre 
noi suntem nobili sau pe-aproape. 

N-o spune cu mândrie. Mândria generaţiilor de 
aristocrați e atât de adânc înrădăcinată în oasele 
ei, încât nu mai e nevoie să i se strecoare şi în 
voce. 

Imi schimb abordarea. 

— Oh, nu suntem oficial Hoinari ai Ceţii? Cred 


că sunt nedumerită. Dar, da, trec ca asistenta lui 
Monty Horro. 

Sunny se aşază pe statuia răsturnată a 
îngerului Lung şi eu, alături. 

— Ştiu unde este Inima, îmi spune. Vorbeşte cu 
voce joasă, de parcă ne-ar putea trăda copacii 
îmbrăcaţi în muşchi. Dar e bine ascunsă - şi păzită. 

— Îmi imaginam, spun eu. 

Oare o să fiu în stare să mă apăr? Nara aşa 
crede; ea ştie ce le-am făcut preoţilor în gang. Dar 
nu ştie că am fost complet neputincioasă în 
Templu, unde duşmanii mei au fost într-adevăr 
pregătiţi să mă înfrunte. 

Sunny se dă puţin mai aproape de mine. 

— Am vorbit cu Zahi - Zahi Zan, ştii, al doilea 
fiu al împărătesei... 

Oh, ştiu. 

— ... şi mi-a luat ceva timp, dar în cele din urmă 
am scos informaţia de la el. El e, âă, e mai puţin 
precaut când e... somnoros. 

Trebuie să-l fi drogat. O să aleg să cred că l-a 
drogat. 

— În orice caz, continuă Sunny, l-am făcut să 
vorbească despre secretele insulei şi a lăsat să-i 
scape că există un pasaj subteran în grădina 
privată a împărătesei. Şi mi-a spus să nu cobor 
niciodată acolo. Evident, nu?  Ascunzătoarea 
perfectă! 

— Ce revelaţie, zic eu, sec. Eşti sigură că n-ai 
citit vreun roman de senzaţie? 


Sunny îşi  încrucişează braţele. Incredibila 
lumină a lunii de pe Insula Roet se cerne printre 
frunzele verzi şi aurii pe faţa ei, în timp ce mă 
studiază. 

— Uite, e cel mai bun fir pe care-l avem. Agenţii 
Narei au puricat toată insula asta. Ne-am infiltrat 
aici de luni bune şi nimic. Uneori, cred că ar trebui 
să asculte vechile legende, să încerce să obţină 
ajutorul uneia dintre acele... creaturi. Scoate un 
hohot de râs amar. E o nebunie, nu-i aşa? 

— Eu... Una dintre care creaturi? Vrei să spui un 
aripi-roşii? Mă silesc să râd, dar perişorii zburliţi de 
pe braţele mele semnalează primejdie. Încă sunt 
surprinsă că oamenii chiar cred că există vreuna. 
Vreau să spun, nu ştiu tu, dar eu n-am văzut niciun 
alter umblând pe străzile oraşului Caldaras. 

Sunny încuviinţează din cap şi umerii i se 
relaxează. Dă un bobârnac la o insectă verde de pe 
antebraţul ei. 

— Dar dacă nu găsim Inima... Alterii chiar 
există, ştii. Bineînţeles că ştii. Ce tot îndrug? De 
aceea eşti aici. Doar că eu... E foarte important s-o 
găsim. 

Nu ştiu ce să fac cu tăcerea pe care o învăluie 
în jurul cuvintelor care ar trebui să urmeze. Privirea 
ei este distantă. Jey ar încuraja-o şi s-ar împrieteni 
cu ea. Dar eu nu sunt Jey, aşa că doar aştept. 

După câteva momente de tăcere, Sunny zice: 

— Horro nu-şi dă seama de asta; e gheboşat ca 
o pipă şi rău cât doi ca el. Dar vreau să ştii - sunt 


cu totul devotată cauzei. Mă ia de mână. N-o să 
dezamăgesc pe nimeni cum fac alţii. Vezi tu, eu 
sunt... sunt o geamănă. Nu o geamănă umană fără 
semn pe frunte. Sunt una dintre aceia. 

Atenţie. Îmi controlez fiecare nerv al feţei ca să 
arăt cât de surprinsă ar trebui. Să nu par foarte 
dornică de a vorbi despre asta, chiar dacă o 
înţepătură de ac arzătoare din creierul meu ţipă 
după răspunsuri. 

Primele cuvinte care-mi ies din gură sunt cele 
nepotrivite. 

— Unde e sora ta? 

Ea înlemneşte. 

— Vrei să spui, bestia. A fost nimicită, 
bineînţeles, la scurt timp după ce s-a născut. De 
creatura alter care a sedus-o pe mama. 

— Tatăl tău. 

Sunny se uită la mine cu asprime. 

— În sens strict, el a fost tatăl meu, la fel cum 
monstrul acela a fost, în sens strict, fratele meu. 

Alt aripi-roşii. Un băiat care ar fi fost de vârsta 
mea. Unul care n-a fost adus clandestin în oraş, 
într-un coş de pasăre de pradă. Unul care şi-a 
petrecut cea mai mare parte a scurtei sale vieţi 
sub apă, murind, în loc de într-o colivie de sticlă. 
Îmi întorc privirea spre cer, fixând-o pe coroanele 
sclipitoare ale copacilor,  impunându-mi ca 
umezeala din ochi să dispară înainte ca Sunny s-o 
observe. 

— Asta i-a frânt inima mamei mele, spune ea. 


Crezuse că era pregătită. Dar nenorocita de 
creatură semăna atât de mult cu un copil. 

Mă ridic în picioare, sucindu-mi braţele în faţa 
mea, în spate, din nou în faţă. 

— Deci care e următoarea noastră mişcare? 

Sunny se ridică, la rândul ei, scuturându-şi 
bucăţelele de coajă de copac şi frunzele de pe 
pantalonii galbeni satinaţi. 

— Am o întâlnire romantică la Crepuscul. O să 
văd dacă mai pot smulge şi altceva de la Zahi, dar 
bănuiesc că eşti pe cont propriu de aici încolo. Îmi 
întinde o mână, pe care i-o accept. 

Moarte lui Mol, soră, zice ea. Găseşte-i Inima şi 
striveşte-o până se înnegreşte. 

Nu Salvează Oraşuh Sau Opreşte-i pe Cei 
Frumoşi? Doar... Moarte lui Mol? Mă uit lung la ea, 
habar n-am cu ce expresie. Mol poate că e un zeu 
sau poate că e un vulcan, dar nu există nicio inimă 
arzătoare în Caldaras pe care m-aş simţi uşurată s- 
o sting. Am s-o fac doar de dragul casei mele şi a 
celor care locuiesc aici. In timp ce mă uit în ochii 
nemiloşi ai lui Sunny, înţeleg unde îşi găseşte Nara 
„agenţii”. Ei sunt din cele mai întunecate colţuri 
ale societăţii - nu din gangurile pline de gunoaie 
ale oraşului Caldaras, ci din turnurile sale aurite, 
arcuite, unde ura este cultivată şi apreciată. 


Cincisprezece 


Un coşmar verde sclipitor şi un şarpe uriaş mă 
trag deoparte când ies pe arcul de jad şi mă întorc 
în parcul Palatului de Aramă. 

— Ţi-ai ales costumul ăsta ca să fie în ton cu 
limba ta ascuţită? o întreb pe Fir, când ea îşi 
scoate masca. 

— L-am ales pentru că nu e voluminos, zice ea, 
studiindu-mi masca. Sau scânteietor. Ce-a zis 
Sunny? 

— Sunny e un pic înfricoşătoare. Îi urmez în 
colţul întunecat al unei sculpturi geometrice în 
gardul viu. Cum e şi chestia asta care se ţine după 
noi. 

Fir întinde mâna şi trage faţa coşmarului verde, 
scoţându-l la iveală pe Corvin, un pic asudat. 

— Eu se presupune să fiu Ver, zice el. 

Îl examinez. 

— Poate după o noapte grea în pădure. 

— Sau ca o salată, zice Fir şi eu pufnesc în râs. 

— Da, bine! Corvin îşi aruncă masca pe pajişte. 
Aşadar, care e următoarea mişcare? 

Imi cobor vocea. 

— Sunny zice că există un pasaj secret în 
grădina privată a Comandantului. Aşa că va trebui 
să... 


— „Şarpe” am zis, nu „ape”! croncăneşte o 
voce prin aerul nopţii. Ssşşşşarpe! Ştii, cel mai bun 
prieten al mamei tale singuratice! 

— Oh, dulce Ver, mormăie Corvin şi eu îi 
urmăresc direcţia privirii. 

In faţa palatului, printre trăsurile elegante, o 
persoană scundă, purtând o haină oribilă şi o 
pungă de hârtie pe cap, zbiară la unul dintre 
servitorii palatului. 

— Cum mama focului te-ai putea costuma ca 
„ape”? O să ajungi tu pe fundul unor ape într-un 
minut, amice... 

— Hei! strigă Corvin. 

Punga se întoarce spre noi la auzul vocii lui. 

— Oh, iată-i. O seară bună, soldat. 

Vine târşâindu-şi picioarele, în timp ce noi 
încercăm să ne retragem mai adânc în umbra 
sculpturii de gard viu. 

— Pentru numele a tot ce arde, zice Fir, dă-ţi jos 
punga aia ridicolă de pe cap. 

Smulge punga de hârtie scoțând la iveală părul 
alb soios şi ochii lăptoşi ai lui Teppa Orătania. 

Corvin oftează. 

— Am crezut că Nara o să te strecoare înăuntru 
ca bucătăreasă. 

Teppa ridică din umeri. 

— N-au vrut să mă creadă, nu ştiu de ce. Dar 
am găsit punga asta şi am improvizat. Găgăuţă ăla 
de gardian de la poartă a fost cam obraznic, dar i- 
am spus: „Sunt curată, prietene! Mi-am îmbrăcat 


costumul şi tot ce trebuie! N-am nicio armă! Nimic! 
Dezbracă-mă până la piele şi caută-mă!” Şi 
vorbeam serios, mi-am dat chiloţii jos până la 
jumătate şi tot ce trebuie, şi bănuiesc că asta a 
fost destul de convingător pentru el, fiindcă m-a 
escortat până aici ca pe o doamnă din lumea bună. 
Işi pune mâinile în şolduri. Deci, încotro? 


Teppa rezolvă repede uşile boltite aurite ale 
grădinii private ale împărătesei. Corvin, Fir şi cu 
mine stăm strategic s-o ascundem de privirea 
oricui, în timp ce ea zăngăneşte încuietoarea şi 
bombăne, însă se plimbă destui oameni prin parc 
ca să ne simţim foarte încordaţi. Din fericire, după 
câteva momente, un declic ne anunţă că avem 
cale deschisă. 

— Păzesc eu aici, afară, zice Teppa, cu o privire 
şmecheră. 

— Sunt sigură că oricum o să ai un ochi pe 
toate şampaniile la liber, îi spune Fir peste umăr, 
intrând pe uşă. 

— Şampanie la liber? 

Închid uşa aurită în urma mea, iar Teppa deja a 
dispărut. 

Corvin râde. 

— Ne-am închipuit că s-ar putea să fie nevoie să 
intrăm în vreo latură a palatului care nu este 
deschisă publicului. Era o posibilitate. Deci de-asta 
am plătit-o ca să... ne bage înăuntru. 

— lar acum, că suntem înăuntru, ne putem 


purta singuri de grijă, nu? zic eu. 

Ridică din umeri: 

— Asta-i Teppa. 

Păşesc pe poteca de pietre de aramă, lăsându- 
mi masca să cadă la pământ. Chiar şi pe întuneric 
şi în tăcere, grădina împărătesei îţi taie răsuflarea. 
Culorile sunt altfel. Tot mai pare un caleidoscop, 
însă în locul unui belşug de cioburi de giuvaiere în 
toate culorile, acum este un decor dintr-o mie de 
piese subtil diferite dintr-o singură piatră prețioasă 
albastră superbă. Imi las ochii să colinde pe 
potecă, sus, pe trunchiurile copacilor înalţi şi în jur, 
la tufele verzi. 

— Deci unde să căutăm? întreabă Fir. 

Deducţia nu e punctul ei forte, cel puţin dacă nu 
e vorba de a rezolva misterul locului în care să 
împungă vârful ascuţit al sabiei sale. 

Corvin face câţiva paşi şi atinge cu degetele 
vârful săgeţii unui arcaş de piatră. 

— Dacă e ceva pe care Comandantul vrea să-l 
ţină secret de ucenicii grădinari şi de vizitatori, n-o 
să fie în niciunul dintre locurile care necesită 
îngrijire sau care invită la cercetare atentă. 

Închid ochii. 

— Trebuie să fie într-un loc care nu se schimbă. 

— Hai să ne despărţim, zice Corvin. 

Fir şi cu mine încuviinţăm. 

Eu urmez poteca de pietre de aramă la dreapta, 
pe lângă o tufă de cuscută ale cărei flori se ridică 
până sus în aer. După o cotitură, o bancă de piatră 


în forma unei pene uriaşe stă în mijlocul unui 
dezmăţ de flori de fumul-dimineţii. Apoi o iau 
printr-un mic pâlc de copaci veşnic verzi 
miniaturali, nu mai înalţi decât capul meu, fiecare 
tuns cu o simetrie perfectă. 

Grădina, deşi magnifică, nu e enormă şi pot 
auzi foşnetul şi scrâşnetul pietrelor sub paşii lui 
Corvin, care îi dă ocol pe partea cealaltă, şi paşii lui 
Fir, care o străbate prin mijloc. Mă opresc când 
ajung la cascada ce şiroieşte pe dom într-un bazin 
de aramă. Pânza lată de apă curgând pe sticlă 
formează un peisaj, în veşnică schimbare, de 
lumină şi întuneric, care mă ţintuieşte în loc, ca 
vrăjită. 

Mă uit în bazinul de aramă, unde apa curge 
continuu, dar fără să se reverse niciodată, 
dispărând printr-un grilaj mare. In pofida înfăţişării 
simple, fără sculpturi complicate sau materiale 
preţioase, aceasta este probabil cea mai 
impresionantă fântână din oraşul Caldaras. Afară, 
pe o pajişte neîngrijită, luminată de lună, în spatele 
domului grădinii, văd un mic pârâu care şerpuieşte 
înapoi într-un crâng de copaci bătrâni. Atâtea 
pregătiri, atât de mult efort, pentru această viziune 
de frumuseţe. 

— Încântător, spune o voce în dreptul umărului 
meu. 

Mă întorc brusc. 

— Nara? 

Ea stă cu o mână în şold, uitându-se la căderea 


de apă. 

— Un pasaj nu atât de secret, este? 

— Eu... încep, dar îmi dau seama că are 
dreptate. 

Grilajul de pe fundul bazinului de aramă e 
destul de mare pentru a permite trecerea unei 
persoane. 

— Nara! 

Corvin se grăbeşte de-a lungul potecii. Fir apare 
o clipă mai târziu. 

— Deci, cum închidem apa ca să putem cobori? 
întreabă Nara. 

Expresia lui Fir e greu de citit, dar pare un pic 
mai rezervată decât de obicei. 

— Tu ce cauţi aici? 

Nara o priveşte pe sub genele sale perfect 
arcuite. 

— Nu ţi-ai închipuit că aş vrea să fiu de faţă 
când aripi-roşii ne salvează pe toţi? Studiază din 
nou căderea de apă. Deci, unde e robinetul? 

Îmi ridic privirea, cercetând partea de sus a 
cascadei. O ţeavă simplă e fixată invizibil la 
îmbinarea dintre marile panouri de sticlă ale 
domului şi o urmăresc din ochi până dispare în 
spatele vegetației. 

— Există o cameră de întreţinere dedesubtul 
acesteia? întreb eu. 

— Nu din câte ştiu eu, zice Nara. Deşi nu simt 
foarte familiară cu grădina asta. 

— Nu, zice Fir. Am cutreierat toată insula. După 


ponturi false de la agenţii Narei. 

— Atunci cred... 

Dau la o parte ramurile unor tufe joase, dese, şi 
găsesc o valvă în zid. 

— Cred că asta e ceea ce căutam. 

Valva protestează puţin, dar o întorc până când 
şiroaiele de apă se opresc. 

Nara dă din cap. 

— Bravo! 

Stă la marginea bazinului de aramă, uitându-se 
cum se scurge apa. 

— Unul dintre noi ar trebui să rămână aici şi să 
facă de strajă, zice Fir, schimbând o privire cu 
Corvin. 

— Fir, rămâi tu. Nara flutură o mână. Corvin, 
ajută-mă să ridic grilajul ăsta. 

intrăm în bazinul gol şi alunecos. Barele 
grilajului sunt încă fierbinţi când Corvin pune mâna 
pe ele şi sare înapoi, înjurând. 

— Lasă-mă pe mine, zic eu. Poate că sângerez 
la fel de uşor ca oamenii, dar apa opărită nu mă 
frige. 

Apuc bine de barele încinse şi ridic grilajul, 
dând la iveală o groapă întunecată. 

— Eu intru prima. 

— Pun eu grilajul la loc în urma voastră, zice Fir, 
când eu îmi legăn picioarele deasupra gropii. Pot 
să-l fixez la loc. 

— Numai să nu dai drumul la apă, zice Corvin. 
Nu ştiu să înot nici în apă rece. 


Mă las să cobor în beznă, atingând cu picioarele 
pereţii alunecoşi. Mai ridic o dată privirea spre 
frumoasa grădină. 

— Ai grijă, Fir. Dacă vin Toiagul de Onix şi ai lui, 
lasă-i în pace. Nu-i înfrunta de una singură. 

Ea îşi scutură umerii, gata de luptă. 

— Asta ce vrea să însemne? 

Oftez. 

— Ce vrei tu, bănuiesc. 

Şi mă las să cad în beznă. 

Căderea e mai lungă decât credeam, deşi nu 
am niciun motiv să mă aştept la o anume distanţă. 
Puteau să fi fost treizeci de metri, după cum mi s-a 
părut mie. Totuşi, după un gol în stomac, am 
aterizat dur, dar nevătămată. Razele lunii pătrund 
până aici, iluminând slab un tunel larg, ai cărui 
pereţi înclinați lucesc acoperiţi de alge. 

— Cât de jos este? întreabă conturul capului lui 
Corvin de deasupra. 

— Cam vreo trei metri? 

El aterizează cu un: 

— Au! 

— Sau poate cinci? zic după aceea. 

Nara cade în tăcere lângă noi şi se rostogoleşte. 
Apoi se ridică, ştergându-şi mâăzga de pe costumul 
ei bine croit. Aud râcâitul unui chibrit şi un felinar 
pâlpâie la viaţă. 

— Bun, zice ea, hai să vedem unde duce ăsta. 
Mergem? 

Tunelul continuă o bucată, coborând mereu. 


Încep să suspectez că o să ne ducă pe malul 
lacului Valul de Azur, fiind doar un alt canal de 
scurgere. După vreo câteva minute de mers, 
tunelul începe să se îngusteze şi, după încă vreo 
sută de metri, suntem siliţi să ne târâm pe burtă 
prin mâl, unul după altul. 

lau felinarul şi intru prima, ieşind în partea 
cealaltă într-o adâncitură largă şi plată - trebuie să 
fie un bazin, îmi dau seama, când apa curge. Ridic 
felinarul deasupra capului, dar îi cobor flacăra după 
o clipă şi mă uit atent în spaţiul larg de dincolo de 
bazin. E luminat de lună, de sus. Nu suntem atât 
de adânc sub pământ pe cât am crezut. 

— Aici se strânge apa, zice Nara, speriindu-mă 
din nou. 

Corvin a ieşit şi el din tunel şi face un ocol pe la 
marginea bazinului gol. Nara se ridică peste 
marginea bazinului. 

— Ce este locul ăsta? 

Ochii mei se obişnuiesc, cât stau la marginea 
bazinului, al cărui zid îmi ajunge până la piept. Guri 
rotunde şi negre de ţevi punctează laturile 
bazinului, aşteptând să ducă apa mai departe, 
unde este nevoie. Ridic ochii, examinând formele şi 
umbrele întunericului. 

— Apă şi lumină, spun eu. 

Mă caţăr afară din bazinul gol şi ridic din nou 
flacăra felinarului. Corvin vine lângă mine. 

— E o grădină, zice el, cu uimire. 

Este o grădină. Plimb felinarul roată, fascinată 


de toate plantele ciudate şi pornesc printre ele. 
Înalte şi scunde, mlădioase şi butucănoase, e ceva 
familiar la unele dintre ele, dar orice creşte în 
această ciudată peşteră deschisă am şi eu în dom. 
Totuşi, plantele astea nu-mi sunt complet 
necunoscute. Studiez forma frunzelor, poziţia 
florilor neobişnuite. 

Apoi îmi dau brusc seama. Cât pe-aci să scap 
felinarul din mână. 

Nara se apleacă să atingă frunzele pufoase ale 
unei mici tufe. 

— Nara, nu! 

Ea - şi trage mâna înapoi şi se ridică în picioare, 
uitându-se mirată la mine. 

— Nu atinge nimic! spun eu. Nu atinge niciuna 
dintre plantele astea! 

Corvin încremeneşte. 

— Ce vrei să spui? 

Mă mişc printre plante, ţinând felinarul sus. 

— Asta e o grădină otrăvită. 

Nara şi Crovin se dau înapoi până la marginea 
bazinului. Îmi revin în minte denumirile, prăfuite şi 
înceţoşate, plante pe care le-am memorat, dar nu 
le-am văzut niciodată. Venă-de-gheaţă, lacrima lui 
Ver şi orice-moarte, ruda mai puternică a prafului 
de dormit al lui Corvin. Grădina asta e un labirint 
de mărăcini, frunze şi flori aşteptând să facă rău. 
Sau să ucidă. 

— Păi, e periculos şi să respirăm? întreabă 
Nara, gesticulând nerăbdătoare. Sau ar trebui doar 


să nu culegem legumele pentru salată din acest 
loc? 

Cercetez hăţişul plantelor dinaintea noastră. 

— E greu de spus. Le arăt: Asta ţepos de colo, 
de pildă, este un puf-paf. Ghimpii lui sunt mortali 
otrăvitori. Chiar şi o zgărietură o să-ţi închege 
sângele în câteva minute. 

— Bine de ştiut, zice Corvin. 

Mă uit în jur. 

— Dar aceea, care este cunoscută ca pasăre- 
strangulare - sau  pasăre-strangulator. Nu-mi 
amintesc. Arată la fel de fioros ca puf-paful, însă 
ghimpii lui sunt inofensivi, în afară de faptul că 
înţeapă. Insă te ucide cu sporii. Aceştia plutesc în 
jurul lui ca un nor şi, dacă îi respiri, oasele ţi se 
lichefiază. 

Nara dă din cap. 

— O metodă deşteaptă de a proteja orice s-ar 
afla în capătul celălalt al acestei încăperi, nu crezi? 
Bănuiesc că n-o putem pune pe Fir să-şi croiască 
drum cu sabia până acolo, nu? 

— Nu, zic eu, lăsând felinarul jos. Unele dintre 
aceste plante se apără eliberând otrava în aer, 
dacă sunt tăiate. 

— Bandane, zice Corvin, să filtreze aerul otrăvit. 

— N-ar merge, îi explic eu. Ai putea purta un 
costum de fier din cap până-n picioare, să-ţi 
acoperi gura cu cea mai fină țesătură, dar dacă cel 
mai mic vapor îţi atinge pielea, sau dacă vreunul 
din spori pătrunde printr-o îmbinare a armurii... 


Corvin clatină din cap. 

— Deci unele plante sunt ucigătoare dacă le 
atingi, altele sunt ucigătoare dacă le respiri, iar 
altele sunt ucigătoare dacă le rupi. 

Nara îşi pune degetele pe buze. 

— Ceea ce înseamnă, zice ea, încet, că unele nu 
sunt ucigătoare la atingere, respiraţie sau rupere. 

— Păi, da, zic eu. 

— Deci ar putea exista o cărare printre ele, 
dacă am putea s-o găsim. Nara se apropie din nou 
de marginea grădinii otrăvite. Se întoarce spre 
mine, hotărâtă. Ne poţi conduce? 

Corvin vine lângă mine şi pune o mână caldă pe 
spatele meu, ceea ce sunt foarte sigură că Nara nu 
poate vedea, prin întuneric. 

— Păi... Cercetez iarăşi din ochi grădina. 
Problema este că nu cunosc toate plantele astea. 
Ştiu vreo câteva, dar într-o grădină ca asta, o 
singură greşeală poată fi fatală. 

— Atunci va fi fatală şi pentru Cei Frumoşi, zice 
Corvin. Nara, Toiagul de Onix nu poate străbate 
grădina otrăvită, cum nu putem nici noi. Singura 
metodă e de a distruge grădina complet - să 
opreşti apa şi s-o laşi să se usuce - iar asta ar lua 
mai mult timp decât au. In numai câteva ore, 
Crepusculul se va termina. Aş zice să adunăm toţi 
Hoinarii Ceţii aici - o trimitem pe Fir după ei - şi să 
stăm de pază. 

— Nu! se răsteşte Nara. 

Vine cu paşi apăsaţi la noi şi se apropie de faţa 


lui Corvin. 

— Ai pune în joc oraşul Caldaras pe abilitatea ta 
de a ţine la distanţă o armată de membri ai 
cultului? Hoinarii Ceţii sunt iscusiţi, dar am fi 
copleşiţi numeric. 

— O avem pe Lin, zice Corvin. 

— Aripi-roşii nu-i de ajuns. Trebuie să fim siguri. 

Expresia ei e neîndurătoare. Dar când îmi 
închipui uriaşul val de lavă, de nestăvilit, înghițind 
Insula Roet şi bulevardul Trandafirul-dulce, ba chiar 
şi casa noastră de pe strada Drobul de Sare, o 
înţeleg. 

— Staţi deoparte, da? Fac un pas spre marginea 
grădinii. O să încerc să găsesc o cărare sigură. Vă 
spun eu când să mă urmaţi. 

Cu inima bubuindu-mi, păşesc pe lângă primul 
şir de plante, încercând să-i găsesc un nume 
fiecăreia, trecând pe lângă ea. 

După vreo câţiva paşi, observ o lumină 
portocalie ciudată. Slabă, dar distinctă. Sting 
felinarul. 

— Am încredere că ştii ce faci, zice Nara cu 
răceală. Lumina oranj vine de la marginea grădinii, 
la numai câţiva paşi distanţă. Mă îndrept spre ea. 
Şi, pe măsură ce mă apropii, lumina devine mai 
puternică. Când în sfârşit ajung, lumina e atât de 
strălucitoare, încât ajunge până la tavan. 

— Pe coada lui Ver, murmură Corvin. 

Mă uit la sursa de lumină - o tufă cu frunze 
mari, mică şi cenuşie. Dacă n-ar fi fost lumina, aş fi 


zis că e o frunză-luntre, o tufă comună în regiunile 
cu păduri, ale cărei rădăcini face dinţii oricui le 
mestecă să cadă. Mă aplec - sigur asta e o frunză- 
luntre? Ţinându-mi răsuflarea, apuc una dintre 
frunzele mai mari ca să mă uit la ea mai 
îndeaproape. 

Şi dedesubt, ascunsă de frunzele tufei, văd 
adevărata sursă a ciudatei lumini oranj. 

Această orhidee incandescentă nu e ruptă sau 
pipernicită. Nu e pusă într-un ghiveci. E 
înfloritoare, frunzele sale învăpăiate, pe care 
dansează flăcările, strălucesc puternic printre 
frunzele şi tulpinile celorlalte plante din jur. Dar 
dacă n-aş fi dat la o parte creanga de frunză- 
luntre, n-aş fi văzut-o niciodată. 

Mă îndrept de spate şi văd o altă lumină oranj, 
la câţiva paşi distanţă, în stânga mea. 

— Ce se întâmplă? zice Nara. Ce e lumina aia? 

Mă întorc cu faţa la ei. 

— Este o orhidee incandescentă. Luminează 
pentru că eu sunt o... 

— O Lin, zice Corvin şi nu-mi pot reţine un 
zâmbet care mă gâdilă până în vârful picioarelor. 

— O aripi-roşii, zice Nara fără emoție. Deci asta 
ce înseamnă? 

Trag aer adânc în piept. 

— Cred că trebuie să fie mai multe orhidee 
incandescente ascunse în grădină. lar scopul lor 
este să ne arate - să-mi arate mie - calea prin 
grădină. Asta ar explica de ce numai un aripi-roşii 


poate găsi Inima. Îmi muşc buzele. Bineînţeles, 
dacă mă înşel, putem muri cu toţii. 

Nara clatină din cap. 

— Nu cred că te înşeli. Şi e singura noastră 
şansă, oricum. 

— Eu mă bag, dacă şi tu o faci, zice Corvin. 

— Foarte bine. Veniţi în spatele meu. Mişcaţi-vă 
numai când mă mişc eu. 

Îmi fixez privirea pe următoarea lumină oranj 
slabă. Există o potecă dreaptă între cele două 
orhidee incandescente, dar e năpădită pe ambele 
părţi de plante de toate mărimile. Inaintând printre 
ele, o să le atingem şi o să respirăm aerul 
dimprejurul lor. Nu putem evita asta. 

Fac un pas. Un pâlc de iarbă-ciolănoasă înaltă, 
din dreapta mea, mă zgârie pe umeri. Incă un pas, 
o tufa-răsucită din stânga mea îmi taie pantalonii 
cu frunzele sale. Continui să merg. 

— Au! strigă Corvin. Tufa aia tocmai m-a tăiat! 

— Nu-i nimic, spun peste umăr. Aceea e lemnul- 
brici. Doar te taie. 

— Grozav, murmură el. 

Curând, ajungem la a doua orhidee, care 
străluceşte puternic. De data asta, Nara zăreşte 
următoarea orhidee, slaba ei pâlpâire fiind la 
numai vreo zece paşi în faţa noastră. În afară de 
vreo câteva înţepături şi de mirosurile pişcătoare 
care ne ard piepturile, ajungem la ea fără 
incidente. 

Ne ia probabil o oră să străbatem întreaga 


grădină otrăvită. Unele orhidee sunt atât de 
departe, că abia le zărim, la început, în vreme ce 
altele sunt la mai puţin de zece paşi. Plantele 
mortale ne înconjoară, mângâindu-ne cu frunzele 
păroase, întinzând spre noi ţepi ascuţiţi sau 
sufocându-ne cu polen. Insă nu murim. Nu ne 
pierdem cunoştinţa. Ajungem în capătul celălalt. 

Îi dau felinarul lui Corvin, care aprinde un 
chibrit. 

— Bravo, zice Nara, netezindu-şi sacoul şi 
uitându-se cu un ochi critic la zidurile căptuşite cu 
rădăcini. Nu putem fi prea departe de Inimă. 

Singura cale de a înainta este un pasaj jos, 
murdar, pe o latură a acestei încăperi lungi. Corvin 
porneşte primul, de data asta, cu braţele înainte, 
zvârcolindu-se printre rădăcini în urma felinarului 
ca o râmă. Nara îl urmează, iar eu mă strecor cu 
greu în urma ei, bâjbâind prin beznă. 

Pasajul nu e lung, un pic mai lung decât corpul 
meu. Se sfârşeşte într-o mare cameră de pământ, 
în mijlocul căreia se află o grămadă de liane negre, 
luminate în roşu strălucitor. Ele sunt încolăcite şi 
împletite, întinse pe jos, îngrămădite în mijlocul 
încăperii ca nişte panglici aruncate. Eu mă uit, 
fascinată. Nu se mişcă, dar e ceva aparte cu ele. 

In mijlocul lor, stă cocoţat un obiect în formă de 
ou, luminând stins. Nu mai mare decât pumnul 
meu, pulsează viu. Nara şi Corvin se uită ţintă la el, 
lumina sa clară reflectându-se în ochii lor. 

Fac un pas spre el. 


— Asta... este? Ştiu deja răspunsul. Acest lucru 
mic şi luminos este fără îndoială o inimă. Mă uit la 
Nara. Mmm... nu ştiu dacă ar trebui să-i facem 
vreun rău. 

Ochii ei fulgeră. 

— Adună-ţi minţile, aripi-roşii. Ştii ce este asta. 
Ştii ce pericol reprezintă. Fă ceea ce trebuie. 

— Sunt de aceeaşi părere cu Lin, zice Corvin. 
Ceva în toată povestea asta pare greşit. Uite, doar 
stă acolo. E vie. 

Nara ne apucă pe flecare de un umăr. 

— Ascultaţi ce spuneţi. Aceasta este Inima lui 
Mol. Ştiţi ce vrea să facă Toiagul de Onix cu ea - ce 
poate face în noaptea asta, dacă nu-l oprim. Am 
irosit luni în şir ca să găsim Inima. Hoinarii Ceţii şi 
agenţii şi-au pierdut vieţile căutând-o. Şi voi 
sunteţi gata să uitaţi totul pentru că e frumoasă? 

Îmi plec privirea. 

— lartă-mă, Nara. Ai dreptate. 

Corvin încuviinţează. 

— Mi-am pierdut capul, pentru un moment. 

— Acum, smulge-o din cuib, aripi-roşii, zice 
Nara. Şi distruge viaţa din ea. 

întind mâna spre inima luminoasă, care 
pulsează, la fel de mică precum săltăreţii-fierbinţi, 
cu penele lor înfoiate. 

— Moarte lui Mol, soră, şopteşte Nara. Moarte 
alterilor. 

Înlemnesc cu mâna întinsă. 

— Moarte alterilor? 


Nara se strâmbă într-un zâmbet acru. 

— Ce credeai că o să se întâmple când le vom 
distruge ascunsele Tărâmuri Arzătoare? Or să piară 
ca o molimă ce sunt, se va curăța lumea de ei. 

Nu recunosc vocea care-mi iese din gât acum, 
firavă şi gravă. 

— Pe toti? 

— Nara, zice Corvin, eu credeam că, dacă 
distrugem Inima, adormim vulcanul ca să nu mai 
poată fi folosit la nimicirea oraşului. 

— Aşa va fi, zice Nara. Astfel vom fi siguri că 
nimeni nu va mai trebui să treacă prin ce-am 
trecut noi, Corvin. Niciodată. 

Există o privire în ochii ei, scânteietoare şi 
îndepărtată, care mă calcă pe nervi. 

— Corvin? întreb eu. 

— Nu e vorba despre răzbunare, Nara, zice el, 
liniştit. Dulce Rasus, n-a mai rămas nimeni pentru 
răzbunare. S-au dus. Toţi s-au dus. 

— Ştii cum sunt alterii, aripi-roşii? Nara mă 
strânge mai tare de umăr. Ce fel de creatură îşi 
poate îneca propriul copil? Vocea îi devine spartă. 
Tata nu voia s-o lase s-o facă. Sora mea şi apoi 
fratele lui Corvin, Ana şi Birdy. Timp de zece ani, n- 
a lăsat-o s-o facă, noi patru devenind din ce în ce 
mai convinşi, în fiecare zi, că vom creşte împreună. 
Însă ea n-a putut trăi cu spaima. Ştia că eram doar 
nişte copii - toţi, doar nişte copii -, dar propria 
piele a contat mai mult. Aşa că, într-o noapte, a 
luat din şopron o foarfecă de tuns copacii şi l-a ucis 


pe tata în somn. 

— Destul, Nara. 

Faţa lui Corvin şiroieşte de lacrimi. 

Nara mă apucă strâns de braţ. 

— Apoi i-a decapitat pe Ana şi pe Birdy în 
paturile lor. Dar vrei să ştii ceva? Pupilele ei sunt 
dilatate. O foarfecă de tuns copacii este o armă cu 
tăiş impresionant. Îi taie şi pe alteri la fel de uşor 
ca şi pe oameni. Zâmbeşte. Aceea a fost prima 
nedreptate pe care am îndreptat-o. 

— Am spus destul! Corvin o împinge la o parte 
de lângă mine. Nara, gândeşte-te la Elena! 

— Elena ştie că este necesar, îi aruncă Nara cu 
dispreţ. Oh, Rasus, distruge-o odată şi gata! 

întinde o mână, dând să apuce inima ce 
pulsează. 

Şi ţipă. 

Mă uit în jos. Sângele ţâşneşte ca un gheizer din 
braţul ei. Mâna ei rănită zace în ţărâna de jos, ca o 
floare roşie căzută. 

O voce vorbeşte din umbră: 

— Mai atinge o dată Inima şi o să fie capul tău. 

Nara se lasă în genunchi. Eu şi Corvin ne 
întoarcem speriaţi, când o siluetă păşeşte în 
lumină. E mascat, îmbrăcat în negru din cap până- 
n picioare, în afara unei lame lungi care luceşte în 
mâna sa şi a alteia, care-i atârnă la şold. 

— Spinul Negru, şopteşte Corvin. Se spune că el 
e mâna dreaptă a Tronului de Sare, că a ucis mulţi 
Hoinari ai Ceţii, dar n-a existat niciodată vreo 


dovadă. 

— Dacă Spinul Negru există, e doar un om, îmi 
amintesc eu cuvintele. Cine eşti? 

Silueta se apropie. 

— Eu sunt cel care apără Inima de cei care ar 
vrea să-i facă rău. 

Ridică o mână înmănuşată la gură şi suflă. Un 
praf sclipitor ne învăluie, ca un parfum dulce- 
înţepător. Nara se prăbuşeşte pe o parte. Corvin 
cade din picioare. 

Pielea mi se înfioară, în timp ce pleoapele mi se 
îngreunează. Mă uit cu ochii înceţoşaţi la omul din 
faţa mea. 

— Vocea ta... te cunosc. 

Spinul Negru îşi scoate masca şi-o aruncă pe 
jos, cu o mişcare sălbatică. 

— Şi eu am crezut că te cunosc, spune Zahi. 


Şaisprezece 


Ziduri murdare, lumină slabă de lumânări, 
copleşitorul miros de mucegai şi seu - mă trezesc 
într-un mediu familiar de dezgustător. 

Nu pot să spun că mi-a lipsit temniţa din 
Templul lui Rasus. Încă buimacă, îmi dau picioarele 
jos de pe banca de metal despre care cineva s-a 
gândit că ar putea trece drept pat şi mă duc până 


la peretele de gratii din faţa mea. Pietrişul 
scrâşneşte sub tălpile mele goale. Mi-au luat toate 
hainele, mai puţin maioul şi pantalonii incomozi de 
tweed din Casa Subterană  găsită-şi-pierdută. 
Pantaloni pe care, bănuiesc, n-au putut să-i 
descojească de pe mine. 

N-am idee câte ore au trecut sau ce se petrece 
în lumea de afară. Poate că oraşul Caldaras n-a 
fost un bastion de confort şi siguranţă pentru mine, 
dar este casa mea. Şi dacă mai există vreo şansă 
să îl salvez, o să încerc. 

Închizând ochii, invoc puterea de sub mine. Mă 
găseşte chiar şi aici, strecurându-se prin tălpile 
mele, umplându-mi venele. 

Este cea mai puternică bilă de foc de până 
acum. Pietrele zidului îndepărtat luminează roşii. 
Dar gratiile celulei mele rămân solide. 

Fir-ar. 

— Hei! strig în spaţiul întunecat de dincolo de 
gratii. Cineva! Am informaţii pentru împărăteasă! 
Hei! 

Zgâlţâi gratiile. = 

Continui să strig vreo câteva minute. In cele din 
urmă, o dâră verticală de lumină apare în bezna de 
dincolo de cuşca mea. Se măreşte, o uşă se 
deschide şi trei siluete îi trec pragul. 

— N-avem timp de pierdut, zic eu. Trebuie să 
vorbesc cu împărăteasa şi Comandantul. 

— N-o să faci aşa ceva. 

Una dintre siluete se desprinde din grup şi se 


apropie de gratii; doi paznici cu glugi pe cap 
flanchează uşa. 

— Zahi, spun eu, ascultă-mă. Cultul lui Bet-Nef 
e viu şi  bine-mersi în Templul acesta. Ei 
intenţionează să trezească... 

— Ştiu ce intenţionează Cei Frumoşii să facă, 
zice el. De ce crezi că îi supravegheam din propriul 
lor Templu? Inima lui Mol e prețioasă şi puternică. 
Mulţi ar folosi-o pentru propriile scopuri. De asta, 
după Războiul Pământului Topit, Tronul de Sare a 
creat primul Spin Negru din al doilea copil al 
regelui. Eu păzesc lnima cum au făcut-o şi 
predecesorii mei, timp de o mie de ani. O păzesc 
de cultul Bet-Nef. Şi de creaturi ca tine. 

— Nu înţelegi, spun eu. 

— Cine e Jey Fairweather? Vocea îi este gâtuită. 
Măcar există? 

Îmi ard obrajii. 

— E sora mea, şoptesc. Există. E la fel de reală 
ca Sunny. 

— Sunny! exclamă el. A trebuit să-i dau cu 
linguriţa informaţia despre locul unde se afla 
tunelul, numai ca să aflu ce punea ea la cale. Am 
urmărit-o timp de vreo oră, în seara asta, înainte 
să-mi dau seama că probabil transmisese deja 
informaţia. 

— Zahi, ascultă... 

— Am ascultat destul minciunile tale, zice el cu 
amărăciune. 

Asta e prea mult. Mă agăţ de gratii. 


— Dar tu ce mi-ai fi făcut? Nu vezi? Până şi tu 
m-ai încuiat într-o cuşcă. 

Lumina dinspre uşă îi dansează pe faţă, în timp 
ce se uită la mine, cercetător. 

— Intotdeauna credem că vom şti să 
identificăm răul când îl vom întâlni, zice el, liniştit. 
Şi rareori izbutim. 

— Încetează, îl implor. 

El ridică o mână şovăitoare, dar o lasă jos după 
numai o clipă. 

— Răul nu învinge întotdeauna cu aripi de foc. 

O să mă lase aici. 

— l-am salvat pe alteri, nu-i aşa? spune cu voce 
joasă, înfundată. O întreagă societate. Aşa era 
drept să fac. Nu? 

Îmi simt obrajii arzând. Nu-i răspund. 

Acum schiţează un zâmbet strâmb, fără nicio 
bucurie. 

— Dar voi aţi câştigat, oricum. Aţi câştigat 
pentru că, în pofida tuturor lucrurilor, a secretului 
bine păstrat, a crimelor... în clipa asta, această... 
Vocea i se frânge şi îşi mută privirea de la mine. 
Asta e cel mai greu lucru pe care l-am făcut 
vreodată. 

— Am crezut că ţii la mine. 

Fierbinţeala de pe faţă îmi ustură ochii, 
adunându-mi lacrimi la colţuri. Caut o urmă de 
înţelegere pe faţa lui, de hotărâre, de regret. Dar 
nu găsesc nimic, decât împietrire. 

— Am ţinut, zice el, dar asta nu înseamnă că nu 


sunt duşmanul tău. 

Îmi lipesc fruntea de gratiile murdare. 

— Te rog, nu face asta. 

— Îmi pare rău, aripi-roşii. 

Îmi întoarce spatele, cu umerii povârniţi de 
tristeţe, şi îi privesc silueta ieşind pe uşă, umbra pe 
care o aruncă pe zidurile scării devenind din ce în 
ce mai mare, pe măsură ce urcă. Paznicii îl 
urmează, fantome în lumina torţelor, iar eu mă 
întorc cu spatele. 

Simt o furnicătură în piept care se răspândeşte 
în afară - o fierbinţeală vie care-mi face inima s-o 
ia la goană. La început, n-o pot numi. Dar apoi îmi 
amintesc gangul - faţa lui Corvin însângerată, un 
pistol la gâtul lui - şi recunosc acest sentiment. 
Mânie. 

Totuşi, n-am să-l las pe Zahi Zan să moară într- 
o cascadă de lavă. Ce trebuie să fac mai departe e 
foarte clar. Afară. 

Trebuie să existe un punct slab în temniţa asta. 
Îmi trec degetele peste suprafaţa aspră a zidului 
din spatele meu. Râcâi cu unghiile şi-mi julesc 
nodurile degetelor pe piatră. Arunc fire de foc în 
colţurile celulei, dar nu găsesc nicio speranţă de 
libertate. Romanele de duzină cu aripi-roşii îmi râd 
în nas, din amintire: ochi ca tăciunii, muşchi ca 
piatra. Lumea se uită la mine şi îi vede. Totuşi, nu- 
mi pot imagina un aripi-roşii adevărat închis într-un 
ţarc ca un pui de strălung. 

Un adevărat aripi-roşii. Ce înseamnă asta, la 


urma urmelor? Mă aşez pe banca de metal, 
lăsându-mi capul în mâini. 

— Gata, destul. Avem treabă. 

O voce răsună lovindu-se de zidurile jilave. Ridic 
capul, speriată. Unul dintre gardienii lui Zahi a 
rămas în urmă şi se desprinde acum dintr-un colţ 
întunecat al încăperii. 

Oftez. 

— Uite, nu mai am niciun secret, aşa că, înainte 
să mă torturezi, de ce nu încerci să mă întrebi, pur 
şi simplu, ce vrei să ştii? 

Gardianul îşi dă gluga jos. 

— Prea bine. Intenţionezi să porţi pantalonii 
ăştia vechi şi incomozi până se zdrenţuiesc 
complet şi cad de pe tine? 

— Corvin! alerg la gratii. Cum...? 

EI îşi ridică mândru capul. 

— Doar nu crezi că pot fi doborât de somn- 
oricând, nu? Ai idee cât de mult praf din ăla am 
inhalat la viaţa mea? A fost doar o chestiune de a 
găsi prilejul potrivit pentru a o şterge. 

Se apleacă şi aud o cheie clănţănind în 
încuietoare. 

— Unde e Nara? 

— Spre cinstea lui, tânărul tău cavaler a pus să 
fie bandajată şi trimisă la spitalul privat de pe 
Insula Roet. Sub pază strictă, bineînţeles. 

Zgâlţâie de cheie şi mecanismul ruginit 
clămpăneşte. 

les din cuşcă. 


— Nu e tânărul meu cavaler. 

— Ţi-am spus să nu ai încredere în el. 

Corvin scoate o pereche de pantofi din buzunar. 
Ver ştie unde i-a găsit; sunt ceva mai mult decât 
nişte curele de piele. Totuşi sunt bucuroasă să am 
ceva în picioare. 

— Nu e nedemn de încredere, zic eu. Este un 
om bun şi cine e în măsură să spună că greşeşte? 
Eu încă nu ştiu cu adevărat ce ar fi trebuit să 
facem cu Inima, când am avut ocazia. Tu ştii? 

— Nu, dar nu la asta mă refeream, zice Corvin 
cu o expresie pe care n-o pot descifra. Ştiu doar că 
o să-ţi frângă inima. 

Intorc capul. 

— Inima mea nu te priveşte. 

Sfârşesc legatul şireturilor pantofilor de piele. 

El dă scurt din cap. 

— Prea bine. Hai să mergem. Procesiunea 
Tronului de Sare tocmai a pornit spre Insula Roet şi 
mai trebuie s-o luăm pe Fir. 

Scot un geamăt: 

— Chiar trebuie? 


Se dovedeşte că Fir nu are aceeaşi rezistenţă 
puternică la somn-oricând precum Corvin. E 
ghemuită într-un morman de saci goi şi murdari pe 
fundul unei bărci mici, pe care am rechiziţionat-o 
ca să traversăm lacul Valul de Azur. Lacul nu e 
făcut pentru plimbat cu barca, deşi Templul 
păstrează vreo două din aceste ambarcaţiuni 


inutile pentru cazuri de urgenţă. Cu siguranţă, 
posibila dispariţie a oraşului constituie un caz de 
urgenţă. 

Corvin vâsleşte repede, încercând să ajungem 
la malul Insulei Roet înainte ca barca să se 
înfierbânte prea rău ca să mai poţi sta în ea. Deja 
mâinile lui înmănuşate alunecă pe vâslele de 
metal. Din când în când, Fir îşi înalţă capul ametit, 
iar eu i-l împing la loc, ca să n-o lovească vreo 
vâslă în faţă. Asta e, fără discuţii, partea cea mai 
plăcută pentru mine din Crepuscul de până acum. 

Ne apropiem de insulă într-un loc ascuns vederii 
de pe Podul de Jad, plutind prin apa strălucitoare şi 
cerul întunecat. Corvin înfăşoară bucăţi de saci în 
jurul mânerelor, dar se crispează când trage de 
vâsle. Când ajungem la insulă, sar din barcă şi o 
trag la mal cât de repede pot, apa fierbinte 
ajungându-mi până la şold. 

Odată ce barca e la mal, Corvin o rostogoleşte 
pe Fir peste margine, şi ea aterizează grămadă pe 
pământul înmiresmat. 

— Fir! şuieră el, plesnind-o uşor peste obraz. 
Hei! 

— Lasă-mă pe mine, şoptesc şi îi trag o palmă 
cu toată puterea. 

— Au! scânceşte ea. 

— Trezeşte-te, îi spun. Am ajuns pe Insula Roet 
şi Toiagul de Onix probabil este deja aici. 

Ea mijeşte ochii în sus, la mine. 

— Hmm? 


Corvin pune o mână pe fruntea ei. 

— Bine. Las-o. Se apleacă şi-i vorbeşte la 
ureche: Nu pleca de aici! Şi nu intra în lac! 

Ea scuipă - sau probabil îi curg balele involuntar 
- şi încearcă, buimacă, să-i dea un pumn, de care 
el se fereşte. 

— Nu-mi zbune tu ce's fac, căpăţână seacă de... 
Nu ejti tu... 

Şi cade lată pe spate, cu ochii închişi. 

Corvin se uită la ea. 

— E bine. 

Ridic o sprânceană la el. 

— Nu, zău, e bine, zice el. Hai să mergem. Stai, 
o să-i iau sabia. 

După multă negociere chinuitoare cu un copac, 
eu şi Corvin ne căţărăm pe zidul care înconjoară 
Palatul de Aramă. De aici, avem vedere bună 
asupra pajiştii, unde toţi oaspeţii împărătesei stau 
adunaţi ca să privească răsăritul lui Bel, Regina 
Stelelor. 

TU-RUUU! Inconfundabilul sunet clar şi dulce al 
olimu-cornului tulbură aerul nopţii. Intorc capul 
spre locul de unde se aude nota prelungă. La 
marginea pajiştii, se află un mic cort împodobit cu 
flamuri viu colorate. După o clipă, izbucnesc urale, 
când o femeie face cu mâna de sub flamuri - 
împărăteasa, înaltă şi uşor de remarcat chiar şi de 
la distanţa asta. Comandantul, cu pieptul plin de 
medalii, stă de o parte a ei, iar Zahi Zan stă de 
cealaltă, alături de un tânăr drăguţ, despre care 


presupun că e fratele lui mai mare. 

Nu mai apără Inima acum, nu-i aşa? gândesc 
eu, cu amărăciune. Mă uit la uşile dinspre domul 
grădinii private a împărătesei, dar nu e niciun 
semn de activitate. 

Împărăteasa se adresează mulţimii. Este un 
politician model, vorbeşte calm - dar cu un ton 
poruncitor - despre cât de important este să fim 
uniţi ca societate pentru a prospera în întunericul 
Adânc. Este o cuvântare elocventă şi încrezătoare, 
dar mintea mea e la monstruosul munte adormit, 
care parcă ne priveşte din spatele ceţii negre care 
mărgineşte peisajul. 

Corvin se foieşte în loc, bătând darabana pe 
suprafaţa netedă a zidului. Dar când Tronul de 
Sare se ridică să vorbească, rămâne nemişcat şi 
încordat. 

— Preaiubiţilor, zice Tronul de Sare. Trebuie să- 
mi ciulesc urechea să-l aud. Ne îmbarcăm acum 
într-o lungă călătorie împreună. O călătorie în 
întunericul pe care Caldarasul nu l-a mai întâlnit de 
o mie de ani. Însă nu vom porni fără Rasus. 

Mai multe persoane din mulţime fac gestul de 
aprobare cu palmele deschise. 

— În cer, soarele nostru poate că-i cedează 
locul minunatei Regine Bel pentru un timp, însă el 
continuă să trăiască în viaţa pe care a făcut-o 
posibilă aici. În mâncarea pe care am cultivat-o 
noi. În însăşi carnea noastră. 

Din punctul meu de observaţie, mă uit în sus şi- 


n jos de-a lungul Palatului de Aramă. Totul este 
nemişcat. Văd ochii lui Corvin cercetând mulţimea 
de pe pajişte, dar nimic nu pare nelalocul lui. 

Până când labirintul de gard viu explodează. 

Se aud ţipete din grupul aristocraților; oamenii 
încearcă să se îndepărteze, bulucindu-se unii peste 
alţii, pentru a scăpa de dărâmături. Corvin a sărit 
în picioare. Încerc să observ cât mai multe - 
Comandantul şi împărăteasa cu braţele ridicate 
protector în jurul Tronului de Sare, Zahi Zan cu 
săbiile scoase din teacă, alergând spre locul 
exploziei, Toiagul de Onix... unde? 

ÎI caut rapid cu privirea. Şi Corvin se uită după 
el. Şi îl găsim în acelaşi moment. Senin, îmbrăcat 
în alb, stă în picioare lângă gaura căscată în locul 
labirintului de gard viu dinainte, cu toiagul său de 
onix ridicat mult deasupra capului. lar din groapă, 
o stea se ridică. Dar nu e Regina Bel, care răsare. 

— Inima, şoptesc eu. 

— N-a trebuit s-o găsească, murmură Corvin, a 
chemat-o. 

— Ei bine, va trebui să înceteze s-o mai cheme. 

Sar de pe zid, cu sângele clocotind. 

Eu şi Corvin alergăm la Toiagul de Onix, 
doborând în cale preoţi şi gardieni ai Templului 
care s-au desprins din mulţimea înnebunită ca să-l 
protejeze. Cu sabia lui Fir, Corvin deschide calea, 
croind şi amenințând - sunt surprinsă că el chiar 
ştie cum s-o folosească - şi eu biciuiesc cu foc, fără 
să am nevoie de arme. Zahi avansează din partea 


cealaltă a pajiştii şi ne repezim asupra Toiagului de 
Onix aproape în aceeaşi clipă. Insă, când ajungem 
aproape, Toiagul de Onix loveşte şi ne aruncă pe 
toţi cât colo, pe iarbă. 

Chiar a lovit el? 

Mă străduiesc să mă ridic în picioare şi văd cum 
Zahi se năpusteşte încă o dată asupra lui. Nu sunt 
prea sigură de ceea ce văd; este o stranie dualitate 
în Toiagul de Onix, acum. Omul pe care mi-l 
amintesc stă calm, cu toiagul ridicat, invocând 
Inima lui Mol din cuibul ei de sub pământ. Dar când 
ceilalţi îl atacă - Zahi, Corvin, gărzile palatului - o 
versiune diferită, strălucitoare, a lui însuşi loveşte 
cu putere, ca şi când Toiagul de Onix ar fi două 
fiinţe în acelaşi timp. 

lar a doua începe să crească. Cu cât mai mare 
se face, cu atât mai feroce se apără, un bărbat 
transparent, sclipitor, cu umeri laţi şi cu o sabie 
care la fiecare fulgerare lasă o dâră de scântei în 
aer. 

— Ce talpa iadului cauţi aici? 

Zahi mă înşfacă de umăr. Eu mă smucesc, când 
un preot în violet doboară un gardian al palatului 
chiar între noi. 

— Ce e asta? 

Arăt spre uriaşul care-l apără pe Toiagul de 
Onix. L-am mai văzut, dar unde? 

— Ce face Toiagul de Onix? 

Mă dau înapoi câţiva paşi, dar alunec pe iarbă. 
Zahi mă trage la adăpost în spatele unei brazde de 


flori. 

— Meditează, spune el, cu răsuflarea tăiată. 

Scot capul dintre flori. Uriaşul războinic luminos 
îşi agită sabia transparentă, retezând coroana unui 
arbore ornamental şi făcând crengile grele să 
zboare lovind un grup de gardieni ai palatului. 

— Aha, zic eu. Credeam că meditaţia era mai 
puţin... palpitantă. 

Ochii lui Zahi îi întâlnesc pe ai mei pentru 
numai o clipă. 

— Uneori, zice el. 

Corvin se rostogoleşte şi se opreşte lângă noi. 

— Salutare, copii, zice el, iar Zahi îi aruncă o 
privire veninoasă. Deci, stăpâne Zan, ai vreo idee, 
te-ai gândit cum să ataci un soldat enorm, uşor 
invizibil, de ceea ce pare aproximativ - îşi lungeşte 
gâtul peste florile din răzor - acum o mie de ani? 

— Cu siguranţă mă gândesc cum să întăresc 
paza în temniţele Templului, răspunde Zahi 
sarcastic. 

De acum o mie de ani? Mă uit printre flori la 
soldatul uriaş şi în clipa aceea îl recunosc - este 
războinicul reprezentat în fântâna din Piaţa Marelui 
Rasus. 

— Ala e Dai Roet, zic eu. De ce? 

— Meditaţia avansată poate produce viziuni din 
trecut, după cum ştii, spune Zahi. 

— Viziunea aia tocmai a azvârlit un om zece 
metri, zice Corvin. 

— Toiagul de Onix este un preot puternic. 


Zahi riscă o privire peste florile din brazdă, dar 
lasă imediat capul jos, când o bucată de metal îi 
trece vâjâind pe la urechi. 

— Viziunea lui este... ei bine, e reală. Oarecum. 
Cred că acest Dai Roet luptă Războiul Pământului 
Topit chiar aici. E uriaş, cred, din cauză că e atât 
de legendar. Sau cam aşa ceva. Se ridică în 
picioare. Uite, aripi-roşii, eu trebuie să opresc 
chestia asta, într-un fel sau altul. 

Şi o ia din loc, dispărând în talmeş-balmeşul de 
corpuri luminate de lună. 

Mă uit la războinicul imens, apoi la Corvin. 

— Dar de ce? De ce ar invoca Toiagul de Onix - 
sau ar medita sau ce-o fi făcând el - de ce l-ar 
invoca pe Dai Roet? 

Corvin şterge sabia lui Fir de iarbă. 

— Nu ştiu. Toiagul de Onix nu prea e cunoscut 
pentru decizii logice. 

Clatin din cap. 

— Pentru el sunt logice. Şi nu l-ar invoca pe Dai 
Roet, continui eu, ci l-ar chema pe Bet-Nef. 

Totul capătă înţeles în clipa aceea. Dar să fie 
oare adevărat? Oare războinicul uimitor, a cărui 
faţă de marmură priveşte, impasibilă, la cel mai 
puternic templu din Caldaras, să fie nu Dai Roet, ci 
monstrul Bet-Nef? 

Deodată, războinicul îşi întoarce capul masiv 
spre mine, cu o privire arzătoare. Adrenalina care- 
mi inundă brusc corpul, pentru o clipă, îmi şterge 
din minte orice altceva, după care încep să simt 


din nou. Nu doar scânteile aprinzându-mi rărunchii, 
ci o arsură teribilă prin cicatricele de pe spate. E 
tot ce pot face ca să nu mă ghemuiesc la pământ. 

Corvin se apleacă spre mine. 

— Nimeni nu poate lupta cu arătarea asta. Ar 
trebui să-i ajutăm pe oameni să se retragă la loc 
sigur şi să ne gândim ce facem mai departe. Să 
începem să evacuăm oraşul. 

— Du-te, spun eu, lungindu-mi gâtul ca să 
cercetez uriaşul care domină acum totul în jur. Eu 
trebuie să vorbesc cu el. 

Corvin face ochii cât cepele. 

— Trebuie să vorbeşti cu el? 

— Du-te! îi poruncesc şi o iau la fugă. A 

Cei mai mulţi gardieni au dat bir cu fugiţii. Il văd 
pe Zahi - o siluetă culcată la pământ, nemişcată 
într-un strat de flori călcate în picioare. 

Mi se taie răsuflarea, pentru o clipă. Dar nu pot 
face nimic pentru el, aşadar continui să alerg. 

— Bet-Nef! strig la războinicul imens. Monstru 
ce eşti! Aici! 

Toiagul de Onix se întoarce spre mine din 
interiorul ghetei luminoase a lui Bet-Nef. Ţine în 
mâini Inima lui Mol, care luminează roşu printre 
degetele lui. Se încruntă la mine. 

— Îmi aduc aminte de tine. Nu te-am mai 
doborât o dată? 

— Nu chiar, răspund eu. 

Acum expresia i se transformă într-una de 
groază, în timp ce o durere pârjolitoare îmi sfâşie 


spatele şi mă sileşte să cad în genunchi. 

— Dulce Rasus, murmură el. O aripi-roşii. 

Vederea mi-e înceţoşată de agonie, dar reuşesc 
să pufnesc în râs la el. 

— Da. O nenorocită de aripi-roşii. Cât despre 
minciunile pe care i le-ai spus surorii mele, se 
dovedeşte că toate au fost adevărate. Surpriză, 
ticălosule! 

Şi dintr-odată, durerea a dispărut. Toiagul de 
Onix face un pas înapoi, iar Bet-Nef în sfârşit se 
uită la mine. 

— Predă-te, Dai Roet! 

Glasul lui tună peste insulă, făcând să 
zăngănească ferestrele şi îndoind tulpinile florilor. 

Mă uit în sus. 

— Ce? Eu? 

— Predă-te, Dai Roet. N-am să arăt milă. 

— Dă-te la o parte, răcneşte Toiagul de Onix. O 
să-ţi dau o singură şansă, purice greu de strivit. 
Şterge-o înainte să-i pun inima asta lui Bet-Nef şi 
atunci poate că o să mai ai parte de o a treia viaţă. 

— Îi dai lui Inima lui Mol? strig eu. Dar el e 
numai o amintire! 

Toiagul de Onix zâmbeşte. 

— Deocamdată. Dar când o să-i dau inima vie a 
unui zeu, o să revină la viaţă. 

Şi îşi aruncă mâinile în aer, lansând Inima, care 
începe să plutească în sus. 

Rămân cu gura căscată la el. Nara s-a înşelat. 
Cei Frumoşi nu voiau doar să reînvie idealurile lui 


Bet-Nef, ci voiau să-l reînvie pe Bet-Nef însuşi. Și 
tocmai asta se întâmplă. 

Uriaşul războinic încă îţi ţine privirile aţintite 
asupra mea şi, pentru o clipă, tot ce pot face este 
să mă uit. Pe măsură ce Inima lui Mol se înalţă în 
văzduh, devine tot mai învăpăiată, cu fiecare 
secundă. 

— Lin! 

O mână mi se aşază pe umăr. Mă întorc. Corvin 
a supravieţuit, până la urmă, iar acum mă priveşte 
cu ochi mari, scânteietori. 

— Uită-te la tine. 

Mă holbez la el, neînţelegând. Cămaşa atârnă 
de corpul meu în câteva fire şi dintr-odată îmi pierd 
echilibrul. Corvin mă sprijină cu o mână. Îmi întorc 
capul şi înlemnesc, şocată, în spatele meu pot zări 
o buclă sclipitoare, o pânză de păianjen care 
luminează în roşu faţa lui Corvin şi totul în jurul 
meu, tremurând în adierea vântului. 

— Lin, spune Corvin. Sunt nişte... 

Dar eu ştiu ce sunt. Patru la număr, exact ca ale 
lui aripi-roşii din Piaţa Marelui Ra. Ştiu modelul 
acestor pânze de păianjen care luminează în roşu; 
le-am ştiut toată viaţa mea. Nu sunt cicatrice, de 
fapt. Au dormitat. Au aşteptat doar să se desprindă 
de pe spatele meu. 

Aşadar, aripi-roşii au aripi, până la urmă. 

Trag aer în piept şi îmi încordez aceşti noi 
muşchi. Adierea nopţii mă ridică de la pământ, 
alunecă pe pielea mea ca mătasea, în timp ce 


oamenii de pe pajişte privesc uluiţi. Mă înclin, mă 
redresez şi mă înalţ, iar aripile de insectă care 
ajung până la cer din spatele meu jupuit luminează 
parcul Palatului de Aramă într-un rubiniu intens. 

Bet-Nef scoate un răget şi îşi roteşte sabia 
învăpăiată, dar eu dansez departe de ea, 
ridicându-mă mai sus de umărul lui cu puţin efort. 
Nu mă simt ca păsările răpitoare, plutind dusă de 
curenţii de aer, negociind. Nici nu mă simt lipsită 
de greutate şi presată din toate părţile ca în apă. 
Eu călătoresc cu lumina, cu nimbul roşu al 
propriilor aripi. 

Sunt liberă. 

—  Aripi-roşii! zbiară Toiagul de Onix de 
dedesubt, arătând spre mine. Uitaţi-l acolo, voi, 
care nu mi-aţi ascultat avertismentele! 

Mulțimea priveşte, fermecată. Dar eu îmi 
păstrez atenţia asupra uriaşului Bet-Nef, care mă 
atacă din nou, curentul de aer stârnit de sabia lui 
translucidă  răvăşindu-mi hainele  zdrenţuite. 
Devine mai solid cu fiecare secundă. 

Îmi fixez privirea pe Inima care pulsează 
înăuntrul lui. Dac-aş fi distrus-o când avusesem 
ocazia...! Dar nu mă lăsase inima mea. 

Mă arunc în spatele unui turn de aramă, sabia 
lui Bet-Nef ciupindu-mi braţul cu foc rece. N-am 
nicio armă, numai vâlvătaia din corpul meu care 
tânjeşte să se reverse într-un fulger furios. Dar ar 
putea fi ea de ajuns împotriva unei amintiri? 

El îşi încordează din nou muşchii, gata să 


lovească. Trebuie să calculez exact momentul 
potrivit. Prea devreme şi prima sa lovitură de sabie 
mă va nimeri. Prea târziu şi mă va nimeri a doua. 
Plutesc la limita razei lui de acţiune. El îşi duce 
mult în spate enorma sabie, lucirea ei argintie 
făcând zidurile Palatului de Aramă să lumineze în 
noapte. 

Îşi repede braţul înainte şi eu ţâşnesc cu toată 
viteza spre pieptul lui. Sabia străveche mă ratează 
la milimetru, pârlindu-mi manşeta pantalonului, iar 
el o trage înapoi pentru încă o lovitură. Dar eu 
pătrund prin el, cu braţele întinse. Pătrund prin 
armura luminoasă, prin carnea lui translucidă. 
Amintirea rece a sângelui său mă înconjoară, 
sufocantă, şi îmi croiesc drum mai adânc, până 
simt căldura Inimii lui Mol sub degete. O înşfac şi o 
strâng la piept, în timp ce corpul meu continuă să 
înainteze, străpungând prin masiva, sclipitoarea 
şiră a spinării şi dincolo de ea, în aerul înmiresmat. 

Războinicul scapă sabia din mână, apăsându-şi 
mâinile pe piept. Cu o forţă care face Insula Roet 
să se cutremure, cade. Toiagul de Onix cade odată 
cu el. 

Bet-Nef îmi urmăreşte zborul cu ochi mari, 
luminoşi, până când eu mă aprind. Mă uit la 
mâinile mele, acum goale. Unde e Inima? Am 
scăpat-o? Am distrus-o? 

Şi apoi îmi dau seama. O simt. Un puls slab în 
pieptul meu, o nouă lumină a pielii mele. 

Inima lui Mol e a mea. 


— O să vorbesc cu tine, aud ecoul vocii lui Bet- 
Nef ajungând la mine peste iarbă. 

— Şi eu o să vorbesc cu tine, am răspuns. 
Oraşul ăsta este sub protecţia mea. 

— Lupţi bine, Dai Roet. 

Vocea lui Bet-Nef devine mai slabă. 

— De ce mă numeşti aşa? îl întreb. 

Dincolo de zidurile palatului, vârful înalt al lui 
Mol luminează vag în întuneric. 

Bet-Nef se uită la mine. 

— Nu mă cunoşti, frate? 

Frate. Rămân  nemişcată,  răspândindu-mi 
lumina rubinie peste pajiştea largă. Simt oamenii 
din jurul meu privind, ţinându-şi răsuflarea. 

— Eu te cunosc numai ca monstru, spun. 

Năluca lui Bet-Nef clipeşte încet. 

— Oamenii sunt în multe feluri, frate. Toţi 
monştri. Toţi îngeri. Priveşte în jur. Nu-mi dau 
seama dacă la noi sau în trecut. M-ai învins, astăzi. 
Armata mea e distrusă. Oraşul e al tău. ŞI, cu toate 
acestea... 

Zâmbeşte. 

— Spune! îl îndemn. 

Inima lui Mol palpită uşor în pieptul meu, 
trimiţându-mi fiori prin vene. 

Bet-Nef respiră adânc. 

— Şi, cu toate acestea, eu o să te înving pe 
tine. Numele meu poate că va fi urât de acum 
încolo, iar al tău va fi slăvit. Dar chiar în momentul 
acesta, adepţii mei se ascund în vizuini prin oraş. 


N-or să iasă la luptă cu sabia, ci cu cuvântul. 
Poveşti. Legende. Işi închide ochii strălucitori. 
Peste un secol, nimeni nu-şi va mai aminti ce ai 
fost tu, frate. Am semănat seminţele istoriei, iar 
recolta nu va aduce decât nenorocire pentru 
neamul tău. Râde. Bucură-te de victoria ta, aripi- 
roşii. 

Şi apoi dispare, lumina memoriei stingându-se 
încă o dată în siajul cenuşiu al timpului. 


Şaptesprezece 


Noaptea, oraşul Caldaras întotdeauna a avut o 
combinaţie unică de sumbru şi ameninţător. Dar 
acum, că întunericul Adânc s-a pogorât asupra 
noastră, cetăţenii au adoptat ceața neagră şi 
zgomotele stranii. Provocăm noaptea cu lumânări 
strălucitoare şi haine în culori deschise. Colindăm 
străzile la orice oră. 

De când orătăniile trăiesc afară în ceea ce va fi, 
probabil, cel mai derutant an din vieţile lor, ne 
trezim în fiecare zi la sunetul clopotelor, în loc de 
cântecul  cocoşilor. Obiecte vechi şi bogat 
ornamentate, clopotele prăfuite cântă peste oraş 
din cupole uitate de lume şi din clopotniţe cu cel 
mai răsunător şi impunător glas, venind din cel mai 
înalt dom al Templului lui Rasus. 


S-a nimerit ca, în momentul în care am aflat 
adevărata natură a eroilor noştri din poveşti, ziua a 
devenit noapte. Atât de multe inimi şi cuvinte au 
fost întoarse cu susul în jos în seara Crepusculului. 
Bet-Nef, deopotrivă monstru şi fiinţă omenească. 
Dai Roet, fratele lui geamăn şi salvatorul nostru, o 
aripi-roşii. Totuşi acum predomină un sentiment de 
dreptate care nu exista înainte. Cel puţin, pentru 
mine. 

De îndată ce echipa maestrului Fibbori a aranjat 
parcul Palatului de Aramă, a fost timpul pentru a se 
rosti declaraţiile oficiale. Când împărăteasa m-a 
numit pe mine eroină, tata a căzut în genunchi în 
mijlocul mulţimii de pe pajiştea Palatului de Aramă. 
lar când Tronul de Sare a iertat toţi aripi-roşii, din 
trecut şi din viitor, a plâns trei zile. Eu avusesem 
atât de multă frică şi vinovăţie în sângele meu, 
încât nu mi-am dat seama niciodată cât purta tata 
în inima lui. 

— E al naibii de frig, zice Fir, cu părul negru 
ciufulit de vântul nopţii. N-ai putea să dai foc la 
ceva cu demenţialele tale degete-scântei? 

Îmi sprijin bărbia de balustrada de metal a 
aviariului. Sub noi, în Piaţa Marelui Ra, preoţii 
tocmai îşi încheie meditaţiile de dimineaţă. Fără 
lumina soarelui care să se interpună, putem vedea 
mai bine curcubeul estompat al viziunilor 
luminoase. 

— Aş putea topi balustrada, îi răspund, dar 
probabil ţi-aş arde şi faţa. 


— Drăguţ, zice ea, tremurând atât de tare în 
bătaia vântului slab, încât e aproape teatral. 

— Ce mai Hoinar al Ceţii eşti, Fir, comentează 
piţigăiat Corvin, din partea cealaltă a mea. Zece 
grade diferenţă, şi sângele tău se preface în apă cu 
gheaţă. 

— Mai probabil douăzeci, bombăne Fir, 
frecându-şi palmele una de alta. Chiar treizeci. 

— E vorba numai de un an, spun eu. Apoi o să 
ne putem fierbe în aburi ca legumele, cât vrem. 

Preoții încep să se risipească, dar noi trei 
rămânem. E stare de bine sau pur şi simplu 
inerție? Sau altceva? 

— Cum s-a obişnuit grădina ta cu întunericul? 
mă întreabă Corvin. 

— Mai bine decât m-am aşteptat. Urmăresc 
cum câteva vitrine de magazine şi birouri se aprind 
la viaţă, pe străzile de dedesubt. Tata a construit 
un spectaculos şi nemaivăzut sistem de oglinzi şi 
lămpi, care par să aibă efect. E bazat pe un model 
de pe Insula Roet. 

Corvin zâmbeşte pe întuneric. Apoi întreabă 
calm: 

— Nicio veste de la sora ta? 

— Câtă diplomaţie, observă Fir. 

Râd, cu toată durerea din inimă, şi atât durerea, 
cât şi bucuria sunt autentice. 

— E în regulă. Dacă nu le poţi pune o întrebare 
personală stingheritoare prietenilor tăi, atunci cui? 

Corvin îşi plimbă privirea peste licăririle pieţei. 


— Ar fi trebuit să vină la ceremonia ta. 

— O să vină în cele din urmă, spun eu. 

Balustrada zăngăneşte când Fir se ridică în 
picioare. 

— Nu pot pierde toată ziua aici, sus. Se apleacă 
peste balustradă, cu părul fluturând în vântul 
întunericului. O să ne prindă prânzul până 
coborâm. Acum se uită la mine. Pe aceia dintre noi 
care nu pot zbura. 

Mă las pe spate, sprijinindu-mă în coate. 

— N-am să zbor acum peste tot, să ştii. 

— Nici măcar pentru propria plăcere? îmi 
zâmbeşte Corvin necuviincios. Apoi adaugă, blând: 
N-am să uit niciodată cum ţi s-au desprins aripile 
alea din spinare şi te-au propulsat prin văzduh. Au 
fost acolo tot timpul şi nimeni n-a ştiut. 

Fir face un pas apăsat spre mica fereastră prin 
care am ieşit pe acoperiş. 

— Haideţi să mergem! Pe coada verde a lui Ver, 
Corvin. Hai, Lin, o să întârziem la împărăteasă. 

Mă ridic leneşă în picioare. 

— Inima e bine. O pot simţi în mine, bate mai 
departe. Fac semn spre vulcanul care ne veghează 
de dincolo de lacul Valul de Azur, încă luminând 
mocnit de dinăuntru. Mol nu pare să se plângă, în 
orice caz. 

— Ea vrea garanţii, zice Fir. Nu poţi să-i porți 
pică pe chestia asta. 

— Dacă trebuie. 

Întind o mână şi-l ridic pe Corvin. 


Fir deschide fereastra care  scârţâie din 
balamale. 

— O să fii bine. E/ n-o să fie acolo. Se zice că a 
plecat înainte de a se fi terminat curăţatul 
distrugerilor. Nu l-a ajutat nici pe fratele lui să-i 
prindă pe Cei Frumoşi. 

Ce-i drept, încă nu ştiu care dintre noi l-a trădat 
pe celălalt. Zahi a plecat, dar n-am de ce să-l 
învinuiesc. Însă tot ce-i spun lui Fir e: 

— Nu ştiu despre cine vorbeşti. 

Fir râde, dar Corvin e tăcut. Intrăm pe fereastră, 
unul după altul, şi coborâm în umbrele liniştite ale 
vechiului aviariu. Într-un fel, am făcut drumul ăsta 
de multe ori, când veneam cu sora mea să privim 
împreună meditaţiile de dimineaţă, sau separat, 
mai târziu, ea cu viaţa ei, eu cu a mea. Insă astăzi, 
în noua întunecime, nu mai sunt Jey cu ochii 
necorespunzători şi cu sângele necorespunzător. 
Eu sunt eu. O aripi-roşii. Cu toate cele care se 
cuvin să fie. Eu sunt Lin. 


Mulţumiri 


Le mulţumesc mamei şi tatălui meu, domnului 
K, lui Ammi-Joan Paquette, lui Vicki Lame, lui Katie 
Bayeri, lui Liz Cook, Aliciei Potter, lui Erin 
O'Halloran, echipei Thunder Badger şi minunatelor 
comunităţi de la Festivalul Coral Tanglewood şi de 
la Colegiul de Arte din Vermont. 


De optsprezece ani, o fată Fără nume = 0 aripi-raşii — trăieşte ascunsă 


intr-un pod, intr-un oraş străjuit de marele vulcan Mol, în timp ce sora ci 
geamănă, Jey, este în ochii lumii singurul copil al familiei. 
Tarăl lor sperase că fata ascunsă va deveni în rimp o ñin omenească normală, 
nu creatura monstruoasă prevestiră de mitologic, aşa că ii cruţase viaţa. 


Numai că încr-o zi cele două surori fac schimb de identități, iar fata 
fără nume este atacată în drum spre casă. Astfel, este nevoită să cheme în ajutor 
forțele focului şi să elibereze puterile ascunse în corpul ei și rorodară să-și 
dezvăluie secretul bine păstrat. Însă când Jey dispare şi oraşul este pe cale de a fi 
nimicit de toc, fata aripi-roșii trebuie să-și aleagă Un nume şi un drum 
şi să ragā o linie între mir și istoric. pentru a dovedi că nu este 


un monstru și pentru a-și salva sora şi oraşul. 


, 


>. 

„Scriind la w intåi, Adi Rule folose n 
pātrunzātor şi insutlețit pentru a descrie ogul i 

zei şi monștri, imbinând lumile vechi cu n 


Autoarea oteră o aventură amuzantă Şi CAPU Vara 
care s-au plictisit de eroinele cu ochi de căprio 
care leșină în fața erdlor chipeşi.” 

